
Sevuj Pratchett — Lumea Disc 


Terry Pratchett este unui dintre cei mai cunoscuţi scriitori contemporani. 
Trăiește în spatele unei tastaturi în comitatul Wiltshire din Anglia și spune că nu 
crede că o viață are omul, pentru că lui i se pare că trăiește trei vieţi în același timp. 
A fost numit Ofiţer al Imperiului Britanic în 1988. Imagini mișcătoare este volumul 
zece din seria de mare succes Lumea Disc. 


Aș vrea să le mulțumesc tuturor acelor oameni minunati care au făcut posibilă 
această carte. 
Și ție. Și ție. Şi ţie... 


Imagini Mișcătaane 


Terry Pratchett 


IMAGINI MIȘCĂTOARE 


Traducere din limba engleză Cezar Octavian Tabarcea 


Sevuj Pratchett — Lumea Disc 
Nota traducătorului 


Lumea Disc, așa cum se spune chiar în această carte, este în același timp lume 
și „oglindă a lumilor”. Prin aceste cuvinte, autorul își definește cum nu se poate mai 
bine impresionanta construcţie parodică în care se reflectă, deformate, mituri, 
motive, culturi și subculturi, precum și viața de zi cu zi, așa cum o cunoaștem azi. 

lar această reflexie se realizează, cu precădere, prin limbaj. Multe dintre 
metaforele și jocurile de cuvinte cu care autorul îşi pigmentează textul cer, de la 
cititor, un efort de decriptare și interpretare a aluziilor, mai mult sau mai puțin 
evidente. 

Romanul de față este unul dintre cele mai încărcate cu astfel de aluzii; fiind 
dedicat celei mai populare arte a zilelor noastre, arta cinematografică, el se 
construiește în mare măsură din referiri la momente emblematice ale acesteia, de 
la epopeile marelui ecran, Pe Aripile Vântului sau Casablanca, până la Fălci sau 
desenele animate cu Tom și Jerry. 

Intâlnind astfel de jocuri de cuvinte, am avut de ales între o traducere 
indiferentă, care riscă să-și piardă esenţa, și una mult prea fidelă originalului, care 
poate să contravină firescului limbii române. În cele din urmă, am decis să las 
cititorilor plăcerea de a descoperi ce se ascunde în spatele cuvintelor, cu credința 
că acei credincioși ai Lumii Disc au un bagaj suficient de cunoștințe despre cultura 
populară pentru a izbuti să le decripteze aşa cum se cuvine. Este o invitaţie și, în 
egală măsură, o provocare. 

Mi se pare, totuși, important să elucidez una dintre temele recurente ale 
romanelor lui Terry Pratchett, a cărei origine ar putea fi mai greu de înțeles pentru 
cititorul român. Este vorba de creaturile coșmarești din Dimensiunile Donjonale, 
monștri diformi, tentaculari, polimorfi, care amenință permanent să invadeze 
Lumea Disc, acolo unde realitatea se subțiază îndeajuns de mult. Așa cum o 
dovedește o aluzie de la sfârșitul acestui roman, sursa de inspiraţie pentru aceștia 
a fost lumea creată de H.P. Lovecraft, poate cel mai cunoscut autor de romane 
fantastice de groază, și cu precădere de al său Cthulhu, încarnarea răului, monstrul 
absolut. Așa se explică deci, de ce un personaj al cărţii folosește, pentru a denumi 
și defini peştera în care monștrii se pregătesc să pătrundă, termenul Cthinema, pe 
care l-am păstrat ca atare în text. Tot de acolo sunt inspirate și nume precum cel al 
tomului vrăjitoresc Necrotelicomnicon şi, în genere, tot ceea ce are legătură cu 
aceste creaturi. 

Nu pot decât să sper că am avut îndeajuns de multă inspiraţie și zel pentru a 
oferi o variantă cât mai expresivă a acestui text, unul dintre cele mai vii și pline de 
vervă pe care am avut plăcerea de a le întâlni. 


Cezar Octavian Tabarcea 

Priviţi cu atenție... 

Acesta este spațiul cosmic. Uneori, i se spune ultima frontieră. 

(Numai că, firește, o ultimă frontieră nu poate exista, pentru că, atunci, ce-ar mai 
fi dincolo de ea? Nu ultima, așadar, însă, fără discuţie, penultima.) 

Și iată cum, peste perdeaua de stele, se întinde o nebuloasă uriașă, întunecată, 
în mijlocul căreia se întrevede o sclipire gigantică, roşie, precum furia pătimașă a 
unui zeu... 

lar apoi ne dăm seama că sclipirea este de fapt un ochi mare cât toate zilele; ea 
dispare, pentru o clipă, îndărătul unei pleoape, apoi nebuloasa mișcă dintr-o 
înotătoare și Marele A'Tuin, testoasa stelară, își continuă plutirea lentă prin vid. 

Pe spatele său se află patru elefanți uriași, iar pe umerii acestora, înconjurată 
de ape, sclipind în razele minusculului soare care o orbitează, rotindu-se maiestuos 
împrejurul muntilor înghețatului Centru se află Lumea Disc: lume și oglindă a 
lumilor. 

Aproape ireală. 

Realitatea nu este digitală — nu se bazează pe 0 și 1 —, ci analogică, gradată. Cu 
alte cuvinte, realitatea este o calitate a lucrurilor precum, să zicem, greutatea. De 
pildă, unii oameni sunt mai reali ca alţii. S-a estimat că pe o planetă oarecare se 
află numai vreo cinci sute de oameni întru totul reali — pe care jocul hazardului îi 
obligă să se tot întâlnească. 

Lumea Disc este la limită. Cu doar un strop de irealitate în plus, n-ar mai putea 
exista. 

Totuși, este îndeajuns de reală ca să aibă necazuri dintre cele mai mari. 


La vreo treizeci de mile de Ankh-Morpork, în sens Rotaţional, se află un colţ de 
pământ bătut de valuri, acoperit de alge şi dune de nisip, tocmai în locul în care 
Marea Circulară se întâlnește cu Oceanul Bordurii. 

Dealul în sine se vedea de departe. Nu era prea înalt, dar zăcea în mijlocul 
dunelor precum o corabie răsturnată sau o balenă foarte ghinionistă, acoperit de 
arbori și tufișuri pitice. Pe acolo, ploaia nu cădea niciodată, decât atunci când, 
efectiv, nu mai avea de ales. Cu toate că, peste dunele dimprejur, vântul sufla fără 
încetare, creasta joasă a dealului era ca o oază de liniște permanentă, aproape 
răsunătoare. 

De sute de ani, pe acolo nu se schimbase decât dispunerea firişoarelor de nisip. 

Asta până acum. 

Pe întinderea plajei curbate se afla o colibă prăpădită, clădită din lemnele aduse 
de mare. Mă rog, a spune că fusese „clădită” este o insultă grozavă la adresa 
tuturor acelor meșteri pricepuţi care, de-a lungul secolelor, se îndeletniciseră cu 
ridicarea unor astfel de colibe prin felurite colțuri ale lumii. Dacă lemnele ar fi fost 
lăsate așa cum le îngrămădise marea, poate că ar fi ieșit o treabă mai bună. 

Înăuntru, tocmai murise un bătrân. 

— Oh, zise el, deschizând ochii și privind împrejur; trecuseră vreo zece ani de 
când nu mai reușise să deslușească așa bine contururile lucrurilor din colibă. 

Apoi îşi cobori... dacă nu picioarele, măcar amintirile picioarelor de pe salteaua 
din iarbă de mare și se ridică. Apoi ieși afară, la aerul curat al dimineţii. Constată, cu 

interes, că, deși era mort, avea încă pe el o imagine străvezie a străvechii sale robe 
de ceremonie. Era pătată și zdrenţuită, dar tot se mai putea observa că fusese 
cândva din catifea roșu-închis, cu fireturi de aur. Asta însemna, se gândi, fie că 
hainele mureau odată cu tine, fie că, din obișnuinţă, te îmbrăcai mental de câte ori 
te ridicai din pat. 

Tot din obișnuință, se îndreptă către grămada de vreascuri de lângă colibă. 
Încercă să adune câteva bețe, dar, vai, degetele îi alunecară drept prin ele. 

Înjură. 

De-abia atunci observă o siluetă care ședea lângă mal, privind marea. Se 
sprijinea într-o coasă. Roba neagră îi flutura în vânt. 

Omul dădu să o pornească, șchiopătat, în direcţia respectivă, apoi își aminti că 
era mort și grăbi pasul. Nu mai făcuse pași atât de mari de vreo zece ani, dar, ce să 
vezi, îşi amintea. 

De-abia străbătuse jumătate din distanţă, când silueta întunecată îi vorbi. 

— DECCAN RIBOBE. 

— Eu sunt. 

— ULTIMUL STRĂJER AL PORŢII. 

— Mda, pesemne. Moarte șovăi. 

— PĂI, ORI EȘTI, ORI NU EȘTI, zise. 

Deccan își scarpină nasul, mirându-se la început că pe sine însuși se putea 
atinge, apoi gândindu-se că era firesc. Altfel, trupul i s-ar fi făcut bucățele. 

— Teoretic, spuse, Străjerii trebuie unși de către Marile Preotese care n-au mai 
existat de mii de ani. Vezi dumneata, eu am învăţat ce trebuie făcut de la moș 
Trento, care a locuit aici înaintea mea. Intr-o bună zi, îl aud: „Deccan, pare-mi-se 
că-s pe moarte, așa că de-acum trebuie să faci tu treaba, că, dacă nu mai rămâne 
aicea nimeni care să-și amintească așa cum se cuvine, o să înceapă totul de la 
capăt și știi ce-nseamnă asta”. Ce să zic, n-a fost rău, dar nicio învestinţă chiar că 
la carte. Părerea mea. 

Și se uită în sus, către creasta nisipoasă a dealului. 

— Era numai el şi cu mine, zise. Apoi numai eu, să-mi amintesc de Holy Wood. 
lar acum... 

Și își duse mâna la gură. 

— Vă-lee-leeu, făcu. 

— MDA, zise Moarte. 

S-ar putea spune că pe chipul lui Deccan Ribobe trecu o urmă de panică, dar ar 
fi greşit — de vreme ce, în clipa aceea, chipul său se afla la ceva depărtare, cu un 
rânjet împietrit pe față, de parcă, în cele din urmă, pricepuse și el poanta. Un lucru, 
însă e sigur: spiritul său se înspăimântă profund. 

— Uite, vezi dumneata cum vine, rosti în grabă, pe-aici nu trece nimeni în afară 
de pescarii din golful de-alături, care lasă peștele și pleacă pe dată, din pricină de 
superstiții, iar io n-am putut să plec să-mi găsesc, cum ar veni, un ucenic, pen'că 
trebuia să păzesc focul și să cânt imnurile, și... 

— DA. 

— ... Groaznică răspundere, să fii singurul în stare de o anumită muncă... 

— DA, zise Moarte. 

— Maa, firește, dumneata știi cum vine treaba... 

— DA. 

— ... Adică, înţelegi, speram să naufragieze şi pe-aicea careva sau, mai știu eu, 
să vină să caute comori, ca să pot să le explic ce-mi povestise și mie moș Trento, 
să-i învăţ imnurile și să aranjez totul înainte să mor... 


— AȘA, ȘI? 
— Păi, pesemne că n-am nicio șansă să... cum ar veni... 
— NU. 


— Mda, bănuiam, spuse disperat Deccan, apoi se uită la valurile care se 
spărgeau de țărm. Acolo jos, acum mii de ani, era un oraș. Adică, acolo, sub apă. 
Când e furtună, se aud vechile clopote răsunând pe dedesubt. 

— ȘTIU. 

— În nopţile cu vânt, obișnuiam să șed la mal, să ascult, și parcă-i vedeam pe 
morții ăia din străfunduri cum trag clopotele. 

— IAR ACUM TREBUIE SĂ PLECĂM. 

— Moș Trento zicea că e ceva sub deal care-i poate face pe oameni să o ia 
razna. Care le vâră în cap tot felul de idei ciudate, făcu Deccan, fără nicio tragere 
de inimă. 

— DE-ASTA ERA NEVOIE DE IMNURI, zise Moarte, apoi pocni din degete. Pe 
dată, un cal care încerca să pască firele de iarbă răspândite, ici și colo, printre 
dune, se lăsă păgubaș și veni către ei. Deccan rămase uimit să-i vadă urmele 
copitelor în nisip. S-ar fi așteptat să vadă scântei sau măcar dâre de piatră topită. 

— Dacă se poate, începu el, spune-mi și mie ce urmează. Moarte îi comunică. 

— Mda, bănuiam, spuse Deccan, posomorât. 

Pe coasta dealului, focul care arsese toată noaptea se prăbuși într-un vârtej de 
cenușă. Rămaseră, totuși, câţiva tăciuni care încă mai pâlpâiau. În curând, aveau 
să se stingă și ei. 


Se stinseră şi ei. 


Vreme de o zi întreagă, nu se întâmplă nimic. Apoi, într-o scobitură mică, de la 
poalele dealului mohorât, câteva grăunţe de nisip alunecară din loc, lăsând în urma 
lor o găurică. 

Ceva ieși la lumină. Ceva nevăzut. Ceva plin de voioșie, de egoism și de 
minunății. Ceva imaterial ca o idee — căci tocmai asta era. O idee scăpată din laţ. 

Era bătrână, bătrână de tot — niciun calendar imaginat de Om nu-i putea 
cuprinde vârsta. Avea tot felul de amintiri și dorințe. Iși amintea de viața de demult, 
din universul acela, dar şi din altele. Avea nevoie de oameni. 

Se înălţă către stele, preschimbându-și forma, răsucindu-se ca o pală de fum. 

La orizont se vedeau lumini. 

Îi plăceau luminile. 

Le privi câteva clipe, apoi, ca o săgeată nevăzută, se întinse către oraș și o 
porni iute la drum. Și acţiunile hotărâte îi plăceau... 

Și trecură câteva săptămâni. 


Se zice că toate drumurile duc în Ankh-Morpork, cel mai mare dintre orașele 
Lumii Disc. 

Sau, cel puţin, se zice că se zice că toate drumurile duc în Ankh-Morpork. 

Și e fals. De fapt, toate drumurile pleacă din Ankh-Morpork, numai că, uneori, 
oamenii le străbat în direcția greșită. 

Poeţii au încercat să descrie oraşul — dar s-au lăsat demult păgubași. De-acum, 
cei mai isteţi dintre ei încearcă să-l scuze. Mda, spun ei, o fi puturos, o fi prea 
înghesuit, o fi aducând cu ladul — dacă focurile de-acolo ar fi stinse, şi o cireadă de 
vaci cu probleme digestive ar bântui prin preajmă vreun an de zile —, dar trebuie să 
recunoașteți că e plin de viaţă. Viaţă în stare pură, agitată, mereu în mișcare. Ceea 
ce-i adevărat — chiar dacă o spun poeţii. Dar oamenii care nu sunt poeţi spun: „Și ce 
dacă?” Și saltelele sunt pline de viață, în general, dar nu stă nimeni să le închine 
ode. Cei care locuiesc în oraș îl urăsc de moarte și, dacă trebuie cumva să se mute, 
din pricina afacerilor sau plecând după aventuri, sau, cel mai adesea, din pricina 
vreunei legi de curând intrate în vigoare, de-abia așteaptă să se întoarcă, pentru a 
se putea bucura de voluptatea de a-și urî din răsputeri traiul. Își lipesc, la spatele 
căruțelor, petice de hârtie pe care scrie: „Ankh-Morpork — Urășşte-l sau ia-ţi 
tălpășița”. L-au poreclit Marele Wahooni — e un fruct!. 

Din când în când, vreun conducător al orașului pune să se construiască un zid, 
de jur împrejur, chipurile pentru ca dușmanii să nu poată pătrunde. Însă 
Ankh-Morpork nu se teme de dușmani. De fapt, îi primeşte cu bucurie — numai să 
fie dușmani cu buzunarele pline?. A scăpat cu bine de potopuri, incendii, invazii, 
revoluții și dragoni. Ei, da, uneori din întâmplare — dar tot a scăpat. Spiritul voios, 
sută-n sută mercantil, al orașului l-a ferit de absolut orice primejdie... Până acum. 


1 Un fruct care crește numai în anumite părţi din Howondaland — tărâmul păgân. E lung de douăzeci de 
picioare, plin de ţepi de culoarea cerii din ureche, și miroase ca un furnicar care-a înghiţit o furnică 
stricată rău. 


2 Că veni vorba, faimoasa publicaţie editată de Breasla Neguţătorilor, numită La bună venită în 
Ankh-Morporkii, Orașulii celor o Mie de Surprize, conţine, de la o vreme încoace, o secţiune întreagă 
intitulată „Deci, cine-mi ești mătăluță? Aha, un invadatori barbari” în care se pot găsi recomandări 
despre viața de noapte, despre tot felul de chilipiruri din bazar și, sub titlul „Unde se ospătează liftele”, o 
listă a restaurantelor de unde se poate cumpăra plăcintă cu lapte de iapă și carne de iac, cât de cât 
decentă. Și mulţi au fost vandalii cu coifuri ascuţite pe cap care s-au întors îndărăt la iurtele lor 
înghețate, întrebându-se de ce păreau să aibă mult mai puţini bani decât la plecare, și la ce ie-o fi trebuit 
un covor prost țesut, o sticlă de un litru cu vin acru și un măgăruș mov de cârpă, cu o pălărie de paie pe 
cap. 

Bu-um. 

Explozia pulveriză ferestrele, uşa și mare parte din coș. 

Așa ceva era un lucru normal pe Strada Alchimiștilor. Oamenii care locuiau 
acolo preferau exploziile, care erau ușor de identificat și se isprăveau repede, față 
de valurile de mirosuri puturoase care te învăluiau pe neaşteptate. 

Exploziile făceau parte din decor — atât cât mai era. 

lar asta fusese foarte izbutită — chiar și după standardele înalte ale 
cunoscătorilor din vecinătate. În mijlocul trâmbelor de fum negru se zărea — lucru 
mare! — o sclipire de un roşu intens. Bucăţile de cărămidă aproape topite erau mai 
moi decât de obicei. Una peste alta, explozia era de-a dreptul impresionantă. 

Bu-um. 

La vreo două minute după aceea, o siluetă se strecură cu greu prin gaura unde 
fusese, cândva, ușa. Omul nu mai avea păr, iar hainele, câte-i mai rămăseseră, 
erau în flăcări. 

Se îndreptă, clătinându-se, către micul grup de privitori care admira prăpădul și, 
cu totul întâmplător, îşi lăsă mâna murdară de funingine pe umărul unui vânzător 
de plăcinte cu carne și chifle cu cârnaţi în ele, numit Lua-Mi-aș Singur Beregata 
Dibbler, care avea un talent — aproape miraculos — de a apărea oriunde era rost de 
ceva clienți. 

— Îmi trebe’, spuse omul cu un glas visător, pierdut, un cuvânt. Îmi stă pe limbă. 

— Arsură? încercă Beregată, apoi își recapătă înzestrările de comerciant și 
adăugă, întinzându-i o cutie cu plăcinte plină cu atât de multe resturi organice 
reciclate, încât ar fi fost de mirare să nu conţină și forme primordiale de viaţă: După 
așa pățanie, ce-ţi trebuie dumitale este o îmbucătură de plăcintă caldă... 

— Nununu. Nu arsură. E vorba aia de-o spui când descoperi ceva, şi ieși în 
stradă urlând, rosti, cu glas nerăbdător, silueta fumegândă. E o vorbă specială, 
adăugă, încrețindu-și fruntea neagră de cenușă. 

Mulțimea, convingându-se, cu oarece dezamăgire, că exploziile se terminaseră, 
se adună în jurul lor. Discuţia promitea să devină la fel de interesantă. 

— Modea, așa.-i, zise un bărbat mai în vârstă, privind triumfător înjur, în timp ce-și 
îndesa pipa. leși afară în fugă, urlând: „Foc! Foc! 

— Nu-i asta... 

— Sau „Ajutor!” sau... 

— Nu, are dreptate, zise o femeie cu un coș cu pește pe cap. E o vorbă 
specială. E străină. 

— Da, da, interveni vecinul ei. O vorbă specială, într-o limbă străină, pentru 
oamenii care-au descoperit ceva. A inventat-o un prăpădit din ăla de cine știe unde, 
în baie... 

— Păi, io unul, zise bărbatul cu pipa, aprinzându-și-o de la pălăria alchimistului, 
care ardea mocnit, nu pricep de ce oamenii din oraşu' ăsta s-o pornească pă străzi, 
urlând vorbe păgâne, numai fincă au făcut o baie. Şi ia uitaţi-vă la ăsta. Ce, ăsta a 
făcut baie? Nu că nu i-ar prinde bine, nu zic, dar de făcut n-a făcut. La ce să 
se-apuce să zbiere vorbe pe străinește? Noi n-avem vorbe bune de zbierat, sau 
ce? 

— Cum ar fi? întrebă Lua-Mi-aș Singur Beregata. 

— Păi... spuse, ezitant, fumătorul... ceva gen... „Hei, am descoperit ceva!” sau... 
„Ural... 

— Nu, nu, eu mă gândeam la un prăpădit de prin Tsort, pare-mi-se, care tocmai 
era în baie când i-a venit o idee pentru nu știu ce și a fugit în stradă, urlând. 

— Urlând ce? 

— Habar n-am. „Daţi-mi un prosop! ce știu eu? 

— Să vedeţi ce-ar mai fi urlat dacă încerca așa ceva prin părţile noastre, spuse, 
vesel, Beregată. Și-acum, doamnelor, domnilor, am aici niște chifle cu cârnaţi în ele 
care o să vă facă să... 

— Evrika, spuse cel de culoarea funinginei, clătinându-se pe picioare. 

— Ce-i cu asta? Întrebă Beregată. 

— Păi, ăsta-i cuvântul. Evrika, răspunse bărbatul cu fața neagră, rânjind 
neliniștit. Înseamnă „Am găsit-o”. 

— Ce-ai găsit? Făcu Beregată. 

— Păi, ideea. Aveam și produsul, dar s-a dus. Octo-celu-loză. Super material! O 
aveam în mână, dar am apropiat-o prea mult de foc, răspunse celălalt, cu glasul 
năucit al celor aflați pe pragul comoției cerebrale. Asta-i foarte important! Să nu 
cumva să uit. Nu trebuie lăsată să se încingă. E foarte important. E un fapt tare 
important și tre’ să-l scriu undeva. 

Apoi se îndepărtă clătinându-se, printre ruinele fumegânde. Dibbler privi în 
urma lui. 

— Ce-o mai fi fost și asta? spuse, apoi scutură din umeri și ridică glasul: 
Plăcinte cu carne! Chifle dulci și moi! Cu cârnaţi fierbinţi, atât de proaspeți că porcul 
nici n-a observat că i-au dispărut! 


Vârtejul sclipitor al ideii ieşite de sub coasta dealului observase toate acestea. 
Alchimistul nici măcar nu ştia de existența sa. Nu știa decât că, în ziua aceea, 
fusese neobișnuit de inventiv. 

lar acum, ideea observase mintea vânzătorului de plăcinte. 

Cunoștea genul acela de minți și le iubea. O minte care putea scoate la vânzare 
plăcintele acelea de coșmar putea să vândă și vise. 

Așa că se năpusti. 

Pe coasta unui deal din depărtare, adierea vântului spulberă cenușa rece. 

Ceva mai jos, într-o crăpătură din fundul unei văgăuni ascunse între două 
pietre, unde un tufiș pitic de ienupăr se zbătea să supraviețuiască, firișoare 
minuscule de nisip începură să curgă. 


Bu-um. 

Un nor de tencuială fină se prăvăli peste biroul lui Mustram Ridcully. Noul 
Arhicancelar al Universităţii Nevăzute, tocmai când el încerca să înfigă în cârlig o 
muscă foarte greu de mânuit. 

Bărbatul aruncă o privire pe fereastra fumurie. Peste centrul Morporkului se 
înălța un nor de fum. 

— Trezorieer! 

În câteva clipe, sosi și Trezorierul, cu sufletul la gură. Zgomotele puternice îl 
întorceau mereu pe dos. 

— Alchimiștii sunt de vină. Domnule, gâfâi el. 

— Ea treia oară într-o săptămână. Lua-i-ar toți dracii de vânzători de artificii, 
bombăni Arhicancelarul. 

— Așa-i, Domnule, din păcate aveţi dreptate, zise Trezorierul. 

— Da' ce naiba fac acolo? 

— Zău că nu ştiu, Domnule, răspunse Trezorierul, trăgându-și suflul. Alchimia 
nu m-a pasionat niciodată. E mult prea... prea... 

— Periculoasă, spuse hotărât Arhicancelarul. Niciuna, nici două, amestecă tot 
felul de chestii și p'ormă, numai ce-i auzi: „Hei, oare ce s-o-ntâmpla dacă adăugăm 
și o picătură din asta galbenă?” După care, gata, rămân două săptămâni fără 
sprâncene. 

— Eu aș fi spus nepractică, făcu Trezorierul. De ce or fi încercând să rezolve 
lucrurile pe calea asta atât de dificilă, când au la dispoziţie magia de zi cu zi, care 
este extraordinar de simplă?! 

— Parcă voiau să spargă piatra filosofului, sau ceva, zise Arhicancelarul. După 
mine, numai prostii. Bun, am plecat. 

În timp ce el dădea să iasă, Trezorierul scoase la iveală într-o clipă un teanc de 
hârtii și începu să gesticuleze cu ele. 

— Până să plecaţi, domnule Arhicancelar, făcu el, cu deznădejde, poate ați fi 
așa de bun să-mi semnaţi câteva... 

— Mai târziu, omule, se răsti Arhicancelarul. Acum tre' să mă duc să vorbesc cu 
cineva despre un cal, nu? 

— Poftim? 

— Așa. 

Și ușa se închise. Trezorierul se uită la ea și oftă. 

De-a lungul anilor, Universitatea Nevăzută cunoscuse fel de fel de 
Arhicancelari. Mai mari, mai mici, mai vicleni, uşor dementi, nebuni de legat — 
veneau, își făceau datoria (uneori nu apucau să reziste nici măcar până li se finisa 
portretul oficial care trebuia atârnat în Sala Mare), apoi mureau. In lumea magiei, 
vrăjitorii cu funcţii de conducere aveau tot atâtea șanse la o angajare pe perioadă 
nedeterminată ca şi un dansator de step într-un câmp plin de mine antipersonal. 

Cu toate astea, dinspre partea Trezorierului, era totuna. Ei da, din când în când 
se mai schimbau numele, dar lucrul cel mai important era că exista întotdeauna un 
Arhicancelar, a cărui treabă de căpătâi, în viziunea Trezorierului, era să semneze 
felurite hârtii, preferabil fără să le şi citească. 

Ăsta noul, însă, nu era așa. De pildă — nu era mai niciodată de găsit. Se întorcea 
în Universitate numai pentru a-și schimba hainele pline de noroi. Şi mai și tipa la cei 
din jur. În general, la Trezorier. 

Și totuși, la momentul respectiv, păruse o idee bună să aleagă Arhicancelar pe 
unul care nu mai pusese piciorul în Universitate de patruzeci de ani. 

În ultima vreme avuseseră loc atât de multe lupte între feluritele ordine 
vrăjitorești încât, o dată în viaţă, vrăjitorii din funcţiile de conducere căzuseră de 
acord că Universitatea avea nevoie de o perioadă de stabilitate, ca să aibă și ei 


10 


Sevuj Pratchett — Lumea Disc 


răgazul să-și vadă în liniște, vreme de câteva luni, de intrigi și comploturi. 
Scotociseră prin arhive și dăduseră peste numele lui Ridcully cel Brun care, după 
ce devenise mag de Nivelul al Șaptelea la incredibila vârstă de douăzeci și șapte 
de ani, plecase de la Universitate ca să-și administreze moșiile moştenite, aflate 
undeva într-un fund de lume. 

Părea candidatul ideal. 

— Ăsta-i omul, spuseseră cu toţii. Sânge nou. Aer proaspăt. Un vrăjitor de la 
țară. Să ne întoarcem la vechile taine, la rădăcinile magiei. Un tip jovial cu pipă şi 
ochi sclipitori. Genul de om care ştie să recunoască ierburile, care-străbate-co- 
drii-înfrăţit-cu-toate-animalele și așa mai departe. Pesemne că mai și doarme sub 
cerul liber. Nu ne-am mira să aflăm că înțelege graiul vântului. Putem pune 
rămășag că ştie pe nume toți străvechii copaci. Și să nu uităm, vorbește cu 
păsările. 

Așa că fusese trimis un sol. lar Ridcully cel Brun oftase, trăsese câteva 
înjurături, își găsise toiagul în grădina din spate, unde îl folosise ca suport pentru o 
sperietoare de păsări, și o pornise la drum. 

— lar dacă e vreo problemă, mai spuseseră vrăjitorii, în intimitatea propriilor 
cugetări, unul d-ăsta care vorbeşte cu copacii n-ar trebui să fie prea greu de 
eliminat. 

Apoi omul sosise — și iată că se dovedise că Ridcully cel Brun vorbea 
într-adevăr cu păsările. De fapt, striga la ele. Și, în general, striga cam așa: 

— Ţi-am tras-o, nemernico! 

Și fiarele pământului, și păsările cerului îl cunoşteau pe Ridcully cel Brun — 
și-ncă cum: ajunseseră să se priceapă atât de bine să facă legături, încât pe o rază 
de aproximativ douăzeci de mile împrejurul moșiilor sale nu făceau decât s-o ia la 
fugă, să se ascundă sau, dacă situaţia era disperată, să sară la beregată de îndată 
ce zăreau în depărtare o pălărie ţuguiată. 

Nu trecuseră mai mult de douăsprezece ore de când sosise, și Ridcully își 
instalase deja cârdul de dragoni de vânătoare în cămară, trăsese cu arbaleta sa 
fioroasă în corbii stabiliți în străvechiul Turn al Farmecelor, băuse o duzină de sticle 
cu vin roșu, apoi se culcase pe la două dimineaţa, cântând un cântec în care se 
regăseau cuvinte pe care vrăjitorii mai în vârstă și uituci trebuiseră să le caute în 
dicționar. 

Și se trezise la cinci, ca să plece la vânătoare de rațe, în mlaștinile estuarului. 

După care se întorsese, plângându-se în stânga și în dreapta că prin 
împrejurimi nu era niciun râu bun pentru pescuitul de păstrăvi — în râul Ankh oricum 
nu puteai pescui: dacă voiai să scufunzi cârligul, trebuia să-l îndeși cu călcâiul. 

Și avea obiceiul să ceară bere la micul dejun. 

Și spunea bancuri. 

Pe de altă parte, se gândi Trezorierul, măcar nu-și băga nasul în administrarea 
Universităţii. Lui Ridcully cel Brun nici măcar nu-i trecea prin cap să-și exercite 
atribuţiile de conducător, decât, eventual, într-un alai de vânătoare. Lucrurile în 
care nu puteai trage cu săgețile, pe care nu le puteai fugări în goana calului sau 
prinde în cârlig erau, în opinia sa, cam fără rost. 

Bere la micul dejun! Trezorierul se înfioră. În genere, vrăjitorii nu funcționau bine 
decât de la amiază încolo, iar micul dejun în Sala Mare se desfășura într-o liniște 
aproape totală, întreruptă doar de o tuse spartă, de pașii furișaţi ai slujitorilor și, din 
când în când, de câte un geamăt. Oamenii care strigau în gura mare să li se aducă 
rinichi, sângerete și bere erau ceva absolut nemaivăzut. 

Singurul care nu se înfricoșase de purtările nou-venitului era bătrânul Windle 
Poons, care avea o sută treizeci de ani, era surd și, chiar dacă era expert în 
străvechile scrieri magice, avea nevoie mereu de cineva care să-l ţină la curent și 
să-i explice treburile legate de viața de zi cu zi. Izbutise să rețină că noul 
Arhicancelar era un individ dintr-ăla care ciripea-în-rând-cu-păsările. Până să-și 
dea seama că situaţia se schimbase, avea să mai treacă vreo săptămână, iar între 
timp se străduia să converseze, politicos, bazându-se pe puţinul pe care-l mai știa 
despre Natură și alte cele. De pildă: 

— Pesemne că, ăăă, e o mare schimbare pentru dumneata, mm, să dormi 
într-un pat adevărat și nu, ăăă, sub cerul liber, nu? 

Sau: 

— Chestiile astea, mm, se cheamă cuțite și furculițe. 

Sau: 

— Mm, ce crezi, ăăă, treaba asta verde de deasupra oului o fi pătrunjel, mm? 

Numai că, de vreme ce noul Arhicancelar nu era niciodată prea atent la ce i se 
spunea în timp ce mânca, iar Poons nu observa niciodată că nu i se răspunde, se 
înțelegeau de minune. 

Oricum, Trezorierul avea altele pe cap. 

De pildă, Alchimiștii. Nu puteai avea încredere în ei. Erau prea serioşi. 

Bu-um. 

Încă o explozie, apoi gata. Trecură zile în șir fără să se audă nici măcar una 
mică. Orașul se liniști — ceea ce era o mare prostie. 

Ceea ce-i scăpase Trezorierului era faptul că lipsa exploziilor nu însemna că 
Alchimiștii puseseră capăt vechilor lor îndeletniciri, însemna, doar, că începuseră 
s-o facă așa cum trebuia. 


Era miezul nopții. Valurile se spărgeau cu zgomot de mal și străluceau 
fosforescent în noapte. Însă împrejurul străvechiului deal, era o tăcere atât de 
profundă de parcă, pentru a pătrunde acolo, sunetele ar fi trebuit să străbată mai 
multe straturi de catifea. 

De-acum, gaura din nisip se mărise binișor. 

Dacă ai fi putut să-ţi lipești urechea de ea, ţi s-ar fi părut că auzi aplauze. 


Era tot miezul nopţii. Luna plină plutea peste fumurile și duhorile din 
Ankh-Morpork, fericită că între acestea și ea se aflau mai multe mii de mile de cer. 

Sediul Breslei Alchimiștilor era o clădire nouă. Așa era mereu. În ultimii doi ani, 
fusese demolată prin explozii și apoi reconstruită de patru ori — ultima dată, din 
proiect fuseseră eliminate sala de ședințe și cea pentru demonstrații, în speranța 
că lucrurile aveau să se îmbunătăţească. 

În noaptea aceea, mai multe siluete învăluite în mantii pătrunseră înăuntru, 
parcă pe furiș. După câteva minute, luminile de la o fereastră aflată la ultimul etaj se 
micșorară, apoi se stinseră de tot. 

Sau aproape. 

Acolo sus se întâmpla ceva. O licărire tremurătoare, ciudată, se reflectă în 
fereastră vreme de câteva clipe. De îndată, se auziră urale înfundate. 

Apoi un alt zgomot. De data asta, însă, nu o explozie, ci un soi de tors mecanic, 
straniu, precum cel scos de o pisică fericită aflată pe fundul unui cazan de tinichea. 

Făcea clicaclicaclicaclicaclica... clic. 

O tinu așa câteva minute, pe fundalul uralelor. Apoi, un glas spuse: 

— That's all folks’. 


— Cum adică asta-i tot? Care... asta? întrebă, în dimineața următoare, 
Patricianul din Ankh-Morpork. 

Bărbatul din faţa lui tremura de spaimă. 

— Nu știu, înălțime, zise. Nu m-au lăsat să intru. M-au pus să aștept la ușă, 
înălțime. 

Nervos, își frământă palmele. Privirea Patricianului îl pironise în loc. Era extrem 
de potrivită, printre altele, pentru a-i face pe oameni să continue să vorbească, 
chiar și după ce aveau impresia că au terminat. 

Câţi spioni avea în oraș, numai Patricianul însuși știa. Cel de-acum era angajat 
al Breslei Alchimiștilor. Cândva, avusese ghinionul să fie chemat în fața 
Patricianului, acuzat de vagabondaj premeditat, și alesese din proprie inițiativă să 
devină spion‘. 

— Mai mult nu ştiu, înălțime, se smiorcăi el. N-am auzit decât clincănitul ăla și 
am văzut un soi de sclipire pe sub ușă. După care au spus că lumina zilei de prin 
părţile astea nu era potrivită. 

— Poftim? Cum adică nu era potrivită? 

— Păi... nu ştiu, să trăiţi, că mai multe nu au spus. Cică ar trebui să meargă 
undeva unde e lumină mai bună. A, și mi-au spus să mă duc să le aduc ceva de 
mâncare. 

Patricianul căscă. Ghidușiile astea ale alchimiștilor aveau în ele ceva incredibil 
de plictisitor. 

— Ca să vezi, zise. 

— Numai că nu trecuse decât un sfert de oră de când luaseră cina, izbucni 
slujitorul. 

— Poate că îndeletnicirea asta a lor face foame, răspunse Patricianul. 


3 Asta-i tot, oameni buni", (n.tr.) 


1 Alternativa fiind să aleagă din proprie iniţiativă să fie aruncat în puţul cu scorpioni. 

— Da, iar bucătăria se închisese deja, așa că a trebuit să merg să cumpăr o 
tavă cu chifle cu cârnaţi fierbinţi în ele, de la Beregată Dibbler. 

— Ca să vezi, făcu Patricianul, coborându-și privirea către hârtiile de pe birou. 
Îți mulţumesc. Poţi pleca. 

— Şi știți ceva, înălțime? Le-au plăcut! Chiar le-au plăcut! 


Faptul în sine că Alchimiștii aveau o Breaslă era surprinzător. Vrăjitorii erau la 
fel de puţin înclinați către ideea de a colabora, însă erau, de asemenea, de la 
natură, competitivi și aveau un mare respect pentru ierarhii, așa că aveau nevoie 
de organizare. La ce bun să fii vrăjitor de Rangul al Șapielea, dacă nu existau 
celelalte șase ranguri pe care să le priveşti de sus, și al optulea către care să 
aspiri? Era nevoie de alţi vrăjitori, pe care să-i poţi uri şi disprețul. 

Pe de altă parte, fiecare alchimist era pe cont propriu. Lucrau prin camere 
întunecoase sau pivnițe tăinuite, căutând fără încetare potul cel mare — Piatra 
Filosofală, Elixirul Vieţii Veșnice. In general, erau oameni slabi, cu ochii roșii, cu 
bărbi care nu erau, de fapt, bărbi, ci mai degrabă smocuri de păr care se-nghesuiau 
unele-ntr-altele pentru a se putea apăra mai bine. Mulţi alchimiști aveau acea 
înfățișare distantă, de pe altă lume, pe care o dobândești dacă îţi petreci prea mult 
timp pe lângă mercurul care dă în clocot. 

Și nu se poate spune că alchimiștii se urau între ei. De multe ori, nici nu se 
băgau în seamă sau se confundau reciproc cu o morsă. 

Astfel că minuscula lor Breaslă, demnă de dispreţ, nu aspirase niciodată să 
dobândească puterea pe care o avea, să spunem, Breasla Tâlharilor sau cea a 
Asasinilor. În schimb, se dedicase misiunii de a ajuta văduvele și familiile acelor 
alchimiști care avuseseră, de pildă, o atitudine mult prea relaxată atunci când 
umblau cu cianură de potasiu sau obținuseră, prin distilare, nişte ciuperci 
interesante, le înghiţiseră şi apoi săriseră de pe acoperișuri pentru a se prinde în 
horele zânelor, însă nu erau foarte multe văduve și orfani — lucru firesc, de vreme 
ce alchimiștilor le venea greu să aibă relaţii prea îndelungate cu alți oameni. In 
general, dacă izbuteau să se însoare, o făceau numai ca să aibă pe cineva să le 
țină eprubetele. 

Una peste alta, singurul talent pe care și-l descoperiseră alchimiștii din 
Ankh-Morpork era să transforme aurul în ceva mai puţin aur. 

Până acum... 

Acum, când erau plini de entuziasm și de nervozitate, precum cei care-au 
descoperit, din senin, o sumă foarte mare de bani în contul personal și nu știu dacă 
să spună cuiva sau, pur și simplu, să ia banii și să dispară. 

— Vrăjitorilor n-o să le convină, spuse unul dintre ei — un bărbat slăbânog și 
timid pe nume Lully. O să spună că-i magie. Șiiţi ce tare se bășică dacă au impresia 
că vreunul care nu e vrăjitor face farmece. 

— Dar nu-i vorba nicidecum de magie, zise Thomas Silverfish, președintele 
Breslei. 

— Păi, impii... 

— Asta nu-i magie. E vorba doar de niște creaturi supranaturale dintre cele mai 
obișnuite. 

— Dar salamandrele? 

— Forme de viaţă cu totul şi cu totul normale. Nu-i nimic în neregulă cu ele. 

— O fi, o fi. Dar ei o să spună că-i magie. Ştii cum fac! Ceilalţi alchimiști 
încuviințară posomorâți. 

— Sunt niște reacţionari, făcu Sendivoge, secretarul Breselei. Nişte thaumocrați 
ordinari. La fel și celelalte Bresle. Ce știu ei despre progres? Ce le pasă? Puteau 
inventa așa ceva de mulţi ani încoace, dar au făcut-o? Nici vorbă! Gândiţi-vă numai 
că putem face viețile oamenilor mult mai... mult mai bune, ce mai. Posibilităţile sunt 
enorme! 

— In educaţie, zise Silverfish. 

— In istorie, zise Lully. 

— Ca să nu mai vorbim de divertisment, spuse și Peavie, irezorierul Breslei, un 
bărbat micut și nervos — cam cum erau toţi alchimiștii, din pricina faptului că nu se 
știa niciodată ce-avea să se întâmple cu lichidul care clocotea în alambicul de 
testare. 

— Ei, da, normal. Şi ceva divertisment, recunoscu Silverfish. 

— Gândiţi-vă, numai, începu Peaves, la marile drame istorice. Imaginaţi-vă! 
Aduni câţiva actori care să le joace, numai o dată, apoi lumea din toate colţurile 
Discului poate să-i vadă de câte ori poftește. Și ce economie la cheltuieli, de asta 
nici nu mai vorbesc, adăugă. 

— Dar totul făcut cu gust, zise Silverfish. Ne revine marea responsabilitate de a 
veghea să nu se întâmple nimic care să fie, în vreun fel... ei, știți voi, grosolan, 
sfârşi el, cu glasul tremurat. 

— Au să ne oprească, spuse mohorât Lully. Îi știu eu pe vrăjitori. 

— Am cugetat și eu la asta, zise Silverfish. Oricum, aici lumina e foarte proastă. 
Am stabilit asta. Avem nevoie de cer senin. Și va trebui să mergem undeva 
departe. Cred că știu un loc numai bun. 

— Ştiţi, nici nu-mi vine să cred că facem asta, interveni Peavie. Acum o lună era 
doar o idee nebunească. lar acum totul e pus la punct! Ca printr-o vrajă! Dar fără să 
fie, cu adevărat, magie, dacă înțelegeţi ce vreau să zic, se grăbi să adauge. 

— Nu-i doar iluzie, ci o iluzie adevărată, făcu Lully. 

— Nu știu dacă s-a gândit cineva, zise Peavie, dar ar putea să ne-aducă și ceva 
bani. Ei? 

— Dar asta nu contează, zise Silverfish. 

— Nu, nu, sigur că nu, îngână Peavie, apoi trase cu ochiul la ceilalţi. Să ne mai 
uităm o dată? Spuse, cu glas șovăielnic. Pot să învârt eu manivela, nu mă 
deranjează. Şi, şi... ce mai, știu că n-am prea contribuit la proiectul ăsta, dar până 
la urmă am găsit și eu ceva. Uitaţi. 

Scoase din buzunarul robei o pungă mare și o lăsă pe masă. Se răsturnă și din 
ea căzură câteva grăunţe albe pufoase, umflate, de formă neregulată. Alchimiștii 
se uitară lung. 

— Ce-i asta? Întrebă Lully. 

— Păi, făcu stânjenit Peavie, ce trebuie să faci este să iei niște boabe de 
porumb și să le pui, să zicem, într-un alambic mărimea 3, cu ceva ulei de gătit, 
înțelegeți, apoi pui un capac sau ceva deasupra şi, dacă le încălzești, fac bum. Nu 

cine știe ce bum, să ne-nţelegem. Și după ce s-au oprit din pocnit, scoţi capacul și 
boabele s-au transformat în... chestii d-astea. 

Trase cu ochiul la chipurile nedumerite ale celorlalți. 

— Sunt de mâncare, mormăi, pe un ton de scuză. Dacă pui unt și sare pe ele, 
au gust de unt sărat. 

Silverfish întinse mâna pătată de acizi și alese cu mare grijă o bucăţică pufoasă, 
apoi o mestecă gânditor. 

— Nu prea știu ce mi-a venit, făcu Peavie, roşind. Mi-a trecut prin cap că așa 
trebuia să fie. 

Silverfish continua să mestece. 

— Au gust de carton, spuse, după o vreme. 

— lertare, făcu Peavie, încercând să adune restul grămezii îndărăt în pungă, 
dar Silverfish îl atinse ușor pe brat. 

— Totuși, zise, alegând altă bucăţică, au ceva special, nu-i așa? Ceva ce pare... 
să se potrivească. Cum ai zis că se cheamă? 

— Nu i-am dat, propriu-zis, un nume, zise Peavie. Doar grăunţe explodate. 

— Ce ciudat! Parcă nu te poţi opri din mâncat, zise Silverfish, luând încă una. 
Tot mai vrei și mai vrei. Grăunţe explodate? Ei, fie. Oricum... domnilor, haideţi să 
mai învârtim o dată manivela. 

Lully începu să strângă la loc pelicula înăuntrul lanternei non-magice. 

— Spuneai că știi un loc unde putem să punem cu adevărat proiectul pe roate, 
fără ca vrăjitorii să ne facă necazuri? întrebă. 

Silverfish luă un pumn de grăunţe explodate. _ 

— E undeva pe coastă, spuse. Un loc drăguţ și însorit. În zilele noastre, nimeni 
nu mai trece pe-acolo. E doar o pădure bătrână și bătută de vânturi, un templu și 
niște dune de nisip. 

— Un templu? Zeii se bășică rău dacă... începu Peavie. 

— Uite ce-i, îl întrerupse Silverfish, zona a fost părăsită de secole. Nu-i nimic 
acolo. Nici oameni, nici zei, nimic. Doar mult soare și pământul care ne așteaptă. 
Asta-i șansa noastră, băieți. Vrăji n-avem voie să facem, aur nu putem, nici măcar 
traiul de zi cu zi nu ni-l putem câştiga, așa că haideţi să facem imagini mișcătoare. 
Să scriem istoria! 

Alchimiștii se lăsară pe spate, părând ceva mai veseli. 

— Mdea, zise Lully. 

— Da, așa-i, făcu Peavie. 

— În cinstea imaginilor mișcătoare, zise Sendivoge, ridicând pumnul plin de 
grăunţe explodate. De unde-ai auzit de locul ăsta? 

— Păi, am... începu Silverfish, apoi se opri, nedumerit. De fapt, habar n-am, 
zise în cele din urmă. Parcă nu reuşesc să-mi... amintesc. Pesemne că am auzit 
cândva de el, apoi am uitat și, brusc, mi-am adus aminte. Se mai întâmplă, știți şi 
voi. 

— Da, zise Lully. Cam cum am păţit eu cu pelicula. Parcă îmi aduceam aminte 
cum trebuie făcut. Mintea asta îţi joacă niște feste... 

— Mdea. 

— Mdea. 


16 


Sevuj Pratchett — Lumea Disc 


— E o idee căreia i-a venit timpul, înțelegeţi voi? 

— Mdea. 

— Mdea. 

— Asta tre' să fie. 

Peste masă se lăsă o tăcere oarecum îngrijorată. Era zgomotul minţilor care 
încercau cu frenezie să pună degetele lor mentale pe ceva care le neliniștea. 
Văzduhul părea să sclipească. 

— Cum se numește locul ăsta? întrebă în cele din urmă Lully. 

— Nu știu cum îi zicea în trecut, răspunse Silverfish, lăsându-se pe spate și 
trăgând grăunțele explodate spre el. Dar acum i se spune Holy Wood, Crângul 
Sfânt. 

— Holy Wood, făcu Lully. Sună... familiar. 

Căzură pe gânduri. Tăcerea se lăsă la loc. O rupse Sendivoge. 

— Ei, fie, zise el voios. Holy Wood, sosim! 

— Mdea, spuse Silverfish, scuturând din cap, de parcă voia să disloce un gând 
care-l tulbura. Ce chestie ciudată! Am așa... o senzaţie... că într-acolo ne-am tot 
îndreptat... dintotdeauna. 


La mai multe mii de mile sub picioarele lui, Marele A'Tuin, testoasa cosmică, 
plutea visător prin noaptea înstelată. Realitatea este o curbă. 

Dar nu asta-i problema. Problema e că nu există atât de multă realitate pe cât ar 
trebui. Conform unora dintre cele mai mistice texte de pe rafturile bibliotecii 
Universității Nevăzute - cel mai de frunte colegiu pentru magie și ospețe 
sardanapalice de pe Disc, a cărui colecţie de cărți este atât de extinsă încât face să 
se distorsioneze spațiul și timpul — cel puţin nouă zecimi din toată cantitatea de 
realitate creată vreodată se găsește în afara multiversului. Și cum, prin definiţie, 
multiversul include absolut tot ce este ceva, asta creează oarece tensiune. 

Dincolo de hotarele universurilor se află realităţile în stare crudă, ceea ce, 
cândva, ar fi putut să fie, ceea ce încă s-ar putea produce, ceea ce n-a ajuns 
niciodată să existe, precum și ideile nedomesticite. Totul se creează și se distruge 
neîncetat, într-un vârtej haotic, precum elementele dintr-o supernovă care tocmai 
clocoteşte. 

Numai din când în când, acolo unde pereții lumilor s-au cam șubrezit, toate 
acestea pot pătrunde înăuntrul lor. 

lar realitatea începe să se scurgă în afară. 

Efectul produs este aidoma unuia dintre acele gheizere fierbinţi, de la fundul 
mării, împrejurul cărora ciudatele făpturi submarine găsesc îndeajuns de multă 
căldură şi hrană pentru a-și crea o minusculă oază de viaţă, într-un mediu în care 
aceasta nu ar trebui să existe nicicum. 

Ideea Crângului Sfânt se strecură, nevinovată și veselă, în hotarele Lumii Disc. 

lar realitatea începu să se scurgă în afară. 

Și nu scăpă nici măcar o clipă nedetectată. Căci în afară există Creaturi care au 
o atare abilitate de a adulmeca moleculele de realitate, încât, prin comparaţie, 
treaba cu rechinii care simt picăturile de sânge amestecate cu apa oceanelor este 
ceva de-a drepiul banal. Și Creaturile începură să se adune. 

Printre dune se strecura o furtună. Când ajunseră însă în dreptul delușorului, 
norii parcă se curbară, încercând să-l ocolească. Numai câteva picături de ploaie 
atinseră pământui pârjolit, iar rafalele furioase se transformară în adieri uşoare. 

Adierile împrăștiară nisipul peste rămășițele unui foc demult stins. 

Ceva mai jos, pe coasta dealului, o piatră micuță se desprinse de la locul său, 
de lângă o gaură care ajunsese îndeajuns de mare pentru, să spunem, un viezure, 
și se rostogoli până la poale. 


În mare grabă, trecu o lună — nu avea niciun chef să zăbovească. 


Trezorierul bătu respectuos la ușa Arhicancelarului, apoi o deschise. 

Săgeata slobozită dintr-o arbaletă îi pironi pălăria de o bârnă. 

Arhicancelarul cobori arbaleta și se uită urât la el. 

— Fir-a a naibii de treabă, ce-ţi veni să faci asta? întrebă. Puteai provoca un 
accideni. 

Trezorierul n-ar fi ajuns ce era — sau, mai degrabă, ce fusese cu zece secunde 
înainte, adică un om calm și sigur pe sine, și nu ce era acum, adică un om aflat pe 
punctul să sufere un ușor infarct — fără remarcabila înzestrare de a-și reveni repede 
din tulburările neprevăzute. 

Își desprinse cu grijă pălăria de pe ţinta desenată cu creta pe lemnul străvechi. 

— N-are nimic, zise, cu un glas atât de calm încât era limpede că făcuse un 
mare efort. Nici nu se vede gaura. Dar, Domnule... ăăă... de ce trăgeaţi în ușă? 

— Păi, gândește, omule! Afară-i întuneric și blestemaţii ăștia de pereţi sunt din 
piatră. Doar nu te-aștepţi să trag în pereti, nu, fir-ar a naibii de treabă? 

— Aha, zise Trezorierul. Ușa asta are vreo cinci sute de ani, să știți, adăugă, cu 
o foarte fină și respectuoasă nuanţă de reproș. 

— Așa și arată, spuse franc Arhicancelarul. Uită-te la ea — mare și neagră, fir-ar 
a naibii. Iți spun eu ce lipsește de-aicea, omule. Ne-ar trebui mai puţină piatră, mai 
puţin lemn și ceva mai multă voioșie. Niște trofee de vânătoare, de pildă, măcar 
unul sau două. 

— Mă ocup imediat, minţi Trezorierul fără să clipească, apoi își aminti de 
teancul de hârtii pe care-l avea sub braț. Intre timp, Domnule, poate aveți 
amabilitatea să... 

— Bravo, bravo, făcu Arhicancelarul, îndesându-și pe cap pălăria țuguiată. 
Acuma tre' să mă duc să văd ce-mi mai fac dragonii. Unul era bolnav. Sărmanul 
animal n-a mai pus gura pe smoală de câteva zile. Ă 

— Am nevoie de semnătura dumneavoastră pe unul sau două docu,.. incepu în 
grabă Trezorierul. 

— Treaba asta mă scoate din sărite, răspunse Arhicancelarul, făcându-i semn 
să plece. Și-așa e prea multă hârţogăraie pe aici. Și, că veni vorba, adăugă, 
uitându-se la Trezorier de parcă tocmai și-ar fi amintit ceva. Azi-dimineaţă am văzut 
o chestie ciudată. Era o maimuţă în clădire. Se plimba de coLo-colo ca la ea acasă. 

— Ah, da, spuse vesel Trezorierul. Bibliotecarul, pesemne. 

— Are un animal de casă, sau cum? 

— Nu, n-aţi înțeles, domnule Arhicancelar, făcu Trezorierul, la fel de voios. Era 
chiar Bibliotecarul. 

Arhicancelarul îl privi lung. Zâmbetul Trezorierului începu să se strâmbe. 

— Bibliotecarul e o maimuţă? 

După ceva vreme, adică după ce Trezorierul izbuti să-i explice cum stăteau 
lucrurile, Arhicancelarul spuse: 

— Deci, dac-am înţeles eu bine, insul ăsta s-a preschimbat în maimuţă din 
pricina unei vrăji? 

— Da, a fost un accident în Bibliotecă. O explozie de natură magică. Nici una, 
nici două, s-a transformat în urangutan. Și nu care cumva să-i spuneți maimuţă, 
Domnule. E o primată. 

— Mare diferenţă, ce să zic! 

— Aparent chiar este. Dacă-i spuneţi maimuţă, devine foarte violent. 

— Sper că nu-și arată dosul, nu? 

— Nu, Domnule, făcu Trezorierul, închizând ochii şi înfiorându-se. Aceia care 
fac treaba asta sunt babuinii. 

— Aha, răspunse Arhicancelarul, căzând pe gânduri. D-ăștia nu avem pe-aici, 
să-nțeleg? 

— Nu, Domnule. E numai Bibliotecarul. 

— Aşa ceva e de neacceptat. Ascultă bine ce-ţi spun. N-am să îngădui ca o 
fiară d-asta păroasă să umble pe-aici ca și cum ar fi stăpân, spuse ferm 
Arhicancelarul. Fă-i vânt. 

— Vai de mine, nu se poate! E cel mai bun Bibliotecar pe care l-am avut. Ca să 
nu mai vorbim de salariul pe care i-l oferim... 

— Ce vrei să spui cu asta? 

— Îl plătim în arahide, răspunse prompt Trezorierul, în plus, e singurul care 
înțelege cum funcţionează, de fapt, Biblioteca. 

— Atunci faceţi-l om la loc. Ce viaţă-i asta, să fii maimuţă? 

— Primată, Domnule. Și mi-e teamă că, pentru el, e preferabil. 

— Păi, de unde ştii? Intrebă, bănuitor, Arhicancelarul. Că doar nu vorbește, nu? 

Trezorierul șovăi. Ăsta era necazul cu Bibliotecarul. Cu toții se obișnuiseră cu el, 
astfel încât aproape nici nu-și mai aminteau de vremurile în care Biblioteca nu 
fusese condusă de un urangutan cu colții galbeni și înzestrat cu puterea a trei 
bărbați. Dacă o situație anormală se prelungește îndeajuns de mult, devine 
normală. Problema era că, atunci când trebuia să-i explici unei terțe persoane, totul 
sună bizar. Trezorierul tuşi nervos. 

— Spune „uuk”, Domnule, răspunse. 

— Şi asta ce vrea să-nsemne? 

— „Nu. 

— Şi-atunci „da”, cum spune? Exact de asta se temea Trezorierul. 

— „Uuk”, domnule Arhicancelar. 

— Ai făcut exact la fel ca și prima dată! 

— A, nu, nu, nicidecum. Vă rog să mă credeţi că sunt tonuri diferite. Adică, 
vreau să spun că la un moment dat te obișnuiești și... începu Trezorierul, apoi ridică 

din umeri. Ce mai tura-vura, Domnule, noi am ajuns să pricepem tot ce vrea să ne 
spună. 

— Măcar el se menţine apt, spuse răutăcios Arhicancelarul. Nu ca voi, ceilalți. 
Am intrat azi-dimineaţă în Sala Mare și am găsit-o plină de inși care dormeau și 
sforăiau! 

— Conducerea, probabil. Domnule, zise Trezorierul. Cu toate că eu unul aș 
spune că sunt cu toții foarte apți. 

— Apti? Decanul arată ca un om care-a-nghiţit un pat! 

— Păi, Domnule, răspunse Trezorierul zâmbind cu indulgență, cuvântul „apt”, 
așa cum îl înțeleg eu, înseamnă potrivit pentru un anume scop. Și aș spune că 
trupul Decanului este, fără discuţie, potrivit pentru misiunea de a ședea într-un jilt 
cât e ziua de lungă și de a îngurgita mari cantităţi de hrană. 

Şi își îngădui un zâmbet fugar. Arhicancelarul îi aruncă o privire de om de modă 
veche. Atât de veche, că ar fi putut fi privirea unui amonit. 

— Asta-i o glumă? Intrebă, pe tonul bănuitor al unuia care n-ar putea înţelege 
cu adevărat expresia „simţ aL umorului”, nici dacă i s-ar explica vreme de o oră 
încheiată, făcându-i-se și o schemă. 

— O simplă observaţie, Domnule, răspunse precaut Trezorierul. 

Arhicancelarul scutură din cap. 

— Nu suport glumele. Nu-i suport pe ăi care tot încearcă să fie nostimi. Așa 
se-ntâmplă dacă petreci prea puţin timp afară, la aer curat. PUne-l pe Decan să 
alerge vreo douăzeci de mile, și va fi un cu totul alt om. 

— Firește, făcu Trezorierul. Va fi mort. 

— Sănătos. 

— Poate. Dar mort — cu siguranţă. 

lritat, Arhicancelarul răsfoi hârtiile de pe biroul său. 

— Neglijenţă, mormăi. Pe unde te întorci, numai asta vezi. Totul se duce de 
râpă. Oamenii nu fac decât să doarmă sau să se transforme în maimuțe. Când 
eram eu student, nici cu gândul nu gândeam să ne facem maimuțe. Ce spuneai că 
vrei? mai întrebă, privindu-l nervos pe celălalt. 

— Poftim? făcu Trezorierul, luat pe nepregătite. 

— Parcă spuneai că vrei ceva de la mine, nu? Îmi cereai să fac nu știu ce. 
Pesemne pentru că eu sunt singurul ins de pe-aici care nu doarme dus și nu se 
urcă în copaci să chicotească toată dimineaţa, adăugă Arhicancelarul. 

— Am senzaţia că asta o fac gibonii, Domnule Arhicancelar. 

— Ce? Ce? Haide, omule, încearcă să vorbești deslușit. Trezorierul se forță să 
se adune. Nu înțelegea deloc de ce trebuia să fie tratat așa. 

— De fapt, voiam să vă vorbesc despre un student, Domnule, spuse el cu 
răceală. 

— Student? lătră Arhicancelarul. 

— Da, Domnule. Știţi dumneavoastră, sunt băieţii ăia mai slăbuţi și trași la faţă. 
Asta pentru că aici e o universitate, da? Nu putem scăpa de ei, sunt ca șobolanii... 

— Credeam că avem oameni plătiţi să aibă de-a face cu ei. 

— Personalul didactic, da. Dar, uneori... Domnule Arhicancelar, mi-aş permite 
să vă rog să vă uitaţi puţin la aceste rezultate de la examene... 

Era miezul nopţii. Nu același miez de noapte ca mai înainte, dar unul foarte 
asemănător. Moș Tom, clopotul fără limbă din clopotniţa Universităţii tocmai bătuse 
de douăsprezece ori, într-o tăcere răsunătoare. 

Norii negri îşi storceau ultimele picături de ploaie pe deasupra orașului. 
Ankh-Morpork zăcea sub lumina umedă a celor câtorva stele, cum nu se poate mai 
real. 

Ponder Sitbbons, student într-ale vrăjitoriei, lăsă cartea jos și se frecă pe faţă. 

— Așa, spuse. Întreabă-mă ce vrei tu. Haide. Orice vrei. Victor Tuglebend, și el 
student într-ale vrăjitoriei, își luă exemplarul ferfenițit din Necrotelicomnicon-ul 
pentru uzul studenţilor. Include experimente practice, şi dădu paginile la 
întâmplare. Era întins pe patul iui Ponder. Sau, cel puţin, umerii săi se aflau acolo. 
Trupul i se întindea în susul peretelui. Este o poziţie absolut firească pentru un 
student care se relaxează. 

— OK, zise. Așa. OK. Care, așa... care este numele monstrului provenit dintr-o 
altă dimensiune, al cărui strigăt specific este „Cevreicevreicevreicevreice”? 

— Yob Soddoth, răspunse prompt Ponder. 

— Dap. Și cum procedează monstrul Tshup Aklathep, Drăceasca Broască 
Râioasă Stelară cu o Mie de Mormoloci, pentru a-și ucide victimele prin tortură? 

— Păi... stai așa, stai așa, nu-mi spune... le pironește la pământ și le arată poze 
cu copiii săi, până ce le implodează creierii. 

— Dap. Eu n-am înţeles niciodată cum vine asta, zise Victor, frunzărind 
paginile. Pesemne că după ce spui de o mie de ori „Da, are exact ochii dumitale”, 
oricum îţi vine să te sinucizi. 

— Ce multe știi, Victor! Spuse cu admiraţie Ponder. Mă mir că eşti încă student. 

— Ei, da, zise Victor. Păi... n-am prea avut noroc la examene, ce să zic. 

— Hai, mai departe, făcu Ponder. Mai întreabă-mă ceva. Victor deschise din 
nou cartea. O clipă, se lăsă tăcerea. 

Apoi, tânărul spuse: 

— Unde-i Holy Wood? 

Ponder închise ochii și se bătu cu pumnul în frunte. 

— Stai așa, stai așa, nu-mi spune, nu-mi spune... Cum adică unde-i Holy 
Wood? întrebă aspru, deschizând ochii la loc. Nu ţin minte să fie acolo ceva despre 
asta. 

Victor se uită lung la pagină tipărită. Nu era nimic despre Holy Wood. 

— Puteam să jur că am auzit... cred că am luat-o razna, își sfârşi el vorba, 
stânjenit. Pesemne că e din cauza învățatului. 

— Mda. Ce chin! Dar merită, ca să ajungi vrăjitor. 

— Da, zise Victor. De-abia aștept. 

Ponder închise cartea. 

— S-a oprit ploaia. Hai să sărim zidul, făcu. Merităm o dușcă. 

— Dar numai una, îi răspunse Victor, ameninţându-l cu degetul. Să nu ne 
îmbătăm. Mâine e licenţa. Trebuie să avem mintea limpede! 

— Uff, făcu Ponder. 

Fireşte, e foarte important să fii treaz când dai un examen. Pe neînţelegerea 
acestui simplu fapt s-au fondat multe și meritorii cariere în industriile de curățat 
străzile, adunat gunoaiele sau cântat la chitară în metrou. Însă Victor avea un motiv 
special pentru a fi sobru. 

Dacă făcea vreo greşeală, poate trecea. 

Răposatul său unchi îi lăsase moștenire o mică avere, cu condiţia să nu devină 
vrăjitor. Nu-și dăduse seama de asta atunci când își întocmise testamentul, dar o 
făcuse. Avusese impresia că-și ajută nepotul să termine o facultate, însă Victor 
Tugelbend era un tânăr foarte isteţ, în felul său neconvențional, astfel că se 
gândise așa: 

„Care sunt avantajele și dezavantajele poziției de vrăjitor? Pe de o parte, te 
bucuri de un anumit prestigiu. Pe de alta, te găsești adesea în situaţii periculoase și 
ești, aproape întotdeauna, în primejdia de a fi ucis de un tovarăș într-ale magiei”. 
Pe Victor, perspectiva de a fi un foarte respectat cadavru nu-l atrăgea. 

În altă ordine de idei... 

Care sunt avantajele și dezavantajele poziției de student vrăjitor? Pe de o parte, 
ai destul de mult timp liber, te bucuri de o oarecare îngăduinţă când vine vorba de 
băut bere și cântat cântece licențioase, nimeni nu încearcă să te omoare — decât 
așa, la modul general, cu totul obișnuit pentru cetățenii din Ankh-Morpork — și, 
mulțumită moștenirii, mai ai și mijloacele pentru a duce un trai modest, dar 
confortabil. Firește, pe de altă parte, nu te bucuri de cine știe ce prestigiu, dar 
măcar eşti conştient de acest lucru, fiind în viaţă. 

Astfel că Victor îşi dedicase o însemnată parte a resurselor sale de energie mai 
întâi studiului testamentului, apoi al regulilor de evaluare — destul de învechite — 
aplicate la Universitatea Nevăzută precum și al tuturor testelor din ultimii cincizeci 
de ani. 

Nota minimă la licenţă era 88. 

Să pici era ușor. Orice idiot putea s-o facă. 

Dar unchiul lui Victor nu fusese un prost. Una dintre condiţiile din testament era 
că izvorul de bani avea să sece la fel de ușor ca o dâră de scuipat pe o sobă 
încinsă, dacă Victor obținea vreodată mai puțin de 80. 

Intr-un fel, unchiul dobândise ceea ce voia. Puţini studenți învățaseră la fel de 
mult ca Victor. Se spunea că, atunci când venea vorba de cunoștințe în domeniul 
magiei, acesta se putea măsura cu unii dintre vrăjitorii cei mai de seamă. Își 
petrecea ore întregi într-un jilt confortabil din Bibliotecă, citind vechile manuscrise. 
Cerceta în amănunt modul în care să-și formuleze răspunsurile și tehnicile de 
examinare. Audia prelegerile până ce le învăța pe dinafară. Una peste alta, 
personalul didactic îl consideră cel mai istet și, fără discuţie, cel mai zelos student 
pe care-l avuseseră de zeci de ani. lar la fiecare sesiune de licenţă, cu multă grijă și 
precizie, obținea nota 84. 

Era de-a dreptul supranatural. 


Arhicancelarul ajunse la ultima pagină. În cele din urmă, spuse: 
— Aha, înțeleg. Ii pare rău pentru flăcăul ăsta, nu? 
— Am impresia că nu v-aţi dat seama unde voiam să ajung, zise Trezorierul. 

— Mi se pare evident, răspunse Arhicancelarul. Mereu pică la mustață. Oricum, 
continuă, alegând o hârtie din teanc, zice aicea că acum trei ani a trecut. A luat 91. 

— Da, Domnule. Dar a făcut contestaţie. 

— Poftim? A făcut contestaţie după ce-a trecut? 

— A spus că, pesemne, examinatorii nu au observat că greșise alotropii 
octironului, la întrebarea a șasea și că, dacă îi întrecea nemeritat pe colegii săi mai 
pricepuți și mai merituoși, remușcările l-ar fi bântuit câte zile mai avea de trăit. 

Dacă observați, la următoarele două examene a luat numai 82 și 83. 

— De ce oare? 

— După părerea noastră, Domnule, n-a vrut să riște nimic. Arhicancelarul 
începu să bată darabana în birou. 

— Nu accept aşa ceva, făcu. Cum adică? Un ţâști-bâști din ăsta care s-a 
specializat în a fi aproape-vrăjitor și ne face pe noi de... de... cum naiba se zice că 
ne face? 

— Exact asta-i şi părerea mea, susură încântat Trezorierul. 

— Ar trebui să-l facem de bășcălie, zise cu fermitate Arhicancelarul. 

— Nicidecum, Domnule, se împotrivi Trezorierul. „A face pe cineva de bășcălie” 
ar însemna să-l criticăm şi să ne batem joc de el. 

— Aha, perfect. Păi, hai, făcu Arhicancelarul. 

— Nu, nu, Domnule, zise Trezorierul răbdător. El ne face pe noi de bășcălie, 
așa că noi îl facem să-și ia tălpășiţa. 

— Așa. Să ne facem că plouă. Sau cum s-o mai fi zicând, adăugă 
Arhicancelarul, văzând cum celălalt își dădea ochii peste cap. Să înțeleg că vrei 
să-l zbor, da? Păi, trimite-l mâine-dimineaţă la mine și... 

— Nu, Domnule. Așa nu se poate. 

— Cum nu se poate? Nu suntem noi ăia care decidem aici? 

— Ba da, dar cu Domnișorul Tugelbend trebuie procedat cu mare, mare grijă. E 
expert în regulamente. Așadar, mă gândisem că la examenul de licenţă de mâine 
să-i strecurăm testul ăsta... 

Arhicancelarul luă hârtia și o citi în tăcere, mișcând ușor din buze. 

— Doar o întrebare. 

— Da. Ori trece, ori pică. Să-l vedem cum face să mai ia 84 și de data asta. 


Dintr-un anumit punct de vedere, pe care dascălii săi, spre marea lor iritare, nu 
izbuteau să-l definească, Victor Tugelbend era și omul cel mai leneș care trăise 
vreodată pe pământ. 

Și nu la modul simplist, banal. Lenea obișnuită se caracteriza, pur şi simplu, prin 
lipsa efortului. Victor trecuse de asta, încă de multă vreme. Străbătuse hotarele 
inactivității de zi cu zi, de la un capăt la celălalt, și ajunsese dincolo. Investea mai 
multă energie în a fugi de muncă decât investeau cei mai mulţi oameni care-și 
câștigau traiul cu sudoarea frunții. 

Nu-și dorise niciodată să devină vrăjitor. De fapt, nu-și dorise niciodată mare 
lucru, decât, eventual, să fie lăsat în pace și să nu vină nimeni să-l trezească 
înainte de prânz. Când era copil, oamenii îl tot întrebau: „Și tu ce vrei să te faci când 
vei fi mare, micuţule?” iar el răspundea: „Nu știu. Dumneavoastră ce-mi propuneţi?” 

O vreme, izbutise să scape. Dar numai până la un punct, căci niciodată nu e 
suficient să fii ceea ce ești. Totdeauna trebuie să trudești să devii altcineva. 

Incercase și el. O lungă vreme încercase să-și dorească să devină fierar, pentru 
că asta i se părea ceva interesant și romantic. Dar era trudă la mijloc și trebuia să 
aibă de-a face cu bucăţi grele de metal. Apoi încercase să-și dorească să devină 
asasin — o meserie aventuroasă, fascinantă și romantică. Dar și aici era muncă 
grea și, dacă o făceai până la capăt, la un moment dat trebuia să mai și omori pe 
câte unul. Apoi încercase să-și dorească să fie actor, o viaţă romantică, plină de 
patimă și zbucium, dar asta însemna să se îmbrace în nădragi strâmți și prăfuiţi, să 
locuiască în mansarde înghesuite, și, spre marea lui mirare, să muncească din 
greu. 

Se lăsase trimis la Universitate pentru că era mai ușor decât să se opună. 

Din fire, era un om zâmbăreţ. Avea un rânjet ușor uimit, care le dădea celor din 
jur impresia că era ceva mai deștept ca ei când, de fapt, nu făcea, în general, decât 
să se chinuie să înțeleagă ceea ce tocmai se vorbise. 

Și avea și o mustăcioară subțire care, dintr-un anumit unghi, îl făcea să pară un 
tip relaxat și sigur pe el, iar din altul — să pară că tocmai băuse o cană cu ciocolată 
foarte groasă. Era foarte mândru de mustaţa lui. Atunci când cineva ajungea 
vrăjitor, se aştepta de la el să nu se mai bărbierească și să-și lase o barbă ca un 
tufiș de grozamă. Vrăjitorii cu funcţiile cele mai înalte păreau în stare să-și 
absoarbă hrana din aer, prin mustăţi, precum balenele. 

De-acum se făcuse unu și jumătate, iar Victor venea agale dinspre Toba 
Peticită, cârciuma cea mai constant ordinară din toate cele din oraș. Victor 
Tugelbend lăsa mereu impresia că merge agale, chiar și atunci când alerga. 

Era, de asemenea, treaz trezuleț și, în consecință, oarecum surprins să se 
trezească în Piaţa Lunilor Sfărâmate, având în vedere că ţinta lui era o alee îngustă 
aflată în spatele Universităţii, unde se găsea o bucată de zid cu câteva cărămizi 
căzute, în anumite poziții propice, cu ajutorul cărora, de sute și sute de ani, 
studenții vrăjitori ocoliseră — sau, mai bine zis, săriseră peste — regulamentele de 
ordine interioară ale Universităţii Nevăzulte. 

Piaţa în care se afla acum nu era deloc în drum. 

Victor se întoarse pe călcâie, gata s-o pornească agale înapoi de unde venise, 
apoi se opri. Se întâmpla ceva neașteptat. 

În general, în piaţa respectivă se afla fie vreun povestitor de stradă, fie niște 
muzicanți, fie vreun mic întreprinzător care căuta cumpărători pentru bunurile aflate 
în surplus în Ankh-Morpork precum, să spunem, Turnul Farmecelor sau Podul de 
Alamă. Acum însă, nu se vedeau decât nişte oameni care ridicau un ecran mare, 
precum un cearșaf alb întins între nişte pari. Victor se grăbi către ei. 

— Ce faceţi? întrebă politicos. 

— Va avea loc un spectacol. 

— Aha, teatru, spuse Victor fără prea mare interes și o porni din nou prin bezna 
umedă, dar se opri deodată, auzind un glas care venea din spațiul întunecos dintre 
două clădiri. 

— Ajutor, spuse glasul, foarte încet. 

— Mai bine dă-o încoace, da? răsună un alt glas. 

Victor se apropie și își miji ochii, încercând să vadă prin întuneric. 

— Hei, hei! Încercă el. E totul în ordine? 

Urmă o pauză, apoi un glas înfundat rosti: 

— O cauţi cu lumânarea, băiete. 

„Are un cuțit, se gândi Victor. O să mă atace cu un cuţit. Asta înseamnă că fie 
am să mă trezesc înjunghiat, fie va trebui s-o iau la fugă. Ce risipă de energie!” 

Cei care n-au cugetat cu atenție la faptele povestite până acum au rămas, 
poate, cu ideea că Victor Tugelbend era un tip gras și mototol. De fapt, era, fără 
îndoială, cel mai înzestrat atlet din Universitate. Dacă ar fi fost nevoit să-și târâie 
straturile de grăsime după el, ar fi irosit mult prea mult efort, așa că avea mare grijă 
să se menţină în formă, pentru că era mult mai ușor să faci ce-aveai de făcut, 
folosindu-te de niște mușchi bine lucraţi, decât împovărat de șunci. 

Astfel că acum își roti palma prin aer și nu doar că-l atinse cu dosul ei pe tâlhar, 
ci îl săltă în aer și îl azvârli cât colo. Apoi se uită înjur după fosta victimă, care tot nu 
se dezlipise de zid. 

— Sper că nu sunteți rănit, zise. 

— Nu te mişca! 

— Nici n-aveam de gând, spuse Victor. 

Silueta se apropie printre umbre. Sub un braț ducea un pachet. Palmele și le 
ținea în faţă, într-un gest ciudat — degetele mari și arătătoarele erau întinse în unghi 
drept și unite două câte două, astfel încât omuleţul părea să-l privească printr-un 
cadru, cu ochi mici şi vicleni, ca de nevăstuică. 

„Pesemne că se fereşte de Deochi, se gândi Victor. Cu roba aia cu atâtea 
simboluri pe ea, aduce a vrăjitor.” R 

— Uluitor! spuse bărbatul, privindu-l printre degete, cu ochii mijiți. Intoarce puţin 
capul, te rog. Minunat! Păcat de nas, dar cred că putem rezolva într-un fel. 

Apoi se apropie și încercă să-l ia pe Victor pe după umeri cu un brat. 

— Ce noroc pe dumneata că m-ai întâlnit, spuse. 

— Chiar așa? făcu Victor, care se gândea că era fix invers. 

— Eşti exact genul pe care-l caut. 

— Îmi pare rău, răspunse Victor. Credeam că eraţi pe punctul să fiţi tâlhărit. 

— Căuta ăsta, zise bărbatul, mângâindu-și pachetul de sub braț care răsună 
înfundat, ca un gong. Dar nu i-ar fi folosit la nimic. 

— Deci nu-i nimic de valoare acolo, înțelese Victor. 

— Ba da. Ceva nepretuit. 

— Păi... atunci e bine, făcu Victor. 

Bărbatul, care tot încerca să-l cuprindă cu brațul pe după ambii umeri — foarte 
laţi — se lăsă păgubaș și se mulțumi cu unul singur. 

— Mulţi vor fi, însă, dezamăgiţi, spuse. Acum, ia ascultă. Ai o siluetă numai 
bună. Un profil perfect. Ce zici, băiete, ti-ar plăcea să intri în industria imaginilor 
mișcătoare? 

— Păi, făcu Victor, nu. Nu cred. 

Omul îl privi cu gura căscată. 

— Ai auzit bine, da? întrebă. Industria imaginilor mișcătoare. 

— Da. 

— Toată lumea vrea să intre în industria asta. 

— Nu, mulțumesc, răspunse Victor, politicos. Sunt convins că slujba merită, dar 
mie, pur și simplu, nu-mi sună prea interesant. 

— Vorbim de imaginile mișcătoare! 

— Da, rosti cu blândeţe Victor. Am auzit. 

Omul clătină din cap. 

— Ei... zise, asta da, întâlnire. De săptămâni întregi n-am vorbit decât cu 
oameni care umblau cu limba scoasă să intre în industria imaginilor mișcătoare. 
Credeam că numai d-ăștia există pe lume. De cum te-am văzut, m-am gândit: 
pentru ce-a făcut în noaptea asta, o să vrea să-i dau o slujbă în industria imaginilor 
mișcătoare. 

— Mulţumesc oricum, zise Victor. Dar nu cred că mi s-ar potrivi. 

— Atunci înseamnă că-ţi sunt dator, făcu omulețul, apoi se scotoci în buzunar și 
scoase un cartonaș. Victor îl luă și citi: 


Thomas Silverfish 


Specialist în Kinematografie Interesantă și Instructivă 


Una sau Două Role din Material 
aproape niciodată exploziv 


Nr. 1, Holy Wood 


— Asta dacă te răzgândești cumva, zise bărbatul. În Holy Wood, mă cunoaște 
toată lumea. 

— Mulţumesc, îngână Victor, holbându-se la cartonaș. Aăă... sunteți cumva 
vrăjitor? 

Silverfish îl privi urât. 

— Cum de ţi-a trecut prin cap aşa ceva? se răsti. 

— Păi, patrafirul ăsta, simbolurile magice... 

— Simboluri magice? Uită-te mai bine, băiete! Astea nu-s simbolurile simpliste 
ale unui sistem de credințe învechit şi caraghios! Sunt emblemele unei științe a 
luminilor, al cărei răsărit tocmai... răsare, mă rog! Simboluri magice! sfârși el, pe un 
ton de profund dispreț. Și nu-i patrafir, e robă, adăugă. ă 

Victor trase cu ochiul la mulțimea de stele, coarne de lună și altele asemenea. În 
ochii lui, emblemele științei luminilor, al cărei răsărit tocmai răsărea arătau exact ca 
simbolurile simpliste ale unui sistem de credinţe învechit și caraghios, numai că, 
pesemne, nu era momentul potrivit s-o spună cu voce tare. 

— Scuze, repetă. N-am văzut bine. 

— Sunt alchimist, rosti Silverfish, doar o idee mai calm. 

— Aha, dintre cei care preschimbă plumbul în aur și altele, zise Victor. 

— Nu plumbul, băiete. Lumina. Cu plumbul nu merge, însă lumina... 

— Chiar așa? întrebă politicos Victor, în timp ce Silverfish tocmai așeza un 
trepied în mijlocul pieței. 

Împrejurul lor începea să se adune o mulțime de oameni. Asta se întâmpla cu 
mare ușurință în Ankh-Morpork. În oraș, locuiau unii dintre cei mai pricepuți 
spectatori din univers. Puteau urmări orice, mai ales dacă exista posibilitatea ca 
vreunul s-o încaseze într-un fel amuzant. 

— De ce nu stai să vezi spectacolul? întrebă Silverfish, apoi se îndepărtă. 

Un alchimist. Ei, toată lumea știa că alchimiștii erau puţin nebuni, se gândi 
Victor. Nimic mai firesc. Cine ar fi crezut că erau oameni pe lume dornici să-și 
petreacă timpul mișcând imagini. Mai ales că, dinspre partea lui, cele mai multe 
păreau să fie exact la locul potrivit. 

— Chifle cu cârnaţi în ele! Luaţi-le cât sunt calde! tună un glas la urechea lui; 
Victor se întoarse. 

— A, domnul Beregată, bine v-am găsit, zise. 

— Seară bună, flăcău. Un cârnat numai bun? 

Victor trase cu ochiul la cilindrii unsuroși de pe tava pe care Beregată o purta 
atârnată de gât. Miroseau frumos. Așa era mereu. Apoi mușcai din ei și învăţai, 
încă o dată, că Lua-Mi-aș Singur Beregata Dibbler știa să folosească până și acele 
bucățele din corpul unui animal pe care acesta nici nu era conștient că le avea, mai 
ales de când ajunsese la concluzia că oamenii puteau mânca orice, numai să fie 
suficientă ceapă prăjită și muștar pe deasupra. 

— Preţuri studențești, șopti conspirativ Dibbler. Cinșpe' bani, şi e ca și cum 
mi-aș lua singur beregata. 

Apoi ridică ușor capacul tigăii, lăsând să se împrăștie un nor de abur. Aroma 
picantă a cepei prăjite își făcu nelegiuitul efect. 

— Fie, dati-mi unul, atunci, spuse prudent Victor, 

Dibbler pescui un cârnat din tigaie şi-l înfipse într-o chiflă, cu mișcările experte 
ale unei broaște care culege o muscă din aer. 

— N-ai să prinzi tu ceasul în care să-ţi pară rău că i-ai încercat, spuse voios. 

Victor ronţăi un pic de ceapă. Cu asta nu avea ce să pățească. 

— Ce-i acolo? întrebă, arătând cu degetul mare către ecranul care flutura în 
vânt. 

— Ceva spectacol, zise Dibbler, apoi urlă: Cârnaţi fierbinţi! Sunt extraordinari! 
Din câte aud, e ultima modă în marile orașe, adăugă, regăsindu-și tonul șoptit și 
conspirativ. Un soi de imagini care se mișcă. Au încercat să pună totul la punct, 
înainte să vină în Ankh-Morpork. 

Se uitară amândoi cum Silverfish și doi tovarăși de-ai săi se foiau ca niște 
cunoscători pe lângă o cutie așezată pe trepied. Aceasta avea un orificiu circular la 
un capăt, pe care, dintr-odată, se revărsă un fascicul de lumină care făcu ecranul 
să strălucească. Mulțimea ovaţiona, deși cam fără tragere de inimă. 

— Ah, zise Victor, înțeleg. Asta-i tot? Jocuri de umbre și nimic mai mult? Și 
unchiu-meu făcea asta, ca să mă distreze. Ştiţi? Îţi miști cumva mâinile în raza de 
lumină, iar umbrele alcătuiesc un soi de imagine. 

— Ah. Da, răspunse Dibbler, cam nesigur pe sine. „Elefantul cel masiv”, sau 
„Vulturul pleșuv”. Și bunicul meu știa să le facă. 

— Unchiului meu nu prea-i ieșea decât „Iepurele schilod”, zise Victor. Nu era 
foarte priceput. De cele mai multe ori, totul era de-a dreptul jenant. Noi ședeam 
adunaţi împrejur și ne tot chinuiam să ghicim diverse chestii precum „Ariciul 
tulburat” sau „Hermelina turbată”, iar el pleca să se culce, nervos, pentru că de fapt 
încercase să ni-l imite pe „Lordul Henry Skipps și Oamenii săi, luptându-se cu troiii, 
în bătălia pentru Pseudopolis”. Ce-o fi aşa special în jocul ăsta de umbre, eu nu 
înțeleg. 

— Din câte am aflat, nu e chiar așa, spuse Dibbler. Ceva mai devreme, i-am 
vândut o Specialitate Extra unuia dintre ei, iar el mi-a spus că totul constă într-un șir 
de imagini care se scurg foarte repede. Multe, multe imagini lipite laolaltă și apoi 
proiectate unele după altele. Foarte, foarte repede, din câte mi-a spus. 

— Nu cred că se poate, îl corectă Victor. Dacă se scurg prea repede, cum le mai 
vezi? 

— Păi, cică tot secretul e să nu le vezi cum se scurg, răspunse Dibbler. Trebuie 
să le vezi pe toate deodată, sau cam așa ceva. 

— Atunci ar fi tulburi, se împotrivi Victor. Nu l-aţi întrebat despre asta? 

— Păi, nu, recunoscu vânzătorul. Chiar atunci a trebuit să plece. Mi-a zis că se 
simţea puţin cam rău. 

Victor trase gânditor cu ochiul la rămășițele de chiflă și cârnat. Tocmai atunci îşi 
dădu seama că era privit, la rândul său. Cobori ochii. La picioarele sale se afla un 
câine. Era mic, cu picioarele strâmbe, ciolănos. La culoare era mai ales cenușiu, 
dar avea câteva petice maro, albe sau negre, prin diverse locuri, şi se uită foarte fix. 

Așa o privire pătrunzătoare, Victor nu mai întâlnise niciodată. Nu era 
amenințătoare sau agresivă. Doar foarte lentă și foarte scrutătoare, ca și cum 
câinele s-ar fi străduit să memoreze totul, pentru a putea, mai târziu, să dea 
raportul autorităţilor în drept. 

Odată ce se asigură că-i atrăsese atenția, îşi îndreptă privirea către cârnat. 

Simţindu-se prost pentru că fusese atât de crud cu un sărman animal lipsit de 
darul vorbirii, Victor lăsă cârnatul să-i cadă. Câinele îl prinse și-l înghiţi dintr-o 
singură mișcare, dozându-și cu grijă efortul. 

De-acum, în piaţă începuseră să apară mai mulți oameni. Lua-Mi-aș Singur 
Beregata Dibbler se îndepărtase și acum tocmai se îmbogățea pe spezele unora 
prea beți pentru a-și mai putea împiedica firea optimistă să înfrângă rezistența 
experienţei de viață. Oricum, cei care cumpărau de mâncare la unu dimineaţa, 
după o noapte de petrecere, aveau să se simtă, în scurtă vreme, foarte rău, aşa că, 
la urma urmei, de ce să nu facă și un pic de paradă cu asta? 

Incet-încet, Victor se trezi înconjurat de un mare număr de persoane. Și nu erau 
numai oameni. La câţiva pași de el, recunoscu silueta uriașă a lui Detritus, un trol 
bătrân, foarte cunoscut studenților, datorită faptului că-și găsea mereu un loc de 
muncă acolo unde era nevoie de cineva care să dea afară clienţii rămași fără bani. 
Trolul îl observă și încercă să-i facă semn cu ochiul — până la urmă, clipi din ambele 
pleoape, căci Detritus nu se prea pricepea la chestii complicate. În general, lumea 
era de părere că, dacă el ar fi putut învăţa să scrie și să citească îndeajuns de bine 

pentru a participa la un test de inteligență, s-ar fi dovedit, până la urmă, o idee mai 
nătâng decât un scaun. 

Silverfish luă un megafon. 

— Doamnelor și domnilor, spuse, în noaptea asta veţi avea privilegiul să fiti 
martori la un moment crucial din istoria Secolului... 

Apoi lăsă megafonul jos și Victor îl auzi conversând, într-o șoaptă înfrigurată, cu 
un asistent. 

— Ce secol este? Ştii sigur? 

Apoi ridică la loc megafonul și continuă, pe același ton de un optimism 
debordant. 

— ... Secolului Vulpii Zburătoare! Nici mai mult, nici mai puţin, decât nașterea 
industriei Imaginilor Mișcătoare! Imagini care se mișcă, fără magie! 

Se întrerupse, așteptând aplauzele, dar acestea nu se revărsară. Mulțimea nu 
făcea decât să-l privească. Pentru a dobândi aplauze de la publicul din 
Ankh-Morpork, nu era suficient să-ți închei toate propoziţiile cu semne de 
exclamare. Ușor dezamăgit, alchimistul continuă: 

— Nu credeţi până nu vedeţi, după cum se spune! Dar, doamnelor și domnilor, 
în noaptea asta N-o Să Vă Credeţi Ochilor! Sunteţi pe punctul de a fi martori la 
Triumful Științelor Naturale! Un Miracol al Epocii Noastre! O Mare Descoperire, nu, 
îndrăznesc să spun o Invenţie care va Zgudui Universul! 

— Sper să fie ceva mai OK decât mizeria aia de cârnat, măcar, spuse un glas 
de undeva de la genunchiul lui Victor. 

— ... Mecanismele Naturii sunt înjugate pentru a crea Iluzii! Iluzii, doamnelor și 
domnilor, produse fără ajutorul magiei. 

Victor își coborî privirea, dar nu-l văzu decât pe câinele cel prăpădit, care se 
scărpina plin de zel. Acesta ridică încet privirea și spuse: 

— Ham? 

— ... Un imens Potenţial Educativ! Artistic! Istoric! Vă mulțumesc, doamnelor și 
domnilor, dar ţineţi cont că încă N-aţi Văzut Nimic! 

Vorbitorul se întrerupse din nou, nădăjduind în ceva aplauze. 

— Chiar așa, zise un om din primele rânduri. N-am văzut nimic. 

— Mdea, făcu o femeie de lângă el. N-ai de gând să nu-i mai dai cu gura și să 
treci la spectacolul de umbre? 

— Zău așa, se răsti o altă femeie. Fă „Iepurele schilod”. Copiilor mei le place cel 
mai mult. 

Victor îşi mută privirea în altă parte, o vreme, pentru a nu-i da câinelui de bănuit, 
apoi se întoarse brusc și se uită lung la el. Câinele stătea liniștit, privind mulțimea, 
aparent fără să-i bage în seamă câtuși de puţin. Nedumerit, Victor încercă să-și 
curețe urechea cu un deget. Pesemne că-l înșelase ecoul, sau cine știe ce. Nu era 
vorba de faptul că auzise „ham” — cu toate că nici asta nu era prea firesc, de vreme 
ce majoritatea câinilor din univers nu fac niciodată „ham”, ci scot zgomote mult mai 
complicate, precum „hoam-hoam” sau „ha-uuu”. Problema era că nu fusese un 
lătrat. Câinele spusese pur și simplu „ham”. 

Scutură din cap și își întoarse privirea către Silverfish, care tocmai cobora de pe 
scenă, făcând semn unuia dintre asistenţi să înceapă să răsucească o manivelă 

aflată pe o latură a cutiei. Se auzi un zgomot metalic, care se transformă în curând 
într-un clincănit ritmic. Pe ecran începură să danseze umbre tulburi, iar apoi... 
Apoi Victor nu izbuti să-și mai amintească mare lucru, în afară de un glas aflat 
undeva, lângă genunchiul său, care spuse: 
— Putea să fie și mai rău, nenea. Puteam să fi spus: „Miau. 


Holy Wood visează... 


Și acum suntem opt ore mai târziu. 

Pradă unei mahmureli groaznice, Ponder Stibbons se uită plin de vinovăţie la 
banca goală de lângă el. De obicei, Victor nu lipsea de la examene pentru că, 
spunea el, îi plăceau provocările. 

— Pregătiţi-vă să întoarcețţi foile, spuse supraveghetorul de la capătul sălii; 
șaizeci de piepturi ale celor șaizeci de vrăjitori aspiranţi se strânseră într-o tensiune 
de nepovestit. Ponder începu să se joace nervos cu stiloul său norocos. 

Vrăjitorul de pe podium întoarse o clepsidră. 

— Puteţi începe, zise. 

Unii dintre studenți mai plini de ei își ridicară foile pocnind din degete. Ponder 
începu pe dată să-i urască. Dădu să-și ia călimara, dar mai întâi, din pricina 
nervozităţii, o rată, apoi o răsturnă. Un mic văl negru se revărsă peste foaia sa de 
testare. 

Un val de panică și rușine aproape ia fel de dens i se revărsă în suflet. Dădu să 
șteargă cerneală cu poala robei, dar nu făcu decât s-o întindă mai bine. Broscuţa 
pe care-o avea pe bancă pentru a-i purta noroc căzu la podea, luată de val. 

Roșu de jenă, scăldat în cerneală neagră, ridică privirea umilă și imploratoare 
către vrăjitorul care-i supraveghea, apoi făcu un semn din cap către banca goală de 
lângă el. 

Vrăjitorul încuviinţă. Recunoscător, Ponder se trase pe celălalt loc, aşteptă ca 
inima să nu-i mai bubuie în piept apoi, cu foarte multă grijă, întoarse foaia aflată pe 
pupitru. 

După zece secunde, simțind că-și pierdea minţile, o întoarse iarăși, pentru a 
verifica dacă nu cumva fusese o greşeală și restul întrebărilor se aflau, până la 
urmă, pe partea care fusese în sus. 

În jurul său răsuna tăcerea intensă a cincizeci și nouă de minţi care mai aveau 
puţin și cedau sub povara concentrării. Ponder întoarse iarăși hârtia. 

Poate că era, într-adevăr, o greșeală. Dar nu... uite pecetea Universităţii, 
semnătura Arhicancelarului şi tot restul. Deci poate era un test special. Poate că 
era urmărit, chiar în clipa aceea... 

Trase pe furiș cu ochiul în jur. Ceilalţi studenţi păreau cufundaţi în lucru. Poate 
că, până la urmă, era doar o greșeală. Da. Cu cât se gândea mai mult, cu atât 
părea mai logic. Pesemne că Arhicancelarul semnase hârtiile, iar apoi, pe când 
funcționarii copiau testele, unul dintre ei trecuse de prima și cea mai importantă 
întrebare, apoi fusese chemat undeva sau cine știe ce, nimeni nu observase și așa 
foaia ajunsese pe pupitrul lui Victor. Numai că el nu era acolo, iar Ponder se 
așezase în locul său, ceea ce însemna, conchise el într-un acces subit de pietate, 

că zeii hotărâseră că foaia norocoasă să-i parvină. La urma urmelor, nu era vina să 
că se întâmplase așa ceva. Mai mult — pesemne că ar fi comis un sacrilegiu, sau 
ceva asemănător, dacă ar fi lăsat să-i scape ocazia. 

Testele predate trebuiau acceptate ca atare. Nu degeaba colegul de cameră al 
lui Ponder fusese unul dintre cei mai mari experţi în domeniul procedurilor de 
examinare. Mai învățase și el câte ceva. 

Privi iarăși întrebarea. „Cum vă numiţi?” 

Apoi răspunse. 

După o vreme, sublinie ce scrisese, de mai multe ori, folosindu-se de rigla sa 
norocoasă. 

După încă o vreme, pentru a-și demonstra bunăvoința, scrise deasupra: 
„Răspunsulu la întrebarea Unu este” 

După încă zece minute, completă cu: „Și deci acesta mi-i numele”, pe rândul 
următor, și sublinie totul. Îi trecu prin cap că sărmanului Victor avea să-i pară rău că 
ratase ocazia. 

Oare unde era? 


Nu exista încă un drum pe care să se ajungă în Holy Wood. Toţi cei care doreau 
s-o facă o apucau pe drumul de căruțe către Quirm și apoi, într-un punct oarecare 
din decorul sărăcăcios, coteau și o luau către dunele de nisip. Pe ambele părţi ale 
drumului se vedeau tufișuri de levănţică sălbatică și rozmarin. Nu se auzea decât 
bâzâitul albinelor și cântecul îndepărtat al unei ciocâriii, care nu făcea decât să 
intensifice liniștea. 

Victor Tugelbend ieşi de pe drum în locul în care terasamentul fusese dărâmat 
și împrăștiat de trecerea multor căruțe și, din câte se vedea, a și mai multor 
picioare. Îi mai rămâneau încă niște mile bune de mers, așa că-i dădu înainte. 

Undeva, în străfundurile minţii, o voce slabă îi tot repeta lucruri precum: „Unde 
sunt? De ce fac asta?” pe când o altă parte din el știa că, la urma urmei, nimic nu-l 
silea să continue. Precum acele victime ale hipnozei care știu că, de fapt, nu sunt 
hipnotizate şi că se pot trezi când poftesc, dar uite că, întâmplător, n-au chef să se 
trezească, și el îngădui picioarelor să meargă de la sine. 

Nu era sigur de ce. Ştia, numai, că acolo exista ceva la care trebuia să ia parte. 
Ceva care, poate, nu avea să se mai repete niciodată. 

Undeva în urmă, dar apropiindu-se repede, era Lua-Mi-aș Singur Beregata 
Dibbler, care încerca să călărească. Nu era prea înzestrat şi din când în când mai 
cădea, iată de ce nu-l întrecuse încă pe Victor. Și mai era un motiv: înainte de a 
părăsi orașul, se oprise să-și vândă afacerea cu cârnaţi unui pitic căruia nu-i venea 
să creadă cât fusese de norocos (impresie ce avea să se schimbe radical odată ce 
încerca să și vândă câţiva cârnaţi). 

Ceva îl ademenea din depărtare. Un glas de sirenă. 

La mare distanţă în urma sa, târâindu-se prin nisip, era Detritus, trolul. E greu de 
precizat cu certitudine la ce se gândea — aşa cum e greu de precizat ce-i trece prin 


31 


Imagini Mișcătaane 


cap unui porumbel călător. Pur şi simplu, știa că locul în care trebuia să fie nu era 
cel în care se afla la momentul acela. 

Și, în cele din urmă, încă şi mai în urmă pe drum, se afla o căruţă cu coviltir, 
trasă de opt cai, care transporta lemne către Holy Wood. Vizitiului nu-i trecea mare 
lucru prin cap, cu toate că era oarecum mirat de un incident care avusese loc 
tocmai când ieșea din Ankh-Morpork, la puţină vreme înainte de răsărit. Un glas 
care răsuna din umbre strigase: „În numele Străjii orașului, oprește!” iar el se 
supusese. Dar nu se mai întâmplase nimic, așa că se uitase împrejur — dar nu era 
nimeni. 

Căruţa trecu huruind mai departe, dezvăluind ochiului unui eventual privitor 
înzestrat cu multă imaginaţie siluetă micuță a lui Gaspode, Câinele Minune care 
încerca să se așeze cât mai confortabil printre scândurile din spate. Și el mergea în 
Holy Wood. 

Și nici el nu ştia de ce. 

Dar era hotărât să afle. 


În acei ani, ultimii din Secolul Vulpii Zburătoare, nimeni n-ar fi crezut că viața 
cotidiană a Lumii Disc era supravegheată îndeaproape, cu multă nerăbdare, de 
anumite minţi mai cuprinzătoare decât a Omului sau, în orice caz, mult mai 
perverse. Totul era cântărit și cercetat, așa cum un om care n-a mai mâncat de trei 
zile cercetează înfrigurat meniul Tot-ce-poţi-băga-la-burdihan-pentru-un-dolar, 
afișat la intrarea localului numit La Harga. Casa Coastelor... 

Sau, de fapt... pesemne că majoritatea vrăjitorilor ar fi crezut, dacă le-ar fi 
explicat cineva. 

Și Bibliotecarul, cu siguranţă. 

Dar și doamna Marietta Cosmopilite, domiciliată la numărul 3 pe strada Quirm, 
în Ankh-Morpork, ar fi crezut-o. Numai că ea credea și că lumea era rotundă, că, 
dacă-și îndesa un căţel de usturoi în sertarul cu lenjerie putea îndepărta vampirii, 
că era bine să mai și râzi din când în când, că toți oamenii erau de treabă dacă știai 
cum să-i iei și că trei pitici scârboși trăgeau cu ochiul la ea în fiecare noapte, când 
se dezbrăca”. 


Holy Wood!... 


. Nu era încă mare lucru. Doar un delușor la malul mării, dincolo de care se 
găseau mai multe dune de nisip. Era genul acela de loc frumos care nu-i defel 
frumos decât dacă poți să pleci după ce-l admiri în treacăt, ducându-te undeva 
unde ai la dispoziţie băi cu apă fierbinte și băuturi la gheaţă. Dacă este să rămâi 
acolo mai multă vreme, devine un chin. 

Cu toate acestea, răsărise acolo și un orășel... dacă putea fi numit așa. Oriunde 
cineva descărcase din căruţă o grămadă de lemne, răsărise câte o colibă — toate 


5 Aici avea dreptate, dar numai din întâmplare. 

rudimentare, de parcă cei care le construiseră aveau lucruri mult mai importante de 
făcut și nu voiau să piardă timpul. Erau numai niște cutii din scânduri. 

În spate. În față era cu totul altfel. 

Dacă voiai să înţelegi ce se întâmplase la Holy Wood, spusese Victor mulţi ani 
mai târziu, trebuia mai întâi să-i înţelegi clădirile. 

Poftim. Uite o cutie așezată pe nisip. Avea un acoperiș prăpădit, dar asta nu 
conta, căci în Holy Wood nu ploua niciodată. Pereţii aveau crăpături astupate cu 
cârpe. Ferestrele erau numai nişte găuri — sticla era mult prea fragilă pentru a fi 
adusă cu căruța din Ankh-Morpork. lar fațada, văzută din spate, era pur și simplu 
un panou mare de lemn, prins cu cârlige și frânghii. 

Din față, însă, era un model de arhitectură extravagantă, barocă, împodobită cu 
frize, sculpturi, picturi și alte ornamente. În Ankh- -Morpork, oamenii de bun-simt îşi 
construiau case simple, ca să nu atragă atenţia, și păstrau podoabele pentru a le 
expune înăuntru. Dar în Holy Wood, casele se purtau pe dos. 

Ameţit, Victor străbătu ceea ce trecea acolo drept stradă mare. În orele mici ale 
dimineţii se trezise printre dune. De ce? Se hotărâse să vină în Holy Wood, dar de 
ce? Nu izbutea să-și amintească. Nu-și mai amintea decât că, la momentul 
respectiv, i se păruse că era singurul lucru care-i mai rămânea de făcut. Și asta din 
multe motive, care mai de care mai întemeiate. 

Oare de ce nu-și mai amintea niciunul? 

Nu că mintea sa ar fi avut răgazul să-și amintească ceva. Era prea ocupată să 
conștientizeze că-i era foarte foame și că murea de sete. Scotocindu-se prin 
buzunare, adunase uriașa sumă de șapte bănuţi, cu care nu putea cumpăra nici 
măcar un castron de supă, darmite o masă bună. 

Numai că de asta avea nevoie. După o masă bună, lucrurile aveau să arate cu 
totul altfel. 

Iși croi drum prin mulţime. Cei mai mulţi oameni din jurul său păreau a fi 
tâmplari, dar erau și alţii care duceau cu ei damigene sau cutii misterioase. Cu toții 
mergeau foarte repede și hotărâți, grăbindu-se la cine știe ce treburi importante. 

Numai el nu. 

Se fâţâi în sus și în jos pe strada improvizată, holbându-se la case, simțindu-se 
ca o lăcustă rătăcită într-un mușuroi de furnici. Unde mai pui că, din câte vedea... 

— Hei! Uită-te pe unde mergi! 

Victor se lovi de un zid. Când își recapătă echilibrul, observă că persoana de 
care se izbise se îndepărtase deja prin mulţime. Se uită o clipă în zare, apoi o luă, 
disperat, la fugă după ea. 

— Hei, spuse. Scuze! lertare! Domnişoară? 

Fata se opri, nerăbdătoare, așteptându-l să se apropie. 

— Ce-i? făcu. 

Era ceva mai scundă decât el. Silueta nu i-o putea aprecia, de vreme ce era 
învăluită aproape în întregime într-o rochie caraghios de împopoţonată — cu toate 
că nici măcar rochia nu era atât de extravagantă precum peruca blondă, buclată. 
La față era albă din cauza machiajului, cu excepţia ochilor care erau înconjurați de 
cercuri foarte negre. Una peste alta, aducea cu un abajur care n-a mai dormit bine 
de câteva nopți încoace. 

— Ce-i? repetă fata. Grăbește-te! În cinci minute reîncep să turneze! 

— Ăăă... 

Ea se înmuie un pic. 

— Nu, nu-mi spune. Tocmai ai ajuns aici. Totul e nou. Nu știi ce să faci. Ţi-e 
foame. N-ai niciun ban. Așa-i? 

— Da. De unde ştii? 

— Cu totii încep așa. Și-acum, pesemne că vrei să-ți faci un rost în clicuri, nu? 

— Clicuri? 

Fata își dădu ochii peste cap. 

— Imaginile mișcătoare! 

— Oh... 

„Dar chiar asta vreau, se gândi Victor. N-o ştiam, dar asta vreau. Da. De-asta 
am venit încoace. Cum de nu m-am gândit?” 

— Da, răspunse. Da, asta vreau să fac. Vreau să... ăăă... să-mi fac un rost. 
Cum procedez? 

— În general, trebuie să aștepți o veșnicie. Până când ești observat, făcu fata, 
cântărindu-l din cap până-n picioare cu un dispreț pe care nici nu se obosea să-l 
ascundă. De ce nu te-apuci de tâmplărie? În Holy Wood e mereu nevoie de 
măcelari pricepuţi de copaci. 

Apoi se întoarse pe călcâie şi dispăru într-o mulţime de oameni ocupați. 

— Păi, mulțumesc, strigă Victor după ea. Mulţumesc. Sper să ţi se vindece 
ochii, adăugă, ridicând glasul. 

Apoi începu să se joace cu mărunțișul pe care-l avea în buzunar. 

___Una peste alta, tâmplăria nici nu intra în discuţie. Părea o muncă grea. 
Incercase, cândva, dar lemnul și cu el căzuseră în scurtă vreme la învoială: Victor 
se angaja să nu-l atingă, lemnul — să nu se sfărâme. 

Ideea de a aștepta o veșnicie îl atrăgea întru câtva, numai că pentru asta avea 
nevoie de bani. . 

Pe neașteptate, dădu de un cartonaș pe care uitase că-l avea în buzunar. |I 
scoase și-l privi. 

Cartea de vizită a lui Silverfish. 


Până la urmă, se dovedi că la adresa Holy Wood, nr. 1 se găseau două barăci 
înconjurate de un gard înalt. La poartă era un șir de persoane - troli, pitici și 
oameni. Păreau să fie acolo de mult; de fapt, unii dintre ei se pricepeau atât de bine 
să arate abătuți și obosiţi, rămânând totuși în picioare, încât pesemne că 
evoluaseră direct din oamenii preistorici specializați în statul la cozi. 

La poartă se afla un bărbat masiv și voluminos, care-i privea pe ceilalți cu 
înfățișarea mulţumită și suficientă a tuturor celor care se bucură de o astfel de 
meschină autoritate, de pretutindeni. 

— Scuzaţi-mă, începu Victor. 

— Domnu' Silverfish nu mai angajează pe nimeni în dimineaţa asia, spuse 
bărbatul din colțul gurii. Așa că, valea! 

— Dar mi-a spus că, dacă ajung vreodată pe aici... 

— Nu ţi-am zis să-ţi iei tălpășița, amice? 

— Ba da, dar... 

Ușiţa tăiată în gard se crăpă ușor. Apăru un chip micut. 

— Avem nevoie de-un trol și vreo doi oameni, spuse. Pentru o zi, plata 
obișnuită. 

Apoi ușa se închise la loc. Bărbatul cel masiv se ridică și-și duse mâinile pline 
de cicatrice pâlnie la gură. 

— Așa, nespălaților! strigă. Aţi auzit ce-a zis. 

Işi plimbă privirea prin coada de oameni, cu aerul experimentat al unui crescător 
de vite. 

— Tu, tu şi tu, zise, arătând cu degetul. 

— Scuze, interveni Victor, îndatoritor, cred că domnul acela era, de fapt, primul 
la... 

Se trezi îmbrâncit. Cei trei norocoși se înghesuiră să intre. Lui Victor i se păru că 
observă sclipirea unor monede care treceau dintr-o mână într-alta. Apoi portarul își 
întoarse chipul roșu și mânios către el. 

— Tu, făcu, la capătul cozii! Și acolo să rămâi. 

Victor îl privi lung. Apoi privi poarta. Apoi șirul de indivizi abătuți. 

— Păi, nu, răspunse. Nici prin cap nu-mi trece. Dar mulțumesc, oricum. 

— Atunci, cară-te! 

Victor îi zâmbi prietenos, apoi se duse până la capătul gardului și se luă după el. 
Până la urmă, ajunse într-o alee îngustă. Scotoci o vreme printre gunoaiele care se 
găseau, bineînţeles, acolo, până ce găsi o bucată de hârtie veche. Apoi își suflecă 
mânecile. Și numai după aceea se apucă să cerceteze cu grijă gardul, până ce 
dădu de două scânduri care nu erau bine prinse în cuie, printre care, cu un mic 
efort, se strecură. _ 

Ajunse într-un loc plin de lemne și de mormane de pânză. Imprejur, nu se vedea 
nimeni. 

Pășind hotărât, cu gândul că niciun bărbat cu mânecile suflecate, care se 
plimbă în felul acesta, cu o bucată de hârtie în mână, nu este vreodată oprit din 
drum, o porni de-a curmezișul minunatului tărâm al Kinematografiei Interesante și 
Instructive. 

Erau acolo clădiri pictate pe dosul altor clădiri. Erau copaci care numai din față 
arătau așa, din spate fiind numai o adunătură de vreascuri. Și mai era o perpetuă 
agitaţie, cu toate că, din câte văzu Victor, nimeni nu făcea, cu adevărat, ceva. 

Observă un bărbat cu o mantie lungă și neagră, joben și o mustață deasă ca o 
bidinea, care lega o fată de un copac. Nimeni nu părea dornic să-l oprească, deși 
fata se zbătea. De fapt, alți doi bărbaţi stăteau și-l priveau fără interes, și mai era 
încă unul care învârtea la manivela unei cutii fixate pe un trepied. 

Fata întinse braţul, într-un gest de implorare, apoi începu să deschidă și să 
închidă gura, fără să scoată vreun sunet. 

Unul dintre privitori se ridică, scotoci printr-un vraf de cartoane pe care le avea 
cu el, alese unul și-l ridică în faţa cutiei. Cu litere albe pe fond negru era scris: „Nu! 
Nut”. 

Apoi plecă. Ticălosul îşi răsuci mustăţile. Celălalt se întoarse, cu un alt carton. 
De data aceasta, textul era: „Hohoho! Mândră-mi ești, frumoaso!” 

Celălalt privitor, care nici nu se ridicase în picioare, luă un megafon. 

— E bine, e bine, spuse. OK, cinci minute pauză, apoi toată lumea înapoi pentru 
marea scenă a luptei. 

Ticălosul dezlegă fata și plecară amândoi. Bărbatul care învârtea la manivelă se 
opri, își aprinse o ţigară, apoi deschise capacul cutiei. 

— Aţi prins totul, da? întrebă. 

Drept răspuns, se auzi un cor de chițăituri. Victor se apropie și-l bătu pe umăr pe 
bărbatul cu megafonul. 

— Mesaj urgent pentru domnul Silverfish, spuse. 

— E în birou, uite acolo, zise celălalt, arătând cu degetul peste umăr, fără să se 
întoarcă. 

— Mulţumesc. 

Prima baracă în care își băgă nasul nu conţinea decât un șir de cuști mici, care 
se pierdeau în întuneric. Niște făpturi misterioase se izbeau de barele cuștilor și 
chițăiau la el. Se grăbi să închidă ușa. 

În baraca următoare îl găsi pe Silverfish, care stătea în fața unui birou plin de 
bucăţi de sticlă și mormane de hârtii. Acesta nici măcar nu se întoarse. 

— Las-o acolo, spuse el, neateni. 

— Sunt eu, Domnule Silverfish, zise Victor. 

Alchimistul se întoarse și-l privi ameţit, ca și cum ar fi fost vina lui Victor că 
numele său nu însemna nimic. 

— Da? 

— Am venit pentru slujbă, făcu tânărul. Vă amintiți? 

— Ce slujbă, ce să-mi amintesc? se răsti Silverfish. Cum naiba ai intrat aici? 

— Mi-am croit drum în industria imaginilor mișcătoare, răspunse Victor. Dar nu 
vă îngrijoraţi, cu un ciocan și câteva cuie se rezolvă totul. 

Pe chipul lui Silverfish trecu o urmă de panică. Victor scoase cartea de vizită și o 
flutură prin aer într-un gest, spera el, încurajator. 

— İn Ankh-Morpork? făcu. Acum două nopţi? Cineva vă ameninţa... 

— Oh, da, spuse Silverfish cu glas stins; îşi amintise. Tu eşti flăcăul care mi-a 
dat atunci ceva ajutor. 

— Şi mi-aţi spus să trec să vă văd, dacă-mi venea cheful să mișc imagini, zise 
Victor. Pe atunci nu-mi venise, dar acum da. 

Și îi zâmbi larg, cu toate că prin minte îi treceau următoarele:.. Acum are 
să-ncerce să găsească o cale de scăpare. Îi pare rău de ce mi-a oferit. O să mă 
trimită îndărăt la coadă”. 

— Ei. Firește, spuse Silverfish, o mulțime de oameni, care mai de care mai 
talentaţi, vor să pătrundă în industria imaginilor mișcătoare. Dintr-o zi într-alta vom 
avea și sunet. Ascultă. Eşti tâmplar? Ai ceva experienţă în materie de alchimie? Ai 
lucrat vreodată cu impi? Te pricepi cât de cât să lucrezi cu mâinile? 

— Nu, recunoscu Victor. 

— Cânţi? 

— Putin. În baie. Dar nu foarte bine, admise tânărul. 

— Ştii să dansezi? 

— Nu. 

— Săbii. Ştii să te lupţi cu sabia? 

— Un pic, zise Victor, amintindu-și că, din când în când, se mai prostea așa prin 
sala de gimnastică — numai că nu se luptase niciodată cu adevărat împotriva unei 
alte persoane, căci vrăjitorii, în general, urăsc exerciţiile fizice și singurul locatar al 
Universităţii care mai dădea pe acolo era Bibliotecarul — care nu folosea decât 
frânghiile și inelele. Însă Victor inventase o metodă cu totul și cu totul a lui, foarte 
energică, pe care o exersase în fața oglinzii, iar aceasta nu izbutise să-l înfrângă 
niciodată. 

— Ințeleg, făcu Silverfish mohorât. De cântat, nu cânți. De dansat, nu dansezi. 
Cu sabia, te pricepi un pic. 

— Dar v-am salvat viața de două ori, zise Victor. 

— De două ori? se răsti celălalt. 

— Da, răspunse tânărul, apoi inspiră adânc — era riscant ce voia el să facă. 
Atunci, spuse, și acum. 

Urmă un lung moment de tăcere, apoi alchimistul spuse: 

— Nu cred că era nevoie de așa ceva. 

— Îmi pare rău, domnule Silverfish, se rugă Victor. Zău că nu-mi stă în fire, dar 
mi-aţi promis, am venit pe jos atâta drum și n-am nici un ban, mi-e foame și am să 
fac orice mi-aţi cere. Absolut orice. Vă rog! 

Silverfish îl privi neîncrezător. 

— Chiar și actorie? Întrebă. 

— Poftim? 

— Adică să te plimbi de colo-colo, prefăcându-te că faci diverse lucruri, îi 
explică îndatoritor celălalt. 

— Dal! 

— Mare păcat, zău așa, de un băiat isteţ și bine educat ca tine, spuse Silverfish. 
Cu ce te ocupi? 

— Studiez. Ca să devin vră... începu Victor, apoi îşi aminti de antipatia 
alchimistului la adresa vrăjitorilor și se corectă. Funcţionar. 

— Vrăfuncţionar? Făcu Silverfish. 

— Dar nu știu dacă am să mă pricep la actorie, totuși, mărturisi Victor. 

— Ei, nu-ţi face griji, îi răspunse celălalt, părând surprins. E foarte greu să fii un 
actor prost, în industria imaginilor mișcătoare. 

Apoi se scotoci în buzunar și scoase o monedă de un dolar. 

— Poftim, spuse. Du-te și mănâncă ceva. Ce mai aștepți? întrebă, cântărindu-l 
pe Victor din cap până-n picioare. 

— Păi, răspunse acesta, speram să-mi explicaţi și mie ce se întâmplă pe aici. 

— Cum adică? 

— Acum două nopţi am vizionat... clicul dumneavoastră, zise tânărul, mândru, 
în sinea sa, pentru că-și amintise cuvântul, acolo în oraș și, dintr-odată, m-a cuprins 
nesaţul de a ajunge și eu aici. Nu mi s-a mai întâmplat până acum să-mi doresc cu 
adevărat ceva. 

Silverfish rânji, ușurat. 

— A, despre asta vorbeai, spuse. Locul ăsta e vrăjit, pur și simplu. Dar nu-i 
vorba de magie de-a vrăjitorilor, se grăbi să adauge. Aia-i numai superstiție și 

hocus-pocus. Nu. Asta-i magie pentru omul de rând. Mintea îţi dă în clocot, la 
gândul atâtor posibilități. In orice caz, mie așa mi s-a-ntâmplat. 

— Mda, încuviinţă Victor, cam nesigur pe sine. Dar cum funcţionează totul? 

Silverfish se lumină la faţă. 

— Vrei să ştii asta? Vrei să știi cum se face? Mă bucur mult. Înţelegi tu, cei mai 
mulți oameni sunt, pentru mine, o dezamăgire. Le arăţi ceva miraculos, precum 
cutia cu imagini, și nu fac decât să se mire. Niciodată nu întreabă cum 
funcționează. Domnule Bird! strigă deodată alchimistul. 

După o vreme, o ușă din capătul îndepărtat al barăcii se deschise și apăru un 
bărbat, cu o cutie cu imagini atârnată de gât. La brâu avea felurite unelte. Mâinile îi 
erau pătate de acizi și nu avea sprâncene, ceea ce — după cum avea să afle Victor 
mai târziu — era un semn sigur că-și petrecuse multă vreme lucrând cu 
octo-celuloza. Mai avea și o șapcă, pe care o purta cu cozorocul la spate. 

— Dânsul este Meșterul Bird, spuse Silverfish, care nu-și mai încăpea în piele 
de mândrie. Tehnicianul-șef. Meștere, el este Victor. O să fie actor. 

— Aha, făcu Meşterul, privindu-l pe tânăr ca un măcelar care examinează un 
animai tocmai înjunghiat. Nu mai spune! 

— Şi vrea să afle cum funcţionează totul! făcu Silverfish. 

Meșterul îi aruncă lui Victor încă o privire, la fel de morocănoasă și 
disprețuitoare ca și prima. 

— Cu sârmă, spuse el sumbru. Totul funcţionează datorită sârmei. Dac-ai șii 
cum se strică lucrurile pe aici, ai fi de-a dreptul uimit. Nu știu ce s-ar face fără mine 
și balotul meu de sârmă. 

Din cutia pe care-o purta la gât începu brusc o larmă de glasuri. Meșterul o lovi 
cu palma. 

— la mai isprăviţi. Ce v-a apucat? făcu, apoi se uită spre Victor. Dacă nu-s lăsați 
să-și facă treaba așa cum s-au obișnuit, devin nervoși, spuse. 

— Ce-ai acolo? Întrebă Victor. 

— Cred și eu că vrei să afli, răspunse Meșterul, făcându-i cu ochiul lui Silverfish, 

Victor își aminti de cuști le din baracă în care intrase ceva mai devreme. 

— După zgomote, s-ar zice că sunt niște simpli drăcușori. 

Meșterul îi aruncă o privire binevoitoare, ca și cum ar fi fost un câine prostănac, 
care tocmai a făcut o șmecherie neașteptată. 

— Mda, așa-i, recunoscu. 

— Și cum faci să-i ţii acolo? întrebă Victor. 

Meșterul rânji larg. 

— Faină invenţie, sârma asta, spuse. 


Lua-Mi-aș Singur Beregata Dibbler era unul dintre puţinii oameni înzestrați cu 
talentul de a gândi în linii drepte. Cei mai mulţi oameni gândesc în curbe și 
zigzaguri. De exemplu, încep cu o idee precum: „Mă întreb ce-aș putea să fac ca să 
devin foarte bogat”, apoi o apucă pe o cale ocolită și încâlcită, trecând prin etape 
precum: „Mă întreb ce-avem la cină” și „Mă întreb care dintre cunoscutii mei îmi 
poate împrumuta cinci dolari”. 

În schimb, Beregată era în stare să identifice gândul aflat la celălalt capăt al 
traseului — în cazul de față „Sunt foarte bogat” — apoi să tragă o linie între cele două 
și să se ţină după ea, încet și cu răbdare, până ce ajungea dintr-un punct în celălalt. 

Nu că ar fi funcţionat. Din câte aflase el, exista întotdeauna un clenci — mic, dar 
absolut crucial. În genere, era vorba de o bizară îndârjire a celor din jur de a nu 
cumpăra lucrurile pe care le avea el de vânzare. 

Însă, acum, economiile sale de-o viaţă întreagă se aflau într-o pungă de piele pe 
care și-o îndesase sub surtuc. Petrecuse o zi în Holy Wood. Îi cântărise haotica 
organizare, atâta cât era, cu ochiul său de neguţător încercat. Nu părea să fie loc 
pentru el nicăieri, dar asta nu era o problemă. La vârf, se găsea mereu câte un 
prilej. 

După o zi întreagă în care adunase informaţii și observase atent mersul 
lucrurilor, ajunsese la sediul Kinematografiei Interesante și Instructive. Acum se 
afla la celălalt capăt al străzii, privind totul. 

Privi coada. Îl privi pe omul de la poartă. Se hotărî. 

O porni agale de-a lungul cozii. Minte avea suficientă — asta știa. Îi lipseau însă 
mușchii. Trebuia să găsească el, pe undeva prin preajmă... 

— Bună ziua, Domnu' Dibbler. 

Capul plat, brațele groase, buza de jos care se curba în afară, glasul răgușit 
care trăda un coeficient de inteligență de mărimea unei alune. Pune-le pe toate 
laolaltă și obţii... 

— Sunt eu, Detritus, zise trolul. Ca să vezi, unde ne-ntâlnim... 

Și pe chip i se așternu un zâmbet, ca o crăpătură care se întinde pe suportul de 
piatră al unui pod. 

— Salutare, Detritus. Lucrezi în filme? întrebă Dibbler. 

— Nu s-ar prea putea spune că lucrez, răspunse Detritus, sfios. 

Dibbler îl privi în tăcere. În genere, pumnii ciobiţi ai trolului reprezentau ultimul 
cuvânt în orice bătaie de stradă. 

— Cum se poate așa ceva? spuse. E jenant! Nu ti-ar plăcea să lucrezi pentru 
mine, Detritus? întrebă, scoțându-și punga cu bani și numărând cinci dolari. 

Plin de respect, trolul își duse palmă la fruntea proeminentă. 

— Cum să nu, Domnu' Dibbler, făcu. 

— Hai încoace! 

Și Dibbler se apropie din nou de capătul cozii. Omul de la poartă întinse brațul 
să-l oprească. 

— Incotro mergi așa hotărât, amice? întrebă. 

— Am o întâlnire cu domnul Silverfish, zise Dibbler. 

— Şi știe și el asta? ripostă portarul pe un ton care lăsa să se-nţeleagă că el 
unul n-ar crede nici dacă ar vedea scris în cer. 

— Încă nu, spuse Dibbler. 

— Ei, amice, în cazul ăsta n-ai decât să... 

— Detritus? 

— Da, Domnu' Dibbler? 

— Dă-i una ăstuia. 

— Cum spuneti, Domnu’ Dibbler. 

Și braţul lui Detritus se roti 180 de grade prin aer. La capătul său aștepta 
uitarea. Portarul se trezi ridicat de la pământ și proiectat prin ușă. Se prăbuși la 
douăzeci de picioare mai departe, pe niște surcele. Oamenii de la coadă izbucniră 
în urale. 

Dibbler îl privi, mulţumit, pe trol. Detritus nu purta pe el decât o bucată de pânză 
murdară, cu care să acopere ceea ce trolii considerau că trebuia ascuns vederii. 

— Foarte bine, Detritus. 

— Cum spuneţi, Domnu' Dibbler. 

— Numai că va trebui să-ţi găsim un costum, zise Dibbler. Acum te rog să 
păzeșşti poarta. Nu lăsa pe nimeni să intre. 

— Cum spuneţi, Domnu' Dibbler. 

Două minute mai târziu, un câine mic, cenușiu, trecu în pas săltat printre 
picioarele scurte și strâmbe ale trolului și sări peste rămășițele porții, dar Detritus 
nu luă nicio măsură, pentru că, așa cum ştia oricine, câinii nu contau. 


— Domnul Silverfish? încercă Dibbler. 

Alchimistul, care tocmai traversă cu multă grijă studioul, cărând o cutie cu 
peliculă proaspătă, șovăi la vederea acestui individ ciolănos care se îndrepta către 
el ca o nevăstuică întoarsă după o lungă absenţă. Pe chipul lui Dibbler se vedea 
acea expresie pe care o are și făptura lunguiaţă, subțire și albă, ce tocmai trece înot 
de recifuri și pătrunde în apele calde și puţin adânci ale golfulețului unde se joacă 
copilașii. 

— Da? făcu Silverfish. Cine ești dumneata? Cum ai intrat... 

— Dibbler mă cheamă, răspunse celălalt. Dar aș prefera să-mi spuneți 
Beregată. 

Prinse mâna moale a alchimistului, apoi îi puse cealaltă mână pe umăr şi se 
apropie, scuturându-l cu forță de braț. Rezultatul acestui gest de maximă prietenie 
era că, dacă Silverfish încerca să se tragă înapoi, avea să-și disloce singur braţul. 

— Aş vrea să știți, continuă Dibbler, că suntem cu toții încântați să aflăm ce 
faceți aici, dumneavoastră și tovarășii dumneavoastră. 

Silverfish își privi neputincios mâna, captivă în lanţurile prieteniei, şi surâse slab. 

— Şi cine eşti dumneata...? încercă. 

— Toate astea... făcu Dibbler, dându-i drumul la umăr pentru o clipă, cât să 
poată arăta către harababura neîncetată din jurul lor. Sunt absolut... fantastice! O 
minunăție! Și ultima producţie... oare cum se chema? 

— „Tămbălău la prăvălie”, răspunse Silverfish. E cea în care tâlharul fură 
carnaţii și vânzătorul îl aleargă? 

— Da, zise Dibbler și zâmbetul îi îngheţă pe chip, dar numai pentru câteva clipe, 
înainte să redevină sincer și deschis. Da. Asta era. O minunăţie. O capodoperă. O 
metaforă minunat ilustrată! 

— Ne-a costat aproape douăzeci de dolari, să știi dumneata, spuse Silverfish, 
reținut, dar mândru. Și încă patruzeci de cenți cârnaţi, firește. 

— Uluitor! zise Dibbler. Și pesemne că a fost urmărită de sute de oameni, nu? 

— Mii, făcu Silverfish. 

De-acum, zâmbetul lui Beregată devenise imposibil de descris prin analogii. 
Dacă se mai lățea puţin, era în pericol să-i desprindă calota craniană. 

— Mii? întrebă. Chiar așa? Atât de mulţi? Și, firește că fiecare plătește... cât? 

— A, pe moment nu cerem decât atât cât poate fiecare să dea, veni răspunsul. 
Doar să ne amortizăm costurile, câtă vreme suntem încă în stadiu experimental, 
înţelegi dumneata. Dacă nu te superi, continuă Silverfish, lăsând ochii în jos, ai 
putea să-mi dai drumul la mână? 

Dibbler îi urmări privirea. 

— Fireşte! spuse și-i lăsă braţul, dar acesta continuă să se scuture o vreme, de 
la sine, din pricina contracțţiilor musculare reziduale. 

Dibbler rămase câteva clipe tăcut. Arăta ca un om aflat în comuniune cu o 
divinitate din adâncurile sufletului său. Apoi spuse: 

— Ştii, Thomas - pot să-ţi spun Thomas? - Când am vizionat capodopera 
m-am gândit: Dibbler, în spatele acestei opere se află un artist, un creator... 

— ... Dar de unde știi că mă cheamă... 

— ... Un creator, aşa m-am gândit, care ar trebui să fie liber să-și asculte 
muzele, în loc să fie împovărat cu toate mărunțișurile administrative. Am dreptate? 

— Păi... e adevărat că toată hârțogăria e puţin cam... 

— Întocmai, făcu Dibbler. Și mi-am zis: Dibbler, ar trebui să te duci acolo chiar 
acum și să-ți oferi serviciile. Intelegi dumneata. Administraţia. Să-ţi iau povara de 
pe umeri. Să-ţi îngădui să mergi înainte cu ceea ce știi să faci. Am dreptate, Tom? 

— Păi, păi, păi... da, firește, e adevărat că punctul meu forte este mai ales... 

— Exact! Exact! spuse Dibbler. Tom, primesc! 

Silverfish îl privea cu ochi nedumeriți. 

— Ăăă, spuse. 

Dibbler îi trase un pumn prietenesc în umăr. 

— Nu trebuie decât să-mi arăţi hârtiile, după care tu poţi să pleci și să faci ceea 
ce știi atât de bine să faci. 

— Ăăă... bine, zise Silverfish. 

Dibbler îl apucă de ambele braţe și-l electrocută cu zâmbetul său de o mie de 
wati, sută la sută onest. 

— E o zi mare pentru mine, îi spuse cu glas răgușit. Nici nu știi cât înseamnă. 
Pot să-ţi spun, cu toată sinceritatea, că este cea mai fericită zi din viața mea. Să nu 
uiţi asta, Tommy! Crede-mă! 

Un chicotit slab întrerupse liniştea solemnă care se lăsase. Dibbler îşi roti încet 
privirea împrejur. Nu era nimeni în afară de ei și de o jăvruță cenușie care ședea 
culcată la umbra unei grămezi de lemne. Îi observă expresia și-și lăsă capul pe o 
parte. 

— Haam? făcu. 

Lua-Mi-aș Singur Beregata Dibbler căută înjur ceva cu care să arunce, apoi, în 
scurtă vreme, își dădu seama că așa ceva nu cadra cu personajul pe care-l 
interpreta și se întoarse către prizonierul său. 

— Ştii, îi spuse cu multă onestitate, am avut mare noroc că te-am întâlnit. 

Prânzul la local îl costase pe Victor un dolar și încă nişte cenți. Consta într-un 
castron de supă. Totul costa mult, îi spusese vânzătorul, pentru că trebuia adus de 
departe. 

Imprejurul lor nu existau ferme și, oricum, cine ar fi stat să-și piardă vremea cu 
muncile câmpului, când putea face filme? 

După-masă, Victor se duse să-l caute pe Meșter, pentru a da o probă. 

Din câte se dovedi, nu avut de făcut altceva decât să stea nemișcat un minut, în 
timp ce tehnicianul îl privea fix pe deasupra unei cutii cu imagini. După ce trecu 
timpul necesar, Meșterul spuse: 

— Așa. Băiete, ești formidabil. 

— Dar n-am făcut nimic, obiectă Victor. Mi-ai spus doar să nu mă mișşc. 

— Exact. Ai perfectă dreptate. De asta avem nevoie — de oameni care știu să 
stea nemișcaţi, îi spuse Meșterul. Aici nu-i vorba de cine știe ce interpretări, ca la 
teatru. 

— Dar nu mi-ai spus ce fac drăcușorii acolo, în cutie, zise Victor. 

— Ei, uite ce fac, răspunse Meșterul, desfăcând cele câteva cârlige. Un şir de 
ochi minusculi și răuvoitori se aţinti asupra lui Victor, fixându-l cu ură. Ăștia șase, îi 
explică Meșterul, arătând cu degetul, dar cu mare grijă, pentru a se feri de gheare, 
se uită prin găurica din capătul cutiei și pictează ceea ce văd. E musai să fie şase, 
înţelegi? Doi pictează, patru suflă, ca să se usuce. Pentru că totul trebuie să fie 
gata repede, să poată trece la imaginea următoare. Pricepi? De câte ori se 
răsucește manivela, bucata asta de membrană transparentă se trage în sus, pentru 
a face loc următoarei imagini. 

Și răsuci manivela. Se auzi clicaclicaclic, iar impii gemură. 

— De ce-au făcut asta? întrebă Victor. 

— Aha, i se răspunse, păi pentru că odată cu manivela se mișcă și rotita asta pe 
care stau bicele. Numai așa îi poţi face să muncească îndeajuns de repede. În 
general, impii sunt niște putori. Totul stă în acţiune și reacțiune, înţelegi? Cu cât 
învârti mai repede de manivelă, pelicula se mişcă mai iute și ei trebuie să picteze 
într-un ritm mai alert. Trebuie găsită viteza potrivită. Învârtitul la manivelă e o treabă 
foarte importantă. 

— Dar nu e cam... ce mai tura-vura, nu e cam crud? 

Meșterul păru surprins. 

— Ah, nu. Nu, nicidecum. La fiecare jumătate de oră am pauză. Așa-s 
regulamentele Breslei. 

Apoi se îndepărtă câţiva pași și-i arătă lui Victor o altă cutie, desfăcută în partea 
din spate. De astă dată, tânărul văzu o cușcă plină de șopârle greoaie, care-l priviră 
cu ochi posomorâtţi, clipind. 

— Soluția asta nu ne mulțumește total, spuse Meșterul, dar mai mult de-atât 
n-am putut face. Ințelegi tu, salamanarele au obiceiul de a sta toată ziua întinse la 
soare, în deșert, absorbind lumina. Dacă ceva le sperie, o elimină pe dată. Un 
mecanism de auto-apărare, parcă așa se cheamă. Deci, pe măsură ce pelicula 
curge, iar oblonul ăsta de aici se mișcă înainte și înapoi, lumina trece prin film și 
prin lentilele astea, și apoi ajunge pe ecran. Una peste alta, e foarte simplu. 

— Dar cum faci să le sperii? se interesă Victor. 

— Vezi mânerul ăsta? — Aha. 

Victor pipăi gânditor cutia cu imagini. 

— Ei, toate bune și frumoase, zise. Deci ai la dispoziţie o mulţime de imagini 
minuscule. Și le miști repede, una după alta. Ar trebui să se tulbure totul, dar uite că 
nu. Cum așa? 

— Aaa, zise Meşterul făcând un gest conspirativ. Ăsta-i secretul Breslei, să știi. 
Trece numai de la iniţiat la inițiat, adăugă el, mândru. 

Victor îl strtăpunse cu privirea. 

— Păi, credeam că n-au trecut decât câteva luni de când oamenii au început să 
facă filme, spuse. 

Meșterul avu decenţa să pară jenat. 

— Ei, fie, pe moment le explicăm tuturor celor care vor să înveţe meserie, 
recunoscu. Dar mai lasă-ne câţiva ani și ai să vezi ce mai taină o să scoatem din 
asta. Hei, ia mâna! 

Victor, care tocmai întindea braţul către un morman de cutii de pe banchetă, se 
trase vinovat îndărăt. 

— Acolo-i peliculă, să știi, zise Meșterul, dându-l ușor la o parte. Trebuie să fii 
foarte atent cu ea. Nu poate fi lăsată să se încingă, pentru că-i făcută din 
octo-celuloză, și nici șocurile puternice nu-i prind bine. 

— De ce, ce i se întâmplă? întrebă Victor, fără să-și ia ochii de la cutii. 

— Cine ştie? N-a scăpat nimeni cu viaţă, ca să ne spună, făcu Meșterul, apoi îi 
privi chipul şi rânji. Dar nu-ţi face griji. Mătăluţă ai să fii în faţa cutiei cu imagini. 

— Doar că nu știu deloc să joc, zise Victor. 

— Să faci ce ţi se spune ştii? 

— Păi... da. Așa cred. Pesemne că da. 

— Păi, numai de asta ai nevoie, băiete. Numai de asta, și de ceva mușchi. 

leșiră în arşița soarelui și se îndreptară către baraca lui Silverfish. 

Pe care o găsiră ocupată. 

Lua-Mi-aș Singur Beregata Dibbler făcea cunoștință cu lumea filmului. 


— M-am gândit, spuse Dibbler, la ceva de soiul ăsta. Fii atent! 
Şi ridică un carton pe care stătea scris, cu litere tremurate: 


După spectacolu, Ci-ar Fii să Treceţ 
Pe La Harga, Cassa Cuastelor, 
Pentru cele mai Bune Delicateţen! 


— Ce-s alea delicatețen? întrebă Victor. 

— E pe străinește, făcu Dibbler și se încruntă la el; faptul că-l întâlnise acolo nu 
făcea parte din plan — sperase să-l prindă pe Silverfish de unul singur. Înseamnă 
mâncare, adăugă. 

Silverfish se uită lung la carton. 

— Şi ce să facem cu ăsta? zise. 

— Păi, ce-ar fi, începu Dibbler, cu multă grijă, să-l ţinem așa, în sus, la sfârşitul 
filmului? 

— Şi pentru ce, mă rog? 

— Pentru că unul ca Sham Harga o să ne plătească o groa... adică destul de 
mulți bani, spuse Dibbler. 

Cu toții se holbară la carton. 

— Am mâncat acolo, spuse Victor. N-aș spune că e cel mai bun local. Nu e cel 
mai bun. Nu e nici pe departe cel mai bun. De fapt, unul care să fie mai departe de 
a fi „cel mai bun” nici nu găsești, adăugă, după ce se gândi un pic. 

— Asta nu contează, spuse aspru Dibbler. N-are importanţă. 

— Dar, făcu Silverfish, dacă ne-apucăm să spunem că la Casa Coastelor e 
localul cel mai bun din oraș, ce-au să zică celelalte restaurante? 

Dibbler se aplecă peste masă către el. 

— Au să zică: „Cum de nu ne-am gândit noi primii?” 

Și se așeză la loc. Silverfish îl privi cu ochi mari și nedumeriți. 

— Mai explică-mi o dată, rogu-te, rosti. 

— Ceilalţi o să vrea să facă exact același lucru! zise Dibbler. 

— Aha, pricep, interveni Victor. Au să ne ceară să le facem și lor cartoane pe 
care să scrie ceva de genul: „De fapt, nu la Harga e locul cel mai bun, ci la noi!” 

— Cam așa, cam așa, se răsti Dibbler, privindu-l urât. Poate mai lucrăm la 
formulări, dar ideea asta e. 

— Dar, dar... încercă Silverfish care se chinuia din răsputeri să nu piardă firul 
discuţiei, asta n-o să-i convină lui Harga, nu? Dacă ne plătește să spunem că la el 
e cel mai bine, iar apoi noi luăm bani și de la alţii ca să spunem altceva, precis că ne 
va... 

— ... Plăti mai mult, completă Dibbler, ca s-o mai spunem o dată, dar cu litere 
mai mari. 

Ceilalţi se uitară lung la el. 

— Chiar crezi că o să meargă? întrebă Silverfish. 

— Da, răspunse sec Dibbler. Ascultă-i pe vânzătorii de pe stradă. Nimeni nu 
strigă: „Portocale prospețimea a doua, doar puţin storcoșite, la prețuri rezonabile”, 
nu-i așa? Nicidecum. Strigă: „Hai la portocale, neamule, portocale minunate!”, că 
doar așa se fac afacerile. 

Se aplecă din nou pe deasupra biroului. 

— După părerea mea, zise, cam de asta avem și noi nevoie pe aici. 

— Aşa s-ar spune, răspunse cu glasul pierit Silverfish. 

— lar cu banii obținuți, făcu Dibbler, cu un glas precum o rangă înfiptă în 
crăpăturile realităţii înconjurătoare, poți continua să-ți îmbunătățești operele de 
artă. 

— Adevărat, spuse Silverfish, înveselindu-se un pic. De pildă, am putea căuta o 
cale să punem și sunet... 

Dar Dibbler nu-l asculta. În loc de asta, arătă către un teanc de cartoane 
sprijinite de un perete. 

— Ce-s alea? întrebă. 

— Aha, zise Silverfish. Păi, a fost ideea mea. M-am gândit că ar fi... o afacere — 
și rosti cuvântul cu atâta plăcere de parcă ar fi fost o podoabă dintre cele mai alese 
— să le povestim oamenilor despre celelalte pelicule la care lucrăm. 

Dibbler luă un carton și-l ridică pentru a-l cerceta. lată ce spunea: 


Săptămuna Viitoare v-ă vom Przenta 
Pelias și Melisande 
Trajedie Romantikă în Două Role. 
Mulţumim frumos. 


— Aha, spuse Dibbler, sec. 

— Ce, nu e bine? întrebă Silverfish, de-acum de-a dreptul deznădăjduit. Păi, le 
spune tot ce trebuie să știe, nu? 

— lmi dai voie? 

Și Dibbler luă o bucată de cretă de pe birou. Foarte concentrat, scrijeli o vreme 
pe dosul cartonului, apoi îl întoarse. Acum spunea: 


Zeii și oameniii Spus-au că n-avea să fiie, dar lei 
Nau vrut Să Asculte! 


Pelias și Melisande, Povestea unei lubiri Interzise! 
O devastatoare Hepopee a Passiunii care străbate Spatul și Timmpul! 
Vă v-a șoka! 
În film — 1 000 dă elefanți! 


Victor și Silverfish citiră cu grijă, așa cum cineva citește un meniu scris într-o 
limbă pe care n-o cunoaște. Inir-adevăr, nici ei nu cunoșteau această limbă care — 
și asta era încă și mai rău — era chiar a lor. 

— Măi, măi, făcu Silverfish. Ce să zic... Nu știu dacă a fost cu adevărat 
interzisă. Ăăă... e doar o bucată de istorie. Credeam că-i poate ajuta pe copii și așa 
mai departe. Să înveţe istoria. Cei doi nu s-au întâlnit niciodată, de fapt, și de-asta 
a fost tragic. E o poveste foarte tristă, mai zise, cu ochii țintă la carton. Cu toate că, 
trebuie să recunosc, textul dumitale are ceva... Ăăă... dar de elefanți nu-mi 
amintesc nimic, continuă, părând stânjenit, de parcă era vina lui. Am stat acolo 
toată după-amiaza cât l-am filmat, și nu-mi amintesc să fi apărut vreodată o mie de 
elefanţi. Dacă erau, n-aveau cum să-mi scape, nu? 

Dibbler privea în gol. Descoperise că, dacă-și punea mintea la contribuţie, de 
cine știe unde îi veneau niște idei foarte clare despre ceea ce trebuia să apară în 
filme. O mie de elefanți păreau numai buni, pentru început. 

— Deci, fără elefanţi? spuse. 

— Păi... așa aş zice. 

— Dar dansatoare sunt? 

— Păi... nu. 

— Ceva urmăriri palpitante, oameni stând spânzurați de buza unei stânci cu o 
mână? 

— Cred că, la un moment dat, avem o scenă cu un balcon, răspunse Silverfish, 
înseninându-se un pic. 

— Aşa? Și nu e nimeni care să stea atârnat cu o mână de el? 

— Nu cred, spuse alchimistul. Pare-mi-se că Melisande se apleacă peste el. 

— Da, bine, bine, dar oare publicul va sta cu răsuflarea tăiată, întrebându-se 
dacă nu cumva o să cadă? 

— Eu speram să urmărească discursul lui Pelias, se încăpățână Silverfish. A 
trebuit să folosim cinci cartoane. Scrise mărunt. 

Dibbler oftă. 

— Cred că știu ce vrea publicul, spuse. Oricum ar fi, nu vrea să fie silit să 
citească o sumedenie de cuvinte scrise mărunt! Vrea spectacol! 

— Deci mărimea literelor e de vină? întrebă Victor, sarcastic. 

— Publicul vrea dansatoare! Vrea fiori! Elefanţi! Oameni care cad de pe 
acoperiș! Publicul vrea să viseze! Lumea e plină de mărunţei cu visuri măreţe! 

— Adică pitici, gnomi și alții ca ei? făcu Victor. 

— Nu! 

— Dacă nu te superi, domnule Dibbler, zise Silverfish, cu ce te ocupi 
dumneata? 

— Vând marfă, răspunse Dibbler. 

— Mai ales cârnaţi, completă Victor. 

— Orice marfă, îl corectă Dibbler cu asprime. Mă mulțumesc cu cârnaţi atunci 
când afacerile celelalte nu merg prea bine. 

— Şi vrei să spui că vânzarea cârnaților te-a făcut să crezi că poţi îmbunătăţi 
industria imaginilor mișcătoare? se ascuţi Silverfish. Oricine poate vinde cârnaţi! 
Nu-i așa, Victor? 

— Păi... începu acesta, gândindu-se că nimeni pe lume nu putea vinde carnații 
lui Dibbler, în afară de acesta însuși. 

— Poftim, făcu Silverfish. 

— Treaba este, spuse Victor, că domnul Dibbler le poate vinde cârnaţi chiar și 
celor care-au mai cumpărat și altădată de la dânsul. 

— Chiar așa! exclamă Dibbler, zâmbindu-i. 

— lar un om care poate convinge pe cineva să mai cumpere o dată carnații 
aceia de la el poate vinde orice, sfârși tânărul. 


A doua zi dimineaţă, vremea era frumoasă și senină, precum se întâmpla mereu 
în Holy Wood, așa că se apucară de „Ciudatele și Interesantele Peripeţii ale lui 
Cohen Barbaruli”. 

Dibbler le spuse că lucrase toată seara la scenariu. 

Titlul, însă, îi aparţinea lui Silverfish. Cu toate că Dibbler îl asigurase că acest 
Cohen Barbarul era, practic, un personaj real și cu un mare potenţial educativ, 
Silverfish se opusese din toate puterile ca filmul să se numească „Văioaga 
însângerată”. 

Victor primi un soi de punguţă de piele, care se dovedi a fi costumul. Se 
schimbă în spatele unor stânci. Primi și o sabie mare, dar boantă. 

— Așa, făcu Dibbler, care şedea într-un scaun de pânză, uite ce ai de făcut: te 
lupti cu trolii, dai năvală și dezlegi fata de pe părul ăla, te lupti cu ceilalţi troli, apoi 
dai fuga în spatele stâncii de-acolo. Eu așa văd lucrurile. Tu ce spui, Tommy? 

— Păi, eu... începu Silverfish. 

— A, perfect, zise Dibbler. Deci e OK. Da, Victor? 

— Aţi pomenit de troli. Care troli? întrebă tânărul. Cele două stânci se ridicară în 
picioare. 

— Nu-dzi face probleme, domnu', spuse stânca cea mai apropiată. lo și gu 
amigu' Galena știm ce-avem dă făcut. 

— Troli! exclamă Victor, trăgându-se înapoi. 

— Egzact, zise Galena, fluturând prin aer o ghioagă în care era înfipt un cui. 

— Dar... Dar... începu Victor. 

— Da, gare-i treaba? întrebă celălalt trol. 

Victor ar fi vrut să se exprime în felul următor: sunteți troli, sunteți niște stânci 
însufleţite și fioroase, care trăiesc în munți și omoară călătorii luaţi pe nepregătite, 
foiosindu-se de niște ghioage uriașe cam ca aia pe care-o văd acum, iar când s-a 
vorbit de troli m-am gândit că se referă la oameni obișnuiți îmbrăcați în, nu știu, 
ceva pânză de sac vopsită cenușiu sau cam așa. 

— Ah, ce bine, rosti el cu glas slab. Ăăă... 

— Şi nu gare gumva să pleci urechea la poveştile gare spun gă noi mângăm 
oameni, zise Galena. Sunt doar bârve. la gândejte-te. Suntem făcuți din piatră. De 
ce să mângăm oameni...? 

— Să-i înghidzim, interveni celălalt trol. Asta se dzice, gă-i înghidzim. 

— Mdea. De ce să-i înghidzim? Osgioarele le zguipăm întotdeauna. Și, origum, 
am renunţat la asta demult, adăugă în grabă Galena. Nu gă am fi făgut-o vreodată. 

II înghionti prietenește pe Victor, aproape fracturându-i o coastă. 

— Aici e bine, îi spuse, confidenţial. Avem trei dolari pe dzi, plus unul bonfigaţie, 
pentru gă lugrăm pe lumină. 

— Pe motiv gă, aldfel, ne-am transvorma în stânci până la găderea nopdzii, 
ceea ce-i o pagoste, zise tovarășul său. 

— Madea, ji unde mai pui gă lumea trage gu pujga în tine sau te folozejte pentru 
a abrinde ghibriturile... 

— În blus, în gontragtul nostru dzice gă primim cingi cendzi pe dzi dagă ne 
aducem propria ghioagă. 

— Ce-ar fi să începem... încercă Silverfish. 

— De ce sunt numai doi troii? se plânse Dibbler. Nu-i mare eroism să te lupti cu 
doi troli. Am cerut douăzeci, dacă nu mă-nșel. 

— Mie-mi convine cu doi, strigă Victor. 

— la ascultă, domnule Dibbler, zise Silverfish, știu că vrei să fii de ajutor, dar fă 
și dumneata o socoteală... 

Silverfish și Dibbler începură să se certe. Meșterul, care trebuia să dea la 
manivelă, oftă și plecă să dea de mâncare și apă impilor, care începuseră să se 
plângă. 

Victor se sprijini în sabie. 

— Inţeleg că aveţi experienţă în meseria asta, nu? le spuse trolilor. 

— Mdea, răspunse Galena. Muldă. În Răzgumpărarea redzelui, am jugat pe un 
trol gare ze năpuztea la oameni și le dădea cu bâta-n gap. lar în Pădurea 
îndunecată, am jugat pe un trol gare alerga gădre oameni ză le dea cu bâta-n gap. 
lar... iar în Mundele tainelor am jugat pe un trol gare se năpuzdea la oameni ji-i 
zdrivea în picioare. M-am gam manieridzat și nu brea rendează. 

— Şi tu faci aceleași chestii? îl întrebă Victor pe celălalt trol. 

— A, nu. Morraine e un mare zbecialist, nu-i aja? Răspunse Galena. Cel Mai 
bun dă pă piadză... 

— Şi în ce te-ai specializat? 

— Zdânci. 

Victor rămase cu gura căscată. 

— Asta din gauză gă are atâtea riduri, continuă Galena. Şi nu face doar zdânci. 
Ar trebui să-l vedzi în rol de monolit prăbujit. Ţi-ar plăcea. Haide, Morry, ia arată-i 
domnului insgripţia ta. 

— Neah, nu aguma, rânji stânjenit Morraine. 

— Mă gândeam să-mi zghimb numele pentru gât mai fag filme, continuă 
Galena. Să aleg ceva mai elegant și zovizti-gat. Mă gândeam la „Flint”. Ce dzici? Il 
întrebă pe Victor, aruncându-i o privire îngrijorată — cel puţin în măsura în care un 
chip care părea sculptat în granit, de o pereche de ghete cu vârfuri de oțel, putea 
exprima această emoție. 

— Păi, sună foarte bine. 

— M-am gândit gă e mai dinamig, zise viitorul Flint. Spre marea sa mirare, 
Victor se auzi spunând: 

— Sau Rock”. Rock e un nume frumos. 

Trolul se uită lung la el, mișcându-și buzele, fără să scoată vreun sunet, 
încercând să-și dea seama cum suna. 

— Băăăi, făcu. Nici nu mă gândisem. Rock. Îmi place. Gu un nume ga ăsta, o să 
merit mai mult de trei dolari pe dzi, nu gredeți? 

— Putem începe? făcu Dibbler, aspru. Dacă acest clic va avea succes, poate că 
o să ne permitem mai mulți troli, dar asta nu se va întâmpla dacă depășim bugetul. 
Aşadar, trebuie să terminăm până la prânz. Bun, deci, Morry și Galena... 

— Rock, îl corectă Rock. 

— Ei, nu, zău. Bine, deci voi doi vă năpustiți să-l atacați pe Victor. OK. Așa... 
dă-i drumul... 

Meșterul începu să învârtă de manivelă. Se auzi un clincănit ușor, iar demonii 
începură să geamă. Victor rămase pe loc, arătând îndatoritor și vigilent. 

— Asta înseamnă că trebuie să treci la treabă, îi explică, răbdător, Silverfish. 
Trolii se vor năpusti din spatele stâncilor, iar tu te vei apăra cu mult curaj. 

— Dar nu știu cum să mă lupt cu trolii! se văicări Victor. 


6 „Cremene” (n.tr.) 


7 „Stâncă” (nutr.) 

— Uite ce-i, spuse recent botezatul Rock. Dumneata pareadză, iar noi o s-avem 
gridjă ză nu te lovim. 

Se făcu lumină. 

— Adică totul e o prefăcătorie? spuse Victor. 

Trolii schimbară între ei o privire scurtă, care totuși izbuti să exprime 
următoarele: te și miri, nu-i așa, că lighioanele de soiul ăstuia conduc, aparent, 
lumea! 

— Modea, zise Rock. Egzact. Nu-i pe bune. 

— N-avem voie ză te omorâm, îl asigură Morraine. 

— Ghiar așa, spuse Rock. Doar nu grezi gă am face-o. 

— Dagă se întâmplă, nu mai primim niciun ban, făcu Morraine, posomorât. 


Afară, Aceia se adunară împrejurul găurii din țesutul realității, mijindu-și 
organele care semănau pe undeva cu ochii, pentru a prinde lumina și căldura. Erau 
destul de mulţi de-acum. 

Cândva, pe acolo fusese o cale. A spune că ei își aminteau ar fi greșit, pentru că 
nu erau înzestrați cu ceva atât de sofisticat precum memoria. De-abia ce se putea 
spune că aveau cap. Dar instinctele și emoţiile nu le lipseau. 

Căutau o cale să pătrundă. 

Și o găsiseră. 


A șasea oară, le ieși chiar bine. Principala problemă se dovedi entuziasmul cu 
care trolii se loveau unul pe altul, loveau pământul, văzduhul și, destul de des, pe ei 
înşiși. 

Până la urmă, Victor se concentră asupra ghioagelor care fluturau pe lângă el, 
încercând să le lovească. Dibbler părea mulțumit de rezultat. Meşterul, însă, nu. 

— S-au mişcat prea mult, spuse. De cele mai multe ori, erau afară din imagine. 

— E vorba de o luptă, zise Silverfish. 

— Da, dar nu pot muta cutia, se împotrivi tehnicianul. Impii ar cădea din 
picioare. 

— Nu poţi să-i legi cu ceva? întrebă Dibbler. 

— Păi... făcu Meșterul, scărpinându-și bărbia, cred c-aș putea să le bat cuie în 
tălpi. 

— Una peste alta, acum merge, zise Silverfish. Să trecem la scena în care 
salvezi fata. Unde-i fata? l-am spus foarte clar să poftească încoace. De ce n-a 
venit? De ce nu mă ascultă nimeni? 

Meșterul îşi luă mucul de țigară din colţul gurii. 

— Filmează dincolo de deal, le explică. Îndrăznețul, cică. 

— Dar ăla trebuia să fie gata de ieri! se jelui Silverfish. 

— Le-a explodat pelicula, veni răspunsul. 

— Fir-ar să fie! Mă rog, putem face lupta următoare, în schimb. Pentru asta, nu 
avem nevoie de ea, zise morocănos Silverfish. Așa, atenţie toată lumea! Facem 
scena în care Victor se luptă cu înfricoşătorul Balgrog. 

— Ce-i aia Balgrog? Întrebă Victor. 

O mână prietenoasă, dar grea, i se lăsă pe umăr. 

— E un monstru legendar, fioroz, dar în ezenţă e Morry vobzit în verde ji cu nijte 
aripi, zise Rock. Mă duc ză-l ajut ză ze vobzeazgă. 

Și plecă, târâindu-și picioarele. Pe moment, nimeni nu părea să aibă nevoie de 
Victor, așa că el înfipse sabia cea caraghioasă în nisip și se îndepărtă, căutând un 
pic de umbră, pe sub niște măslini pirpirii. Erau și stânci pe acolo — le lovi ușor. Nu 
păreau a fi însuflețite. 

Se afla într-un soi de văioagă — un loc de-a dreptul relaxant, după standardele 
arșiţei din Holy Wood. 

Se simţea chiar şi o adiere, suflând de cine știe unde. Sprijinindu-se cu spatele 
de stânci, Victor simţi un curent de aer rece venind dinspre ele. „Pesemne că acolo, 
jos, e plin de peşteri”, se gândi. 

Undeva, departe, la Universitatea Nevăzută, într-un coridor răcoros și cu multe 
coloane, un aparăţel căruia nimeni nu-i dăduse atenţie de ani de zile începu să facă 
zgomot. 

Deci, acesta era Holy Wood. Pe ecran arătase cu totul altfel. Din câte i se părea 
acum, industria imaginilor mişcătoare presupunea lungi perioade de așteptare și, 
dacă auzise bine, tot felul de încurcături legate de timp. Diverse lucruri se 
întâmplau înaintea celor după care se întâmplaseră de fapt. Monstrul era doar 
Morry, pictat în verde și cu aripi la spate. Nu era nimic real. 

Ce era mai ciudat, era că asta îl atrăgea. 

— M-am săturat, spuse un glas lângă el. 

Victor îşi ridică privirea. Din cealaltă parte, se apropiase o fată. Din pricina 
grabei, era roșie la față — pe sub straturile de machiaj, iar părul îi cădea în ochi, 
într-o cascadă de bucle caraghioase. Purta o rochie care, deși croită pe măsura ei, 
era, evident, destinată unei persoane cu zece ani mai tinere şi căreia îi plăcea la 
nebunie dantela. 

Era și foarte atrăgătoare, cu toate că asta nu se observă din prima. 

— Şi știi ce ţi se răspunde dacă te plângi? întrebă, fără să i se adreseze cu 
adevărat lui Victor — el reprezenta numai o pereche de urechi disponibile. 

— Nici prin cap nu-mi trece, răspunse el, politicos. 

— Cică: „Alţii de-abia așteaptă să aibă ocazia să pătrundă în industria imaginilor 
mișcătoare”. Asta-ţi răspund. 

Fata se sprijini de un copac noduros și-și făcu vânt cu pălăria de paie. 

— Şi e mult prea cald, se plânse. lar acum trebuie să mă duc să filmez o mizerie 
de-o singură bobină pentru Silverfish, care habar n-are de meserie. Și, pesemne, 
cu vreun puştan căruia-i miroase gura, cu părul plin de fân și fruntea lată ca tăblia 
mesei. 

— Şi sunt şi troli, făcu încet Victor. 

— Of, pe zei. Doar nu Morry şi Galena? 

— Ba da. Dar Galena își zice Rock, mai nou. 

— Parcă se hotărâse pentru Flint. 

— Rock îi place mai mult. 

Din spatele stâncilor, răsună bocetul lui Silverfish care se întreba unde 
dispăruse toată lumea, tocmai când avea nevoie de ei. Fata își dădu ochii peste 
cap. 

— Zei din ceruri, pentru asta ratez eu prânzul? 

— Poţi să-l mănânci de pe fruntea mea, spuse Victor, ridicându-se. 

Avu satisfacția să-i simtă în ceafă privirea scrutătoare, în timp ce se duse să-și 
ia sabia și o flutură de câteva ori prin aer, cu ceva mai multă forță decât era, de fapt, 
nevoie. 

— Tu ești tipul de pe stradă, nu? îl întrebă ea. 

— Chiar așa. Tu ești fata care se ducea să turneze, zise Victor. S-a terminat 
sindrofia? 

Ea îl privi curioasă. 

— Cum de ţi-ai găsit o slujbă atât de repede? În general, trebuie să aștepți 
săptămâni întregi până se ivește ocazia. 

— Dintotdeauna am spus că ocaziile se găsesc acolo unde le cauţi, făcu Victor. 

— Dar, cum...? 

Însă Victor se îndepărtase deja, pășind trufaș și nonșalant. Ea se luă după el, 
strâmbându-se ca un copil mic. 

— Aha, spuse sarcastic Silverfish. Ei, nu pot să cred. Cu toţii sunt la locurile lor. 
Ei, foarte bine. Începem cu momentul în care el o găseşte pe ea legată de par. Ce 
ai de făcut, îi explică lui Victor, este s-o dezlegi, apoi s-o tragi mai la o parte şi să te 
lupti cu Balgrogul, iar tu — arătă spre fată — tu... tu... tu ţine-te după el și ai grijă să 
arăţi cât mai... salvată cu putinţă, OK? 

— La asta mă pricep, răspunse ea, resemnată. 

— Nu, nu, nu, făcu Dibbler, ducându-și mâinile la cap. lar asta? 

— Păi, nu asta voiai? întrebă Silverfish. Lupte și alte cele? 

— Dar mai trebuie ceva! zise Dibbler. 

— Cum ar fi? ripostă Silverfish. 

— Păi, nu știu. Bum bum și poc poc. Palpitaţii. Și ceva șugu-șugu. 

— Adică zgomote ciudate? Dar nu știm cum să obținem sunetul. 

— Cu toţii fac clicuri despre oameni care aleargă de colo-colo, se luptă şi cad la 
pământ, zise Dibbler. Ar trebui să mai fie ceva. M-am uitat la ce faceţi voi aici și să 
știi că mie unuia toate mi se par identice. 

— Şi mie, unuia, toți carnaţii mi se par identici, se răsti Silverfish. 

— Aşa și trebuie! Asta așteaptă clienții! 

— Şi eu le dau tot ceea ce aşteaptă, zise Silverfish. Oamenilor le place să tot 
urmărească lucrurile la care se așteaptă. Lupte, urmăriri, chestii de-astea... 

— lertare, dom’ Silverfish, rosti tehnicianul, încercând să se facă auzit pe 
deasupra vacarmului mânios al demonilor. 

— Da? se răsti Dibbler. 

— lertare, domnu’ Dibbler, dar trebuie să-i hrănesc într-un sfert de oră. 

Dibbler gemu. 

De câte ori își amintea de cele câteva minute care urmaseră, Victor se simțea 
tulburat. Așa se întâmplă mereu. Momentele care-ţi schimbă viața sunt cele care 
apar pe neașteptate, precum cel în care mori. 

Avusese loc o altă bătălie cosmetizată — de asta, cel puţin, își amintea — în 
cursul căreia îl înfruntase pe Morry, înarmat cu un bici care ar fi putut fi de-a dreptul 
înfricoșător dacă trolul nu și l-ar fi tot înfăşurat împrejurul propriilor picioare. lar 

după ce monstruosul Balgrog fusese înfrânt şi se târâse afară din cadru, gemând 
groaznic şi încercând, cu o mână, să-și țină aripile să nu cadă, Victor se întorsese 
și tăiase frânghiile care-o ţineau pe fată legată de păr. După care ar fi trebuit s-o 
tragă repede spre dreapta, când... începuseră șoaptele. 

Nu erau chiar cuvinte, ci mai degrabă ceva ce stă la temelia lor, ceva ce-i 
pătrundea prin urechi şi se ducea drept în jos, prin măduva spinării, fără să se mai 
ostenească să facă o escală în creier. 

Se uită lung în ochii fetei și se întrebă dacă auzea și ea același lucru. 

Undeva, departe, cineva vorbea. İl auzi pe Silverfish spunând: 

— Haide, grăbește-te, ce te holbezi așa la ea? 

Meșterul spunea: 

— Dacă ratează o masă, se poate isca o adevărată răscoală... 

Și Dibbler, care vorbea cu un glas șuierat, ca un cuţit aruncat prin aer: 

— Să nu cumva să te oprești. Dă acolo la manivelă. 

Vederea periferică i se încețoșa, iar în ceața aceea apărură siluete care se 
preschimbară și se topiră înainte să apuce să le cerceteze. Neajutorat ca o muscă 
prinsă într-o revărsare de ambră, la fel de stăpân pe destinul său ca un balon de 
săpun în mijlocul unui uragan, Victor se aplecă şi-o sărută pe fată. 

Dincolo de zbârnâitul din urechi, erau alte și alte discuții. 

— De ce face asta? l-am spus eu să facă asta? Nu i-a spus nimeni să facă asta! 

— ... Și după aia tre’ să le strâng gunoiul și să știți de la mine că nu-i nicio... 

— Învârte! Învârte manivela! strigă Dibbler. 

— Acum de ce-arată așa? 

— Băăăi! 

— Dacă te oprești, îți făgăduiesc că zbori din orașul ăsta imediat! Învârte 
manivela! 

— Uite care-i treaba, domle, se întâmplă să fac parte din Breaslă... 

— Nu te opri! Nu te opri! 

Victor ieși la suprafață. Șoaptele încetară, iar în locul lor începu să răsune 
zgomotul valurilor care se spărgeau de țărm. Se întorsese în lumea reală, fierbinte 
și aspră, cu soarele proțăpit pe cer ca o medalie primită pentru aşa o zi reușită. 
Fata inspiră adânc. 

— Aoleu, îmi pare tare, tare rău, îngăimă Victor, dându-se înapoi. Zău că nu știu 
ce s-a-ntâmplat... 

Dibbler ţopăia de bucurie. 

— Asta e, asta e! urlă. Cât îţi trebuie ca să-l finisezi? 

— Păi, cum spuneam, trebuie să hrănesc impii, să le fac curat... 

— Bine, bine, așa o să am și eu ceva timp să pun să se deseneze afișele, zise 
Dibbler. 

— Am pregătit deja unele, spuse cu răceală Silverfish. 

— Sunt convins, sunt convins, spuse entuziasmat Dibbler. Și sunt convins că 
textul este ceva de genul: „Clicul aciesta s-ar putia dovedi dea dreptu Interesant pi. 
Dvs.! 

— Şi care-i problema? se răsti Silverfish. Oricum e un slogan mai bun decât: 
„Cârnaţi fierbinţi”! 


52 


Sevuj Pratchett — Lumea Disc 


— Ţi-am mai spus, când vinzi cârnaţi, nu stai ca prostul așteptând ca lumea să 
poftească la ei, te duci în mijlocul mulțimii și îi faci să se înfometeze. Și pui muștar 
deasupra — exact ce-a făcut băiatul ăsta aici. 

Cu o mână, înșfacă umărul lui Silverfish, iar pe cealaltă începu s-o fluture prin 
aer. 

— Nu înţelegi? făcu, apoi șovăi — în minte i se revărsau idei ciudate, mai repede 
decât le putea procesa; se simțea amețit din pricina entuziasmului și a tuturor 
posibilităților. Paloșul Iubirii, aşa o să-i spunem! N-o să-i dăm numele unui 
moșneag ramolit care probabil c-a și murit. Paloșul Iubirii! Da! O epopee 
tumultuoasă a Dorinţelor şi a... a... a găsim-noi-ceva Pure, sub Arșiţa Aprigă a unui 
Continent în Chinuri! Pasiune! Farmec! Trei Role care vă vor Vrăji! Fiorii Luptelor 
pe Viaţă și pe Moarte cu Monștri înspăimântători! Veţi urla de groază când o mie de 
elefanți... 

— N-are decât o rolă, se încăpăţâna Silverfish. 

— Mai filmează două în după-amiaza asta! strigă răgușit Dibbler, dându-și ochii 
peste cap. Nu trebuie decât încă niște lupte și ceva monștri! 

— lar elefanţi chiar n-avem de unde lua, se răsti Silverfish. 

Rock ridică un braţ ușor crăpat. 

— Da? făcu alchimistul. 

— Dagă avedzi ceva vobzea cenujie și maderial pentru ureghi, Morry ji gu mine 
pudem să... 

— Nimeni n-a mai făcut un clic de trei role, cugetă Meșterul. Mi se pare cam 
complicat. De pildă, ar însemna să dureze aproape zece minute. Dar, dacă facem 
bobinele mai mari... mai spuse el, gânditor. 

Silverfish știa că fusese pus la colt. 

— Uite ce-i, începu. 

Victor lăsă ochii în jos, uitându-se la fată. Nimeni nu-i băga în seamă. 

— Ăăă, îndrăzni el, pare-mi-se că nici nu m-am prezentat... 

— Nu că asta te-ar fi stânjenit vreun pic, zise ea. 

— In mod normal, n-aş face niciodată așa ceva. Pesemne că eram... bolnav. 
Sau ceva. 

— Ah, minunat! Și, adică, asta ar trebui să mă facă să mă simt mai bine? 

— Ce-ar fi să mergem la umbră? Aici e foarte cald. 

— Adineauri, ochii ţi s-au... tulburat. 

— Serios? 

— Arătau foarte ciudat. 

— Așa mă și simțeam. 

— Știu. E numai din pricina acestui loc. Te face să te schimbi. Ştii o treabă? 
Continuă ea, așezându-se pe nisip. Există tot felul de reguli pentru impi și celelalte 
creaturi, că nu trebuie să se obosească, trebuie să primească de mâncare și mai 
știu eu ce, dar de noi nu-i pasă nimănui. Până și trolii sunt trataţi mai bine. 

— Pesemne că, dacă am fi și noi așa înalți și masivi... făcu Victor. 

— Mă cheamă Theda Withel, dar prietenii îmi spun Ginger, zise ea. 

— Pe mine — Victor Tugelbend. Ăăă... dar prietenii îmi spun Victor, spuse el. 

— E primul tău clic, așa-i? 

— De unde ţi-ai dat seama? 

— Păi, după cum arătai, s-ar fi zis că te distrai de minune. 

— Oricum, e mai bine decât să muncești, nu crezi? 

— Ai răbdare. Să vedem ce-o să mai spui după ce ajungi să ai atâta experienţă 
câtă am eu, zise fata, cu amărăciune. 

— De când ești aici? 

— Aproape de la început. De cinci săptămâni. 

— Văleu! Totul s-a-ntâmplat atât de repede! 

— E de-a dreptul minunat, spuse Ginger, sec. 

— Mda, aşa s-ar spune. Auzi, oare avem voie să mergem să mâncăm? întrebă 
Victor. 

— Nu. Din clipă în clipă au să urle după noi, i se răspunse. 

Victor dădu din cap. Una peste alta, întreaga viață și-o petrecuse într-un chip 
de-a dreptul mulțumitor, făcând numai ceea ce poftea, cu hotărâre, dar fără să 
supere pe nimeni. Nu vedea de ce să nu continue la fel și în Holy Wood. 

— Atunci n-au decât să urle, zise. Vreau ceva de mâncare și ceva rece de băut. 
Cred că mi s-a urcat soarele la cap. 

— Păi, există o cantină, dar... făcu Ginger, cam nesigură pe sine. 

— Perfect. Arată-mi drumul. 

— Ştii ce ușor sunt concediati actorii? 

— Poftim? Și cum rămâne cu cea de-a treia rolă? 

— „Sunt o groază de oameni care de-abia așteaptă să pătrundă în industria 
imaginilor mișcătoare”, cică... 

— Minunat! Asta înseamnă că au întreaga după-amiază la dispoziţie să 
găsească doi care seamănă leit cu noi. 

Și trecu cu pași sprinteni pe lângă Morry, care încerca și el să se adăpostească 
la umbra unei stânci. 

— Dacă ne caută cineva, îi spuse, să știți că ne-am dus la masă. 

— Gum, agum? zise trolul. 

— Da, răspunse ferm Victor și plecă mai departe. Undeva, în spate, îi zări pe 
Dibbler și pe Silverfish care se certau aprig, întrerupți, din când în când, de Meșter, 
care vorbea pe tonul relaxat al unuia care avea să primească şase dolari pentru 
ziua de lucru, indiferent de rezultat. 

— ... O să-i spunem epopee. Oamenii o să vorbească la nesfârșit despre asta. 

— Da, povestind cum am dat faliment! 

— Uite ce-i, știu de unde putem face rost de niște panouri colorate, aproape pe 
gratis... 

— ... Mă gândeam, poate dac-aș lua niște sârmă și aș lega cutia pe niște roţi, ca 
să se poată mișca de colo-colo... 

— O să se spună: „la uite la Silverfish, un adevărat artizan al imaginilor 
mișcătoare, care a avut îndrăzneala să le dea oamenilor ceea ce voiau. Un om care 
— cum e vorba aia? — a trecut dincolo de limite...” 

— ... Şi, poate, dacă folosim un par şi un scripete, putem apropia cutia de... 

— Poftim? Crezi că așa au să spună? 

— Ai încredere în mine, Tommy. 

— Mi se pare bizar, zise Arhicancelarul. Arată ca niște elefanţi de ceramică. 
Parcă ziceai că-i o mașină! 

— Un fel de... un fel de mecanism, mai degrabă, spuse șovăielnic Trezorierul și 
o împinse uşor; unii dintre elefanții de ceramică se clătinară. L-a construit Riktor 
Ingeniosul, cred. Înainte să vin eu aici. 

Obiectul arăta ca o oală mare și bogat împodobită, cam de înălțimea unui om 
înalt cât un cazan supra-dimensionat. De jur împrejurul său erau opt elefanți de 
ceramică, atârnaţi pe lanţuri scurte de aramă. Unul dintre ei se bălăngănea înainte 
și înapoi, după ce Trezorierul îl atinsese. Arhicancelarul trase cu ochiul înăuntru. 

— Ce-o fi cu toate mânerele și foalele astea? se întrebă, scârbit. 

Trezorierul se întoarse către menajera Universităţii. 

— Ei, doamnă Whitlow, deci, ce s-a petrecut exact? 

Doamna Whitlow, o ființă uriașă, de culoare roz și strânsă în corset, își mângâie 
peruca roșcată și o înghionti pe firava cameristă care gravita în jurul ei ca o barcă 
de salvare. _ 

— Ksandra, povestește-i Inălțimii Sale, porunci. 

— Păi, domnule, uitaţi cum a fost, tocmai ștergeam praful... 

— Mtocmai performa curăţenia, spuse îndatoritoare doamna Whitlow care, 
atunci când discuta cu superiorii săi, conștientă că făceau parte din clase sociale 
diferite, avea o ingeniozitate lingvistică atât de mare încât depășea cu mult intențiile 
naturii. 

— ... Apoi, ăsta a început să scoată un zgomot... 

— Mașinăraia mscotea mzgomote, zise doamna Whitlow. Așa că fata a venit și 
mi-a spus, înălțime, aşa cum îi ordonanțasem. 

— Ce fel de zgomote, Ksandra, întrebă Trezorierul, cât putea mai blând. 

— Păi, domnule, era un fel de... începu fata, apoi strânse pleoapele și continuă: 
vuum... Vuum... vuum... vuum... vumvumvum VUUUM VUUUM - ping, domnule. 

— Ping, spuse solemn Trezorierul. 

— Da, domnule. 

— Mping, repetă doamna Whitlow. 

— Şi atunci m-a scuipat, domnule, zise Ksandra. 

— A expectorat, o corectă doamna Whitlow. 

— Din câte înţeleg, unul dintre elefanţi a scuipat o biluță de plumb, Domnule, 
zise Trezorierul. De-aici — „ping. 

— Ăsta le-a pus capac, pe zei, făcu Arhicancelarul. Nu tolerez oalele care 
îmbăloșează oamenii. 

Doamna Whitlow tresări nervos. 

— De ce-o fi făcut-o? adăugă Ridcully. 

— Zău că nu știu, Domnule. M-am gândit că poate știți dumneavoastră. Cred că 
Riktor a conferenţiat aici pe când erați student. Doamna Whitlow e foarte 
îngrijorată, adăugă Trezorierul, pe un ton care dădea de înţeles că, atunci când 
doamna Whitlow era îngrijorată, ar fi fost o neghiobie din partea oricărui 

Arhicancelar să nu plece urechea. E îngrijorată că personalul ar putea fi afectat de 
vrăji. 

Arhicancelarul bătu ușor cu degetele în oală. 

— E cumva vorba de bătrânul Riktor „Unitate”? Ăla o fi? 

— Aparent, da, Domnule. 

— Nebun de legat. Credea că totul se poate măsura. Nu doar lungimile sau 
greutatea, sau altele de soiul ăsta, ci absolut tot. „Dacă există, trebuie să-l poți 
măsura.” Așa spunea, făcu Ridcully, cu privirea pierdută în gol, amintindu-și. Făcea 
tot felul de mașini bizare. Credea că poţi măsura adevărul, frumusețea, visele şi 
altele asemenea. Deci asta-i una dintre jucăriile lui, da? Oare ce măsoară? 

— Eu opinez, zise doamna Whitlow, că ar trebui dusă undeva unde să nu 
vătămeze pe nimeni, dacă binevoiţi să agreati. 

— Da, da, da, firește, se grăbi Trezorierul — știind cât era de greu să găsească 
slujnice noi la Universitatea Nevăzută. 

— La gunoi, spuse Arhicancelarul. 

— Vai, nu, domnule, se îngrozi Trezorierul. Aici, la noi, nimic nu se aruncă. 
Unde mai pui că este, probabil, ceva de valoare. 

— Hmmm, făcu Ridcully. De valoare? 

— Un artefact de mare importanţă istorică, Domnule. 

— Atunci cărăbănește-l în biroul meu. Ţi-am zis că locul ăla are nevoie de ceva 
decoraţii. Așa, o să am despre ce vorbi cu lumea care vine să mă vadă. Bun, acum 
tre să plec. Mă întâlnesc cu unul să-i dau un grifon la dresat. Ziua bună, 
doamnelor... 

— Ăăă, domnule Arhicancelar, dacă sunteți bun, am ceva de semnat... începu 
Trezorierul, dar se trezi că se adresa unei uși închise. 

Nimeni n-o întrebă pe Ksandra care dintre elefanţi scuipase biluţa și, oricum, și 
dacă aflau direcţia, aceasta n-ar fi însemnat nimic pentru ei. În după-amiaza aceea, 
doi slujitori ridicară singurul entograf* funcţional din univers și-l mutară în biroul 
Arhicancelarului. 


Nimeni nu găsise soluția pentru a adăuga sunet imaginilor mișcătoare, însă 
exista un zgomot asociat îndeaproape cu așezările din Holy Wood. Era zgomotul 
cuielor care se înfigeau în lemn. 

Holy Wood dăduse în clocot. Peste noapte apăreau case noi, străzi noi, cartiere 
noi. lar în zonele în care ucenicii alchimiști, educati în grabă, nu se familiarizaseră 
suficient cu părţile mai delicate ale procesului de fabricaţie a octo-celulozei, 
acestea dispăreau încă și mai repede. Nu că asta ar fi contat prea mult. De-abia 
apuca fumul să se risipească, și cineva se apucă din nou de construit. 

Holy Wood se dezvoltă prin fisiune. Nu aveai nevoie decât de un angajat cu 
mână sigură, nefumător, care știa să descifreze scrierea alchimică, de unul care 


8 în traducere literală „inscriptor de ființare” — mecanism pentru detectarea și măsurarea fisurilor din 
țesutul realității. 

să-nvârtă la manivelă, o ceată de drăcușori și mult soare. Ah, și de câţiva oameni — 
dar ăștia se găseau peste tot. Dacă nu te pricepeai nici să îngrijeşti de impi, nici să 
amesteci chimicale, nici să învârti în ritm constant la manivelă, te puteai ocupa cu 
priponitul cailor sau te puteai angaja chelner la local, căutând să-ţi făurești un chip 
cât mai interesant și nădăjduind. lar dacă nu mergea absolut nimic altceva, te 
angajai să dai cu ciocanul. Şir după șir de clădiri improvizate înconjurau dealul. 
Scândurile lor începuseră deja să se fărâme și să se albească din pricina soarelui 
neiertător. Dar deja era nevoie urgentă de mai multe. 

Căci Holy Wood îi chema pe toţi la el. Cu fiecare zi, soseau alții. Nu veneau 
pentru a fi grăjdari, chelneri sau tâmplari amatori. Veneau să facă filme. 

Și habar nu aveau de ce. 

După cum știa foarte bine Lua-Mi-aș Singur Beregata Dibbler, atunci când cel 
puţin doi oameni se adună laolaltă, apare și altul care încearcă să le vândă un 
cârnat cam dubios, într-o chiflă. 

Acum că Dibbler avea altă îndeletnicire, răsăriseră alţii care să se ocupe de 
asta. 

Unul dintre ei era Nodar Borgle din Klatch, a cărui baracă uriașă și plină de 
ecouri nu era atât un restaurant cât o uzină de hrănire. La un capăt erau marmite 
gigantice, aburinde. 

În rest, erau numai mese, împrejurul cărora ședeau — Victor rămase uimit — troli, 
oameni și pitici. Și câțiva gnomi. Și poate și câţiva elfi — neamul cel mai retras dintre 
toate cele de pe Disc. Și multe alte creaturi, despre care Victor nădăjduia că erau 
troli deghizați, căci, dacă nu erau, însemna că toată lumea avea mari necazuri. Cu 
toţii mâncau și lucrul cel mai ieşit din comun era că nu se mâncau între ei. 

— lei o farfurie, te așezi la coadă și plătești la sfârșit, zise Ginger. Se cheamă 
„fă-ţi-o singur”. 

— Plătești înainte să mănânci? Și dacă-i oribilă? 

— Vezi că ai înțeles? făcu mohorâtă Ginger. 

Victor ridică din urmeri și se aplecă spre piticul din spatele tejghelei cu prânzul. 

— Aş vrea... 

— Numa tocană avem, zise piticul. 

— Ce fel de tocană? 

— Nu există decât un fel. D-aia-i tocană, se răsti piticul. Tocana-i tocană. 

— Voiam să întreb ce conţine, zise Victor. 

— Dacă trebuie să întrebi înseamnă că nu-ţi e încă foame cu adevărat, spuse 
Ginger. Două porţii de tocană, Fruntkin. 

Victor se uită lung la terciul maro-cenușiu care îi fusese trântit în farfurie. 
Cocoloașe ciudate, aduse la suprafață de misterioși curenţi de convecţie, se 
bălăbăniră o clipă apoi se scufundară la loc — poate, dacă avea noroc, pentru 
totdeauna. 

Borgle învățase meserie la școala lui Dibbler. 

— Tocană sau valea, băiete, rânji bucătarul. Juma' de dolar. leftin ca braga. 

Victor plăti, cam fără tragere de inimă, apoi se uită după Ginger. 

— Hai aici, zise ea, așezându-se la o masă lungă. Salut, Picior-de-Trăsnet. 
Salut, Breccia, cum îţi merge? El e Vic. E nou. Salut, Sniddin, nici nu te văzusem. 

Victor se trezi înghesuit între Ginger și un trol de munte, îmbrăcat cu ceva ce 
părea a fi o cămașă de zale, dar care se dovedi una marca Holy Wood, adică 
sârmă împletită stângaci și vopsită în argintiu. 

Ginger începu să discute însuflețită cu un gnom minuscul și un pitic care purta 
jumătate de costum de urs, făcându-l să se simtă oarecum izolat. 

Trolul îi făcu un semn din cap, apoi se strâmbă în direcţia farfuriei din care 
mânca. 

— Asta cică-i ponce, zise. Nici măcar n-au curăţat-o de lavă. Și nici nu se simte 
nisipul. 

Victor se uită lung la porţia trolului. 

— Nu știam că trolii mănâncă pietre, se scăpă el. 

— Păi, de ce nu? 

— Dar nu din asta sunteţi făcuţi? 

— Ba da. Dar voi sunteți făcuţi din carne. Şi nu asta mâncaţi? 

— Bine zis, făcu Victor, uitându-se la propria farfurie. 

— Facem un clic pentru Silverfish, zise Ginger, întorcându-se. Și cică vor să-l 
facă de trei role. 

Toţi cei prezenţi murmurară cu interes. Victor scoase cu mare grijă din farfurie 
ceva galben și tremurător, și-l puse deoparte. 

— la spuneţi-mi, întrebă, gânditor, aţi simţit vreodată, în timp ce filmati... adică 
ați avut vreo...? 

Șovăi. Cu toții îl priveau. 

— Aţi simţit vreodată că parcă era altcineva în locul vostru, care juca? Altfel nu 
știu cum s-o spun. 

Comesenii se relaxară. 

— Așa-i la Holy Wood, zise trolul. La un moment dat, te farmecă. Din cauză dă 
atâta creativitate care plutește-n aer. 

— Dar criza ta a fost destul de serioasă, totuși, zise Ginger. 

— Se-ntâmplă mereu, spuse și piticul, gânditor. Dar e numai din pricină de Holy 
Wood. Săptămâna trecută, lucram cu băieţii la Poveștile din cavernă și numai ce 
ne-am trezit cântând cu toții. Așa, pur și simplu. Ne-a venit la toți în minte un 
cântec. Ce ziceti de asta? 

— Ce cântec? întrebă Ginger. 

— Habar n-am. Li spunem pur și simplu cântecelul cu Hai-ho. Astea erau 
versurile. „Hai-ho, hai-ho. Hai-ho, hai-ho.” 

— Pentru mine, aşa-s toate cântecele piticești, tună trolul. 


Când ajunseră îndărăt la locul de filmare, trecuse de ora două. Meșterul îşi 
desfăcuse cutia și îi curăța de zor fundul cu o lopăţică. Dibbler dormea în scaunul 
său de pânză, cu o batistă așternută peste față. Dar Silverfish era treaz. 

— Unde-aţi fost? zbieră. 

— Mi-era foame, zise Victor. 

— Şi așa o să-ţi fie și de-acum înainte, băiete, pentru că... Dibbler ridică un colț 
al batistei. 

— Hai să începem, mormăi. 

— Dar asta-i intolerabil! Auzi, să-ţi spună actorii că... 

— Termină filmul, apoi dă-i afară, spuse Dibbler. 

— Exact! făcu Silverfish, ameninţându-i pe Victor și Ginger cu un deget 
tremurător. N-o să mai lucraţi niciodată în orașul ăsta! 

Cumva, izbutiră să treacă și de după-amiază. Dibbler îi sili să-i aducă un cal și-l 
înjură pe Meșter, pentru că încă nu izbutise să facă un sistem de mișcat cutia. 

Drăcușorii începură să se plângă. Așa că puseră calul să stea cu botul la cutie, 
iar Victor, urcat în şa, se săltă de mai multe ori în sus și în jos. După cum spunea 
Dibbler, pentru imaginile mișcătoare era suficient. 

După aceea, cu foarte puţină tragere de inimă, Silverfish le plăti fiecăruia câte 
doi dolari și-i alungă. 

— O să le povestească tuturor celorlalţi alchimiști, zise mohorâtă Ginger. Cu 
toții lucrează mână în mână. 

— Observ că noi primim numai doi dolari. Trolii primesc trei, spuse Victor. De ce 
oare? 

— Pentru că nu sunt prea mulți troli care să vrea să facă asta, zise Ginger. lar 
un meșter priceput poate lua și șase sau șapte dolari pe zi. Actorii nu sunt 
importanţi. Mă descurcam bine, spuse deodată, întorcându-se și uitându-se urât la 
el. Nu spectaculos, dar bine. Aveam chiar mult de lucru. Oamenii mă considerau de 
ispravă. Îmi construiam o carieră... 

— Nu poţi să-și construieşti o carieră în Holy Wood, zise Victor. E ca și cum i-ai 
clădi o casă într-o mlaștină. Nimic nu-i real. 

— Dar îmi plăcea! Și acum ai apărut tu și ai stricat totul! Și probabil că va trebui 
să mă-ntorc în sătucul meu oribil, de care pesemne nici n-ai auzit în viaţa ta! Îndărăt 
la coada vacii, fir-ar a dracului! Mulţumesc foarte mult. De câte ori am să ridic 
privirea în fundul Joianei, am să-mi amintesc de tine. 

Și plecă furioasă înspre oraș, lăsându-l pe Victor cu trolii. După o vreme, Rock 
își drese vocea. 

— Ai unde zta? întrebă. 

— Nu prea cred, răspunse Victor, cu glasul slab. 

— Origum nu e loc bentru todzi, zise Morry. 

— Mă gândeam să dorm pe plajă, făcu Victor. La urma urmelor, e destul de 
cald. Cred că mi-ar prinde bine ceva odihnă. Noapte bună. 

Și plecă în direcţia respectivă. Soarele apunea, iar briza mării făcuse un pic de 
răcoare. Împrejurul dealului întunecat, luminile din Holy Wood se aprindeau. Holy 
Wood nu se relaxa decât pe întuneric. Atunci când materia primă este lumina zilei, 
nu-ți permiti s-o irosești. 

Pe plajă era destui de plăcut. Nu multă lume trecea pe-acolo. Lemnele aduse de 
mare, sfărâmate și acoperite cu o crustă de sare, nu erau bune pentru construcții. 
Se înșirau, albe, chiar la marginea apei. Victor adună câte îi trebuiau ca să facă un 
foc, apoi se lăsă pe spate și urmări cum valurile se spărgeau de țărm. 

De pe vârful dunei alăturate, ascuns în spatele unui smoc de iarbă uscată, 
Gaspode Câinele Minune îl privea gânditor. 

Miezul nopții trecuse de două ceasuri. De-acum, ideea îi stăpânea pe toți. Se 
revărsa voioasă de pe deal, umplând lumea cu sclipirile ei. Holy Wood visează... 
Visează pentru toți ceilalți. 

În bezna sufocantă a unei colibe improvizate, Ginger Withel visa covoare roșii și 
mulțimi de oameni care-o aclamau. Şi o gură de aerisire, acoperită cu grilaj. În vis, 
se tot întorcea la gura aceea, unde un vârtej de aer cald îi ridica fusta... 

În beznă aproape la fel de sufocantă a unei colibe ușor mai scumpe, Silverfish, 
artizanul imaginilor mișcătoare, visa mulțimi care-l aclamau și pe cineva care-i 
dădea un premiu pentru cel mai bun clic făcut vreodată. Era o ditamai statuia. 

Afară, printre dune, Rock și Morry moțăiau iepurește, căci trolii sunt, prin firea 
lor, creaturi nocturne. Dormind așa, pe întuneric, simțeau cum instinctele vechi de 
cât lumea se atrofiau. 

Visau munți. 

Jos, pe plajă, la lumina stelelor, Victor visa cai în galop, robe largi, corăbii de 
pirați, dueluri, candelabre... 

In vârful dunei vecine, Gaspode Câinele Minune dormea cu un ochi deschis și 
visa lupi. 

Numai Lua-Mi-aș Singur Beregata Dibbler nu visa, pentru că nu dormea. 

Drumul până în Ankh-Morpork fusese lung, mai ales că el prefera să vândă cai, 
nu să-i călărească, dar până la urmă ajunsese. 

Ploile care ocoleau cu mare grijă Holy Wood nu aveau nicio reținere faţă de 
Ankh-Morpork, așa că acolo turna cu găleata. Totuși, asta nu afecta cu nimic viața 
de noapte a orașului. Doar că o făcea un pic mai jilavă. 

În Ankh-Morpork puteai cumpăra orice, chiar şi în miez de noapte, iar Dibbler 
avea o groază de lucruri de cumpărat. Trebuia să pună să i se picteze nişte afişe. 
Avea nevoie de varii lucruri. Cele mai multe erau mecanisme pe care fusese nevoit 
să le inventeze pe drum, iar acum trebuia să le explice, cu lux de amănunte, altor 
persoane. Și trebuia s-o facă repede. 

Atunci când descălecă, în sfârșit, în lumina cenușie a zorilor, ploaia era ca o 
cortină groasă. Canalizarea dăduse pe dinafară. Pe acoperișuri, scârboșşii gargui 
vomitau experți în capul trecătorilor, cu toate că, fiind acum cam cinci dimineaţa, 
foiala de oameni se mai rărise un pic. 

Beregată trase adânc în piept aerul gros al orașului. Aer adevărat. Aer mai real 
decât în Ankh-Morpork nu se găsea cu ușurință. Doar respirându-l, îţi dădeai 
seama că alții făcuseră și ei același lucru, vreme de mii de ani. 

Pentru prima dată după mai multe zile, își simţi capul limpede. Asta era 
ciudățenia în Holy Wood. Când erai acolo, totul părea firesc, de parcă viața numai 
în asta consta, dar după ce te îndepărtai și priveai îndărăt, era ca și cum te-ai fi 
holbat la un balon sclipitor de săpun, De parcă, în Holy Wood, erai altă persoană. 

Ei, Holy Wood era Holy Wood, Ankh era Ankh, iar Ankh era un loc de nădejde, 
un adevărat scut — în opinia lui Beregată — împotriva tuturor ciudățeniilor de Holy 
Wood. 

O porni prin băltoace, ascultând ploaia. 

După o vreme observă, pentru prima dată în viaţă, că aceasta avea un anumit 
ritm. 

Ciudat. Puteai să trăieşti o viaţă în oraș, dar numai după ce plecai pentru un 
timp şi te întorceai, observai că modul în care ploaia cădea de pe acoperișuri avea 
un ritm particular: PAM-pa-pa-pam, papam-papam PAM PAN... 

Câteva minute mai târziu, Sergentul Colon și Caporalul Nobbs, din Straja de 
noapte, tocmai împărțeau prietenește o ţigară, la adăpostul unui intrând, 
îndeletnicindu-se cu treaba la care Straja se pricepea cel mai bine, adică să stea la 
căldurică și să se ferească de necazuri. 

Numai ei observară silueta înnebunită care venea dănţuind în josul străzii 
inundate, făcând piruete printre băltoace, apucându-se de un burlan pentru a lua 
colţul dintr-o săritură și bătând voioasă din călcâie, înainte să dispară în depărtare. 

Sergentul Colon îi trecu tovarășului său mucul umezit. 

— Nu era cumva bătrânul Beregată Dibbler? spuse, după o vreme. 

— Ba da, zise Nobby. 

— Părea foarte fericit, nu? 

— Cred că și-a ieșit din minţi. Părerea mea, făcu Nobby. Să alerge așa, cântând 
în ploaie... 


Vuum... vuum... 

Arhicancelarul, care tocmai își aducea la zi carnețelul de notițe despre 
împerecherea dragonilor savurând un pahar după cină, în fața focului, ridică ochii. 

... VUUM... VUUm... Vuum... 

— Pe zei! exclamă Ridcully şi se apropie de oală, care se clătina pe loc, de 
parcă era cutremur. Arhicancelarul o privi fascinat. 

„.. Vuum... vumvumvumVUUM. 

Apoi se opri din clătinat și se făcu linişte. 

— Ciudat, zise Arhicancelarul. Tare ciudat, ce naiba? Ping. 

Carafa cu coniac, aflată în celălalt capăt al camerei, se sfărâmă. Ridcully cel 
Brun inspiră adânc. 

— Trezorieeer! 


Victor se trezi din pricina unor musculițe. Era deja cald. Se anunţa încă o zi 
frumoasă. 

Intră în apă câţiva pași, pentru a se spăla și a-și limpezi mințile. 

Așadar... încă mai avea cei doi dolari de ieri, plus un pumn de monede. Putea 
să-și permită să mai rămână o vreme, mai ales dacă dormea pe plajă. 

lar tocana de la Borgle, deși, la drept vorbind, era mâncare, era destul de ieftină 
— cu toate că, dacă se gândea bine, mâncând acolo risca să dea peste Ginger, 
ceea ce ar fi fost jenant. 

Mai făcu un pas şi se scufundă. 

Până atunci, nu mai înotase niciodată în mare. Se ridică la suprafaţă, pe 
jumătate mort, călcând furios apa. Plaja era la o foarte mică distanţă. Se linişti, își 
dădu un răgaz pentru a-și trage răsuflarea, apoi înotă relaxat de-a lungul malului. 
Apa era limpede ca un cristal. Se vedea și fundul, care se prăvălea abrupt într-un 
abis albastru în mijlocul căruia, printre numeroasele bancuri de pești, se puteau 
desluşi contururile unor stânci paralelipipedice împrăşiiate pe nisip. 

Victor încercă să se scufunde, chinuindu-se să rămână sub apă până ce 
începură să-l doară urechile. Un homar uriaș, cel mai mare pe care-l văzuse 
vreodată, își flutură mustăţile către el, de la adăpostul unei stânci, apoi se pierdu în 
adâncuri, clănțănind din clești. 

Victor ieși iarăși la suprafaţă, respirând greu, și se îndreptă către plajă. 

Una peste alta, dacă nu izbuteai să pătrunzi în industria imaginilor mișcătoare, 
aici era suficient de lucru pentru un pescar. Asta era sigur. Se putea trăi și din 
adunatul lucrurilor aduse de mare. Erau suficiente vreascuri uscate, pe la marginea 
dunelor, pentru a întreţine mai mulţi ani de zile focurile din Ankh-Morpork. În Holy 
Wood, nimănui nici măcar nu-i trecea prin cap să aprindă un foc, decât pentru gătit 
sau pentru stat la discuţii. 

Dar iată că, aici, cineva tocmai asta făcuse. leșind la mal, Victor își dădu seama 
că lemnele aflate ceva mai încolo de el, pe plajă, nu fuseseră îngrămădite la 
întâmplare, ci, din câte se părea, conform unui anumit plan, în mai multe mormane 
ordonate. Şi mai departe se aflau pietre dispuse astfel încât să alcătuiască o vatră 
grosolană. 

Era astupată cu nisip. Poate că mai trăise și altcineva pe plajă, așteptându-și 
marea șansă în industria imaginilor mișcătoare. Dacă stăteai să te gândeşti, și 
scândurile aflate în spatele pietrelor pe jumătate îngropate în nisip păreau adunate 
cu bună știință. Dacă priveai dinspre mare, ţi-ai fi putut imagina, cu puţină 
bunăvoință, că acele câteva scânduri alcătui-seră, cândva, o ușă arcuită. 

Poate că încă mai era cineva acolo. Și poate avea și ceva de băut. 

Era, într-adevăr, acolo. Dar nu mai avusese nevoie de apă de mai multe luni. 


Era opt dimineaţa. O bătaie răsunătoare în ușă îl trezi pe Bezam Planter, 
proprietarul stabilimentului numit Odium, una dintre multele săli destinate imaginilor 
mișcătoare, care apăruseră precum ciupercile în Ankh-Morpork. 

Avusese o noapte proastă. Oamenilor din oraș le plăcea noutatea. Necazul e că 
plăcerile lor nu durau foarte mult. 

Stabilimentul făcuse bani frumoși vreme de o săptămână, stătuse pe linia de 
plutire în săptămâna următoare, iar acum agoniza. La ultimul spectacol din noaptea 
precedentă, singurii clienţi fuseseră un pitic surd și un urangutan, care-și adusese 
alunele cu el. Pentru a-și scoate banii, Bezam se bizuia pe vânzarea alunelor și a 
grăunţelor explodate, așa că acum nu era prea bine dispus. 

Deschise ușa și privi lung, cu ochii mijiţi. 

— E închis pân la două, zise. Atunci e matineul. Intoarce-te atunci. Sunt locuri 


peste tot. 

Și trânti ușa, care se lovi de gheata lui Beregată Dibbler, se întoarse și-l lovi 
drept în nas. 

— Am venit în legătură cu spectacolul extraordinar cu Paloșul Iubirii, zise 
Beregată. 


— Spectacol extraordinar? Care spectacol extraordinar? 

— Cel despre care tocmai urmează să-ți povestesc, făcu Beregată. 

— N-avem niciun spectacol extraordinar, cu niciun paloș îndrăgostit. La noi 
rulează Pasionantele... 

— Domnu' Dibbler a zis că rulează Paloșul Iubirii, tună o voce. 

Beregată se sprijini de ușă. Lângă el se afla o stâncă. Arăta de parcă aruncase 
cineva în ea cu bile de oțel, vreme de treizeci de ani. Stânca se îndoi de mijloc și se 
aplecă spre Bezam. 

Acesta îl recunoscu pe Detritus. Cu toții îl cunoșteau pe Detritus. Nu era un trol 
pe care să-l poţi uita. 

— Dar nici măcar n-am auzit... începu Bezam. Beregată scoase din haină o 
cutie mare de tinichea și rânii. 

— Domnu' Dibbler mi-a dat voie să lipesc câteva pe pereţi, spuse mândru 
Detritus. 

Bezam desfăcu afișul. Culorile te făceau să plângi. Era un portret al unei femei — 
care, cu puţină bunăvoință, ar fi putut fi Ginger — purtând o bluză mult prea mică 
pentru ea, și strâmbându-se bosumflată, și al unui bărbat — Victor — care tocmai se 
pregătea s-o ia pe un umăr, în timp ce, cu braţul celălalt, se lupta cu o adunătură de 
monștri. Pe fundal, vulcani care începuseră să erupă, dragoni care brăzdau cerul și 
orașe care ardeau. 

— „Pelicula care N-A-U Pututo Interzice!” citi șovăielnic Bezam. „O Aventură 
Pătimajă, desfășurată în timpul Nașterii unui Nou Cotinent! Un bărbat ș-o femeie 
azvârliți unu în braţele celuilalt, în Vârtegiul unei Lumi Nebunne! ÎN ROLURILE 
PRINCIPALE, Stauri: **Delores De Syn** „Femeia" și **Victor Maraschino** 
„Cohen Barbarul”!!! Rulează în curând, la o sală din apropiere!!!” 

Câţi din nou textul. 

— Cine-i Stauri? Dar Dolores de Syn? întrebă el, bănuitor. 

— Staruri, nu stauri, zise Beregată. De-asta le-am pus steluțe în dreptul 
numelor, înţelegi? Se zice, continuă el, aplecându-se mai aproape și coborându-și 
vocea într-o șoaptă ascuţită, că don'șoara asta ar fi fiica unui pirat din Klatch și a 
prințesei pe care acesta a luat-o prizonieră, iar tipul e fiul... e fiul... unui vrăjitor 
excomunicat și al unei dansatoare nesăbuite de flamenco. 

— Măi să fie! făcu Bezam, impresionat fără voia lui. Dibbler își îngădui să se 
bată mental pe spate, în semn de felicitare. Şi lui îi plăcuse. 

— Cred că ar trebui să începi spectacolele cam într-o oră, spuse. 

— Așa dimineaţă? se împotrivi Bezam. Clicul pe care-l obținuse pentru ziua 
respectivă era Pasionantele aventuri ale unui Olar, şi tocmai asta îl îngrijora. 
Propunerea lui Dibbler părea mult mai bună. 

— Da, zise Beregată. Pentru că au să vrea să-l vadă mulţi oameni. 

— Nu știu ce să zic, făcu Bezam. În ultima vreme, unele săli o duc prost. 

— Pe ăsta au să vrea să-l vadă, spuse Beregată. Ai încredere în mine. Te-am 
minţit eu vreodată? 

— Păi, răspunse Bezam, scărpinându-se în creștet, luna trecută mi-ai vândut o 
chiflă cu cârnat în ea și ai spus... 

— Vorbeam la figurat, se răsti Beregată. 

— Mdea, făcu Detritus. 

— Oh, se pleoști Bezam. Nu știu cum vine asta cu figuratul. 

— Așa, zise Beregată, rânjind ca un bostan carnivor. Tu deschide, apoi n-ai 
decât să stai în fund și să-ţi numeri banii. 

— Ah, bun, spuse Bezam, cu glasul slab. 

— lar acum, făcu Beregată, punându-i prietenește brațul pe după umeri, să 
vorbim despre procente. 

— Ce-s alea? 

— la un trabuc, zise Beregată. 


Victor mergea încet pe strada principală, încă fără nume, din Holy Wood. Avea 
nisip sub unghii. Nu era convins că făcuse bine ce făcuse. 

Pesemne că bărbatul fusese unul dintre cei care trăiau din vânzarea lucrurilor 
găsite pe plajă. Într-o seară, se culcase și nu se mai trezise. Totuși, haina roșie era 
ceva neobișnuit pentru un asemenea om. Era greu de precizat de când murise. 
Arșiţa și aerul sărat îl conservaseră bine — pesemne că așa arătase și cât era în 
viaţă, recte ca un mori. 

După cum arăta coliba, pe plaja aceea se găseau din când în când lucruri 
ciudate. 

Lui Victor îi trecuse mai întâi prin cap să spună cuiva ce descoperise, dar apoi 
se gândise că, după toate probabilitățile, nimeni din Holy Wood nu avea să fie 
interesat. Pesemne că existase o singură persoană pe lume căreia îi păsa dacă 
bătrânul mai trăia său murise — și acea persoană aflase prima tristele veşti. 

Victor îngropase cadavrul în nisip, la câţiva pași de colibă. 

Tot mergând așa, zări localul lui Borgle și se hotărî să riște și să ia micul dejun 
acolo, mai ales că avea nevoie de un loc în care să șadă, pentru a citi cartea. 

Era genul de lucru pe care nu prea te-așteptai să-l găsești pe o plajă, într-o 
colibă din vreascuri, cu mâna unui mort încleștată pe el. 

Pe copertă stătea scris: Cartia Filmului. 

Pe prima pagină, cu litere rotunde și ordonate, de om nu prea obişnuit cu 
scrisul, erau următoarele cuvinte: „Aciasta este Hronica Străjerilor de la 
ParaMountain, coppiată dă mini Deccan, din prcină Kă celei vechi a încieput să-i 
Zboare paginile”. 

Victor întoarse cu mare grijă paginile înțepenite. Păreau pline de însemnări, 
aproape identice. Nu erau datate, dar asta nici nu conta, de vreme ce fiecare zi 
aducea foarte mult cu cele dinaintea ei. 

„Sculat din pat. Mers la toaletă. Făcut focul, rostit Spectacolul de la Matineu. 
Mâncat mic dejun. Adunat llemne. Făcut focul. Căutat pe dial. Rostit Incantaţia de 
seară. Cinat. Rostit Incantaţia de Noaptea Târziu. Mers la tualetă. Culcat. 

Sculat din pat. Mers la toaletă. Făcut focul, rostit Spectacolul de la Matineu. 
Mâncat mic dejun. Sosit Crullet, pescarul din Jowser Cove, cu 2 crapi f. frumoși. 
Adunat Imne. Celebrat ritoalul Incantaţiei dă Siară, făcut focul. Dereticat. Cinat. 
Rostit Incantaţia de Nuaptea Trâziu. Culcat. Sculat la Miejul Nopţii, mers la toaletă, 
uitat la foc, dar nu era Nevoie de llemne." 

Cu coada ochiului, Victor o zări pe chelneriţă. 

— Aș vrea un ou fiert, spuse. 

— Numai tocană avem. Tocană de pește. 

Ridică ochii și întâlni privirea înflăcărată a lui Ginger. 

— Nu știam că eşti chelneriţă, zise. 

— Nici eu, până ieri, ripostă fata, prefăcându-se că ștergea solnița de praf. 
Norocul meu că fata care venea dimineţile să lucreze pentru Borgle a prins șansa 
de a juca în noul clic pe care-l fac cei de la Alchimiștii și Compania, nu? Cine știe, 
continuă, ridicând din umeri, dacă am baftă până la capăt, poate prind și tura de 
după-amiază. 

— Uite ce-i, n-am vrut să... 

— Tocană avem și-atât. Vrei, bine, nu vrei, iarăși bine. În dimineaţa asta am 
avut deja trei clienţi care au făcut și una, și alta. 

— Vreau. Uite, n-o să-ţi vină să crezi, dar am găsit cartea asta în mâinile... 

— N-am voie să stau la taclale cu clienţii. N-o fi asta cea mai bună slujbă din 
oraș, dar n-am de gând s-o pierd iarăși, din cauza ta, se răsti Ginger. Tocană de 
pește, da? 

— A. Bine. lartă-mă. 

Victor începu să răsfoiască paginile la întâmplare. Descoperi că predecesorul 
lui Deccan fusese un anume Tento, care, la rândul său, recita incantaţiile de trei ori 
pe zi și primea, din când în când, în dar pește, și mergea și el la toaletă, numai că 
fie nu o făcea atât de des ca Deccan, fie nu considera necesar s-o consemneze de 
fiecare dată. Înainte de el, cântăreţul fusese un anume Meggelin. Pe plajă locuise, 
peste ani, un lung șir de oameni, iar și mai departe în timp erau chiar mai mulți 
deodată. Încă și mai departe, notițele din carte aveau un caracter mai oficial. Erau 
greu de înţeles și păreau scrise codat, rânduri, rânduri de imagini micuţe și 
complicate... 

Cineva îi trânti pe masă un castron cu supă primordială. 

— Ascultă, începu Victor, la ce oră termini... 

— Niciodată, răspunse Ginger. 

— Mă întrebam numai dacă nu cumva știi unde... 

— Nu. 

Victor se holbă la fiertura de culoarea mâlului. Aparent, Borgle se ghida după 
principiul că, dacă se găsește în apă, e peşte. In castron se vedea ceva de culoare 
mov. Cu cel puţin zece picioare. 

Totuși, mancă tot. Îl costa treizeci de cenți. 

Apoi, dat fiind că Ginger se încăpăţâna să nu-l bage în seamă, trebăluind 
dincolo de tejghea cu spatele la el, ca un far, astfel încât ori de câte ori încerca să-i 
atragă atenţia, nu-i vedea decât ceafa, fără ca ea să fi făcut vreo mișcare 
observabilă, Victor plecă să-și caute altă slujbă. 

Până acum, nu muncise nici măcar o clipă pentru a-și câștiga existenţa. Dinspre 
partea lui, slujbele erau numai pentru ceilalți. 


Bezam Planter potrivi mai bine tava la gâtul soției sale. 

— OK, zise. Ai totul? 

— Grăunţele explodate s-au înmuiat, răspunse femeia. Și n-am cum să păstrez 
carnatii calzi. 

— O să fie întuneric, iubito, n-o să observe nimeni. Poftim, zise Bezam, după ce 
ajustă cureaua și se trase cu un pas în spate. Ştii ce ai de făcut. La jumate, am să 
opresc filmul și am să ridic cartonul cu „Ce-ar fi să-Nercaţi ceva Beuturi Răcoritoare 

și Grăunţe Explodate?” apoi tu intri pe acolo și cobori pe interval. Și mai cred că ar 
trebui să nu mai foloseşti torța, ca să-i duci pe oameni la locurile lor. Ai stârnit deja 
o groază de incendii. 

— Dar numai așa pot vedea pe întuneric, făcu ea. 

— Bine, bine, numai că astă-noapte a trebuit să-i dau piticului ăluia banii înapoi. 
Ştii că barba e un subiect delicat pentru ei. Uite ce e, scumpo, o să-ți dau o 
salamandră într-o cușcă. Au stat de azi-dimineaţă pe acoperiș, cred că sunt gata. 

Așa și erau. Dihaniile zăceau pe podeaua cuștii, în letargie. Trupurile lor vibrau 
încet, absorbind lumina. Bezam alese șase dintre cele mai coapte, cobori cu greu 
îndărăt în camera de proiecţie și le îndesă în cutia potrivită. Rulă filmul lui Beregată 
Dibbler pe o bobină, apoi trase cu ochiul în întunericul sălii. 

Eh, asta e. Ce-ar fi să vadă dacă apăruse cineva? 

Căscând, se apropie de ușa din faţă. 

Se întinse și trase siguranţa de sus. 

Se aplecă și o trase și pe cea de jos. 

Deschise ușile. 

— Bine, bine, mormăi. Și-acum o să vedeți... 

Apoi se trezi în camera de proiecţie. Doamna Planter, disperată, îi făcea vânt cu 
șorţul. 

— Ce s-a-ntâmplat? șopti Betam, încercând să nu se mai gândească la 
picioarele care tropăiau peste el. 

— E plin! îngăimă ea. Şi alţii sunt încă la coadă, afară. Stradă e blocată! Numai 
din cauza afișelor ălora scârboase. 

Bezam se ridică, destul de nesigur, dar plin de zel. 

— Femeie, taci din gură, mișcă-te la bucătărie și mai pune nişte grăunţe la 
explodat! Apoi vino încoace să mă ajuţi să pictez alte anunţuri! Dacă sunt atâția 
dispuși să dea cinci bănuțţi, o să scoată din buzunar și zece! 

Işi suflecă mânecile și apucă manivela. 

În primul rând ședea Bibliotecarul, cu o pungă cu alune în poală. După câteva 
minute, se opri din mestecat și rămase cu gura căscată la imaginile tremurătoare. 


— Aveţi nevoie să vă ţin calul, domnule? Doamnă? 

— Nu! 

Până ia amiază, Victor câștigase doi bănuți. Nu că oamenii n-ar fi avut cai care 
să trebuiască priponiţi... doar că se părea că voiau să o facă alţii, nu el. 

În cele din urmă, un omuleţ zbârcit se apropie de el cu pași mărunți, venind din 
josul străzii cu patru cai după el. Victor îl tot urmărea de câteva ore bune. Crezuse 
că lumea n-avea să-i ofere ofilitului omuleţ nici măcar un zâmbet, darmite un cal 
să-l priponească, însă, spre marea lui uimire, nu era așa. Omul făcuse un dever 
destul de bun, în timp ce înfățișarea lui Victor — umeri largi, profil arătos, față onestă 
— se vădea a fi un mare dezavantaj în industria priponitului. 

— Eşti nou, așa-i? întrebă micuțul. 

— Da, zise Victor. 

— A, mi-am dat seama. Așteptai să prinzi marea șansă în industria imaginilor 
mișcătoare, nu? mai spuse celălalt și-i zâmbi încurajator. 

— Nu. De fapt, la un moment dat chiar o prinsesem, răspunse tânărul. 

— Păi şi-atunci? 

— Am scăpat-o la loc, ridică Victor din umeri. 

—A, nu mai spune... Așadomnu,  mulțamdomnu,  zeii-săvapere, 
ziuabunădomnu'... făcu omuleţul, în timp ce lua încă un căpăstru. 

— Nu cumva ai nevoie de-un ajutor? îl întrebă Victor, privindu-l cu invidie. 


Bezam Planter se uita lung la grămada de monede din faţa lui. Beregată Dibbler 
veni mai aproape și, după câteva clipe, grămada se micșoră, dar rămase, totuşi, o 
grămadă mai mare decât văzuse Bezam vreodată cu ochii săi — treaz fiind. 

— La fiecare sfert de oră îl mai punem o dată! șuieră Bezam. A trebuit să-mi 
angajez un băiat să învârtă la manivelă. Habar n-am ce să fac cu atâţia bani. 

Beregată îl bătu pe umăr. 

— Cumpără un loc mai mare, îi spuse. 

— M-am gândit la asta, făcu Bezam. Da... Ceva așa, mai șmecher, cu coloane 
la intrare. lar fiică-mea Calliope se pricepe bine la orgă, ar putea să acompanieze 
spectacolul. Și ar trebui să fie peste tot vopsea aurie și bucățele răsucite... 

Ochii i se împăienjeniră. 

Ideea dăduse peste o altă minte. 

Holy Wood visează... 

... Ar putea foarte bine să fie un palat, precum miraculosul Roxie din Klatch. Sau 
templul cel mai bogat care-a existat vreodată, în care sclavele tinere și frumoase să 
vândă grăunţe explodate și alune, iar el, Bezam Planter, să se plimbe ca pe moșia 
lui, îmbrăcat într-o haină de catifea roșie cu fireturi de aur... 

— Hmmm? îngână el, cu fruntea scăldată în sudoare. 

— Ziceam că plec, făcu Beregată. În industria imaginilor mişcătoare trebuie să 
te mişti repede, să ştii. 

— Doamna Planter cică să mai faceţi filme cu tânărul ăsta, zise Bezam. Tot 
orașul vorbește despre el. Cică mai multe cucoane au leșinat când s-a holbat el 
așa, cu ochii ăia... Nevastă-mea l-a văzut de cinci ori, adăugă, devenind, 
dintr-odată, bănuitor. Și fata aia! Uau! 

— Nu-ţi face griji, zise relaxat Beregată. Sunt sub contro... 

Brusc, pe chip îi apăru o expresie de nesiguranţă. 

— Pe curând, spuse el abrupt și se grăbi să plece. 

Bezam rămase singur și privi în jur, la pereții plini de pânze de păianjen ai sălii 
sale. Imaginaţia sa înfierbântată așezase deja palmieri, în ghivece, prin toate 
colţurile, podoabe aurite și îngerași grăsulii. Sub tălpile sale scrâșneau coji de 
alune și grăunțe explodate. „Trebuie să pun pe cineva să curețe până la următorul 
spectacol, se gândi. Pesemne că maimuţoiul ăla iar o să fie primul la coadă.” 

Apoi, privirea i se îndreptă către afișul pentru Paloșul lubirii. De-a dreptul 
uimitor. Elefanti și vulcane nu prea apăruseră, iar monștrii fuseseră de fapt niște 
troli cu felurite bucățele lipite pe ei, dar când venise momentul acelui prim-plan... ce 
mai... toţi bărbaţii oftaseră, toate femeile oftaseră și ele... Ca o vrajă. 

Privi portretele lui Victor și Ginger, și rânji. „Oare ce-or face ăștia acum, se 
gândi. Pesemne că băga-n ei la caviar, pe farfurii aurite, stând tolăniţi pe perne de 
catifea. Pun rămășag." 


— Žici c-ai intrat în el până la genunchi, băiete, zise omul cu caii. 

— Teamă mi-e că nu prea am prins hangul acestei meserii, zise Victor. 

— A, păi ca meserie-i grea, măi băiete, răspunse omul. Tre' să-nveţi să 
linguşești atât cât trebuie și să faci poante malițioase-dar-nu-chiar-neruşinate, de 
om crescut cu frâu-n mână. Vezi tu, clienţii nu vrea numa să le ţii calu’. Vrea să 
trăiască o hexperienţă de neuitat. 

— Zău? 

— Vrea să-ntâlnească un tip amuzant, care să le dea fo' două replici hazoase, 
spuse micuțul. Nu-i vorba doar de ţinut frâie. 

Victor începu să-și dea seama. 

— E un spectacol! zise. 

Omul crescut cu frâu-n mână își duse un deget la nasul ca o căpșună. 

— Chiar așa! făcu. 


Peste tot în Holy Wood ardeau torţe. Victor se strecură prin mulțimea de oameni 
de pe stradă mare. Fiecare bar, fiecare cârciumă, fiecare prăvălie aveau ușile 
deschise larg. Printre toate acestea, era un du-te vino neîntrerupt. Victor încercă să 
țopăie de câteva ori, ca să caute prin marea de chipuri. Se simţea singur, pierdut și 
înfometat. Avea nevoie de cineva cu care să vorbească, iar ea nu era acolo. 

— Vigtor! 

Se răsuci pe călcâie. Rock se năpusti asupra lui ca o avalanșă. 

— Vigtor! Amice! 

Și un pumn mare și greu cât o piatră de temelie îl lovi jucăuș în umăr. 

— Ei, salut, spuse Victor cu glasul slab. Păi... cum merge, Rock? 

— Minunat! Minunat! Mâine facem Brimejdia din Valea Trolilor! 

— Mă bucur mult pentru tine, zise Victor. 

— Du ejti omul meu norogos! tună Rock. Rock! Ce nume! Hai ză bei ceva! 

Victor acceptă. Nici nu prea avea de ales, căci Rock îl luă de braţ și, croindu-și 
drum prin mulţime ca un spărgător de gheaţă, mai îl conduse, mai îl târî către ușa 
cea mai apropiată, care avea o firmă luminată de o strălucire albastră. În genere, 
oamenii din Ankh-Morpork știau să citească în troleză — nu era o limbă prea dificilă. 
Runele de formă ascuţită spuneau: „Albastru de liasic”. 

Era un bar de troli. 

Singura lumină dinăuntru era strălucirea focului din furnalul aflat în spatele 
lespezii care servea drept tejghea. Aceasta lăsa să se vadă trei siluete de troli care 
cântau la ceva... ceva instrument de percuție, în orice caz, dar Victor nu-și dădea 
seama ce era, căci nivelul decibelilor ajunsese în zona în care sunetul devine o 
forță concretă, care-i făcea globii oculari să vibreze. Tavanul nu se vedea din 
pricina fumului. 

— Ce iei? tună Rock. 

— Nu e musai să beau metal topit, da? strigă Victor, ridicând glasul și 
ascuțindu-se cât putea de mult, pentru a fi auzit. 

— Avem or'ce băutură dă oameni! strigă femela trol din spatele tejghelei. 

Trebuia să fie femelă. Nu încăpea îndoială. Într-o oarecare măsură, arăta 
precum statuile zeițelor fertilității, pe care oamenii cavernelor obișnuiau să le 
sculpteze cu mii de ani în urmă. În cea mai mare măsură, însă, arăta ca un delușor. 

— Suntem foarte cosmopolitani. 

— Atunci o să iau o bere. 

— Ji bentru mine, Ruby, flori-dă-zulf cu zvărmături! adăugă Rock. 

Victor profită de ocazie să vadă ce mai era prin bar, mai ales că ochii i se 
obișnuiseră cu penumbră, iar timpanele, spre marea sa fericire, îi amorţiseră. 
Observă grupuri-grupuri de troli așezați pe la mesele lungi. Printre ei, din loc în loc, 
câte un pitic — ceea ce era destul de ciudat. În mod normal, piticii și trolii se 
destestau precum... Precum piticii și trolii, ce mai. În munții lor natali, starea de 
urgenţă domnea permanent. Chiar că lucrurile erau altfel la Holy Wood. 

— Pot să-ţi spun ceva, numai pentru urechile noastre? urlă Victor în urechea 
ascuţită a lui Rock. 

— Sigur! făcu acesta, lăsându-și pe masă băutura, în care se afla o umbreluță 
din hârtie mov, care începuse să se pârlească din pricina fierbinţelii. 

— Ai văzut-o pe Ginger? O știi? Ginger? 

— Lugrează la Borgle! 

— Numai dimineaţa! De-acolo vin! Unde se duce când nu lucrează? 

— Da cine poade ză jtie unde... 

Dintr-odată, comunitatea învăluită de fum tăcu. Un trol luă o piatră, nu foarte 
mare, și începu s-o lovească încet-încet, creând un ritm lent, obsedant, care se 
lipea de pereți ca fumul. lar dintr-un nor de ceaţă ieși brusc Ruby, ca o corabie cu 
toate pânzele sus, purtând la gât un boa caraghios. Era precum deriva 
continentală, înzestrată cu ceva curbe. Începu să cânte. Trolii o ascultau 
respectuoși. După o vreme, Victor auzi un suspin. Obrajii lui Rock erau scăldați în 
lacrimi. 

— Despre ce vorbește cântecul? șopti tânărul, iar Rock se aplecă spre el. 

— E veghi... din folglorul trolilor, zise. Despre Amber ji Jasper. Erau... șovăi el, 
fluturându-și braţele... erau brieteni. Brieteni... buni? 

— Maa, înţeleg, spuse Victor. 

— Ji îndr-o bună dzi, Amber îi duce trolului ei cină în pejteră ji acolo-l 
găzejte... — Rock își flutură iarăși brațele, cu mișcări nu foarte precise, dar extrem 
de sugestive — gu altă duamnă trol. Ji ze duce agasa, îji ia ghioaga, se-ndoarce ji-l 
omoară-n bădaie, drozc, drozc, drozc. Găci el trol i-a fozt ji-a tratat-o prozt. l-un 
gândec foarte romantic. 

Victor se uita cu gura căscată. Ruby coborî legănându-se de pe scena 
minusculă și pluti printre clienţi, ca un munte pitic pe un cărucior cu patru roți. „Nu 
poate avea mai puţin de două tone în greutate, se gândi tânărul. Dacă mi se așază 
pe genunchi, au să mă adune de pe jos ca pe un covor.” 

Ruby îi șopti ceva unui trol din public. 

— Ce-a spus? întrebă Victor, auzind sala zguduită de un hohot de râs. 

— E un joc dă guvinde, făcu Rock, scărpinându-și nasul. Voarte greu dă 
dradus. În ezență, e gam aja: „Ai gumva în buzunar Legendarul Zgeptru al lui 
Magma, Regele Mundelui, Brăbădul Dujmanilor cu Miile, ba ghiar cu Dzecile dă Mii, 
Stăbânul Râului de Aur, Domnul Podurilor, Cel ce Zălăzluiejte în Adânguri, Zpaima 
Duduror... — Ajuns aici, rămase fără aer și se văzu nevoit să inspire adânc — ... sau 
doar de buguri gă mă vezi? 

— Nu m-am prins, zise Victor, căzând pe gânduri. 

— Poade nu dradug io bine, răspunse Rock, luând o gură de sulf topit. Aud că 
Alghimijtii ji Gombania gaută agtori bendru... 

— Rock, e ceva foarte ciudat cu orașul ăsta, zise Victor, insistent. Nu simţi? 

— Gum ciudat? 

— Păi, nu ştiu, parcă totul... clocotește. Nimeni nu se poartă cum ar trebui. Şiiai 
că aici a fost cândva un mare oraș? Acolo unde acum e marea. Un oraş imens. Și a 
dispărut, pur și simplu. 

Rock își frecă nasul, gânditor. Arăta ca primul toporaș ieșit din mâinile Omului 
de Neanderthal. 

— Și-apoi, uită-te cum se poartă cu toţii! exclamă Victor. Ca și cum ei și 
dorințele lor sunt lucrul cel mai important din lume... 

— Mă îndreb... începu Rock. 

— Da? 

— Mă îndreb dagă meridă să-mi dai o bugădzigă din nas? Jtie văru-meu 
Breccia un biedrar gare l-a ajutat gu ureghile. Ce dzici? 

Victor îl privi lung, cu ochii tulburi. 

— Mă gândezc aja: be de-o barte, e brea mare. Be de alta, e un adevărat nas 
dă trol, nu? Adigă, ji dagă o să arăt mai bine, boate gă în induzstria azta nu drebuie 
degât să arăţi gât ză boate dă trol. Uide, Morry ji-a dat gu butin ciment, ji aguma are 
o față dă ţi-e ji frigă să-l vezi la colț dă zdradă dubă ce să lasă noabtea. Ce dzici? 
Ţin la bărerea ta, că ejti om gu idei. 

Și-i dărui lui Victor un zâmbet larg, de silicon. Trecu o vreme, apoi Victor îi 
răspunse: 

— Ai un nas super, Rock. Tu și cu el puteţi ajunge departe. Rock râniji larg și mai 
trase o dușcă de sulf. Scoase din pocal un beţișor de oţel și supse stratul de ametist 
care se depusese acolo. 

— Ghiar grezi... începu, apoi își dădu seama că vorbea în gol. Victor dispăruse. 


— Nu știu nimic despre nimeni, spuse omul cu caii, privind pieziș silueta uriașă 
a lui Detritus. 

Dibbler își mozoli capătul trabucului. Drumul din Ankh până în Holy Wood 
fusese destul de neplăcut, chiar și cu noua sa caleașca și, în plus, pierduse masa 
de prânz. 

— Un băiat înalt, cam tăntălău, cu mustăcioară. Lucra pentru dumneata, nu? 
întrebă. 

— Oricum, cedă celălalt, n-ar fi putut ajunge departe în meseria asta. Nu știe să 
se deiașeze. Cred că s-a dus să mănânce. 

Victor ședea cu spatele lipit de zid, într-o alee întunecată, și încerca să cugete. 

Işi aminti de o zi îndepărtată, din copilăria sa, când stătuse prea mult la soare. 
Apoi, se simţise cam cum se simţea și acum. 

Pe nisipul bătătorit de la picioarele sale se auzi un fâsâit. Cineva îi așezase în 
față o pălărie. Victor o privi lung. Apoi, necunoscutul începu să cânte la muzicuţă. 
Nu prea se pricepea. Cele mai multe note erau greșite, iar cele corecte sunau 
spart. Era și o melodie pe-acolo, pe undeva, așa cum într-un tocător pentru 
hamburgeri există și un pic de carne adevărată de vacă. Victor oftă și se scotoci în 
buzunar, căutând nişte bănuţi pe care-i aruncă în pălărie. 

— Da, da, zise. Minunat. Acum pleacă. 

Tocmai atunci, simţi un miros ciudat. Era greu de definit, dar putea proveni, de 
pildă, de la un covor foarte vechi și ușor umed, din camera copiilor. Ridică ochii. 

— Ham, ham, în paștele mă-sii, zise Gaspode Câinele Minune. 


În seara aceea, angajatul lui Borgle se hotărâse să încerce o salată, cu toate că 
regiunea cea mai apropiată în care creşteau zarzavaturi se afla la vreo treizeci de 
mile depărtare. 

— Ce-i asta? întrebă un trol, ridicând la vedere ceva moale și maroniu. 

— Ţelină? se hazarda Fruntkin, șeful de sală, uitându-se mai de aproape. 
Mdea, ţelină. 

— Da-i aproape neagră. 

— Tocmai, tocmai. Ţelina coaptă tre’ să fie aproape neagră, spuse repede 
Fruntkin. Altfel nu-i bună de cules, adăugă. 

— Ar trebui să fie verde. 

— Nooo... Alea-s tomatele, făcu Fruntkin. 

— Bun, bun, dar zeama asta ce-i? întrebă un om de la coadă. 

Fruntkin se înălţă cât era de lung. 

— Aia-i maionaiză, zise. lo am făcut-o. Din carte, adăugă el, cu mândrie. 

— Mda, pesemne că da, zise omul, amestecând cu furculita. E limpede că 
ouăle, uleiul și oţetul n-au avut niciun amestec aici, nu? 

— Specialitatea casei, zise Fruntkin. 

— Ah, clar, clar, spuse omul. Numai că tocmai ce s-a pus să-mi distrugă salata. 

Nervos, Fruntkin luă polonicul. 

— Uite ce-i, începu. 

— Gata, s-a rezolvat, zise prospectivul client. Melcii au format un perimetru de 
apărare. 

La ușă se produse o busculadă, apoi Detritus veni legănat printre clienți. 
Lua-Mi-aș Singur Beregata Dibbler se ţinea după el, cu pași mici. Trolul îmbrânci la 
o parte oamenii din coadă, uitându-se urât la Fruntkin. 

— Domnu' Dibbler vrea să-ţi vorbească, spuse, apoi se întinse peste tejghea, îl 
luă pe pitic de bluzonul pătat de mâncare și începu să-l legene în faţa lui Beregată. 

— L-a văzut cineva pe Victor Tugelbend? întrebă acesta. Sau pe fata aia, 
Ginger? 

Funtkin deschise gura să înjure, apoi se gândi mai bine. 

— Băiatul a fost aici acum juma’ de oră, chiţăi el. lar Ginger vine să lucreze 
dimineaţa. Dar nu știu unde stă. 

— Şi Victor unde s-a dus? întrebă Beregată, apoi scoase o pungă din buzunar; 
aceasta clincăni; ochii lui Fruntkin se îndreptară către ea, ca pilitura de fier atrasă 
de un magnet. 

— Nu ştiu, domnu' Beregată, îngăimă. Când a văzut că ea nu era aici, a plecat. 

— Aşa, făcu Beregată. Ei, dacă-l vezi, spune-i că-l caut și că am să fac din el o 
stea, bine? 

— O stea. Perfect, spuse piticul. 

Beregată băgă mâna în pungă și scoase o monedă de zece dolari. 

— Şi vreau o masă pentru mai târziu, adăugă. 

— O masă. Perfect, scheună Fruntkin. 

— Un grătar și nişte crevete, să zicem, spuse Beregată. Cu garnitură de legume 
de sezon, apoi ceva căpșuni și frișca. 

Fruntkin căscă gura la el. 

— Păi.,. începu. 

Detritus îi dădu un ghiont, făcându-l să se bălăngăne înainte și înapoi. 

— lar io, zise, am să iau... ăăă... o bucată de bazalt măturat, cu niște cremene 
proaspătă alături. În regulă? 

— Păi... da, zise Fruntkin. 

— Lasă-l jos, Detritus, nu-l mai ţine în suspensie. Dar cu blândețe, făcu 
Beregată și se uită în jur la chipurile fascinate ale celorlalți. Nu uitaţi, îl caut pe 
Victor Tugelbend. Am să fac din el o stea. Dacă-l vedeţi, să-i spuneți. A, Fruntkin, 
grătarul îl vreau în sânge. 

Și o porni cu pași mari spre ușă. După ce ieși, se iscă o discuție animată. 

— Să facă din el o stea? Ce nevoie are de stele? 

— Nu știam că se poate așa ceva... Credeam că stelele sunt, știți voi, lipite pe 
cer... 

— Din câte am înţeles, ideea era să facă din omul ăla o stea, chiar așa, în sine. 

— Ei, cum să faci o stea dintr-un om? 

— Habar n-am. Pesemne că-l striveşti până se face mic, mic de tot, și apoi 
explodează într-un nor de hidrogen... 

— Vai de mine și de mine! 

— Așa-i. Trolul ăla e ceva de speriat, nu credeţi? 


Victor se uită cu atenţie la câine. Era cu neputinţă să-i fi vorbit. Pesemne că i se 
păruse. Dar asta spusese și înainte, nu? 

— Mă întreb cum te cheamă, zise el, mângâind animalul pe cap. 

— Gaspode, răspunse Gaspode. 

Bratul lui Victor încremeni la jumătatea mișcării. 

— Doi bani, spuse obosit câinele. Sunt singurul câine din lume care cântă la 
muzicuţă, ce mama mă-sii, și tu-mi dai doi bănuţi? 

„E de la soare, se gândi Victor. N-am purtat pălărie. În câteva clipe am să mă 
trezesc printre cearșafuri reci.” 

— Păi, n-ai cântat prea bine, n-am recunoscut melodia, zise, schimonosindu-și 
chipul într-un rânjet sinistru. 

— Nu asta e ideea: e să recunoșşti melodia, ce naiba? făcu Gaspode, 
așezându-se cu greu la pământ și începând să se scarpine la ureche cu piciorul din 
spate. Sunt câine. Ideea ar fi să rămâi cu gura căscată, în paștele mă-sii, că 
izbutesc să fac mizeria asta să guițe. 

„Cum să formulez? se întrebă Victor. Să zic așa: scuză-mă, s-ar zice că vorb... 
Nu, nu cred că-i bine.” 

— Ăăă, începu el, hei, ești tare vorbăreţ pentru un... nu. 

— Puricii ăştia mă omoară, zise Gaspode, schimbând piciorul și urechea. 

— Vai de mine... 

— Şi trolii la fel. Nu-i sufăr deloc. Au un miros aiurea. Stânci ambulante, ce 
paștele mă-sii. Încerci să-i musști și, niciuna, nici două, rămâi fără canini. Nu-i 
normal. 

„Că veni vorba de normalitate, n-am putut să nu observ că...” 

— Şi deșertul ăsta, fir-ar al naibii, zise Gaspode. 

„Eşti un câine vorbitor.” 

— Pesemne că te întrebi, zise Gaspode, întorcându-și din nou privirea 
pătrunzătoare către Victor, cum se face că pot vorbi. 

— Nici prin cap nu mi-a trecut, zise Victor. 

— Nici mie, spuse Gaspode, până acum vreo două săptămâni, în viața mea 
n-am spus nicio vorbă, fir-ar a naibii de treabă. Lucram pentru unul din oraș. 
Făceam șmecherii și alte cele. Duceam o minge pe nas. Mergeam în două picioare. 
Săream printr-un cerc. După care mă plimbam printre oameni cu pălăria-n dinți. Ştii 
tu. Industria divertismentului. Și într-o bună zi, o cucoană mă mângâie pe cap şi 
cică: „Uuu, ce câine drăguţ, zici că înțelege tot ce spun”, iar io mă gândesc așa: 
„Hă. Hă, tanti, nici măcar nu mă mai străduiesc”, după care, ce să vezi? Îmi dau 
seama că am și rostit cuvintele. Așa că am luat pălăria și m-am cărăbănit repejor, 
cât încă nu apucase nimeni să-și revină. 

— Dar de ce? întrebă Victor; Gaspode își dădu ochii peste cap. 

— Păi, zi și tu, acuma, ce viaţă crezi că poate avea un câine vorbitor autentic? 
Trebuia să-mi ţin gura asta proastă! 

— Dar cu mine vorbești, spuse Victor, iar câinele îl privi pieziș. 

— Modea, dar încearcă tu să spui cuiva și ai să vezi ce păţești, făcu. Oricum, tu 
ești OK. Ai moaca aia, te-am citit de la depărtare. 

— Ce naiba vrei să spui? Întrebă Victor. 

— Nu-i așa că ai senzația că parcă nu mai ești tu? zise câinele. Că parcă e altul 
care gândește pentru tine? 

— Vai şi-amar de mine! 

— Asta-ţi dă o moacă hăituită, zise Gaspode, luând pălăria în gură. Doi bănuţi, 
îngână el printre dinţi. Bun, știu că n-am cum să-i cheltuiesc, dar orișicât... doi 
bănuţi? 

Apoi ridică din umeri pe câinește. 

— Cum adică, o moacă hăituită? întrebă Victor. 

— Așa aveti cu toţii. Mulţi veniţi, puţini aleși, sau cum s-o mai fi zicând. 

— Ce moacă? 

— Ca și cum aţi fost chemaţi aici şi nu știți de ce, zise Gaspode, încercând să se 
scarpine iarăși. Te-am văzut făcând-o pe Cohen Barbarul. 

— Ăăă... și cum ţi s-a părut? întrebă Victor. 

— Păi, câtă vreme nu află și moș Cohen, n-are ce rău să ţi se-ntâmple. 


— Cât a trecut de când a fost aici, asta am întrebat! urlă Dibbler. 

Pe scena minusculă, Ruby scârțâia un cântec, cu un glas precum o corabie 
aflată pradă ceţurilor și buclucurilor. 

— Grooooovvwonnogghrhhooooo?... 

— De-abia ce-a blegat! tună Rock. Mă lăzaţi odadă ză azgult gântegul? 

— Oowoowgrhhffrghooooo'0... 

Lua-Mi-aș Singur Beregata îl înghionti pe Detritus, care tocmai își oblojea 
fisurile de pe dosul palmei, privind spectacolul cu gura căscată. 

Până atunci, viața bătrânului trol fusese foarte simplă — oamenii îl plăteau, el 
bătea alţi oameni. De-acum, însă, se complicase — Ruby îi făcuse cu ochiul. 
Sufletul încercat al lui Detritus era acum agitat de emoţii bizare și noi. 

— ... Groooowooohoofoooooo"!... 

— Haide, se răsti Beregată. 

Detritus se ridică stângaci, cu o ultimă privire plină de dor către scenă. 

—... 0o000goooomoo. OOhhhooo??. 

Ruby îi făcu o bezea, iar Detritus roși, precum malachitul de-abia scos din 
carieră. 

Ţinându-se după Gaspode, Victor ieși de pe alee și străbătu labirintul întunecat 
de tufișuri uscate și buruieni aflat dincolo de oraș. 

— Sunt convins că e ceva în neregulă cu locul ăsta, mormăi câinele. 

— E altfel, zise Victor. Dar cum adică, în neregulă? 

Gaspode îl privi urât, de parcă-i venea să scuipe. 

— Uită-te la mine, de pildă, continuă, fără să bage în seamă întreruperea. 
Câine. N-am visat în viaţa mea nimic altceva decât că fugăresc felurite făpturi. Și că 
fac sex, firește. Și-acuma, brusc, încep să visez. În culori. M-am speriat de moarte, 
fir-ar a naibii de treabă. Nu mai văzusem culori înainte, pricepi? Câinii văd în 
alb-negru, după cum bănuiesc că știi, fiind așa un cititor pasionat. Și crede-mă pe 
cuvânt, roșul e un mare șoc. Ai impresia că mănânci un os alb cu ceva fărâmiţe 
cenușii pe el și bum! Te trezești că, de fapt, bagi în tine o chestie scârboasă, roșu 
cu violet. 


° SUBTITLURI: „Yarăji m-am îndrăgostit (în traducere ad litteram, am simţit plăcutul fior de a fi lovită în 
creștet cu o piatră de Chonondrite, zeul trol al dragostei)”. Notă: Chononarite nu trebuie confundat cu 
Gigalit, zeul trol care le dă acestora înțelepciunea, lovindu-i în creștet cu o piatră, nici cu Silicar, zeul trol 
care le aduce noroc lovindu-i în creștet cu o piatră, nici cu Monolit, eroul popular care a furat pentru 
prima oară zeilor taina pietrelor. 

10 SUBTITLURI: „Cum să face că-s neagră la chip?” 

1! SUBTITLURI: „Ce măsuri să iau acușa?” 

12 SUBTITLURI: „... N-am ce-i face. Ei, bună seara, frumosule”. 

— Şi ce fel de lucruri visezi? întrebă Victor. 

— E de-a dreptul jenant, tu-i mama mă-sii, făcu Gaspode. Uite. De pildă am un 
vis în care apa s-a revărsat peste un pod, și io tre’ să alerg să dau alarma prin lătrat, 
da? Și altul în care o casă e în flăcări, iar io mă duc să scot afară niște copii. Sau 
altul cu niște copii pierduţi în peșteră, iar io tre' să-i găsesc și să conduc echipa de 
salvare până la ei. lo, care nu suport copiii. Zilele astea, parcă nu mai pot să-nchid 
un ochi fără să mă trezesc că salvez oameni, prind tâlhari sau mai știu io ce. Ce 
naiba? Am șapte ani, uită-te cât sunt de jigărit, bolnav, am purici ceva dă groază. 
Ce treabă-i asta, să mă transform într-un erou de câte ori adorm? 

— Vai de mine! Ce interesantă-i viața, zise Victor, când o vezi din punctul de 
vedere al celuilalt, nu? 

Gaspode își dădu ochii galbeni şi urduroși peste cap. 

— Ă&ă... și acuma unde mergem? întrebă Victor. 

— Mergem să vedem niște tipi din Holy Wood, îi răspunse câinele. Fincă' aici 
să-ntâmplă ceva ciudat. 

— Sus, pe deal? Ce caută oamenii ăștia acolo? 

— Da' nu-s oameni, zise Gaspode. 


Pe coasta delușorului din Holy Wood ardea un foc. Îl aprinsese Victor, pentru că 
așa... aşa parcă se simțea un pic mai bine. Pentru că era ceva tipic pentru om, iar el 
simțea nevoia să-și reamintească, prin orice mijloace, că era om și, probabil, în 
toate mințile. 

Nu era din pricina discuţiei cu câinele. Oamenii vorbeau adesea cu câinii lor. La 
fel și cu pisica. Și poate chiar cu iepurele, însă conversaţia cu șoarecele și cu 
răţoiul era adevărata bomboană de pe colivă. 

— Şi crezi că noi asta ne doream? Să vorbim? se răsti iepurele. Zi și tu. Acu’ 
sunt un simplu iepure, foarte mulțumit de viață, după care, într-o clipă, hop-top, 
încep să gândesc. Și, ascultă la mine, ăsta-i un mare dezavantaj, dacă vrei să fii 
fericit ca iepure, pentru că lucrurile de care ai nevoie sunt iarba și sexul, nu gânduri 
precum „La urma urmei, care-i sensul vieţii?” 

— Da, da’ măcar tu mănânci iarbă, sublinie Gaspode. Și măcar iarba nu-ţi 
vorbește. Când ești flămând, ultimul lucru de care ai nevoie e o dilemă morală, 
să-mi bag picioarele! 

— Adică, tu ai probleme? făcu pisica, de parcă-i citise gândurile. lo numa’ 
peșște mai pot să mănânc. Pui labă pe șină, începe să urle: „Ajutor”! Șe părere-ţi 
făşi? 

Se lăsă liniștea. Cu toţii se uitau la Victor. Și șoarecele. Și rățoiul. Rățoiul părea 
și mai războinic decât ceilalţi. Pesemne că auzise despre sosul cu portocale. 

— Dap. Uită-te și la noi, zise șoarecele. lo, cu ăsta după mine, explică, arătând 
motanul care şedea ameninţător lângă el, prin bucătărie. Fugi încolo, fugi încoace, 
chit chiţ, panică. Și niciuna, nici două, aud un sfârâit şi-mi vine-n minte o tigaie. 
Pricepi? Habar n-aveam ce era și mă trezesc c-o iau de coadă și, când apare el pă 
după colţ, poc. P-ormă, el se bălăbăne de colo-colo și cică: „Ce m-a lovit?” și io de 
colo: „lo!” Şi uite-așa ne dăm seama că am început să vorbim. 

— Să conșeptualizăm, zise motanul — era negru, cu labe albe, urechile ca niște 
ținte de mitralieră și botul plin de cicatrice, ca unul care și-a trăit deja din plin opt 
vieţi din nouă. 

— Așa, spune-i tu, amice, făcu șoarecele. 

— Spune-i ce-aţi făcut după aia, zise Gaspode. 

— Am venit încoașe, spuse motanul. 

— Din Ankh-Morpork? întrebă Victor. 

— Da. 

— Sunt aproape treij de mile! 

— Așa-i și erede-mă, făcu motanul, e greu să găsești ocazii când ești din 
neamul pisișesc. 

— Vezi? făcu Gaspode. Se întâmplă iarăși și iarăși. Tot felul de fiinţe vin către 
Holy Wood. Nici nu știu de ce, doar că trebuie să ajungă aici. Și se poartă altfel 
decât în mod obișnuit, crede-mă că i-am urmărit. Să-ntâmplă ceva ciudat. 

Răţoiul măcăni. Erau și niște cuvinte pe acolo pe undeva, dar atât de pocite, din 
cauză că laringele și ciocul nu funcționau bine împreună, încât Victor nu izbuti să 
înțeleagă nimic. Animalele, în schimb, ascultară cu multă înțelegere. 

— What's up, Duck'%? întrebă iepurele. 

— Rața zice, traduse Gaspode, că e o treabă asemănătoare cu migraţia. 
Aceeași senzaţie, din câte a spus. 

— Da? Eu n-am avut cine știe ce drum de făcut, interveni iepurele. Oricum 
locuiam aici, printre dune, oftă el. De trei ani fericiţi și patru zile de rahat, adăugă. 

Lui Victor îi veni o idee. 

— Deci știi de bătrânul de pe plajă, nu? 

— De cine? A, de ăla... da. Știu. Venea mereu încoace. 

— Ce fel de om era? întrebă Victor. 

— Uite ce-i, amice, până acu' patru zile, vocabularul meu cuprindea două verbe 
și-un substantiv. Ce părere crezi că puteam să-mi fac? Nu știu decât că ne lăsa în 
pace. Pesemne că-l consideram o stâncă ambulantă sau ceva asemănător. 

Victor se gândi la cartea pe care-o purta în buzunar. Incantaţii și focuri. Ce fel de 
om se îndeletnicea cu aşa ceva? 

— Nu ştiu ce se-ntâmplă, spuse, dar mi-ar plăcea să aflu. Că veni vorba, voi 
n-aveţi nume? Mă simt aiurea să vorbesc cu persoane anonime. 

— Numai eu am, zise Gaspode. Fincă-s câine. M-au botezat după celebrul 
Gaspode, știi? 

— Cândva, un puști mi-a spus Pisi, zise motanul, cam confuz. 

— Credeam că aveţi nume în propria voastră limbă de taină, făcu Victor. Șitiţi 
voi, ceva gen „Gheară Aspră” sau... sau „Moarte-iute”, sau... 

Și le zâmbi încurajator. Ceilalţi îl priviră lung, cu ochii goi. 

— E mare cititor, le explică Gaspode. Vezi tu, treaba-i așa, adăugă, 
scărpinându-se cu furie. În genere, animalele nu se obosesc să aibă nume. Știm 
cine suntem, nu? 


B „Care-i treaba, rață?” (n. Tr.) 

— Cu toate că, cinstit să fiu, îmi place „Moarte-iute”, zise șoarecele. 

— După capul meu, ăsta-i nume de pisică, spuse Victor, începând să transpire. 
Șoriceii au nume mai simple, mai simpatice, precum... precum „Chiţ”. 

— Chit? făcu șoarecele, cu răceală-n glas; iepurele rânji. 

— Cât despre iepuri, îngână Victor, am crezut dintotdeauna că au nume ca... 
Urechilă. Sau Bocănilă. 

Rânjetul de pe chipul iepurelui se topi. Acesta zvâcni din urechi. 

— Uite ce-i, amice... începu. 

— Ştiţi, zise voios Gaspode, încercând să reînvie discuţia, aud că există o 
legendă cum că primii doi oameni din lume au botezat toate animalele. Te pune pe 
gânduri, nu? 

Ca să-și mascheze jena, Victor scoase cartea. Incantaţii și focuri. De trei ori pe 
zi. 

— Şi bătrânul ăsta... începu el. 

— Ce-i tot dai cu el? întrebă iepurele. Nu făcea decât să se urce pe deal și să 
scoată zgomote de mai multe ori pe zi. Precis ca un... ca un... încercă el, apoi 
șovăi. Venea mereu în același timp. De mai multe ori pe zi. 

— De trei ori. Trei spectacole. Ca un soi de teatru? făcu Victor, urmărind textul 
cu degetul. 

— Noi nu știm să numărăm până la trei, răspunse iepurele, acru. La noi e așa: 
unu... mulți. De multe ori pe zi. Auzi, Bocănilă, sfârși el, uitându-se urât la Victor, cu 
un dispreţ suveran în glas. 

— Şi alți oameni veneau să-i aducă pește, zise tânărul. Dar pe-aici pe-aproape 
nu locuiește nimeni. Pesemne că veneau de la mai multe mile distanță. Făceau 
atâta drum pe apă ca să-i aducă pește. De parcă nu voia să mănânce peștii de-aici, 
din golf. Deși e plin de ei. Când am înotat, am văzut niște homari incredibili. 

— Şi pe ei cum i-ai botezat? zise Bocănilă, care nu era genul de iepure prea 
iertător. Cleștanu'...? 

— Da, ce-ar fi să lămurim asta chiar aici, pe loc? chițăi șoarecele. Acasă, eram 
șoarece de ordinul întâi. Cel mai tare din toată casa. Vreau un nume potrivit, băiete! 
Dacă se găsește cineva să-mi zică „Scârțișor” sau mai știu eu cum, adăugă, 
uitându-se la Victor, îi sparg faţa cu tigaia, e limpede? 

Răţoiul se puse pe măcănii. 

— Stai încet, zise Gaspode. Uite, rața spune că toate astea sunt legate între 
ele. Oameni, troli și alte neamuri care vin încoace. Animale care prind deodată grai. 
Rața cică, pesemne, cauza e pe undeva pe-aici. 

— De unde știe o rață toate astea? întrebă Victor. 

— Uite ce-i, amice, zise iepurele, încearcă și tu să zbori peste mare. Și dacă 
izbuteşti măcar continentul corect să-l identifici, atunci poţi să te iei de rațe. 

— Oh, făcu Victor, deci e vorba de simţurile alea misterioase ale animalelor? 

Cu toții îl priviră pieziș. 

— Oricum, zise Gaspode, treaba asta trebuie să-nceteze. Voi, oamenii, n-aveţi 
decât să cugetaţi și să cântăriţi, și să vorbiţi. Sunteţi obișnuiți. Dar ideea e că 
trebuie să descopere cineva motivul pentru toate astea... 

Continuară să-i privească pieziș. 

— Păi, spuse Victor, nu foarte sigur pe ei, poate ne ajută cartea. La început, e 
scrisă într-un soi de limbă veche. Eu unul nu... începu, apoi se opri; vrăjitorii nu 
erau bine-veniţi în Holy Wood, așa că, pesemne, nu era o idee bună să 
pomenească de Universitate sau de poziţia, chiar nesemnificativă, pe care o 
deținuse acolo. Adică, își reluă firul vorbelor, alegându-le cu grijă, cred că știu pe 
cineva în Ankh-Morpork care-ar putea s-o știe. Tot un animal. O primată. 

— Cum stă cu simţurile misterioase? întrebă Gaspode. 

— A, minunat, răspunse Victor. 

— Păi. Atunci... zise iepurele. 

— Stati așa, făcu Gaspode. Vine cineva. 

Pe coasta dealului se vedea un felinar. Rața se înălță stângace în aer și dispăru. 
Ceilalţi se pierdură printre umbre. Rămase numai câinele. 

— Tu nu te ascunzi? șuieră Victor. 

— Ham? zise Gaspode, ridicând dintr-o sprânceană. 

Felinarul se plimba de colo-colo printre tufișuri, ca un licurici. Din când în când 
se oprea puțin, apoi o apuca în cu totul altă direcţie. Ardea foarte puternic. 

— Ce-i? întrebă Victor. 

— Om, făcu Gaspode, adulmecând. Femelă. S-a dat cu un parfum ieftin. Să 
cheamă... începu, încreţindu-și iarăși nasul, Obiectul Pasiunii. Lenjerie curată, fără 
apret, continuă, adulmecând din nou. Pantofi vechi. O tonă de machiaj de la 
studiouri. A fost la Borgle și a mâncat... tocană, sfârși, cu un aer expert. Dar nu o 
porție prea mare. 

— Pesemne că poți să-mi spui și cât e de înaltă, nu? făcu Victor. 

— După miros, cam unu cincizeci, cinzeşcinci, ghici Gaspode. 

— Ei, hai lasă-mă! 

— Pune-te zece minute în pielea mea, apoi mai vorbește! 

Victor înăbuși focul și cobori panta. Când ajunse în apropierea felinarului, 
acesta se opri în loc. O clipă, reuși să zărească o siluetă de femeie care-și strângea 
șalul pe lângă trup cu o mână și ţinea felinarul sus, deasupra capului. Apoi, lumina 
se stinse atât de repede încât lăsă în urmă pete albastre și violete care-i dănţuiau în 
fața ochilor. În spatele celor doi, apăru o altă siluetă, ca un petic de umbră încă și 
mai neagră decât împrejurimile. Femeia spuse; 

— Ce faci în... ce-i cu mine... cum ai intrat... unde... 

Apoi, ca şi cum ar fi înțeles, în cele din urmă, situaţia, întrebă, schimbând tonul, 
cu un glas mult mai familiar: 

— Ce faci aici? 

— Ginger? întrebă Victor. 

— Da. 

Victor se opri. Oare ce trebuia spus în astfel de împrejurări? 

— Ăăă, încercă, e frumos seară pe aicea, nu? 

Fata se uită urât la Gaspode. 

— Ăsta-i câinele ăla scârbos care bântuia prin studiouri, nu? zise. Nu suport 
câinii mici. 

— Hău, hău, făcu Gaspode. 

Ginger se uită lung la el. Victor aproape că putea să-i citească gândurile: „A zis: 
«Hău, hau». Şi e câine, și ăsta-i zgomot de câine, nu?” 

— Eu una prefer pisicile, făcu fata, cam tulburată. 

— Aşa? Așa? se auzi un glas de undeva de jos. Poate te speli şi tu cu salivă, 
sau ce? 

— Ce-a fost asta? 

Victor se trase înapoi, fluturându-și frenetic brațele. 

— Nu te lua de mine! Nu eu am spus-o! 

— Aha, pesemne că a fost câinele atunci, nu? întrebă ea. 

— Cine, eu? făcu Gaspode. 

Ginger îngheță. Ochii ei se răsuciră în sus, apoi în jos, către Gaspode care-și 
scărpina o ureche, cu un calm suveran. 

— Ha-uuu? spuse el. 

— Câinele vorbește... începu Ginger, întinzând un deget tremurător către el. 

— Știu, zise Victor. Înseamnă că te place. 

Apoi privi peste umărul ei. Pe deal se apropia altă sursă de lumină. 

— Ai adus pe cineva cu tine? întrebă. 

— Eu? făcu Ginger, întorcându-se. 

Lumina se apropie. Se auzi trosnetul unor crenguţe uscate, apoi Dibbler apăru 
lângă el, urmat de Detritus, care aducea cu o umbră de-a dreptul fioroasă. 

— Aha! făcu Beregată. Porumbeii surprinşi în flagrant, da? 

— Cine? întrebă Victor, căscând gura la el. 

— Cine? făcu și Ginger. 

— V-am căutat peste tot, zise Dibbler. Cineva mi-a zis că v-a văzut venind 
încoace. Foarte romantic! Ne-ar folosi și la muncă, așa ceva. Dă bine pe afişe. Așa, 
zise, luându-i de umeri. Haideţi! 

— Unde? întrebă Victor. 

— Acasă. Mâine, la prima oră, filmăm, spuse Dibbler. 

— Dar domnul Silverfish a zis că n-am să mai găsesc de lucru nicăieri în orașul 
ăsta, începu Victor. 

Dibbler deschise gura și, doar pentru o clipă, șovăi. 

— Ah! Da. Dar eu am să-ţi mai dau o șansă, zise, vorbind pe un ton încurcat, cu 
totul neobișnuit pentru el. Da. O șansă. Sunteţi amândoi tineri. Încăpăţânaţi. Am 
fost și eu ca voi, cândva. Și m-am gândit: Dibbler, chiar dacă-ţi iei singur beregata, 
dă-le o șansă. Vă mai tăiem din salariu, însă, evident. Un dolar pe zi. Cum sună? 

Victor văzu speranța înmugurind pe chipul lui Ginger. Deschise gura. 

— Cinșpe' dolari, zise un glas; nu era al lui. Victor închise gura. 

— Ce? făcu Dibbler. 

Victor deschise iarăși gura. 

— Cinșpe' dolari. Dup-o săptămână, mai vorbim. Cinşpe' dolari sau nu batem 
palma. 

Victor închise gura la loc, simțind că-i venea să leșine. Dibbler îi flutură un deget 
pe sub nas, apoi șovăi. 

— Îmi place, spuse, după o vreme. Ştii să te tocmești. OK, trei dolari. 

— Cinşpe.. 

— Cinci, dar nu mai mult, băiete. Sunt mii de oameni pe aici care-ar sări în sus 
de bucurie să li se ofere așa ceva. 

— Ziceţi-mi două nume, domnule Dibbler. 

Beregată trase cu ochiul la Detritus, care era cufundat în visare, cu gândul la 
Ruby, apoi se uită lung la Ginger. 

— OK, zise. Zece. Fiindcă-mi place de voi. Dar asta-i ca și cum mi-aş lua singur 
beregata. 

— S-a făcut. 

Beregată întinse mâna. Victor şi-o privi lung pe a sa, de parcă o vedea pentru 
prima dată, apoi o apucă pe-a celuilalt. 

— Şi-acum hai înapoi, zise Dibbler. Avem multe de pus la punct. 

Și porni cu paşi mari, printre copaci. Victor și Ginger se luară după el, în stare de 
ŞOC. 

— Eşti nebun? şuieră fata. Ce te-ai lăsat așa greu? Puteam să pierdem totul! 

— N-am spus nimic! Credeam că ești tu! zise Victor. 

— Minti! spuse Ginger. 

Privirile li se întâlniră, apoi coborâră încet, către pământ. 

— Ham, ham, spuse Gaspode, Câinele Minune. 

— Ce-i asta? întrebă Dibbler, întorcându-se. 

— A, nimic. Doar câinele ăsta care se ţine după noi, zise în grabă Victor. Îl 
cheamă Gaspode. Ca pe faimosul Gaspode, știți... 

— Face șmecherii, spuse Ginger, pe un ton sumbru. 

— Câine de circ? făcu Dibbler, aplecându-se şi mângâindu-l pe capul alungit. 

— Mârr, mârr! 

— Dac-aţi şti ce poate face, aţi rămâne cu gura căscată, zise Victor. 

— ... Căscată, îi tinu Ginger isonul. 

— Da-i tare urât, totuşi, zise Dibbler, privindu-l lung și intens pe Gaspode — dar 
asta era ca și cum ar fi provocat un miriapod la un concurs de șuturi în fund, căci 
Gaspode avea o privire care putea face de ruşine până şi-o oglindă. 

Dibbler părea frământat de un gând. la ascultă... luaţi-l cu voi, dimineaţă. 
Oamenii vor să mai și râdă. 

— A, cu el au să se prăpădească. Au să moară de râs, zise Victor. 

În timp ce se îndepărtau, Victor auzi un glas înfundat, în urma lui. 

— i-o coc eu pentru asta. Oricum, îmi datorezi un dolar. 

— Pentru ce? 

— Taxa de impresariat, zise Gaspode, Câinele Minune. 


Stelele străluceau peste Holy Wood. Erau sfere uriaşe de hidrogen, încinse la 
milioane de grade, atât de fierbinţi încât nici nu puteau să ardă. Multe dintre ele 
aveau să se umile înainte să moară, apoi să se strângă, devenind nişte piticanii 
invidioase, de care numai astronomii cei mai romantici aveau să-și amintească. 
Intre timp, străluceau - datorită unor metamorfoze pe care nici măcar alchimiștii nu 
le puteau înțelege, transformând materiile cele mai banale în lumină pură. 

Peste Ankh-Morpork ploua. Așa, pur și simplu. 

Conducerea Universităţii se adunase împrejurul vasului cu elefanţi. Acesta 
fusese dus la loc în coridor, la porunca fermă a lui Ridcully. 

— Il ţin minte pe Riktor, zise Decanul. Un slăbănog. Cam obsedat. Dar deştept. 

— Hehehe, făcu Windle Poons, din străvechiul său scaun cu rotile. Ţin minte 
numărătorul de șoareci. Auzi, număra șoareci... 

— Vasul în sine e de fapt... începu Trezorierul, apoi spuse: Cum adică număra 
șoareci? Ca un fel de capcană, sau cum? 

— Ah, nu, nu avea nimic special. Era doar un aparat cu arc, îl întorceai și el 
stătea pur și simplu pe masă și zuruia, numărând toţi şoarecii din clădire, mmm, și 
apoi apăreau niște rotițe cu numere pe ele. 

— De ce? 

— Mmm? Păi, știu eu? Poate voia doar să afle câţi șoareci mai erau. 

Trezorierul ridică din umeri. 

— Vasul ăsta, făcu el, uitându-se mai îndeaproape, e de fapt foarte vechi. E un 
Ming. 

Și privi în jur, de parcă aștepta un semnal. 

— De ce-i zice așa? întrebă Arhicancelarul, la tanc. 

Trezorierul lovi ușor vasul, care făcu „ming”. 

— Şi toate cele de soiul ăsta scuipă grăunţe de plumb, adică? zise Ridcully. 

— Nu, Domnule, numai că Riktor l-a folosit ca să-și amplaseze mașinăria asta... 
sau cum să-i zic. Aparatul ăsta de măsurat... cine ştie ce... 

... Vumm... 

— Hopa! S-a clătinat, făcu Decanul 

„.. Vumm... vumm... 

Cuprinși de o panică subită, vrăjitorii se priviră. 

— Ce se-ntâmplă? Ce se-ntâmplă? întrebă Windle Poons. De ce nu-mi spune 
nimeni, mmm, ce se-ntâmplă? 

„.. Vumm... vumm... 

— Fugiţi! propuse Decanul. 

— Încotro? se înfiora Trezorierul 

„.. Vumm... VUUMMM... 

— Sunt om bătrân și vă ordon să-mi spuneți ce se... 


Apoi, liniște. 
— Capu” la cutie! strigă Arhicancelarul. 
Ping! 


Din stâlpul din spatele lui zbură o sfărâmătură. Ridcully ridică fruntea. 

— Pe zei, începu el, am scăpat u... 

Ping! 

A doua biluţă îi zbură vârful pălăriei. Vreme de câteva minute, vrăjitorii rămaseră 
întinși la podea, tremurând. După un timp, se auzi glasul înfundat al Decanului: 

— Ce ziceti, asta o fi fost tot? 

Arhicancelarul ridică ochii. Chipul său, întotdeauna roșu, era acum incadesceni. 

— Trezorieer! 

— Domnule? 

— Ăsta zic și eu tir! 

Victor se întoarse pe o parte. 

— Critrba? făcu. 

— A bătut de șase, domnu Dibbler cică jos din pat, zise Detritus, luând 
așternuturile cu o mână și trăgându-le pe podea. 

— Şase? Dar e noapte încă, gemu Victor. 

— O să fie o zi lungă, zice domnu' Dibbler, spuse trolul. Cică tre’ să fiți pe platou 
la și jumate. Și așa o să fie. 

Victor își trase pantalonii. 

— Dar micul dejun sper că am voie să-l iau, da? întrebă sarcastic. 

— Domnu' Dibbler cică s-a ocupat el dă asta, răspunse Detritus. 

De sub pat se auzi un gâfâit. Apăru Gaspode, învăluit într-un nor cu aromă de 
preș. Începu scărpinatul de dimineaţă. 

— Ce mama... făcu, apoi îl zări pe trol și se corectă: Ham, ham. 

— Ooo, un cățeluș. Imi plac cățelușii, spuse Detritus. 

— Uuf, uuf. 

— Fără garnitură, adăugă trolul, însă nu izbuti să-și găsească tonul ameninţător 
pe care l-ar fi dorit — mintea îi era ocupată cu viziunea lui Ruby, învăluită în eșarfa 
sa de pene și zece metri pătraţi de catifea roșie. 

Gaspode își scărpina, ameninţător, urechea. 

— Grrr, spuse el în surdină. Pe un ton scăzut și ameninţător, adăugă, după ce 
Detritus plecase. 


Când ajunse Victor, panta deja forfotea de lume. Apăruseră și vreo două corturi. 
Era acolo cineva care ţinea o cămilă. Într-un copac, mai multe colivii cu impi se 
zgâlțâiau și se bălăngăneau. În mijlocul agitaţiei, erau Dibbler și Silverfish care se 
certau, braţul lui Dibbler înconjurând umărul alchimistului. 

— Clar, făcu un glas de la nivelul genunchilor lui Victor. Vreun sărman amărât o 
s-o păţească, înseamnă. 

— Ar fi un pas înainte pentru tine, Tom! spunea Dibbler. la zi, câtă lume în Holy 
Wood se poate mândri cu titlul de Vicepreședinte executiv? 

— Da, dar compania e a mea! se jelui Silverfish. 

— Exact, exact, zise Dibbler. Asta și înseamnă vicepreședinte executiv! 

— Zău? 

— Te-am mințit eu vreodată? 

— Păi, începu Silverfish, căzând pe gânduri, ieri ai spus... 

— Era la modul metaforic, spuse Dibbler. 

— Ah, da? La modul metaforic? Atunci, ce să zic, nu. 

— Ei, vezi? Așa. Unde-i artistul ăla? făcu Dibbler, răsucindu-se pe călcâie, 
lăsând impresia că alchimistul tocmai fusese pus pe pauză. 

Un bărbat cu o mapă sub braţ apăru în grabă. 

— Da, domnu' Dibbler, aici sunt. Beregată scoase o hârtie din buzunar. 

— Vreau să fie gata afişele până diseară. Pricepi? făcu el, ameninţător. Uite! 
Ăsta-i numele cheului. 

— Umbrele Dăsssertului, citi artistul, apoi căzu pe gânduri — era mult prea educat 
pentru nevoile celor din Holy Wood. Deci e despre mâncare? întrebă. 

Numai că Dibbler nu-l asculta, ci se apropiase de Victor. 

— Victor! exclamă. Puiule! 

— Și-a prins urechile rău de tot, spuse încet Gaspode. Mai rău decât toţi ceilalţi, 
după părerea mea. 

— Cum adică? De unde-ţi dai seama? șuieră Victor. 

— În parte, din pricină că dă semne subtile pă care tu nu pari să fii în stare să le 
recunoști, zise Gaspode, și în parte, pentru că, pă bune, să poartă ca un idiot. 

— Ce bine-mi pare să te văd! exclamă Dibbler, entuziast, cu o sclipire 
nebunească în ochi; îl luă pe Victor pe după umăr cu brațul și îl conduse, aproape 
împingându-l, către corturi. O să fie un film mare! 

— Ah, ce bine, făcu tânărul, cu voce slabă. 

— Tu îl joci pe șeful bandiților, zise Dibbler, numa’ că-i vorba de un tip de 
ispravă, blând cu femeile și-așa mai departe. Dai iama într-un sat, răpești o sclavă, 
numa’ că te uiţi în ochii ei, înţelegi, și ţi se aprind călcâiele după ea. P-ormă vine un 
atac, sute de oameni călare pe elefanţi dau năvală... 

— Cămile, spuse un tânăr slăbănog din spatele lui. Pe cămile. 

— Am cerut elefanţi! 

— Dar ai primit cămile. 

— Ei, fie cămile, fie elefanţi... spuse nepăsător Dibbler. Tot exotice sunt, nu? 
ȘI... 

— Şi nu e decât una, zise tânărul. 

— Una ce? 

— O cămilă. N-am găsit decât una, spuse tânărul. 

— Dar sunt aicea zeci de oameni cu cearșafuri în cap care așteaptă cămile, 
strigă Dibbler, fluturându-și braţele prin aer. Multe și multe cămile, da? 

— N-avem decât una, fiindcă atâta există în Holy Wood. Am avut noroc că un 
individ din Klatch a venit încoace călare pe ea, răspunse tânărul. 

— Trebuia să trimiţi să ne mai aducă, se răsti Dibbler. 

— Dar domnul Silverfish mi-a interzis. 

Dibbler mârâi. 

— Poate, dacă se mișcă mult prin cadru, o să pară că-s mai multe, spuse 
optimist tânărul. 

— Ce-ar fi să facem așa: trecem cu cămila prin fața cutiei cu imagini, punem 
meșterul de la manivelă să oprească demonii, o ducem înapoi, punem alt călăreț 
pe ea, pornim cutia şi trecem din nou? întrebă Victor. Oare o să meargă? 

Dibbler îl privi cu gura căscată. 

— Ce v-am zis?! exclamă el, cu ochii spre cer. Băiatul e genial! Așa putem avea 
o sută de cămile la preţ de una, nu? 

— Totuși, asta înseamnă că tâlharii deșertului călăresc în șir indian, zise 
tânărul. Nu s-ar putea spune că dau năvală, înţelegi. 

— Sigur, sigur că nu, spuse Dibbier, nepăsător. Nicio problemă. Scriem un 
carton, cum că șeful spune... spune... Da, continuă, după câteva clipe de gândire. 

Spune așa: „Urmaţi-mă în șir indian, bwanas, ca să-i păcălim pe ticăloșii dușmani”. 
Merge? 

Apoi făcu un semn din cap către Victor. 

— Ăsta-i nepotul meu, Soll. V-aţi cunoscut? zise. Băiat isteț. Aproape că a fost 
la școală și mai ştiu eu ce. leri l-am adus. E Vicepreședinte însărcinat cu filmările. 

Soll și Victor se salutară. 

— Dar nu cred că „bwanas” e un cuvânt potrivit, unchiule, zise Soll. 

— E din Klatch, nu? făcu Dibbler. 

— Da, teoretic, dar cred că nu e din partea care ne trebuie nouă. Poate „effendi” 
sau ceva asemănător... 

— Câtă vreme e străin, merge, zise Dibbler pe un ton care dădea de înţeles că 
discuţia se încheiase, apoi îl bătu din nou pe Victor pe spate. Așa, băiete, pune-ţi 
costumul. O sută de cămile! chicoti el. Ce minte! 

— Scuze, domnule Dibbler, spuse artistul cu afişele, care se fâţâia prin jurul 
său, stingherit. Partea asta de aici n-o înţeleg... 

— Ce parte? se răsti Beregată, smulgându-i hârtia din mână. 

— Unde o descrieţi pe domnișoara Desyn... 

— Păi, ce mare greutate? zise Dibbler. Scopul este să evocăm parfumul exotic, 
atrăgător, dar străin al iubirilor din Klatch, tărâmul piramidelor, da? Așa că, evident, 
trebuie să folosim simbolul unui continent misterios și necunoscut. Chiar trebuie să 
vă explic totul ca unor copii? 

— Da, dar eu ştiam... începu artistul. 

— Tu pune mâna și fă ce ţi-am zis! 

— Are chipul, citi artistul de pe hârtie, unui Sfinc. 

— Așa, zise Dibbler. Vezi că ai înțeles? 

— Dar nu e cumva Sfinx? 

— Ei, poftim, făcu Dibbler, luând iarăși cerurile ca martori și privindu-l urât. Că 
doar n-are două chipuri, nu? Sfinc la singular, Sfincs la plural! Haide, la treabă! 
Vreau ca afișele alea să ajungă în oraș mâine la prima oră. 

Artistul îi aruncă lui Victor o privire chinuită, pe care acesta ajunsese s-o 
recunoască. O vedea pe chipurile tuturor celor care petreceau mai multă vreme în 
preajma lui Dibbler. 

— Cum spuneţi, domnule Dibbler, făcu bărbatul. 

— Aşa. Tu de ce nu te-ai schimbat? se răsti Dibbler, întorcându-se către Victor. 

Acesta se strecură la iuțeală într-un cort. O doamnă micuţă'“, în vârstă, cu o 
siluetă ca o pâine crescută în casă, îl ajută să îmbrace un costum făcut, după toate 
aparențele, din cearșafuri vopsite stângaci în negru — cu toate că, la standardele de 
viață din Holy Wood, puteau fi pur și simplu nişte cearșafuri oarecare, de-abia 
strânse de pe un pat. Apoi, doamna îi oferi o sabie curbată. 


14 Doamna Marietta Cosmopilite, fostă cusătoreasă în Ankh-Morpork, pe care visurile o aduseseră 
în Holy Wood. Acolo, ea a descoperit că talentul de a mânui acul cu aţă era la mare căutare. Cândva, 
cârpea ciorapi la gura sobei, acum tricota armuri false pentru troli și era în stare să producă în două 
clipite o pereche de șalvari numai buni de purtat în harem. 

— De ce-i îndoită? întrebă el. 

— Cred că așa trebuie, drăguță, spuse ea, cam stingherită. 

— Eu credeam că săbiile trebuie să fie drepte, făcu Victor; de afară se auzi 
glasul lui Dibbler care întreba cerurile de ce era toată lumea atât de proastă. 

— Poate că așa sunt la început, apoi se îndoaie din pricina uzurii, zise 
bătrânica, mângâindu-l pe mână. Se întâmplă cu multe alte lucruri, adăugă, și-i 
zâmbi larg. Dacă ai terminat, drăguță, mă duc s-o ajut şi pe duduia, nu cumva să 
tragă vreun pitic cu ochiul la ea. 

Apoi ieși cu pas legănat din cort. De alături, se auzi un clincănit metalic și glasul 
lui Ginger care se plângea de ceva. Victor flutură sabia prin aer de vreo câteva ori, 
de încercare. Gaspode îl privea cu capul într-o parte. 

— Şi ce-ar trebui să fii tu acum? întrebă, în cele din urmă. 

— Şeful unei trupe de tâlhari din deșert, cică, zise Victor. Romantic și năvalnic. 

— Și unde năvălești? 

— Nicăieri în mod special, doar năvalnic așa, din principiu. Gaspode, cum adică 
Dibbler și-a prins urechile? 

— Privește-i ochii, rosti câinele, rozându-și o labă. Sunt mai groaznici chiar și 
decât ai tăi. 

— Ai mei? Ce-i cu ochii mei? 

Detritus își băgă capul prin pânza care acoperea intrarea. 

— Domnu' Dibbler zice să vii imediat, spuse. 

— Ochii? insistă Victor. E vreo problemă cu ochii mei? 

— Haam. 

— Domnu' Dibbler zice... începu Detritus. 

— Bine, bine, vin! 

Victor ieși din cort în același timp cu Ginger, care ieșea dintr-al ei. Văzând-o, 
închise ochii. 

— Aoleu, scuze, îngână tânărul. Mă duc la loc să aştept până te îmbraci. 

— Sunt îmbrăcată. 

— Domnu' Dibbler spune... zise Detritus clin spatele lor. 

— Haide, făcu Ginger, apucându-l pe Victor de braţ. Să nu-i facem să 
ne-aștepte. 

— Dar ești... eşti... încercă el. Lăsând ochii în jos — ceea ce nu-l ajută prea mult. 
Ţi se vede buricul prin diamant, izbuti să rostească, în cele din urmă. 

— Cu asta m-am obișnuit, zise Ginger, ridicând din umeri, în încercarea de a 
face toate podoabele să se așeze la locurile lor. Farfuriuţele astea două, însă, mă 
încurcă. Uite, așa, îmi dau seama cât trebuie să sufere sărmanele fete din harem. 

— Şi nu te deranjează ideea că oamenii au să te vadă așa? spuse uimit Victor. 

— De ce să mă deranjeze? Aici facem clicuri — doar nu-i ceva real. Oricum, nu 
cred c-ai vrea să știi ce trebuie să facă alte fete. Și încă pentru bani mai puţini decât 
cei zece dolari ai noștri. 

— Nouă, o corectă Gaspode, care încă se mai ţinea după ei. 

— Așa, haideţi încoace, oameni buni, strigă Dibbler printr-o portavoce. Fiii 
Deșertului, aicea, vă rog. Sclavele... unde sunt sclavele? Așa. Meşterii? 

— N-am văzut niciodată atâţia oameni într-un clic, șopti Ginger. Pesemne că-i 
costă peste o sută de dolari! 

Victor trase cu ochiul la Fiii Deșertului. După cum arătau, pesemne că Dibbler 
trecuse pe la Borgle și-i racolase pe primii douăzeci de clienţi de lângă ușă, fără 
să-și mai pună problema dacă erau potriviți pentru rol. Apoi, îi înzestrase pe toți cu 
ceea ce, în viziunea sa, trebuia să fie un văl de purtat pe cap. Erau Fii ai Deşertului 
din spiță de troli — Rock îl văzu şi-i făcu un semn cu mâna, Fii ai Deşertului din spiţă 
de pitici, precum și, îndesându-se la capătul șirului, un Fiu micuţ, păros, 
scărpinându-se cu furie, căruia vălul îi cădea până mai jos de labe. 

— ... Pui mâna pe ea, frumuseţea ei te farmecă, apoi o arunci pe oblânc, auzi 
Victor, ca de la mare depărtare, glasul lui Dibbler. 

Disperat, încercă să-și reamintească instrucţiunile, pe care, parcă, le primise. 

— Pe ce? întrebă. 

— Uite aici, pe șa, șuieră Ginger. 

— Aha. 

— Apoi te pierzi în noapte, cu toți Fiii pe urme, cântând imnul captivant al 
tâlharilor. 

— Pe care n-o să-l audă nimeni, spuse îndatoritor Soll. Dar dacă deschideţi și 
închideți gura, asta o să ne ajute să creăm, știți voi, hambi-hanţa. 

— Dar nu e noapte, zise Ginger. Uite ce soare e! 

Dibbler o privi lung. Dădu să rostească ceva, de vreo două ori, se lăsă păgubaș, 
apoi, într-un târziu, urlă: 

— Soll! 

— Noaptea nu putem filma, unchiule, spuse în grabă nepotul. Demonii n-ar mai 
avea cum să vadă. Dar ce-ar fi să facem un carton pe care scrie: „Noaptea”, pentru 
începutul scenei, pentru ca să... 

— Dar asta nu mai e vraja imaginilor mișcătoare! se răsti Dibbler. E o aiureală. 

— lertare, făcu Victor. Nu vă supăraţi, dar nu cred că are mare importanţă. Impii 
pot picta cerul negru, cu ceva stele pe el, nu? 

O clipă, se lăsă tăcerea. Apoi Dibbler îl privi pe Meșşter. 

— Pot sau nu pot? întrebă. 

— Neah, zise celălalt. E și-așa destul dă greu să-i facem să picteze ce văd, 
darmite ce nu văd. 

Dibbler își frecă nasul. 

— Sunt dispus să negociez, spuse. 

— Nu înţelegeţi cum stă chestia, domnu’ Dibbler, ridică Meşterul din umeri. Ce 
să facă ei cu banii? l-ar înghiţi pe dată. Dacă începem să le spunem să picteze 
ceea ce nu se vede, intrăm în tot soiul de... 

— Poate că nu e soare, doar o lună plină, foarte puternică. Ce ziceți? încercă 
Ginger. 

— Bine gândit, încuviință Dibbler. Facem un carton pe care scrie ce-i zice Victor 
lui Ginger. Ceva cam așa: „Ce tare strălucește luna în seara asta, bwana!” 

— Ceva cam așa, spuse cu diplomaţie Soll. 

Venise amiaza. Dealul din Holy Wood sclipea în soare, ca o lamă de gumă cu 
aromă de șampanie, pe jumătate mestecată. Tehnicienii învârteau la manivele, 
figuranții dădeau năvală, cu mult entuziasm, încoace și încolo, Dibbler urla la toți, 
iar imaginea a trei pitici, patru oameni, doi troli şi un câine, călărind, pe rând, o 
cămilă și urlând înfricoșaţi la ea să se oprească, își aducea contribuţia la scrierea 
istoriei artei cinematografice. 

În cele din urmă, îi veni și lui Victor rândul să-i fie prezentat cămilei. Aceasta 
clipi, cu genele sale lungi, părând să mestece săpun. Ședea la pământ, cu 
picioarele adunate sub ea, și arăta ca o cămilă care avusese o zi lungă şi grea, şi 
nu mai era dispusă să înghită nicio porcărie de la nimeni. Lovise, deja, cu copita trei 
oameni. 

— Cum îi spune? întrebă, cu mare grijă, tânărul. 

— li spunem Fiu-de-Căţea-lnimă-Spurcată, răspunse noul Vicepreședinte 
însărcinat cu cămilele. 

— Nu pare un nume adevărat. 

— Pentru o cămilă, e numai bun, spuse pornit celălalt. 

— Şi care-i problema să fii fiu de cățea? făcu un glas din spatele său. Și eu sunt 
fiu de cățea. Și taică-meu era fiu de cățea, împuţitule, cămeșoi jegos ce ești! 

Angajatul îi zâmbi nervos lui Victor, apoi se întoarse. În spatele său nu era 
nimeni. Lăsă ochii în jos. 

— Ham ham, zise Gaspode, fluturându-și așa-zisa coadă. 

— N-ai auzit nimic? întrebă, tulburat, îngrijitorul. 

— Nu, răspunse Victor, apoi se aplecă la urechea cămilei şi, în caz că avea 
de-a face cu un animal special, de Holy Wood, șopti: Uite, eu nu-ţi port niciun gând 
rău, OK? 

Fiu-de-Căţea-lnimă-Spurcată își flutură o ureche, groasă cât un covor!'5. 

— Cum să fac să călăresc? întrebă Victor. 

— Când vrei să mergi înainte, o înjuri și o lovești cu băţul, iar când vrei să te 
oprești, o înjuri și o lovești și mai zdravăn cu băţul. 

— Şi dacă vreau s-o fac la stânga? 

— Aaa, cu asta trecem deja la nivelul avansat. Cel mai bine e să cobori și s-o 
întorci manual. 

— Hai, la treabă! tună Dibbler prin portavoce. Călăreşti până la cort, sari de pe 
cămilă, te lupţi cu uriaşii eunuci, dai năvală în cort, tragi fata afară, sus pe cămilă și 
o pornești în goană. Ai priceput? Ce zici, poţi s-o faci? 

— Ce eunuci uriași? întrebă Victor, în timp ce cămila tocmai se ridica. 

Unul dintre uriașii eunuci ridică, timid, un braţ. 

— Zalut. Zunt eu, Morry, zise. 

— A, salut Morry. 

— Zalut, Vic. 

— Ji eu, Rock, zise al doilea eunuc uriaș. 


15 Cămilele sunt mult prea deștepte pentru a recunoaște că nu sunt lipsite de inteligenţă. 

— Salut, Rock. 

— Zalut, Vic. 

— La locurile voastre, vă rog, zise Dibbler. Ince... ce s-a-ntâmplat, Rock? 

— Băăii, domnu' Dibbler, mă îndrebam: ce modivadzie am eu în scena azta? 
— Motivatie? 

— Da. Ăăă... aj vrea ză jtiu, îndzelegedzi? zise Rock. 

— Aha. Ce-ar fi să zicem așa: dacă nu-ti iese bine, te concediez. 

— Berfegt, domnu' Dibbler, rânji Rock. 

— OK, făcu Dibbler. Pe locuri, fiți gata... dă-i la manivelă! 


Fiu-de-Căţea-lnimă-Spurcată se întoarse stângaci, cu picioarele fluturându-i în 
unghiuri ciudate, dar tipice pentru o cămilă, apoi o apucă într-un trap încurcat. 
Manivela se învârtea... 

Văzduhul licări. 

lar Victor se trezi. Era ca şi cum te-ai fi înălțat încet, dintr-un nor roz, sau te-ai fi 
dezmeticit dintr-un vis minunat care, oricât de mult te-ai chinui să-l reții, ţi se scurge 
din minte, odată cu ivirea zorilor, lăsând în urmă o groaznică senzaţie de lipsă, 
astfel încât îți dai seamă pe dată că nimic, dar nimic din toate lucrurile de care vei 
avea parte în ziua aceea nu va fi nici pe jumătate atât de plăcut ca visul respectiv. 

Victor clipi. Imaginile pieriră. Își dădu seama că-l dureau mușchii, ca și când 
tocmai ar fi făcut ceva exerciţii fizice. 

— Ce s-a-ntâmplat? îngăimă, apoi privi în jos. Uau! 

În locul unde, până nu demult, fusese gâtul cămilei, zări acum o fesă aproape 
dezgolită. Era mult mai bine aşa. 

— De ce mă aflu pe cămilă? făcu Ginger, cu răceală-n glas. 

— Habar n-am. Te-am luat cu forța? _ 

Ea se lăsă cu picioarele pe nisip și încercă să-și aranjeze costumul. In acel 
moment, deveniră amândoi conștienți că erau urmăriţi. 

Dibbler. Nepotul lui. Meșterul. Figuranţii. Diverșii vicepreședinți și ceilalți 
oameni care, după toate probabilitățile, prind viață automat în preajma locurilor în 
care se creează imagini mişcătoare. Gaspode, Câinele minune. 

Și cu toţii — minus câinele, care chicotea — se holbau cu gura căscată. 

Mâna Meșterului încă mai învârtea la manivelă. Lăsă ochii în jos, de parcă 
vedea ceva cu totul nou lipit de corpul său, apoi se opri. Și Dibbler păru să-și revină 
din transa aceea bizară. 

— Ooo-hoo, făcu el. Fir-aș al naibii. 

— Magie, șopti Soll. Adevărată magie. Dibbler îl înghionti pe tehnician. 

— Ai prins totul, da? întrebă. 

— Ce să prindă? izbucniră Ginger și Victor laolaltă. Apoi, Victor îl observă pe 
Morry așezat pe nisip. Avea o bucată, destul de mare, lipsă din braţ. Rock tocmai îl 


16 Unii dintre ei, cu câte un clipboard în mână. 

ajută, bandajându-l cu un fel de ciment, cu ajutorul unei mistrii. Trolul îi observă 
chipul și-i rânji slab. 

— Da cin' te grezi, Gohen Barbarul? zise. 

— Ghiar aja, interveni Rock. Ce de-a abugat să-i zpui gum i-ai zpus? Ji îngă 
ceva: dagă ai de gând ză mai faci jmegherii gu zabia, noi o ză cerem bonus un 
dolar, bentru gazuri de Zvărâmare. 

Sabia lui Victor era și ea ciobită în câteva locuri, însă el nu-și dădea seama, nici 
în ruptul capului, cum ajunsese așa. 

— Măi, încercă disperat, eu nu înțeleg nimic. Nu știu să fi zis ceva cuiva. Am 
început filmările? 

— Acu' stau liniștită în cort, după care, niciuna, nici două, văd în faţa ochilor 
numai cămila, spuse și Ginger, mofluză. Cer prea mult dacă vreau și eu să aflu ce 
se-ntâmplă? 

Numai că nu părea să-i asculte nimeni. 

— De ce nu găsim o cale să punem sunet? făcu Dibbler. Replicile au fost al 
naibii de bune. N-am înţeles nimic, dar știu ce-nseamnă replici bune când le-aud. 

— Papagali, spuse sec Meșterul. Verzii de Howondaiand. Minunate păsări. Au 
o memorie de elefant. Luăm vreo două duzini, de felurite mărimi, și facem un întreg 
ansamblu de... 

Apoi se cufundară într-o discuţie tehnică. Victor se lăsă să alunece de pe 
spinarea cămilei, apoi trecu pe sub botul acesteia ca s-ajungă la Ginger. 

— Ascultă, îi spuse, cu insistenţă, a fost ca data trecută — dar încă și mai rău. 
Ca un fel de vis. Ăla a început să învârtă de manivelă, și parcă m-aș fi cufundat 
într-un vis. 

— Bine, dar de fapt ce-am făcut? întrebă ea. 

— Ce-ati făgut? zise Rock. El a venit în galob bână la gort, a zărit din ja, z-a 
năpuztit la noi ga o vijelie... 

— ... Dzobăind be zdânci ji râzând... completă Morry. 

— Da, ji i-a zis lu’ Morry: „De-am zbart, Negru Digălos”, spuse Rock. Dubă gare 
i-a draz una drebt în bradz, aboi a zvâjiat bânza gortului... 

— Doduji, mijcările au fozt foarde elegande, spuse cu admirație Morry. Gam 
exagerate, dar elegande. 

— Dar eu nu știu să... începu Victor. 

— .... lar du jedeai agolo, îndinsă, lung-roasă doadă, continuă Rock. Ji du ai 
luad-o în bradze, iar ea a zis... 

— Lung-roasă? făcu Ginger, cu voce slabă. 

— Languroasă, zise Victor. Cred că asta vrea să spună. 

— ... Ea a zis: „Be viadza mea, e Hodzul din... Hodzul din...” șovăi Rock. 
Babadag. Bargă. 

— Bagădadă, îl corectă Morry, frecându-și braţul. 

— Da-da, ji apoi ea cigă: „Ejti în mare brimejdie, gă dadăl meu a jurat ză te 
omoare”, ji tu cigă: „Dar agum, drandafirul meu drag, bod ză-dzi dezvălui gă sund 
de fabt Umbra Dejertului...” 

— Ce înseamnă languroasă? întrebă, bănuitoare, Ginger. 

— B-ormă Vigtor cigă: „Hai gu mine în zbor gătre bavilionul meu...” zău gam aja 
ceva, ji pe urmă adzi făgut aia... aia... ce fag oamenii gu buzele. 

— Am început să fluierăm? zise Victor, cu o deznădăjduită speranţă în glas. 

— Nu, ailaldă. Ga un dob gare iese dindr-o zdiglă, spuse Rock. 

— Ne-am sărutat, rosti Ginger, cu răceală. 

— Da. Eu nu mă briceb, făcu Rock, dar a dzinud, bargă, dezdul dă muld. O 
adevărată... jdidzi voi, bubăceală. 

— Eu unul mă aşteptam s-arunce cineva cu apă pe voi, spuse un glas liniștit, de 
sorginte canină, din spatele lui Victor, care încercă să tragă un șut în direcţia 
respectivă, dar în zadar. 

— Dubă gare, de-ai urgat iar be gămilă, ai draz-o ji be ea zuz, iar Domnu’ 
Dibbler a urlad: „Zdob, zdob, ce dragu’ să-ndâmblă, de ce nu-mi zbune nimeni ce 
să-ndâmplă aici?” ji aboi ai zis ji tu la fel: „Ce z-a-ndâmblat?” sfârși Rock. 

— Demuld n-am mai văzut aja măiezdrie gu zabia, spuse Morry. 

— Oh, spuse Victor. Ei, mulțumesc. 

— Ji doade urledele alea: „Ha-ha!” ji „Dzine-aici, gâine!” foarde brovezionizte, 
adăugă trolul. 

— Inţeleg, spuse Victor, apoi se întinse și o luă pe Ginger de braţ. Trebuie să 
discutăm ceva, șuieră. Între patru ochi. În spatele cortului. 

— Doar nu crezi că mă poți convinge să merg cine știe unde cu tine... începu 
ea. 

— Ascultă, nu-i momentul să începi să te porţi ca o... 

O mână grea se lăsă pe umărul lui Victor, care se întoarse și văzu lumea 
eclipsată de silueta lui Detritus. 

— Domnu' Dibbler cică să nu plece nimeni, spuse acesta. Toată lumea rămâne 
pe loc până zice domnu' Dibbler. 

— Mare pacoste mai eşti, știai? făcu Victor, iar Detritus îi aruncă un zâmbet 
larg, sclipitor!?. 

— Domnu' Dibbler cică pot să fiu vicepreședinte, spuse el cu mândrie. 

— Şi de ce-ai să te ocupi? întrebă Victor. 

— De vicepreședinți, veni răspunsul. 


Gaspode, Câinele Minune, scoase un mârâit din fundul gâtului. Cămila, care 
privea visătoare cerul, se trase un pic mai la o parte apoi, pe neașteptate, îl lovi pe 
trol cu copita drept în spate. Detritus ţipă. Gaspode aruncă împrejur o privire în care 
se citea o nevinovată mulţumire de sine. 

— Haide, spuse sumbru Victor. Până nu găsește ceva cu care să dea în cămilă. 

Se așezară, împreună, la umbra cortului. 

— Vreau doar să-ți spun, începu Ginger, cu răceală, că n-am încercat 
niciodată-n viața mea să arăt languroasă. 

— Poate ar fi meritat, spuse Victor, cu gândurile aiurea. 

— Ce? 


17 Trolii au dinţi de diamant. 

— Scuze. Uite, e ceva aici care ne face să ne purtăm așa. Eu nu ştiu să mă lupt 
cu sabia. De când mă știu, n-am făcut decât s-o flutur încoace și-ncolo. Tu ce-ai 
simţit? 

— Ştii cum e când auzi pe cineva vorbind, și-ţi dai seama că visai cu ochii 
deschiși? 

— De parcă viața ta e undeva departe, și în locul ei a apărut altceva... 

Cufundaţi în gânduri, tăcură amândoi. 

— Crezi că are de-a face cu Holy Wood? întrebă apoi fata. Victor încuviinţă. 
Apoi se aruncă într-o parte și căzu peste Gaspode, care-i privea fix de ceva timp. 

— Auu, făcu acesta. 

— la ascultă, îi șuieră Victor la ureche. Gata cu indiciile. Ce-ai observat la noi? 
Dacă nu spui, te dau la Detritus. Cu un borcan de muștar alături. 

Câinele i se zvârcoli în braţe. 

— Sau putem să-ţi punem boiniţă, propuse Ginger. 

— Da' nu-s câine rău! se jelui Gaspode, scurmând cu labele în nisip. 

— Un câine vorbitor mi se pare destul de primejdios, oricum, zise Victor. 

— Chiar foarte, spuse Ginger. Niciodată nu știi ce-o să-i iasă pe gură. 

— Vedeţi? Vedeţi? zise trist Gaspode. Știam că o să am numai necazuri, dacă 
află cineva că pot vorbi. Așa ceva n-ar trebui să i se întâmple nici unui câine. 

— Vrei să-ţi repet ce te-aşteaptă? întrebă Victor. 

— Ei, bine, bine. Oricum, degeaba vă spun, mormăi Gaspode. 

Victor îi dădu drumul, iar câinele se ridică și se scutură de nisip. 

— Tot n-o să-nţelegeţi, mârâi. Un alt câine m-ar înțelege, voi n-aveţi cum. [ine 
de experienţa fiecărei specii, da? Precum sărutul. Voi știți ce-i aia, eu nu. Nu-i ceva 
tipic câinesc. 

Apoi observă privirea aspră a lui Victor și se grăbi mai departe: 

— Voi doi arătaţi de parcă ăsta-i locul potrivit pentru voi, făcu, apoi îi privi lung. 
Ei, vedeți, vedeţi? V-am și zis că n-o să-nţelegeţi. E ceva ce ţine de... teritoriu, da? 
Toate semnele arată că vă găsiţi în locul cel rnai nimerit pentru voi. Aproape toți 
ceilalți sunt străini de aici, dar nu și voi. Ăăă, ca de exemplu, trebe’ c-aţi observat că 
unii câini vă latră când ajungeţi într-un loc nou? Nu e doar mirosul, noi suntem 
dotați cu un simţ uimitor al mutaţiei. Știţi că unii oameni nu se simt bine, când văd 
un tablou atârnat strâmb? La noi e cam la fel, doar că mult mai rău. Cât despre 
voi... parcă singurul loc din lume în care ar trebui să fiţi este acesta, adăugă 
Gaspode, apoi iarăși îi privi și începu să se scarpine plin de entuziasm la o ureche. 
Ei, ce naiba, făcu. Necazul e că pot să explic pe Câinește, dar voi nu știți s-ascultați 
decât în Omenească. 

— Pare o chestie mistică, zise Ginger. 

— Spuneai ceva de ochi, rosti și Victor. 

— Da, păi... te-ai uitat să vezi ce fel de ochi ai? Și dumneata de asemenea, 
duduie, o înghionti Gaspode pe Ginger. 

— Nu fi prost, zise Victor, cum să mă uit ce fel de ochi am? 

Gaspode ridică din umeri. 

— Atunci uitaţi-vă fiecare-n ochii celuilalt, le propuse. Din instinct, cei doi se 
întoarseră să se privească. Urmă un lung moment de tăcere, pe care Gaspode îl 


91 


Imagini Mișcătaane 


folosi pentru a urina zgomotos pe un stâlp de susţinere a cortului. În cele din urmă. 
Victor spuse: 

— Uau. 

— Şi ai mei sunt la fel? făcu Ginger. 

— Da. Nu doare? 

— Păi, tu ce zici? 

— Ei, acum aţi înțeles, zise Gaspode. Când daţi cu ochii de Dibbler, uitaţi-vă și 
la el. Dar uitaţi-vă bine. 

Victor se frecă la ochi. Începuseră să-i lăcrimeze. 

— Ca şi cum Holy Wood ne-a chemat aici, și-acum se folosește de noi și ne-a... 
ne-a... 

— ... însemnat, spuse cu amărăciune Ginger. Asta a făcut. 

— Da, dar, ăăă... arată foarte bine, de fapt, spuse galant Victor. Parcă sclipesc, 
așa. 

Pe nisip se întinse o umbră. 

— Aha, aici eraţi, spuse Dibbler, apoi îi luă de umeri, după ce se ridicară, și-i 
strânse într-un soi de îmbrăţișare. Voi, tinerii, mereu vă furișaţi undeva, singuri, le 
spuse pe un ton secretos. Frumos. Frumos. Foarte romantic. Dar avem un clic de 
turnat și o groază de oameni care v-așteaptă, așa că la treabă. 

— Ei, aţi observat? șopti foarte încet Gaspode. 

Când ştiai după ce să te uiţi, nu aveai cum să nu vezi, în ochii lui Dibbler, drept 
în mijlocul fiecăruia, sclipea câte-o minusculă steluță aurie. 


În inima marelui continent negru, Klatch, văzduhul era greu și împovărat de 
apropierea musonului. Printre trestiile de pe malul râului leneș, cu unde maronii, 
orăcăiau broaște uriașe!'5. Intinși pe câte-un petic de noroi, moţăiau crocodilii. 

Natura își ţinea răsuflarea. 

In colivia de porumbei a lui Azhural N'choate, neguțător de animale de povară, 
se produse, brusc, agitaţie. Bărbatul, care tocmai picotea, se trezi și se duse să 
vadă ce era. 

Cele câteva antilope răpciugoase, din specia amețitelor, care căscau, 
somnoroase din pricina căldurii, în ţarcurile largi din spatele colibei, ridicară 
alarmate capetele, când N'choate cobori treptele verandei dintr-o săritură și se 
năpusti spre ele. Apoi ocoli țarcurile zebrelor și sări pe ajutorul său, M'Bu, care 
făcea, liniştit, curățenie la struți. 

— Câţi... începu el, apoi se opri să gâfâie. 

M'Bu, care avea doisprezece ani, lăsă lopată jos și-l bătu zdravăn pe spate. 

— Câţi... încercă iarăși N'Choate. 

— lar ai exagerat cu munca, șefu'? întrebă, îngrijorat, M'Bu. 

— Câţi elefanţi avem? 

— Tocmai am terminat cu ei, răspunse MBu. Sunt trei. 


18 Numai că acest cadru a fost, până ia urmă, tăiat la montaj. 

— Eşti sigur? 

— Da, șefu', spuse, calm, M'Bu. Cu elefanții nu-i greu să fii sigur. 

Azhural se ghemui în praful roșu și începu să scrijelească frenetic, cu un băț. 

— Moș Muluccai trebuie că mai are şi el vreo şase, mormăi. Și Tazikel ţine și el, 
de obicei, cam douăzeci, iar oamenii din deltă pot să aibă până la... 

— Vrea cineva elefanţi, șefu'? 

— ... Acolo-s cinșpe', din câte-mi spunea, și mai e și cârdul ăla mare al 
tăietorilor de lemne, probabil că-i dau ieftin, să zicem încă două duzini... 

— Cineva vrea mulți elefanţi, șefu'? 

— ... îmi spunea că mai e un cârd pe drumul spre T'etse, ăștia n-ar trebui să 
reprezinte nicio problemă, și mai sunt și toate văile din drumul spre... 

M'Bu se rezemă de gard şi aşteptă. 

— Una peste alta, vreo două sute, plus minus zece, spuse Azhural, aruncând 
bățul. Nici pe departe câţi îmi trebuie mie. 

— Nu-i aşa simplu să spui plus minus zece elefanţi, șefu', spuse ferm M'Bu, 
care știa bine că numărătoarea de elefanţi e o treabă de precizie; se mai întâmpla 
ca un bărbat să nu știe câte neveste avea, dar cu elefanții era cu totul altceva — nu 
era loc de incertitudini. 

— Agentul nostru din Klatch are comandă de, făcu Azhural și înghiţi în sec, o 
mie de elefanți. O mie! Și cât mai repede! Banii la livrare. Intr-un loc pe nume 
Ankh-Morpork, continuă el, lăsând să-i cadă hârtia din mână, deznădăjduit. Ar fi 
fost frumos să o putem onora. 

M'Bu se scarpină în creștet și trase cu ochiul la norii negri care se adunau peste 
muntele F'twangi. În scurtă vreme, savana uscată avea să răsune de ropotul 
ploilor. Apoi se întinse și luă bățul. 

— Ce faci? întrebă Azhural. 

— Desenez o hartă, șefu', zise M'Bu. Azhural scutură din cap. 

— Nu merită osteneala, băiete. Până în Ankh sunt vreo trei mii de mile, cred. 
M-am lăsat dus de visare. Prea multe mile, prea puțini elefanți. 

— Putem s-o luăm peste câmpie, șefu', zise MBu. La câmpie sunt o groază de 
elefanţi. Trimitem vești înainte, și putem aduna o sumedenie pe drum, nu-i nicio 
greutate. Sunt aproape peste tot, fir-ar ei să fie. 

— Nu, ar trebui să ocolim pe coastă, spuse neguţătorul, trăgând o linie șerpuită 
pe nisip. Și asta pentru că, ia uite, aici e junglă — și lovi uşor într-un punct de pe 
pământul pârjolit — și aici la fel — lovi din nou, provocându-i o comotie ușoară unei 
lăcuste care tocmai ieșea, și care, debordând de optimism, confundase prima 
lovitură cu începutul ploilor —, iar în junglă nu sunt drumuri. 

M'Bu luă băţul și trase o linie dreaptă de-a curmezișul junglei. 

— Unde sunt o mie de elefanți, șefu', nu-i nevoie de drumuri. 

Azhural căzu pe gânduri, apoi luă băţul și trasă o linie în zigzag alături de junglă. 

— Dar aici sunt Munţii Soarelui, zise. Foarte înalţi, plini de hăuri. Și fără poduri. 

M'Bu luă băţul, arătă jungla și rânji. 

— Dar știu eu un loc cu o groază de copaci de-abia scoși din rădăcini, șefu'. 

— Da? Ei, OK. Băiete, dar lemnul trebuie cărat în munți. 

— Se întâmplă să ştiu și că o mie de elefanţi zdraveni tocmai se îndreaptă 
încolo, șefu'. 

Și MBu rânji din nou. Cei din tribul său aveau obiceiul să-și ascută toți dinţii, ca 
pe niște pumnale!?. Îi dădu băţul șefului, care rămăsese împietrit, deschizând din 
când în când gura, ca un pește. 

— Pe cele șapte luni ale lui Nasreem, șuieră, în cele din urmă, Azhural. Putem 
s-o facem, știi? Așa, nu sunt decât vreo treișpe' sau paișpe' mii de mile. Poate și 
mai puţin. Da. Chiar putem s-o facem. 

— Da, șefu'. 

— Dintotdeauna am vrut să fac ceva măreț în viața asta a mea. Ceva care să 
rămână, spuse Azhural. Înţeleg tu, un strut colo, o girafă dincolo, nu e cine știe ce. 
Nimeni nu te ţine minte pentru asta. Chiar putem s-o facem, nu? mai zise, 
uitându-se lung la orizontul cenușiu cu mov. 

— Sigur, șefu'. 

— Drept peste munţi! 

— Sigur, șefu'. 

Dacă te uitai bine, observai și o dungă albă, la marginea petelor cenușii. 

— Munţii-s destul de înalţi, spuse Azhural, cu o undă de îndoială în glas. 

— Ce se urcă, se și coboară, spuse înțelept M'Bu. 

— Asta-i adevărat, zise Azhural. Deci, în medie, putem spune că-i drum drept. 

Şi privi iarăși munții. 

— O mie de elefanţi, mormăi. Ştii tu, băiete, când s-a construit Mormântul 
Regelui Leonid din Ephebe, s-au folosit o sută de elefanţi să care pietrele? Și, din 
câte ne spune istoria, alți două sute au fost folosiți pentru a construi palatul Rhoxie, 
din Klatch. 

În depărtare bubui tunetul. 

— O mie de elefanţi, repetă Azhural. O mie de elefanţi. Mă întreb pentru ce-i 
vor! 


Pentru Victor, restul zilei trecu ca într-o transă. Mai un galop, mai o luptă, apoi 
rearanjarea timpului. Asta, Victor încă n-o înțelegea bine. Reieșea că filmul putea fi 
tăiat și apoi lipit, pentru ca lucrurile să se petreacă în ordinea corectă. lar unele nu 
se mai petreceau defel. Îl văzu pe artist scriind pe un carton: „În Palatul Regelui, Un 
Cias mai Târziu”. Așadar, o oră dispăruse, pur și simplu. Fireşte, Victor ştia că 
aceasta nu fusese efectiv îndepărtată din viața sa, ca printr-o operaţie chirurgicală. 
Era ceva ce se întâmpla frecvent în cărţi. Și pe scenă. Văzuse cândva spectacolul 
unei trupe de actori ambulanți, care săreau ca prin vrajă de la „Un câmp de luptă 
din Tsort” la „Fortăreaţa din Ephebe, în aceiași nuapte”, printr-o simplă coborâre a 
cortinei din pânză de sac, urmată de mai multe bocăneli înăbușite și ceva blesteme 
ieșite din gura celor care schimbau decorul. 


19 Și nu din cine știe ce motive religioase. Doar că le plăcea efectul, când rânjeau. 

Dar aici era altceva. Turnai ceva, apoi, la zece minute, începea altă scenă care 
se întâmpla în ziua precedentă, și în altă parte, pentru că Dibbler închiriase corturi 
pentru ambele scene și nu voia să plătească mai mult decât strictul necesar. Pentru 
asta, trebuia să încerci să uiţi de toate în afară de Clipa de Faţă, și era destul de 
greu, dacă stăteai mereu în așteptarea acelei senzații evanescente... 

Care nu mai veni. Tocmai terminaseră o scenă cam răsuflată de luptă, când 
Dibbler îi anunţă că filmul era gata. 

— Dar sfârșitul? întrebă Ginger. 

— L-am făcut azi-dimineaţă, spuse Soll. 

— Oh! 

Începu o zarvă: demonii fuseseră eliberaţi din cutie și acum se așezaseră, 
bălăngănindu-și piciorușele, pe marginea capacului, poşiind o ţigară minusculă. 
Figuranţii se așezaseră la coadă să-și ia banii. Cămila îl lovi cu copita pe 
Vicepreședintele însărcinat cu cămilele. Tehnicienii rulară pelicula pe uriașele 
bobine și plecară la tăiat, lipit și ce alte treburi misterioase mai aveau după căderea 
nopţii. Doamna Cosmopilite, Vicepreședinte însărcinat cu garderoba, adună 
costumele și plecă, poate pentru a le pune la loc pe paturi. O bucată de pânză de 
sac, cam jerpelită, încetă să mai reprezinte dunele deșertului Marele Nef, și 
redeveni o bucată, cam jerpelită, de pânză de sac. Lui Victor îi trecu prin cap că și 
cu el se petrecea ceva de soiul ăsta. 

Câte unul, câte doi, făuritorii imaginilor mișcătoare plecară, râzând, glumind și 
înțelegându-se să se întâlnească ceva mai târziu, la Borgle. Ginger și Victor 
rămaseră singuri, într-un cerc pustiu care se tot lărgea. 

— Aşa m-am simțit prima dată când circul a plecat din satul meu, spuse fata. 

— Domnul Dibbler zicea că mâine facem altul, zise Victor. Din câte-l cunosc, nu 
m-ar mira. Și, oricum, avem zece dolari fiecare. Minus ce-i datorăm lui Gaspode, 
adăugă, cu conștiinciozitate. Hai, fruntea sus, îi spuse fetei, rânjindu-i prosteşte. 
Faci ceva ce ţi-ai dorit dintotdeauna. 

— Nu fi tâmpit. Până acum vreo două luni, nici măcar nu știam despre asta. Nici 
nu exista așa ceva. 

O apucară în pas de plimbare către oraș. 

— Dar ce voiai să te faci? îndrăzni Victor. 

— Nu știu, ridică Ginger din umeri. Știu doar că nu voiam să ajung lăptăreasă. 

Și la el acasă existaseră lăptărese. Victor încercă să-și amintească măcar ceva 
despre ele. 

— Mie asta mi s-a părut dintotdeauna o meserie interesantă, spuse el, cu 
gândurile aiurea. Smântânitul oalelor... aer proaspăt... 

— E mereu frig și umezeală, și tocmai când ai terminat, scârba de vacă 
răstoarnă găleata. Nu-mi povesti tu mie despre muls. Sau despre păstorit. Sau 
despre crescut gâște. Vai. Ce-mi mai uram ferma! 

— Oh! 

— Unde mai pui că se așteptau de ia mine să mă mărit cu văru-meu, de îndată 
ce împlineam cinșpe' ani. 

— Dar e voie? 

— Oh, da. Pe-acolo, toţi verii se căsătoresc între ei. 

— De ce? întrebă Victor. 

— Pesemne că, așa, nu mai trebuie să te îngrijorezi că n-ai ce face sâmbătă 
noaptea. 

— Oh! 

— Dar tu, zise Ginger, exprimând îndeajuns de mult dispreţ cât pentru o frază 
întreagă, cu numai aceste două sunete, ce voiai să te faci? 

— De fapt, nu prea voiam nimic, recunoscu Victor. Totul părea interesant, până 
ce treceai efectiv la treabă — după care, descopereai că era, pur și simplu, o slujbă. 
Pun pariu că până și cei de soiul lui Cohen Barbarul se trezesc dimineața 
gândindu-se: „O, nu, altă zi în care am de sfărâmat sub tălpile sandalelor mele 
tronurile împodobite cu nestemate ale puternicilor lumii!” 

— Cu asta se ocupă el? întrebă Ginger, părând, în ciuda ei, interesată. 

— Așa spun poveșiile. 

— De ce? 

— Habar n-am. Pesemne că trebuie s-o facă și pe asta cineva. 

Ginger se aplecă și luă un pumn de nisip pe care-l lăsă să i se scurgă printre 
degete. În urmă, rămaseră câteva cochilii albe, minuscule. 

— Mi-aduc aminte când a venit circul, spuse. Aveam zece ani. Era acolo o fată 
în colanti dungaţi care mergea pe sârmă. Putea să facă și salturi pe spate, acolo, 
sus. Toată lumea o aclamă și o aplaudă. Pe mine nu mă lăsau nici să mă caţăr în 
copaci, dar pe ea o aclamau. Atunci m-am hotărât. 

— Aha, zise Victor, încercând să înțeleagă procesul. Te-ai hotărât să devii 
cineva? 

— Nu fi caraghios. Atunci m-am hotărât că vreau să fiu mult mai mult decât 
„cineva”. M-am hotărât, râse ea, aruncând cochiliile înspre soarele care apunea, să 
fiu cea mai celebră femeie din lume, de care toată lumea să se îndrăgostească, și 
să trăiesc veșnic. 

— E bine când ştii precis ce vrei, spuse diplomat Victor. 

— Ştii care-i cea mai mare tragedie cu putință? Făcu Ginger, fără să-i acorde 
nici cea mai mică atenţie. Ca oamenii să nu afle niciodată ce vor să facă sau la ce 
sunt buni. Toţi fiii care devin fierari, pentru că asta au fost și taţii lor. Toţi cei care-ar 
putea fi flautiști talentaţi, dar îmbătrânesc și mor fără să fi văzut măcar un 
instrument muzical în toată viața lor, așa că se fac agricultori proști. Oamenii 
înzestrați cu talente pe care nu ajung să le descopere. Ce să mai zic de cei care nici 
nu se nasc într-o vârstă care să le îngăduie să se dezvolte... continuă ea, inspirând 
adânc. Toţi cei care nu ajung niciodată să afle ce pot cu adevărat să devină. Toate 
ocaziile irosite. Ei bine, ocazia mea se numește Holy Wood, înţelegi? Asta-i 
momentul pentru mine! 

— Da, încuviinţă Victor. Magie pentru oamenii obișnuiți, așa i-a spus Silverfish. 
Un bărbat învârte o manivelă, și viaţa ta se schimbă... 

— Şi nu doar a mea, continuă Ginger. E o ocazie pentru noi toţi, pentru cei care 
nu sunt vrăjitori, regi sau eroi. Holy Wood e ca un cazan mare cu tocană, care dă în 
clocot, dar de data asta, la suprafaţă ies alte bucăți decât cele obișnuite. 
Dintr-odată, oamenii au multe lucruri noi la dispoziţie. Șiii că femeile nu au voie să 
urce pe scenă, la teatru? Dar la Holy Wood au. Şi trolii găsesc slujbe unde nu li se 

mai cere să ia pe cineva la bătaie. lar tehnicienii... ia zi, ce-au făcut ăștia înainte să 
existe manivele? 

Făcu un gest vag în direcţia în care, la mare depărtare, sclipeau luminile din 
Ankh-Morpork. 

— Acum Încearcă să găsească o cale să pună și sunet, zise, iar acolo, departe, 
se află oameni care vor deveni nemaipomenit de pricepuţi la făcut... la făcut imagini 
zgomotoase. N-o știu nici ei, măcar, dar sunt acolo, îi simt. Sunt acolo. 

Ochii îi sclipeau cu luciri aurii. „O fi doar amurgul, se gândi Victor, dar...” 

— Pentru că există Holy Wood, sute de oameni au să afle ce vor de fapt să fie, 
zise Ginger. Şi alte mii și mii au șansa să uite de ei pentru un ceas. Lumea asta 
mare se cutremură din temelii! 

— Tocmai, spuse Victor, și asta mă neliniștește. E ca și cum fiecare dintre noi 
este pus la locul care-i revine. Tu crezi că noi ne folosim de Holy Wood, dar de fapt 
e invers. Holy Wood se folosește de noi, de noi toți. 

— Cum? De ce? 

— Nu știu, dar... 

— Uită-te la vrăjitori, de pildă, mai spuse Ginger, tremurând de indignare. Crezi 
că magia lor a făcut vreodată ceva bun pentru oamenii de rând? 

— Păi, din câte știu, ea ţine lumea laolaltă... începu Victor. 

— Tare se mai pricep să scoată foc din te miri ce, dar o franzelă ştiu să coacă, 
oare? făcu Ginger, care, evident, nu se afla în dispoziția potrivită pentru a pleca 
urechea la argumentele altuia. 

— Ştiu, dar n-o pot face să dureze... răspunse, neajutorat, Victor. 

— Cum adică? 

— Ceva real, precum o franzelă, conţine multă... cum să zic... presupun că poți 
să-i spui energie, zise Victor. Și pentru a crea atâta energie e nevoie de multă 
putere. Numai un vrăjitor foarte iscusit poate face o franzelă care să existe cu 
adevărat în această lume, pentru mai mult de o fracțiune de secundă. Dar nu asta e 
importanța magiei, înţelegi tu, se grăbi să adauge, pentru că lumea asta este... 

— Cui îi pasă? îl întrerupse Ginger. Oamenii din Holy Wood fac lucruri cu 
adevărat bune pentru ceilalţi. Ăsta-i farmecul ecranului argintiu. 

— Ce ţi-a venit? Astă-noapte... 

— Astă-noapte a trecut, spuse iritată Ginger. Nu înţelegi? Noi doi putem ajunge 
undeva. Putem deveni cineva. Şi asta numai aici, la Holy Wood. Lumea e la... 

— ... Picioarele noastre, completă Victor. 

Fata făcu un gest dispreţuitor. 

— Dacă așa vrei să-i spui, fie. Eu mă gândeam că e la-nde-mâna noastră. 

— Așa? Eu mă gândeam că e la picioare... 


— Trezorieeer! 

„La vârsta mea, n-ar trebui să fiu nevoit să alerg așa, se gândi Trezorierul, 
grăbindu-se pe coridor, ca răspuns la mugetul Arhicancelarului. Și, la urma 
urmelor, ce l-o fi interesând atâta oala aia? Fir-ar a naibii de oală!” 

— Viin, Domnule! ciripi el. 

Biroul Arhicancelarului era plin de documente străvechi. La moartea unui 
vrăjitor, toate hârtiile îi erau depozitate într-una din aripile mai retrase ale Bibliotecii. 
Rafturi întregi de documente care mucegăiau încet, domeniul favorit al feluritor 
gândaci și al putrefacţiei, se întindeau pe distanţe nebănuite. Toată lumea spunea, 
de câte ori prindea ocazia, că era acolo o bogăţie de materiale, numai bune de 
cercetat, numai să se găsească cineva cu suficient timp la dispoziție. 

Trezorierul era nervos. Bibliotecarul nu era de găsit nicăieri. De ceva vreme 
încoace, urangutanul parcă lipsea mereu, așa că trebuise să umble chiar el prin 
toată mizeria aia acumulată. 

— Cred că astea-s ultimele, Domnule Arhicancelar, spuse, răsturnând un potop 
de hârtii prăfuite pe birou. Din ele se ridică un nor de molii. Ridcully începu să-și 
fluture brațele, încercând să le alunge. 

— Hârtii, hârtii, hârtii, mormăi. Câte naibii or fi cu toatele, ei? 

— Păi... 23 813, Domnule, zise Trezorierul. Le ţinea socoteala. 

— Poftim, zise Arhicancelarul. „Socotitorul de Stele”... „Indicator de reverență, 
de folosit în clădirile cu scop Ecleziastic”... „Măsurătorul de Mlaștini”... Măsurător 
de mlaștini! Era nebun ăsta! 

— Avea o minte foarte ordonată, obiectă Trezorierul. 

— E același lucru. 

— Dar oare, Domnule, contează chiar atât de mult oala aia? încercă 
Trezorierul. 

— Naiba s-o ia! A tras cu bile în mine, replică Ridcully. De două ori! 

— Sunt convins că nu era ceva... intenționat... 

— Vreau să văd cum e făcută, omule! Gândește-te că ar putea fi bună pentru 
ceva sporturi. 

Trezorierul încercă să-și imagineze. 

— Dar nu prea cred că Riktor să fi văzut în ea o armă de atac, făcu, 
deznădăjduit. 

— Cui îi pasă ce-a văzut el? Unde-ai dus-o acum? 

— Am pus nişte slujitori să aducă saci cu nisip și să-i rânduiască împrejur. 

— Bună idee. E... 

... Vuum... Vuum... 

Dinspre coridor, venea un sunet înfundat. Cei doi vrăjitori se priviră cu 
subiînţeles. 

... Vuum... vuumVUM. 

Trezorierul își tinu răsuflarea. 

Ping! 

Ping... 

Ping! 

Arhicancelarul trase cu ochiul la clepsidra de pe policioară. 

— A început să scuipe la fiecare cinci minute, zise. 

— Şi de trei ori, făcu Trezorierul. Trebuie să mai trimit după saci. 

Scotoci printr-un teanc de hârtii. Un cuvânt îi atrase atenția. 

Realitate. 

Trase cu ochiul la pagina plină ochi. Scrisul era foarte mic, înghesuit și hotărât. 
Cineva-i spusese că asta era din pricină că Riktor Ingeniosul suferea de 
hiper-retenţie anală — expresie al cărei înțeles Trezorierul nu-l cunoștea și spera să 
nu-l afle niciodată. 

Un alt cuvânt: Măsurătoare. Privirea Trezorierul se îndreptă spre susul paginii, 
îmbrățișând titlul subliniat: Observaţii despre Măsurarea cu Precizie a Realității. 
Era şi o diagramă acolo. Trezorierul o privi lung. 

— Ai găsit ceva? întrebă Arhicancelarul, fără să își ridice privirea. 

— Nimic important, răspunse celălalt, îndesându-și hârtia în mânecă. 


Jos, sub ei, valurile se spărgeau de țărm (... iar, în străfunduri, homarii se 
târâiau de-a-ndoaselea în lungul străzilor largi, scufundate). Victor mai puse un 
lemn pe foc. Acesta se aprinse, arzând cu flăcări albastre, de la sare. 

— N-o înţeleg, spuse. leri era foarte normală, astăzi parcă i s-a urcat totul la 
cap. 

— Căţelele astea! spuse, cu compasiune, Gaspode. 

— Ei, n-aş merge chiar așa departe, zise Victor. Doar că a fost foarte distantă. 

— Stresantă! îl îngână Gaspode. 

— V-am spus, raţiunea strică viaţa sexuală, zise Nu-cumva-să-mi-spuneţi-Bo- 
cănilă. lepurii n-au asemenea necazuri. Ai prins-o, ai pus-o, ai şiers-o și cu 
asta-basta. 

— De çe nu înşerși să-i oferi un șoareşe? zise motanul. Nu dintre șei de faţă, 
firește, adăugă, cu un aer vinovat, încercând să se ferească de privirile lui 
Orice-dar-nu-Chiţ. 

— Nici viața mea socială nu se poate spune că s-ar fi îmbunătățit, de când cu 
inteligența, spuse amar Bocănilă. Acum o săptămână era perfect. Acum, 
dintr-odată, eu vreau să fac conversație, iar ele stau și mă privesc galeș, 
adulmecând. Mă fac să mă simt ca un cretin. 

Se auzi un măcănit sugrumat. 

— Rața cică te-ai ocupat de carte? traduse Gaspode. 

— M-am uitat prin ea în pauza de prânz, răspunse Victor. 

Un alt măcănit nervos. 

— Rața cică bine, bine, dar ce măsuri ai luat? zise Gaspode. 

— Uite ce-i, nu pot să mă duc așa, fain frumos, până în Ankh-Morpork, se răsti 
Victor. E departe! Și-așa filmăm toată ziua. 

— Cere o zi liberă, zise Bocănilă. 

— Nimeni nu cere zile libere în Holy Wood, spuse Victor. Și, mulțumesc frumos, 
dar am mai fost o dată concediat. 

— După care te-a angajat din nou, pe bani mai mulţi, făcu Gaspode. Hm! 
Ciudată chestie! Spune-i că ai o zi liberă prevăzută în contract, propuse, 
scărpinându-și o ureche. 

— Dar n-am contract, știi bine. Muncesc, primesc bani. E simplu. 

— Da, făcu Gaspode. Da. Da? Contract verbal. E simplu. Imi place asta. 

Către sfârșitul nopții, trolul Detritus se foia nervos printre umbre, lângă ușa din 
spate a barului Albastru de liasic. Toată ziua, trupul său fusese sfâșiat de senzații 
ciudate. De câte ori închidea ochii, nu vedea decât o siluetă ca un deluşor. Trebuia 
să recunoască. Se îndrăgostise. 

E drept, petrecuse mulți ani în Ankh-Morpork, bătându-i pe alții pentru bani. Da, 
fusese o viață singuratică, abrutizantă. Și pustie. Se resemnase cu ideea de a 
deveni un burlac bătrân și iată că, dintr-odată, Holy Wood îi oferea o șansă la care 
nici nu îndrăznise să viseze. 

În copilărie, fusese educat cu strictețe și își amintea vag predica pe care i-o 
ținuse tatăl său pe când era încă un tânăr trol. Dacă vezi o fată care-ţi place, nu dai 
năvală peste ea așa, pur și simplu. Lucrurile trebuie rezolvate cum se cuvine. 

Căutase pe plajă până găsise o piatră. Dar nu oarecare. Căutase eu grijă și 
găsise una mare, șlefuită de apă, cu vinișoare roz și albe. Fetelor le plăceau 
pietrele de soiul ăsta. lar acum aștepta, timid, ca ea să-și termine tura. Încercă să-și 
imagineze ce avea să-i spună. Asta nu-l învățase nimeni. Şi nu se putea spune că 
era un trol prea deștept, precum Rock sau Morry, care se pricepeau la vorbe. Una 
peste alta, nu avusese niciodată nevoie de un adevărat vocabular. Posomorât, lovi 
cu piciorul în nisip. Ce şanse avea, cu așa o doamnă deșteaptă ca ea? 

Se auzi zgomotul unor pași grei, apoi ușa se deschise și obiectul dorințelor sale 
apăru în noapte, și inspiră adânc — provocându-i lui Detritus o senzaţie precum cea 
a unui cub de gheaţă plimbat pe gât. El aruncă o privire panicată către piatră. Parcă 
nu mai părea suficient de mare, dacă te uitai și la ea, cât era. Dar poate că mărimea 
nu conta chiar atât de mult. 

Ei, asta era. Cică prima dată nu se uită niciodată... 

Ridică braţul, cu piatră cu tot, și o pocni drept între ochi. Apoi, totul începu să 
meargă prost. 

Tradiţia spunea că fata, de îndată ce-și revenea din ameţeală — și numai dacă 
piatra era de bună calitate — trebuia să cedeze pe dată propunerilor trolului său, de 
pildă să se lase invitată la o bucată bună de om, la lumina lumânărilor, cu toate că 
asta nu prea se mai făcea, mai ales dacă exista o șansă să fii prins. 

Oricum, fata nu trebuia să-l privească pieziș și să-i tragă una după ureche, de-i 
sună apa în cap. 

— Trol prost! strigă ea, în timp ce Detritus se împleticea în jurul ei. La ce-ai făcut 
asta? Crezi că io sunt o fată necioplită de-abia coborâtă dă pă munte? La ce n-o 
faci cum trebe'? 

— Dar, dar, începu Detritus, înspăimântat de mânia ei, nu poci să cer dă la tată 
îngăduinţa să te pocnesc, că nu știu unde stă... 

Ruby se îndreptă de spate, cu trufie. 

— Toate astea-s dă modă veche și grosolane, pufni. Nu mai sunt moderne. Eu 
nu pun ochii pă orice trol, adăugă, dacă nu știe cum merg lucrurile. Cu piatra în 
frunte-i romantic, nu zic, dar tot mai bun e-un diamant, continuă cu un glas din ce în 
ce mai nesigur, pe măsura ce fraza căpăta formă; şovăi — nici măcar ei nu-i sună 
bine. 

lar Detritus rămase complet năucit. 

— Ce? Adică să-mi scot un dinte? făcu. 

— Bine, bine, nu diamante, cedă Ruby. Dar acu’ tre? s-o faci modern. O fată 
trebe” făr... 

Detritus se însenină. 

— Păi, stai niţel... începu. 

— FărMECATĂ, nu fărâmată, spuse Ruby, scoasă din răbdări. Trebe’ să... să... 
să... 

Se opri. Nu era deloc sigură de ce trebuia făcut, de fapt. Dar petrecuse câteva 
săptămâni în Holy Wood și acolo, una peste alta, totul se transformă. În Holy Wood, 
intrase într-o vastă rețea subterană de femele din diverse specii, a cărei existență 
nici măcar n-o bănuise vreodată, și învăța repede. Vorbise pe larg cu nişte fete din 
neamul omenesc, foarte îndatoritoare. Şi cu niște fete de-ale piticilor. Pe zei, până 
și piticii se pricepeau mai bine să curteze20. Cât despre oameni... era de-a dreptul 
uluitor. 

Dar o femeie trol, ce putea aștepta de la soartă? O lovitură rapidă în frunte, 
și-apoi o viaţă întreagă în care să se ocupe de prins și gătit ceea ce-i aducea soțul 
seara, când se întorcea în peșteră. 

Dar, gata. Dacă ea, Ruby, se întorcea vreodată acasă, trolii de munte aveau să 
fie confruntaţi cu cel mai mare cataclism din existenţa lor, de la ultima ciocnire a 
continentelor. Între timp, avea să-și pună singură viaţa în ordine. Așa că își flutură 
braţul, într-un gest vag. 

— Trebe’ să cânți la fereastra fetei, zise, și să-i dăruiești oograah. 

— Oograah? 

— Da. Dar nişte oograah care arată bine?!. 

Detritus se scarpină în creșiei. 

— De ce? întrebă. 

O clipă, Ruby simți că intră în panică. Nici ea nu înțelegea câtuși de puţin de ce 
un asemenea cadou, constând într-un mănunchi de plante care nu se puteau 
mânca, era atât de important, dar nu avea de gând s-o recunoască. 

— N-aş fi crezut că există lucruri pe care să nu le știi, răspunse ea, usturător. 

Dar, cu Detritus, sarcasmui era o pierdere de timp. Ca și multe alte iucruri. 

— Așa, făcu el. Nu-s așa grosolan cum crezi tu, adăugă. Pot să fiu și io la modă. 
Așteaptă și-ai să vezi. 


Împrejurimile răsunau de zgomotul ciocanelor și al cuielor. Clădirile se întindeau 
în spate, dinspre strada principală, rămasă fără nume, către dune. În Holy Wood, 
nimeni nu era proprietar; dacă găseai vreun petic liber de teren, te apucai pe dată 
de construit. 


2 Toţi piticii au bărbi și poartă multe veșminte, unele peste altele. La ei, în genere, a face curte 
înseamnă a afla, prin niște metode delicate și complexe, ce sex are celălalt pitic. 


21 Trolii au 5 400 de cuvinte pentru pietre și unul singur pentru vegetaţie. „Oograah” poale însemna 
orice, de la licheni până la arborii sequoia. În opinia lor, dacă tot nu se mănâncă, la ce să mai strici 
cuvintele? 

De-acum, Dibbler avea două birouri — unul în care tipa la alții și altul, ceva mai 
mare, imediat alături de primul, în care alţii ţipau între ei. Soll ţipa la tehnicieni. 
Tehnicienii la alchimiști. Demonii se fâțâiau peste tot, se înecau în cănile de cafea 
și țipau și ei unii la alţii. La fel și un cuplu de papagali verzi, aduși acolo pentru 
experimente. Oameni îmbrăcați în bucăți desperecheate de costume intrau și 
începeau să tipe. Silverfish țipa pentru că nu izbutea să-și dea seama de ce avea 
doar un birou de lucru în cameră mai mare, deși studiourile erau ale lui. 

Gaspode ședea liniștit lângă ușa care dădea în biroul mic. În ultimele cinci 
minute, dobândise: un șut, nu foarte entuziast, un biscuit muiat și o mângâiere pe 
cap. Din punct de vedere câinesc, se putea spune că era pe plus. 

Acum, încerca să asculte toate discuţiile în același timp. Era teribil de instructiv. 
De pildă, unii dintre cei care intrau și urlau cărau cu ei saci cu bani... 

— Ce vrei? 

Ţipătul veni din biroul mic, Gaspode își ciuli cealaltă ureche. 

— Păi, ăăă, vreau o zi liberă, domnule Dibbler, zise Victor. 

— O zi liberă. Nu vrei să lucrezi? 

— E vorba doar de o zi, domnule Dibbler. 

— Doar nu-ţi trece prin cap că o să plătesc oamenii să stea degeaba, nu? Nu-s 
făcut din bani, să știi. Nici măcar nu avem profit, încă. Mai bine-mi duci arbaleta la 
tâmplă și ai terminat. 

Gaspode privi sacii din faţa lui Soll, care nu mai prididea cu adunările, şi ridică, 
cinic, dintr-o sprânceană. Înăuntru, se lăsă tăcerea. „Vai, nu, se gândi Gaspode. 
Pușştiul cretin și-a uitat replicile.” 

— Dar nu vreau bani, domnule Dibbler. Dibbler se linişti. 

— Nu vrei bani? 

— Nu, domnule Dibbler. 

— Dar slujbă o vrei înapoi, când te întorci, bănuiesc? făcu sarcastic Beregată. 

Gaspode se încorda. Fusese nevoie de mult antrenament pentru ca Victor să se 
poată considera pregătit. 

— Păi, așa nădăjduiesc, domnule Dibbler. Dar mă gândeam să trec să văd și ce 
au să-mi ofere Alchimiștii și Compania. 

Se auzi un sunet, precum spătarul unui scaun izbit de perete. Gaspode rânji 
crud. În faţa lui Soll apăru alt sac de bani. 

— Alchimiștii și Compania! 

— Păi, se aude că fac progrese cu imaginile zgomotoase, domnule Dibbler, 
spuse calm Victor. 

— Dar sunt nişte diletanţi! Și escroci pe deasupra! 

Gaspode se încruntă. Nu izbutise să meargă cu antrenamentul până în acest 
punct. 

— Păi, domnule Dibbler, asta-i de-a dreptul o ușurare. 

— Cum așa? 

— Ar fi fost groaznic să fie escroci profesioniști. 

Gaspode încuviință. Drăguţ. Drăguţ. Se auzi zgomotul unor pași care 
înconjurau în grabă biroul. Apoi, Dibbler vorbi din nou, cu un glas pe care-l puteai 
aduna în borcane, pentru a-l vinde cu zece dolari bucata. 

— Victor! Vic! Nu-i așa că m-am purtat cu tine ca un adevărat unchi? 

„Păi, da, se gândi Gaspode. Așa se poartă cu majoritatea celor de-aici. Și asta 
pentru că-i sunt nepoți.” 

Nu mai ascultă restul discuţiei, din două motive — mai întâi, pentru că era sigur 
că Victor avea să-și obțină ziua liberă, pesemne și cu bani, dar mai ales pentru că 
în cameră apăruse un alt câine, 

Era mare și avea blană lucioasă. Sclipea ca mierea. 

Gaspode recunoscu în el un dulău de vânătoare pur-sânge, din Munţii Vârfu 
Berbecului. Când nou-venitul se așeză lângă el, era ca și cum un frumos iaht de 
curse, nou-nouţ, ar fi acostat lângă o barjă de transportat cărbuni. Îl auzi pe Soll 
spunând: 

— Aha, deci ăsta-i ultimul proiect ai Unchiului, da? Cum îi zice? 

— Laddie, zise îngrijitorul. 

— Cât a costat? 

— Şaizeci de dolari. 

— Pentru un câine? Cred că ne-am greșii cariera. 

— Ştie tot soiul de șmecherii, din câte mi-a spus crescătorul. Și e istet de nu se 
poate, cică. Exact ce căuta domnu' Dibbler. 

— Bine, leagă-l acolo. lar dacă javra ailaltă se dă la el, scoate-o de-aici în șuturi. 

Gaspode îl privi lung și scrutător pe Soll. Apoi, când celălalt își îndreptă atenţia 
în altă parte, se apropie de nou-venit, îl privi din creștet până în tălpi și-i spuse în 
surdină, din colțul gurii: 

— Ce faci aici? 

Câinele îi aruncă o privire de trufașă nedumerire. 

— Adică ești al cuiva sau ce? făcu Gaspode. 

Câinele scoase un scâncet slab. Gaspode încercă să-l ia în Câineasca comună, 
o combinaţie de scâncete și gâfâieli. 

— Alo? începu. E cineva acasă? 

Câinele dădu nesigur din coadă. 

— Haleala-i groaznică pe-aici, zise Gaspode. 

Câinele își ridică botul cu pedigri. 

— Ce loc îi ăsta? spuse. 

— Aici e Holy Wood, îi explică liniștit Gaspode. Și eu sunt Gaspode. M-au 
botezat după celebrul Gaspode, să știi. Dacă vrei să afli ceva, n-ai decât să... 

— Şi-atâţia două-labe pe-aici. Dăă... Ce loc îi ăsta? 

Gaspode se uită la el cu gura căscată. Tocmai atunci, ușa lui Dibbler se 
deschise. Victor ieși, înecându-se, la un capăt al unui trabuc. 

— Superb, superb, zise Dibbler, care venea în urma lui. Știam eu că ne putem 
înțelege. Ai grijă, băiete, nu-l irosi, nu-l irosi. Costă un dolar cutia. A, văd că ţi-ai 
adus și cățelușul. 

— Ham, spuse Gaspode, nervos. 

Celălalt câine latră scurt și se ridică, alert și supus până în vârful unghiilor. 

— Aha, zise Dibbler, văd că a sosit și Câinele Minune. Pseudo-coada lui 
Gaspode flutură o dată, de două ori...apoi, adevărul își croi drum în mintea sa. Se 

uită urât la celălalt câine, deschise gura să vorbească, se opri ia timp și izbuti să 
scoată doar un: 

— Hau-hau? 

— Ideea mi-a venit deunăzi, când ţi-am văzut câinele, zise Dibbler. M-am gândit 
că oamenilor le plac animalele. Mie unuia îmi plac câinii. Și dau și bine. Salvează 
vieţi, cei mai buni prieteni ai omului, chestii de-astea. 

Victor trase cu ochiul la furia de pe chipul lui Gaspode. 

— Şi Gaspode e foarte isteț, spuse. 

— Mdea, păi ce să zici şi tu, făcu Dibbler. Dar uită-te la ei. Pe de-o parte, un 
animai inteligent, ascultător, frumos, pe de altă parte, un ghem de praf atins de 
mahmureală. Nici nu se poate face-o comparație, am dreptate? 

Câinele Minune scoase un lătrat scurt și ascutit. 

— Ce loc îi ăsta? Bravo ţie, Laddie! 

Gaspode își dădu ochii peste cap. 

— Vezi, vezi? spuse Dibbler. Dă-i un nume potrivit și, cu un pic de dresaj, se va 
naşte o stea. Mi-a părut bine să te văd, continuă, bătându-l prietenește pe Victor pe 
spate. Vino când vrei, dar nu prea des, trebuie să luăm și prânzul împreună 
cândva, și-acum la revedere. Soll! 

— Vin acum, Unchiule! 

Brusc, Victor rămase singur — numai cu cei doi câini și încăperea plină de 
oameni. Işi scoase trabucul din gură, scuipă pe capătul aprins și-l ascunse cu grijă 
în spatele unui ghiveci cu o plantă în el. 

— S-a fătat o stea, spuse un glas slab și ironic din spatele său. 

— Ce-a zis? Ce loc îi ăsta? 

— Degeaba te iei de mine, zise Victor. N-am avut nimic de-a face cu asta. 

— Numai uită-te puţin. Ce-i aici, Idiotenburg sau ce? chicoti Gaspode. 

— Bravo Laddie! 

— Haide, zise Victor. Trebuie să fiu pe platou în cinci minute. 

Gaspode se luă după el, mormăând pe înfundate. Victor prinse, pe ici, pe colo, 
câteva cuvinte: „preș împuţit”, „cel mai bun prieten ai omului” și „băga-mi-aș 
picioarele în el de câine minune”. Până la urmă, se sătură. 

— Eşti pur și simplu gelos, spuse. 

— Ce, pe un cățelandru supradimensionat, cu un coeficient de inteligenţă cu o 
singură cifră? râse Gaspode. 

— Şi cu blană lucitoare, nasul rece și, pesemne, un pedigri lung cât braţul tău. 
Cât braţul meu, se corectă Victor. 

— Pedigri? Pedigri? Ce-i ăla pedigri? Strămoși, atât și nimic mai mult. Am avut 
și eu tată, să știi. Și doi bunici. Și patru străbunici. Și unde mai pui că mulţi dintre ei 
erau unul și-același! Așa că să nu-mi spui că n-am și io pedigri, zise Gaspode, apoi 
se opri și ridică un picior să împroaște noua firmă pe care scria: „Casa de Imagini 
Mișcătoare a Secolului Vulpii Zburătoare”. 

Și asta îl năucise pe Thomas Silverfish. În dimineața aceea, venind la muncă, 
descoperise că firma cu „Filme Interesante și Instructive” dispăruse, înlocuită de 
acel panou uriaș. Acum ședea la biroul său cu capul în mâini, încercând să se 
convingă că fusese ideea lui. 

— Eu sunt cel chemat de Holy Wood, mormăi Gaspode, cu auto-compătimire în 
glas. Am venit până aici, după care ei l-au ales pe ăsta mare și păros. Pesemne că 
o să-l pună să muncească pentru un castron de carne pe zi. 

— Ce să zic, poate n-ai fost chemat în Holy Wood pe post de câine minune, zise 
Victor. Poate că are altceva de gând cu tine. 

„E caraghios, se gândi. De ce vorbim așa despre locul ăsta? Un loc n-are minte. 
Nu poate chema oamenii la el... decât dacă luăm în calcul și factori precum dorul de 
casă. Dar n-are cum să-ţi fie dor de un loc în care n-ai mai fost, asta e limpede. Și 
pe aici n-au mai fost oameni de mii de ani.” 

Gaspode pufni înspre un perete. 

— l-ai spus lui Dibbler tot ce te-am învăţat? întrebă. 

— Da. A fost foarte tulburat când i-am spus că am să trec pe la Alchimiștii și 
Compania. 

Gaspode chicoti. 

— Şi i-ai zis cum ţi-am spus? Că un contract verbal nu face nici cât hârtia pe 
care-i tipărit? 

— Da, și-a răspuns că nu înţelege la ce mă refer. Dar mi-a dat un trabuc. Și-a 
promis că Ginger și cu mine vom merge în curând în Ankh-Morpork, pe banii lui. 
Cică are în minte un film de-a dreptul măreț. 

— Despre ce? întrebă bănuitor Gaspode. 

— N-a spus. 

— Uite care-i treaba, puștiule, zise Gaspode. Dibbler face avere. Am numărat. 
Pe biroul lui Soll erau cinci mii două sute șaptezeci și trei de dolari și cincizeci și doi 
de cenți. Câștigaţi de tine. Mă rog, și de Ginger. 

— Vai de mine! 

— Aşa că vreau să mai înveți niște cuvinte, zise Gaspode. Crezi că poți? 

— Sper că da. 

— Pro-cen-te din brut, făcu câinele. la zi, crezi că ţii minte? 

— Pro-cen-te din brut, repetă Victor. 

— Bravo! 

— Ce-nseamnă? 

— Nu-ţi bate tu capul, zise Gaspode. Trebuie doar să spui că asta vrei, bine? La 
momentul potrivit. 

— Şi când o să vină momentul potrivit? 

Gaspode rânji cu cruzime. 

— A, cred că cel mai bine ar fi după ce Dibbler tocmai a luat ceva mâncare-n 
gură. 


Dealul fremăta ca un mușuroi de furnici, în plină activitate. Pe coasta dinspre 
mare, Studiourile Pinul turnau A/ Treilea Gnom. La Microlitic, un studio condus 
aproape numai de pitici, se lucra din greu la Căutătorii de aură din 1457, care avea 
să fie urmat de Goana după aurii. La Bășica Umflată, se apucaseră de Copanul. lar 
la Borgle era plin. 

— Facem unul, nu știu cum îi zice, despre mersul până la un vrăjitor. Ceva cu o 
bodegă din cărămizi galbene, spuse un bărbat care purta jumătate de costum de 
leu, către tovarășul său de coadă. 

— Dar credeam că-n Holy Wood nu-i voie cu vrăjitori. 

— A, ăsta al nostru e OK. Nu-i prea priceput. 

— Şi care-i noutatea? 

Sunetul! Asta era problema! Peste tot, prin Holy Wood, alchimiștii trudeau, 
urlând la papagali, rugându-se de păsările mynah, asamblând mecanisme 
complicate din sticlă pentru a captura sunetul și a-l stoca în siguranță, până venea 
momentul să-i dea drumul. Sporadicelor explozii provocate de octo-celuloză li se 
adăugau, acum, suspinele epuizate sau strigătele furibunde, atunci când un 
papagal mânios confunda un deget nepăzit cu o alună. 

Papagalii nu dăduseră randamentul scontat. Era adevărat că puteau reţine ce 
auzeau și puteau, într-un anume fel, să repete, însă nu aveai cum să-i oprești și 
aveau obiceiul de a insera alte sunete pe care le auziseră din întâmplare sau, 
bănuia Dibbler, le aflaseră de la tehnicienii răuvoitori. 

Astfel, scurtele dialoguri romantice erau, adesea, întrerupte de strigăte precum: 
„Craaa! Susfustiţa!” iar Dibbler spunea tuturor că nu avea de gând să facă astfel de 
filme, cel puţin deocamdată. 

Sunetul! Se spunea că acela care avea să-l obţină primul avea să stăpânească 
Holy Wood. De-acum, publicul se bătea să intre la clicuri, dar publicul era infidel. 
Culoarea era altceva — se putea rezolva rapid, cu o rasă de impi care să poată picta 
îndeajuns de repede. Sunetul era adevărata noutate. 

Între timp, se căutau alte inovaţii. Studiourile piticilor renunțaseră la obiceiul 
răspândit al cartoanelor cu replici inserate între scene, și inventaseră subtitlurile, 
care funcționau perfect, câtă vreme actorii nu uitau că nu trebuia să vină prea 
aproape, ca să nu dărâme literele. 

Dar, câtă vreme sunetul lipsea, ecranul trebuia umplut dintr-un capăt în celălalt 
cu un festin pentru ochi. În Holy Wood, zgomotul ciocanelor nu înceta niciodată, dar 
acum răsuna de două ori mai puternic... 

În Holy Wood, se reclădeau orașele lumii. 

Începutul îl făcuseră cei de la Alchimiștii și Compania, cu o replică de unu la 
zece, din lemn și pânză, a Marii Piramide din Tsort. În scurtă vreme, în curți înfloriră 
străzi întregi din Ankh-Morpork, palate din Pseudopolis, castele din ţinuturile de la 
Centru. Se întâmpla şi ca străzile să fie pictate pe dosul palatelor, așadar, între 
prinți și țărani nu se afla decât un strat de pânză vopsită. 

Victor îşi petrecu restul dimineții muncind la un clic scurt, de o rolă. Ginger 
aproape că nu-i vorbi, nici măcar după sărutul obligatoriu, care punea capăt scenei 
în care o salvă de făptura pe care o întruchipa Morry în ziua respectivă. Vraja pe 
care-o țesea Holy Wood în minţile lor nu funcţiona, în ziua aceea, așa că Victor se 
bucură să scape mai repede. 

După ce termină, se plimbă prin curte, ca să-l vadă pe Laddie, Câinele Minune, 
la treabă. Urmărind silueta graţioasă care se năpustea ca o săgeată peste 
obstacole, apucându-l pe dresor de braţul bine protejat, se gândi că nu încăpea 


106 


Sevuj Pratchett — Lumea Disc 


îndoială — acela era un câine pe care Natura părea să-l fi făurit special pentru 
imaginile mișcătoare. Până și lătratul său era fotogenic. 

— Dar știi ce zice? rosti un glas morocănos de lângă el-era Gaspode, 
imaginea vie a deznădejdii cu labe strâmbe. 

— Nu. Ce? întrebă Victor. 

— lo Laddie. lo băiat bun. Bravo, Laddie, zise Gaspode. Nu-ţi vine să verși? 

— Ei, toate bune și frumoase, dar tu poţi să sari peste așa o movilă? făcu Victor. 

— Mare deşteptăciune, ce să zic, spuse Gaspode. Parcă nu pot s-o ocolesc. 
Acum ce fac? 

— li dau masa, presupun. 

— Aia numesc ei masă? 

Victor îl urmări pe Gaspode cum se apropia și trăgea cu ochiul în castronul 
celuilalt. Laddie îl privi pieziș. Gaspode latră încet. Laddie scânci. Gaspode latră 
iarăși. Discuţia ţinu o bună bucată de timp, numai în schelălăieli. Apoi, Gaspode se 
întoarse și se așeză lângă Victor. 

— Fii atent, spuse. 

Laddie luă castronul în dinţi și-l răsturnă. 

— Numai mizerii, zise Gaspode. Rămășițe și maţe. Ceva ce n-aş da nici la 
câine — și gândeşte-te că asta sunt și eu. 

— L-ai făcut să-și arunce mâncarea? făcu Victor, îngrozit. 

— Tare ascultător, puştiul, zise trufaș Gaspode. 

— Ce lucru oribil! 

— Ah, nicidecum. l-am dat și nişte sfaturi. 

Laddie latră cu subînțeles către oamenii adunaţi în jurul său. Victor îi auzi 
bombănind. 

— Dacă dulăul nu papă, răsună glasul lui Detritus, rămâne flămând. 

— Nu fi prost! Domnul Dibbler zice că valorează mai mult decât noi toți! 

— Poate n-o fi obișnuit. Uitaţi-vă ce mai baştan de câine, iar chestiile-alea-s 
cam scârboase, nu? 

— Papa dă câine! Asta tre' să mănânce! 

— Bine, bine, dar o fi şi pentru câinii minune? Cu ce se hrănesc câinii minune? 

— Domnul Dibbler o să-l hrănească cu bucăţi din tine, dacă apar necazuri. 

— OK, OK. Detritus, du-te la Borgle și vezi ce are. Dar nu ce dă la clienții 
obișnuiți, ai grijă. 

— Păi, exact asta dă la clienţii obișnuiți. 

— Şi eu ce spuneam? 

Cinci minute mai târziu, Detritus se întoarse, cu o bucată de vreo patru 
kilograme de carne macră, pe care o trânti în castronul câinelui. Toţi dresorii se 
uitară la Laddie. Acesta ridică dintr-o sprânceană către Gaspode, care făcu un 
semn, aproape imperceptibil, de încuviințare. Câinele cel mare puse un picior pe 
halcă de carne, luă celălalt capăt în gură și smulse o bucată, apoi se apropie și o 
lăsă, cu mult respect, în fața lui Gaspode, care-i aruncă o privire lungă și 
scrutătoare. 

— Nu șiiu, nu știu, făcu, în cele din urmă. Ce zici, Victor, aduce asta a zece la 
sută? 

— l-ai negociat cina? 

— Zece la sută e foarte cinstit, spuse Gaspode, cu gura plină. Părerea mea. 
Foarte cinstit, ţinând cont de toate împrejurările. 

— Ştii ceva? Chiar ești fiu de cățea, zise Victor. 

— Și mă mândresc cu asta, răspunse, hăpăind, Gaspode, apoi înghiţi și ultimul 
dumicat. Acum ce facem? 

— Cică să mă culc devreme. Mâine în zori plecăm în Ankh, spuse Victor, cam 
îndoit. 

— Tot n-ai făcut nimic cu cartea? 

— Nu. 

— Dă-mi să mă uit și eu, atunci. 

— Ştii să citeşti? 

— Habar n-am. N-am încercat. 

Victor privi în jur. Nimeni nu le dădea atenţie. Așa era mereu. După ce manivela 
se oprea, nimănui nu-i mai păsa de actori — era ca și cum ar fi devenit, temporar, 
invizibili. Se așeză pe o grămadă de lemne, deschise cartea la întâmplare, pe la 
început, şi o puse sub ochiul critic al lui Gaspode. În cele din urmă, câinele spuse: 

— Sunt tot felul de semne aici. 

— Asta înseamnă scriere, oftă Victor. 

— Cum adică, toate imaginile astea micuţe? se chiorî Gaspode. 

— Așa erau vechile scrieri. Oamenii desenau imagini micuţe, care să reprezinte 
idei. 

— Deci... dacă una apare foarte des, înseamnă că-i o idee importantă? 

— Ce? Păi, da. Presupun că da. 

— Ca mortul ăsta. Victor nu înțelegea nimic. 

— Mortul de pe plajă? 

— Nu, ăsta din carte. Vezi? Peste tot, apare mortul. 

Victor îl privi curios, apoi întoarse cartea și se uită și el. 

— Unde? Nu văd niciun mort. 

Gaspode pufni. 

— Uită-te mai bine, e peste tot pe pagină, spuse. Arată exact ca un mormânt 
dintr-un templu vechi, sau mai știu eu de unde. Ştii ce zic? Deasupra, pe capac, e 
așezată statuia mortului, cu braţele pe piept, ținând o sabie. Un nobil mort. 

— Vai de mine! Ai dreptate! Chiar că aduce a... mort... 

— Pesemne că textul spune ce tip grozav era când era în viaţă, spuse expert 
Gaspode. Ştii tu. „Răpus-a dușmani cu miile” și așa mai departe. Pesemne că o fi 
lăsat o groază dă bani la preoţi să spună rugăciuni, să aprindă lumânări, să omoare 
capre și altele. Se făcea deseori asta. Tipi care toată viaţa nu făceau decât să 
petreacă, să curvăsărească şi nici nu le păsa, cum s-apropia Bătrânul cu Coasa și 
începea s-o ascută, top și ei — deveneau credincioşi, dădeau saci de bani la preoți 
să le tragă o spălare rapidă pă suflet şi să le povestească la zei ce oameni dă 
treabă erau ei de fapt. 

— Gaspode? întrebă încet Victor. 

— Ce-i? 

— Eşti un câine de stradă. De unde știi toate astea? 

— Păi, află că nu-s doar un chip frumos, ci mult mai mult. 

— Nu ești nici pe departe un chip frumos, Gaspode. 

Căţelul ridică din umeri. 

— Am știut dintotdeauna să-mi ţin ochii deschişi și urechile ciulite. Dac-ai ști 
câte afli când ești câine, ai rămâne cu gura căscată. Fireşte, p-atunci nu știam 
ce-nseamnă. Acum știu. 

Victor se uită iar la carte. Era acolo o imagine care, dacă o priveai cu ochii pe 
jumătate închiși, aducea foarte bine cu statuia unui cavaler, cu braţele 
odihnindu-i-se pe sabie. 

— Poate nici n-o fi vorba de-un om, spuse. Scrierea pictografică nu e simplă. 
Totul depinde de context, înţelegi? 

Se chinui să-și aducă aminte de unele cărți pe care le văzuse. 

— De pildă, în agateană, dacă pui alături semnele pentru „femeie” și „sclav”, îţi 
iese de fapt „soție”. 

Privi pagina mai îndeaproape. Mortul — sau adormitul, sau bărbatul care stătea 
sprijinit în sabie, căci figura era atât de stilizată încât era greu să-ţi dai seama — 
părea să apară de multe ori însoțit de o altă imagine. Victor arătă cu degetul șirul de 
pictograme. 

— Vezi? spuse. Poate că omul ăsta e numai o parte din cuvânt. Uite. E mereu la 
dreapta acestei imagini care aduce... aduce cu o poartă, sau ceva. Deci ar putea 
fi... îndrăzni el după ce ezită un pic, port-arul. 

Intoarse puţin cartea. 

— O fi vreun rege din vechime, zise Gaspode. Poate că-nseamnă ceva așa: 
„Omul cu sabie e întemnițat”. Sau: „Grijă mare! În spatele ușii e un Om cu sabie!” 
Dă fapt, poate fi orice. 

Victor examina iarăși cartea. 

— Ciudat, spuse. Nu pare mort. Doar că... nu e viu. Așteaptă să învie? Un om 
cu sabie, în aşteptare? 

Se uită foarte de aproape la imagine. Nu avea trăsături, dar chipul tot îi era, pe 
undeva, vag cunoscut. 

— Ştii, spuse, e leit Unchiu-meu Osric... 


xxx 


Clicaclicaclica. Clic. 

Pelicula se opri. Izbucni un ropot de aplauze, urmat de o năvală de pași și o 
salvă de pungi goale de grăunţe explodate, pe care niște binevoitori le umflau cu 
aer, și-apoi le spărgeau. 

Chiar în primul rând de scaune din sala Odium se afla Bibliotecarul, care se uita 
fix la ecranul rămas gol. În după-amiaza aceea, urmărise deja de patru ori Umbra 
Dessertului, pentru că un urangutan de vreo 150 de kilograme are un ceva al lui, 
care-i descurajează pe cei din jur să încerce să-l dea afară, în pauza dintre 
spectacole. La picioarele sale se adunase un troian de coji de alune şi pungi de 
hârtie mototolite. 

Bibliotecarul era îndrăgostit de clicuri. Îi mergeau drept la suflet. Ba chiar se 
apucase și el să scrie o poveste, despre care credea că putea sta la baza unui clic 
foarte bun?. Toţi cei cărora le-o arătase îi spuseseră că era minunată, adesea 
înainte de-a o citi. 

Însă clicul pe care tocmai îl văzuse îl îngrijora. Îl urmărise de patru ori, și tot nu 
se liniștise. Se ridică stângaci de pe cele trei locuri pe care le ocupa şi se duse, 
ajutându-se cu braţele, în sus pe interval, până în cămăruţa în care Bezam tocmai 
derula pelicula. Acesta, auzind ușa, privi spre el. 

— leşi imed... începu, apoi rânji cu disperare și spuse: Ziua bună, domnule. Un 
clic minunat, nu? Acuși îl punem din nou și... ce naiba faci? N-ai voie! 

Bibliotecarul smulse uriașa bobină de pe aparatul de proiecţie și începu să și-o 
petreacă printre degetele moi, ţinând-o în lumină. Bezam dădu să i-o ia, 
alegându-se cu o palmă în piept care-l făcu să cadă ca un bolovan pe podea. 
Rotocoale voluminoase de peliculă i se revărsară în creștei. 

Îngrozit, îl urmări pe urangutan care mârâi, apucă o bucată de peliculă cu 
ambele mâini și apoi, din două mușcături, o decupa. Apoi, Bibliotecarul îl adună de 
pe jos, îl scutură de praf, îl mângâie pe creștet, îi trânti o grămadă de peliculă în 
brațele neajutorate și ieși repede, cu câteva cadre atârnându-i dintr-o labă. 

Bezam rămase cu gura căscată în urma lui, neștiind ce să facă. 

— De-acum, să nu te mai prind pe aici! strigă, după ce trecuse îndeajuns de 
mult timp pentru ca urangutanul să nu-l mai poată auzi. 

Apoi privi capetele retezate ale peliculei. 

Nu era ceva neobișnuit ca un clic să conţină pauze. De multe ori, Bezam se 
văzuse silit să intervină chiar în timpul spectacolului, tăind şi lipind în grabă mare, în 
timp ce publicul huiduia și bătea voios din picioare, și arunca entuziast în ecran cu 
alune, pumnale și securi cu două tăișuri. _ 

Lăsă pelicula să se desfăşoare pe podea și se întinse după foarfeci și clei. În 
cele din urmă, descoperi — după ce examinase cele două capete la lumina unui 
felinar — că Bibliotecarul nu-i luase o parte prea interesantă. Măcar atât. Dar era 
ciudat. L-ar fi văzut în stare să fure partea în care fata își arăta pieptul într-un mod 
care era chiar la limita ultimă a decenţei, sau o scenă de luptă. Dar rezulta că 
urangutanul nu dorise decât o bucată în care Fiii erau înfățișaţi coborând în galop 
din fortăreaţa lor din vârf de munte, în șir, pe cămile identice. 

— La ce i-o fi trebuit asta? bombăni Bezam, scoțând capacul de la borcanul cu 
clei. Nu-s decât stânci de văzut acolo. 


Victor și Gaspode se aflau printre dunele de nisip de lângă plajă. 

— Acolo e căsuţa, zise Victor, arătând cu degetul, și dacă te uiţi bine, ai să vezi 
un soi de cărare, care duce drept spre deal. Dar sus sunt numai copaci bătrâni. 

Gaspode întoarse capul și privi golful Holy Wood. 

— Ce ciudat că-i așa rotund, spuse. 


22 Era despre o gorilă, părăsită încă de la naștere într-un mare oraș, unde ajunge să fie crescută de 


oameni. 

— Și eu m-am gândit, recunoscu Victor. 

— Am auzi că a existat cândva un oraș atât de ticăloșit, încât zeii l-au 
preschimbat într-o băltoacă de sticlă topită, spuse Gaspode, fără nicio legătură. Și 
singura persoană care a asistat la incident a fost transformată în stâlp de sare ziua, 
şi borcan de parmezan noaptea. 

— Aoleu! Dar ce făcuseră oamenii ăia? 

— Habar n-am, dar pesemne nu mare lucru. Zeii se enervează ușor. 

— lo băiat bun! Bravo, Laddie! 

Câinele veni în fugă peste dune, ca o cometă cu păr auriu, se opri brusc în fața 
lui Gaspode, apoi începu să țopăie entuziast împrejur, hămăind scurt. 

— A fugit și acum vrea să mă joc cu el, spuse deznădăjduit Gaspode. E 
caraghios, nu crezi? Laddie, fă pe mortul! 

Ascultător, Laddie se culcă pe spate, cu picioarele în aer. 

— Vezi? înţelege tot ce-i spun, mormăi Gaspode. 

— Te place, zise Victor. 

— Of, pufni cățelul. Cum să realizeze şi câinii ceva pe lumea asta, dacă ajung 
să-i venereze pe oameni numai pentru că au primit de mâncare? Ce-o fi vrând să 
fac cu chestia asta? 

Laddie adusese un băț pe care-l așezase în fața celuilalt, privindu-l nerăbdător. 

— Vrea să i-l arunci, zise Victor. 

— De ce? 

— Ca să ţi-l poată aduce înapoi. 

— Ce nu înţeleg eu, spuse Gaspode, în timp ce Victor lua băţul și-l arunca, iar 
Laddie pleca în goană după el, este cum se face că descindem din lupi. Păi, lupii 
sunt, în genere, destul de isteţi, nu? Vicleni, hotărâți și mai știu eu cum. Că doar se 
zice că brăzdează întinderea necunoscută a tundrei cu labele lor cenușii, continuă, 
privind cu jind munţii din depărtare. Și-apoi, brusc, la vreo două generaţii mai târziu, 
iată-l pe Cuţi Căţelușul, aici de faţă, cu nasul lui rece, ochii limpezi, blană lucioasă 
şi creier de hering amețit. 

— Şi pe tine, pe de altă parte, spuse Victor. 

Laddie se întoarse în goană, într-un vârtej de nisip, și lăsă băţul jilav în faţa lui. 
Victor îl luă și-l aruncă iarăși. Laddie o luă la fugă, mai-mai să leşine de atâta lătrat 
entuziast. 

— Ei, da, zise Gaspode, plimbându-se de colo-colo, cu trufie, pe picioarele sale 
strâmbe. Numai că eu pot să-mi port singur de grijă. În lumea asta, toţi câinii se 
mănâncă între ei. Crezi că Tâmpi Jăvruţa ar rezista vreun pic în Ankh-Morpork, fie 
și cinci minute? Dacă pune măcar o labă pe anumite străzi, cât ai zice pește, nu mai 
rămân din el decât trei perechi de mănuși și un meniu cu cartofi prăjiţi, numărul 27, 
la prima tavernă non-stop cu specific de Klatch din apropiere. 

Victor aruncă iarăși băţul. 

— Spune-mi, cine era celebrul Gaspode după care ai fost botezat? 

— N-ai auzit niciodată de el? 

— Nu. 

— Era celebru peste tot. 

— Era un câine? 

— Da. A trăit acum mulţi ani. În Ankh era un moş care-a dat colțul și care făcea 
parte dintr-o sectă dintr-ălea în care trebuie să te îngroape, și asta s-a și întâmplat, 
iar bătrânul lui câine... 

— ... Pe nume Gaspode? 

— Da, bătrânul lui câine, care-i fusese singurul tovarăș, s-a culcat pe mormânt 
după ce l-au îngropat și a urlat, și a urlat vreo două săptămâni. Mârâia la toți care 
se-apropiau. Și p-ormă a murit. 

Victor, care tocmai se pregătea să arunce iarăși bățul, se opri. 

— Ce trist! spuse. 

Apoi aruncă. Laddie o rupse la fugă și dispăru într-un desiș de copaci jigăriți de 
pe coasta dealului. 

— Da. Toată lumea spune că asta arată dragostea nevinovată și fără de moarte 
a câinelui pentru stăpân, spuse Gaspode, scuipând cuvintele de parcă erau 
cenușă. 

— Dar tu nu prea crezi, să înțeleg? 

— Nu tocmai. Cred că orice câine ar sta şi-ar urla, dacă i-ai prins coada sub 
piatra de mormânt, ce mama mă-sii, zise Gaspode. 

Se auzi un lătrat ca o rafală de mitralieră. 

— Nu te îngrijora. Pesemne c-a găsit o stâncă primejdioasă, sau mai știu eu ce, 
zise Gaspode. 

De fapt, o găsise pe Ginger. 


Bibliotecarul străbătea hotărât labirintul bibliotecii Universităţii Nevăzute. Cobori 
pe scările care duceau la rafturile de maximă securitate. 

Aproape toate cărțile din Bibliotecă, magice fiind, erau cu mult mai periculoase 
decât cele obișnuite. Multe erau legate cu lanţuri de raft, ca să nu se mai vânture 
peste tot. 

Dar la etajele de jos... 

... Acolo erau ţinute cărţile ticăloase, cărţile ale căror purtări sau conţinut cereau 
să aibă la dispoziție un raft întreg, sau chiar o încăpere. Cărţile canibale, cărți care, 
dacă ar fi fost lăsate la un loc cu tovarășele lor mai puțin viguroase, ar fi fost găsite 
în dimineața următoare într-o grămadă de cenușă fumegândă, arătând binișor mai 
voluminoase și mai trufașe. Cărţi din care numai cuprinsul ar fi fost îndeajuns 
pentru a transforma mintea omului de rând într-o bucată de brânză cenușie. Cărți 
care nu erau doar cărţi, ci cărţi vrăjite. 

Se vorbește mult despre magie. Oamenii discută pe unde apucă despre 
armoniile mistice și echilibrul cosmic, și unicorni. Pe lângă adevărata magie, toate 
astea sunt ceea ce este o marionetă pe lângă Compania de Teatru a Reginei. 

Magia cea adevărată este mâna care ţine fierăstrăul, este scânteia aruncată în 
butoiul cu pulbere, gaura de vierme care te duce drept în miezul unei stele, sabia 
de flăcări care arde din vârf până-n plasele. Decât să te pui cu ea, mai bine jonglezi 
cu torţe aprinse într-un put de smoală. Mai bine te întinzi la pământ în calea unui 
cârd de o mie de elefanți. 

Cel puţin, așa spun vrăjitorii — și tocmai de-asta cer atâţia bani pentru a recurge 
la ea, lua-o-ar naiba! 

Însă acolo jos, în tunelurile întunecoase, nu te mai puteai ascunde în spatele 
unor amulete, robe împodobite cu stele și pălării țuguiate. Acolo, ori știai, ori nu 
știai. Și, dacă nu știai, ăla erai. 

Din spatele ușilor ferecate cu bare groase pe lângă care trecea Bibliotecarul, se 
auzeau felurite zgomote. O dată sau de două ori, ceva masiv se aruncă în uşă, 
făcând-o să tremure din balamale. 

Se auzeau și urlete. 

Urangutanul se opri în fața unei arcade, protejate de o uşă făcută nu din lemn, ci 
din piatră și astfel concepută încât să poată fi cu ușurință deschisă din afară, dar să 
reziste la mari presiuni pe dinăuntru. Rămase o clipă pe gânduri, apoi băgă laba 
într-o mică scobitură și scoase de acolo o mască din fier și sticlă fumurie, pe care 
și-o puse pe cap, precum şi o pereche de mănuși groase din piele, cu plasă de oțel. 
Mai era acolo și o torță făcută din cârpe înmuiate în petrol, pe care o aprinse de la 
alta care ardea în coridor. 

În capătul scobiturii era și o cheie de alamă. Bibliotecarul o luă, apoi inspiră 
adânc. 

Fiecare Carte Fermecată are particularităţile sale. Cea numită Octavo era aspră 
și poruncitoare. Enciclopedia Glumelor la Limită se ţinea numai de poante mortale. 
Bucuria Sexului Tantric trebuia ţinută în apă cu gheață. Bibliotecarul le cunoștea pe 
toate şi știa cum să se poarte cu ele. 

Dar cea de acolo era diferită. În genere, oamenii vedeau numai copii la a zecea 
sau a douăsprezecea mână după ea, la fel de asemănătoare cu originalul precum 
se asemăna o explozie cu, să zicem, tabloul în care era înfățișată. Cartea de acolo 
se îmbibase de spurcăciunea pură, cenușie, a subiectului pe care-l trata. 

Numele său era încrustat în piatră, deasupra arcadei, ca nu cumva oamenii și 
urangutanii să-l uite. 

NECROTELICOMNICON 

Bibliotecarul introduse cheia în broască şi înălţă zeilor o rugăciune. 

— Uuk, spuse el, cu reverență în glas. Guuk. 

Ușa se deschise. 

În bezna dinăuntru, un lanţ clincăni ușor. 


— Răsuflă, spuse Victor; Laddie țopăia împrejurul lor, lătrând furios. 

— Poate ar trebui să-i desfaci hainele, sau ceva, zise Gaspode. Mă gândeam și 
eu, adăugă. Nu te mai uita aşa urât! Sunt câine, ce știu eu? 

— Pare nevătămată, dar... uită-te la palmele ei, zise Victor. Ce naiba încerca să 
facă? 

— Să deschidă ușa aia, răspunse Gaspode. 

— Care ușă? 

— Aia de-acolo. 

O parte a dealului se prăbușise. Din nisip ieșeau blocuri uriașe de piatră. Erau 
rămășițele unor străvechi coloane, ieșind la suprafaţă ca niște dinţi curăţaţi cu fluor. 

Între două dintre ele se găsea o arcadă, de trei ori mai înaltă ca Victor, astupată 
cu două uși de culoare cenușiu-deschis, fie din piatră, fie din lemn care se întărise 
ca piatra, odată cu trecerea timpului. Una din ele era întredeschisă, dar fusese 
împiedicată să se deschidă mai larg de troienele de nisip adunate în faţa ei. 

În nisip se vedeau brazde adânci, săpate în grabă mare. Ginger încercase s-o 
miște cu mâinile goale. 

— Ce prostie, pe căldura asta, spuse Victor, cu minţile aiurea; privi dinspre ușă 
către mare, apoi lăsă ochii în jos, la Gaspode. 

Laddie se căţără pe mormanul de nisip și începu să latre din toate puterile la 
deschizătura dintre uși. 

— De ce face asta? întrebă Victor, neliniștindu-se brusc. Uite, toată blana i s-a 
zbâriit. Ce zici, nu cumva are o premoniţie dintr-alea misterioase, cum pățesc 
animalele, când simt răul? 

— E un tăntălău. Părerea mea, zise Gaspode. Laddie, taci din gură! 

Laddie schelălăi și se îndepărtă de ușă, își pierdu echilibrul pe nisip și se 
rostogoli pe pantă. Sări în picioare și începu iarăşi să latre, dar nu mai era un lătrat 
obișnuit, ci unul adevărat, de tipul „uite-pisica”. 

Victor se aplecă și atinse uşa. Era foarte rece, în ciuda căldurii permanente din 
Holy Wood, și parcă, undeva în străfunduri, vibra ușor. Îi pipăi suprafața. Era aspră, 
ca și cum acolo ar fi fost cândva o incrustaţie, pe care trecerea timpului o făcuse să 
se şteargă. 

— O ușă ca asta, spuse Gaspode din spatele lui, o uşă ca asta, dacă vrei 
părerea mea, o ușă ca asta, o uşă ca asta — răsuflă adânc — tăinuie. 

— Hmm? Ce? Ce tăinuie? 

— Nu trebuie să tăinuiască nimic, zise Gaspode. Simpla senzaţie de tăinuială e 
îndeajuns, ascultă-mă pe mine. 

— Pesemne că era ceva important. Aduce a templu, spuse Victor. De ce-o fi 
vrut s-o deschidă? 

—- Pământul se deschide și top, apare o ușă misterioasă, spuse Gaspode 
clătinând din cap. Ce vrei mai tainic de-atât? Hai să mergem undeva departe și să 
ne gândim bine, bine, ce zici? 

Ginger gemu. Victor se lăsă pe vine lângă ea. 

— Ce-a zis? 

— Habar n-am, făcu Gaspode. 

— Parcă am auzit „Vreau să fiu lingură”, nu? 

— O tâmpenie. Cred că a bătut-o soarele în cap, spuse, expert, Gaspode. 

— S-ar putea. E foarte fierbinte, recunoscu Victor, luând-o în braţe și 
împleticindu-se ușor din pricina greutăţii. Haide, izbuti să rostească. S-o ducem în 
oraș. In curând se face noapte. 

Privi în jur, către copacii schilodiţi. Ușa se afla într-un soi de văioagă unde, 
aparent, era îndeajuns de multă umezeală pentru ca vegetaţia să fie mai puţin 
uscată decât în rest. 

— Ştii, locul ăsta îmi pare cunoscut, zise Victor. Aici am turnat primul clic. Aici 
am cunoscut-o. 

— Foarte romantic, spuse Gaspode din depărtare, grăbindu-se să plece, cu 
Laddie țopăind vesel împrejur. Dacă iese vreo scârboșenie pe ușa aia, puteți să-i 
spuneți Monstrul Nostru Special. 

— Hei, așteaptă! 

— Atunci grăbeșie-ie. 

— De ce-o fi vrut să fie lingură, oare? 

— Habar n-am... 

După plecarea lor, liniștea se revărsă la loc în văioagă. 

Ceva mai târziu, apuse soarele. Ultimele raze atinseră ușa, punând în evidenţă 
incrustaţiile aproape șterse. Cu puţină imaginaţie, acolo se distingea silueta unui 
bărbat. 

Cu o sabie. 

Cu un zgomot foarte, foarte slab, nisipul se scurgea de lângă ușă, pic cu pic. 
Până la miezul nopții, aceasta se mai deschisese încă puţin. 

Holy Wood visa. 


Visa că se trezeşte. 

Ruby stinse focurile sub marmite, așeză băncile pe mese și se pregăti să 
închidă barul. Dar, chiar înainte să stingă ultima lampă, se opri o clipă în fața 
oglinzii. 

Avea s-o aştepte și în seara aceea. Ca în fiecare seară. Fusese și înăuntru, 
rânjind pentru sine. Punea ceva la cale. 

Ruby ascultase de sfaturile unor fete care făceau filme și, pe lângă eșarfa de 
pene, mai investise și într-o pălărie cu boruri largi, cu un soi de oograah — parcă 
cireșe se numeau - pe ea. Fusese asigurată că efectul era dărâmător. 

Necazul, trebuia s-o recunoască, era că avea de-a face cu un trol foarte macho. 
De milioane de ani, femelele trol fuseseră atrase în mod firesc de masculii clădiţi 
precum un monolit cu un măr în vârf. Instinctele trădătoare ale lui Ruby îi trimiteau 
fel de fel de mesaje pe șira spinării, șoptindu-i viclene și insistente că picioarele 
strâmbe și colții alungiți reprezentau tot ce-și putea dori pe lumea asta o fată trol de 
la perechea sa. 

Firește, trolii ca Rock și Morry erau mult mai moderni și în stare de tot felul de 
lucruri — precum să folosească furculița și cuțitul, de pildă — dar Detritus avea în el 
ceva... reconfortrant. Poate că era modul în care dosul palmelor sale se freca atât 
de dinamic de sol. Și, dincolo de toate, Ruby era convinsă că era mai isteț decât 
părea. 

Și insistența lui oarbă, de neoprit, o fascina, într-o oarecare măsură. Tot 
instinctele erau de vină — inteligenţa nu fusese niciodată o trăsătură esenţială 
pentru supraviețuirea speciei lor. În plus, Ruby trebuia să recunoască un lucru: 
oricât s-ar fi străduit cu eșarfele de pene și pălăriile sofisticate, se apropia de 140 
de ani şi sărea cam cu 200 de kilograme de greutatea ideală. 

Măcar dacă i-ar fi venit și lui niște idei. 

Sau măcar una. 

Poate machiajul de care-i vorbiseră fetele merita încercat. 

Ruby oftă, stinse lampa, deschise ușa și păși drept în mijlocul unui labirint de 
rădăcini. 

Toată strada era blocată de un arbore uriaş. Pesemne că-l târâse după el cale 
de mai multe mile. Crengile care mai rămăseseră se ițeau de prin ferestre sau se 
fluturau melancolice în aer. 

Drept în mijloc era Detritus, stând mândru în echilibru pe trunchi, cu chipul 
sfâșiat într-un rânjet larg, cu brațele desfăcute larg în lături. 

— Taa-daa! făcu. 

Ruby oftă adânc. Amorul era lucru greu, pentru un trol. 


Bibliotecarul sili pagina să se deschidă, apoi o prinse cu lanţul. Cartea dădu să-l 
muște. 

Avea un caracter aidoma conţinutului — era ticăloasă și vicleană. 

Vorbea despre lucruri interzise. Mă rog, nu chiar interzise. Nimeni nu ajunsese 
să le interzică efectiv, pentru că, dincolo de toate, pentru asta trebuia să ajungi să 
le cunoşti, or asta era interzis. Dar conţinea, fără discuţie, genul de informaţii pe 
care, odată ce le dobândeai, îţi doreai să n-o fi făcut??. 

Legenda spunea că orice muritor care citea mai mult de câteva rânduri din 
varianta originală murea cu minţile rătăcite. Și era, fără îndoială, adevărat. Tot 
legenda spunea că erau în carte ilustraţii care i-ar fi înmuiat creierul până și unui 
om tare din fire. Și asta era, probabil, adevărat. Legenda îi dădea înainte, spunând 
că simplul act de a deschide Necrotelicomniconul te putea lăsa fără pielea de pe 
mână și antebraț. Nimeni nu știa dacă și asta era adevărat, dar suna îndeajuns de 
groaznic pentru a fi, şi nimeni n-avea de gând să experimenteze. 

Legenda avea multe de spus despre Necrotelicomnicon, de fapt, dar absolut 
nimic de spus despre urangutani care, dinspre partea ei, puteau să rupă cartea în 
bucăţi și s-o mănânce coaptă. Bibliotecarul nu păţise mare lucru după ce o 
consultase: doar o vagă durere de cap și o eczemă ușoară — dar asta nu însemna 
că trebuia să riște. Işi potrivi vizorul din sticlă fumurie și urmări cu degetul învelit în 
piele neagră Indexul; atinse de deget, cuvintele de pe pagină se zbârliră și 
încercară să-l muşte. 

Din când în când, Bibliotecarul ridica bucata de peliculă la lumina tremurătoare 
a torţei. 

Pe stânci erau scrijelite niște desene. Vântul și nisipul le făcuseră să pălească, 
dar nu încăpea îndoială că erau acolo. Și Bibliotecarul le văzuse deja, în altă parte. 


3 Necrotelicomniconul fusese scris de un necroroant din Klatch, cunoscut drept Achmed Nebunul, 
cu toate că el prefera să fie numit Achmed Câteo-dată-Mă-Cam-Doare-Capul. Se zice că ar fi scris 
cartea într-o zi, după ce băuse prea mult din ciudata cafea de Klatch, care nu doar că te trezește, ci te 
poartă dincolo de hotarele treziei, astfel că ajungi să zăreşti adevărata față a universului, în spatele 
acelor nori călduţi ai amăgirii de sine pe care formele de viaţă înzestrate cu inteligenţă îi generează, ca 
să nu o ia razna de tot. Despre viaţa lui dinainte de acest eveniment nu se știu prea multe, dat fiind că 
pagina intitulată „Despre Autor” a ars, cu de la sine putere, la scurtă vreme după moartea sa. Cu toate 
acestea, o secţiune intitulată „Alte Lucrări de Același Autor” arată că precedenta sa lucrare publicată 
fusese: Cartea de Povești Distractive cu Pisici a lui Achmed Căteodată-Mă-Cam-Doare-Capul, ceea ce 
ar putea explica multe. 

Găsi referința pe care-o căuta și, după o luptă scurtă în care se văzu nevoit să 
amenințe Necrotelicomniconul cu torta, sili cartea să întoarcă paginile. 

Veni mai aproape. 

Mare om și Achmed Câteodată-Mă-Mai-Doare-Capul ăsta! 

„... ŞI, se dzice că, pe dealul acela, se găsi o Uşă care ducea afară din Lume, iar 
oamenii din oraș se uitară să vadă Ce era Dincolo, fără să știe că între universuri îi 
aștepta Groaza..." 

Degetul Bibliotecarului se plimbă de la dreapta la stânga peste pictograme, apoi 
sări la următorul paragraf. 

„„.. Căci Aceia găsiră Poarta din Holy Wood şi năvăliră în Lume. lar într-o noapte 
se petrecură fel de fel de Nebunii, iar Haosul se înscăuna și Orașul se scufundă în 
Mare, și toți se făcură una cu peștii și homarii, în afară de puţinii care apucaseră să 
fugă...” 

Urangutanul își scoase buza în afară și se uită în josul paginii. 

„... Un Războinic Daurit care sili Bestiile să se retragă și salvă Lumea, și spuse 
Unde e Poarta, Acolo sunt şi Eu, Sunt cel născut din Holy Wood, spre paza 
Sălbaticei Idei. lar oamenii spuseră Ce e de făcut pentru a distruge pe vecie Poarta, 
iar el le spuse Asta nu e cu Putinţă, căci Poarta nu cunoaște Moarte, dar Eu am s-o 
străjuiesc spre binele vostru. lar ei, că doar nu erau născuți leri, temându-se mai 
mult de Medic decât de Boală, îi spuseră Ce-ai să ceri de la Noi, ca s-o Străjuieșiti. 
lar el crescu până ce ajunse cât un copac și spuse Numai să vă Amintiţi de Mine, că 
Nu Dorm. De trei ori pe zi să v-amintiţi de Holy Wood, căci altfel Orașele Lumii vor 
tremura și se vor Frânge, și-l veţi vedea pe Cel mai mare dintre Toate arzând în 
flăcări. Şi cu asta Războinicul Daurit își luă sabia de aur și pătrunse în Deal și 
rămase lângă Poartă, pentru vecie. lar oamenii își spuseră între ei Ce bizar, e leit 
Unchiu-meu Osbert...” 

Bibliotecarul dădu pagina. 

„... Dar erau printre ei, oameni şi animale laolaltă, cei atinși de farmecul din Holy 
Wood. Acesta străbate Generaţiile ca un străvechi blestem, până ce preoții nu-şi 
vor mai Aminti şi Cel Daurit va adormi. Și-atunci, Lumea să se ferească...” 

Bibliotecarul lăsă cartea să se închidă, cu zgomot. 

Legenda era răspândită — o mai citise cel puţin o dată, sau cel puţin cea mai 
mare parte din ea, din cărți mai puţin primejdioase decât aceea. In toate orașele de 
pe Câmpia Sto circulau variante. Cândva, în cețurile preistoriei, existase un oraș, 
mai mare decât Ankh-Morpork — dacă așa ceva era cu putinţă. lar locuitorii 
comiseseră ceva, un soi de crimă de nepovestit, nu doar împotriva Umanității sau 
zeilor, ci de-a dreptul împotriva alcătuirii universului, ceva atât de groaznic încât 
orașul se scufundase în mare, într-o noapte cu furtună. Numai câţiva oameni 
scăpaseră cu viață, pentru a le transmite neamurilor barbare din colţurile mai puţin 
progresiste ale Discului toate artele și meșteșugurile civilizaţiei, precum camăta și 
macrameul. 

Nimeni nu luase povestea în serios. Era, pur şi simplu, unul dintre acele mituri 
tip „Dacă mai faci, ai să orbești”, pe care civilizațiile obișnuiesc să le transmită din 
tată în fiu. 

La urma urmelor, Ankh-Morpork era, în genere, considerat drept un oraș 
ticăloșit până în măduva oaselor și nu părea să-și fi atras niciun fel de răzbunare 
supranaturală, cu toate că era cu putinţă ca aceasta să se fi petrecut fără s-o fi 
observat nimeni. 

După legendă, orașul fără nume se aflase undeva, foarte departe, și existase cu 
multă vreme în urmă. Nimeni nu știa unde, și nici măcar dacă existase cu adevărat. 

Bibliotecarul privi iarăși simbolurile. 

Îi erau foarte cunoscute. Se găseau peste tot, încrustate pe ruinele din Holy 
Wood. 


Azhural stătea pe culmea unui deluşor, uitându-se la marea de elefanţi care 
fremăta sub el. Ici, colo, o căruță de provizii se legăna printre trupurile cenușii, 
prăfuite, ca o barcă fără cârmă. O milă pătrată de savană fusese transformată 
într-o întindere de noroi, fără iarbă — cu toate că, după miros, avea să devină peticul 
cel mai înverzit de pe Disc, după căderea ploilor. 

Neguţătorul își șterse ochii cu un colț al robei. 

Trei sute șaizeci și trei! Cine-ar fi crezut? 

Aerul răsuna năprasnic de trâmbițăriie ascuţite ale celor trei sute șaizeci și trei 
de elefanți. lar, cu cetele de vânători și mesageri trimise deja înaintea lor, aveau să 
se adune mulți alţii. Cel puţin, așa spunea M'Bu. lar el, Azhural, n-avea de gând 
să-l contrazică. 

Ciudată treabă! Vreme de mai mulţi ani de zile îl considerase pe M'Bu un soi de 
zâmbet pe două picioare. Făcea treabă bună cu peria și lopata, dar nu s-ar fi putut 
numi un mare înfăptuitor. Apoi, pe neașteptate, cineva comandase o mie de 
elefanţi, iar băiatul ridicase capul, în ochi i se aprinsese o sclipire, și cu toții 
observaseră că sub rânjetul acela se ascundea un kilo-pachidermatolist iscusit, 
gata să răspundă chemării. Ciudat! Cunoșteai o persoană de o viaţă întreagă, și tot 
nu-ți dădeai seama că zeii o aduseseră pe această lume ca să miște dintr-un loc 
într-altul o mie de elefanţi. 

Azhural nu avea fii. Se hotărâse deja să-i lase totul asistentului său. Bine, în 
momentul respectiv, nu avea decât trei sute șaizeci şi trei de elefanţi și, hahaha, un 
schelet de mamut, dar intenţia conta. 

M'Bu se apropie de el cu paşi mărunți şi cu un clipboard strâns la subsuoară. 

— Totu-i gata, șefu', spuse. Aşteptăm OK-ul. 

Azhural își îndreptă umerii, privi împrejur, peste câmpia fremătândă, baobabii 
din depărtare, munții roșiatici. Da. Munţii. Munţii îl preocupau. li pomenise de ei și 
lui M'Bu, care răspunsese: „Podurile alea, șefu', le trecem când ajungem la ele”, iar 
când Azhural obiectase că, de fapt, podurile nu existau, băiatul îl privise ferm în 
ochi şi-i spusese: „întâi le facem, p-ormă le trecem”. 

Departe, dincolo de munți, era Marea Circulară, Ankh-Morpork și locul acela 
numit Holy Wood. Locuri îndepărtate, cu nume ciudate. 

Peste savană adia un vânt, aducând cu el șoapte slabe, chiar şi acolo. 

Azhural ridică bastonul. 

— Până în Ankh-Morpork sunt cincisprezece mii de mile, spuse. Avem trei sute 
șaizeci și trei de elefanţi, cincizeci de căruţe cu provizii, musonul stă să înceapă, şi 
noi purtăm pe ochi... pe ochi... niște chestii ca de sticlă, doar că negre... 

Ajuns aici, se opri, încrețindu-și fruntea. Parcă își ascultase propriul glas, fără să 
priceapă ce zicea. Aerul părea să sclipească, îl văzu pe MBu care se holba la el. 
Ridică din umeri. 

— Să mergem, spuse. 

M'Bu își duse mâinile pâlnie la gură. Nu închisese un ochi toată noaptea, 
plănuind. 

— Detașamentul Albastru, bilong Unchiul N'gru — înainte! Strigă. Detașamentul 
Galben, bilong Tuşa Googool — înainte! Detașamentul verde, bilong Văr de-al 
doilea Ikck — înainte... 

Un ceas după aceea, savana de la poalele delușorului era pustie, cu excepția 
unui miliard de muște și a unui gândac de bălegar care nu-și putea crede ochilor de 
fericire. 

Ceva făcu „plic” în praful roșu, săpând un mic crater. 

Apoi iarăși și iarăși. 

Un trăsnet despică trunchiul unui baobab din apropiere 

Incepură ploile. 


Pe Victor începuse să-l doară spatele. Pe hârtie, fetele salvate și duse în braţe 
de cavalerii lor dădeau bine, dar, după prima sută de yarzi, apăreau și 
dezavantajele. 

— Ai idee unde stă? spuse. Și dacă e pe-aproape? 

— Habar n-am, răspunse Gaspode. 

— Cândva mi-a zis că sub ea este o prăvălie de haine, zise Victor. 

— Înseamnă că e pe aleea aia de lângă Borgie, replică Gaspode. 

Cei doi câini îl conduseră pe felurite alei, apoi o apucară în sus, pe o scară cam 
șubredă. Poate că mirosul îi condusese către locuinţa lui Ginger — Victor n-avea de 
gând să se pună cu misterioasele simţuri animale, așa că urcă și el pe scara din 
spate, furișându-se cât putea mai încet. Avea o vagă idee că astfel de locuri erau 
adesea infestate cu prădători din specia Proprietăreselor — ramura Comună, zisă și 
Foarte Suspicioasă —, iar el avea, și așa, destule probleme. 

Impinse ușa, folosindu-se de picioarele lui Ginger. 

Camera era mică, joasă și plină de mobile din acelea prăpădite, la mâna a doua, 
care se întâlnesc peste tot în multivers, în camerele închiriate. Cel puţin așa fusese 
la început. 

Acum, era mobilată cu Ginger. 


Păstrase toate afișele. Chiar și cele de la început, pe care numele ei apărea cu 
litere foarte mici, în rolul „Unei fete”. Erau prinse în piuneze pe pereţi. Chipul lui 
Ginger — și al lui însuși — se holba la Victor din toate unghiurile. 

La un capăt al micuței încăperi era o oglindă mare, cu două lumânări pe 
jumătate consumate. 

Cu mare grijă, Victor lăsă fata pe patul îngust, apoi privi foarte atent în jur. Al 
șaselea simţ al său — împreună cu al șaptelea și al optulea — intrase în alertă. 

Se afla într-un loc fermecat. 

— E ca un soi de templu, spuse. Un templu închinat... ei. 

— Mi s-a făcut pielea de găină, zise Gaspode. 

Victor se holbă în jur. Chiar dacă izbutise, cu mari eforturi, să nu dobândească 
niciodată pălăria ţuguiată și toiagul, instinctele vrăjitoreşii tot i se dezvoltaseră. 
Brusc, îi apărură în fața ochilor orașul scufundat, caracatițele care pluteau hotărâte 
printre arcadele inundate și homarii care supravegheau străzile. 

— Destinului nu-i place când oamenii ocupă mai mult spațiu decât ar trebui. 
Toată lumea știe. 

„Am să fiu cea mai celebră femeie din toată lumea, se gândi Victor. Așa a spus.” 
Clătină din cap. 

— Nu, nu, spuse cu glas tare. Există o altă explicaţie: îi plac afişele. E pur și 
simplu vanitoasă. 

Dar nu părea credibil, nici măcar pentru el. Camera aproape vibra de... 

... De ce oare? Nu mai simţise niciodată așa ceva. Era un soi de putere acolo, 
evident. Ceva care-i mângâia ademenitor simţurile. Nu era chiar magie — cel puţin 
nu cea cu care era el obișnuit —, dar era ceva care părea aidoma ei, fără ca, de fapt, 
să fie, precum zahărul și sărea, care aveau aceeași formă și culoare, dar... 

Ambiţia nu era ceva magic. Era o putere, da, dar nu de natură magică. Sau, 
oare...? 

Magia nu era grea — iată secretul pe care întregul edificiu baroc al vrăjitoriei 
fusese menit să-l străjuiască. Orice om înzestrat cu puţină inteligenţă și îndeajuns 
de multă stăruință putea face vrăji. lată de ce vrăjitorii inventaseră atâtea ritualuri şi 
toată afacerea cu pălăriile țuguiate. 

Șmecheria era să scapi cu bine, după ce făceai vrăji. 

Căci specia umană putea fi comparată cu un lan de grâu, iar cei care foloseau 
magia erau niște spice care creşteau ceva mai înalte — nu mult, dar suficient pentru 
a ieși în evidenţă. Aceștia atrăgeau atenția zeilor, precum și — Victor șovăi — a Altor 
făpturi. Din afara lumii. 

În general, oamenii care foloseau magia fără să știe ce făceau aveau parte de 
un sfârșit neplăcut. 

Uneori sfârșeau împrăștiați prin toată camera. 

Se gândi la Ginger, aşa cum o văzuse pe plajă. „Vreau să fiu cea mai celebră 
femeie din întreaga lume.” Poate că asta era noutatea, dacă se gândea bine. Nu 
era ca pofta de aur, de putere, de avuţii — lucruri banale, care făceau de multă 
vreme parte din universul umanității. Era doar o poftă de a fi tu însuţi, cât mai mare 
cu putință. Nu era o poftă de ceva concret, ci poftă de a fi. 

Clătină din cap. Se afla într-o cămăruţă dintr-o clădire prăpădită dintr-un oraș 
care era aproape la fel de (i)real precum... precum... precum, de pildă, grosimea 
unui clic. Nu era locul potrivit pentru asemenea gânduri. 

Lucrul cel mai important era să nu uite că Holy Wood nu era, câtuși de puţin, un 
loc adevărat. 

Se uită iarăși lung la afișe. „În viaţă ai o singură șansă, îi spusese ea. Trăiești 
vreo șaptezeci de ani şi, dacă ai noroc, primeşti o șansă. Să ne gândim la toți 
schiorii talentaţi care se nasc în deșert. La toți fierarii de geniu care s-au născut cu 
sute de ani înainte să fi fost inventat calul. La toate înzestrările rămase nefolosite. 
La toate șansele irosite.” 

„Ce noroc, se gândi el, mohorât, că s-a-ntâmplat să apuc aceste vremuri.” 

Ginger se foi în somn. Măcar răsufla ceva mai regulat. 

— Haide, spuse Gaspode. Nu se cuvine să fii singur în budoarul unei 
domnișoare. 

— Dar nu sunt singur, spuse Victor. E și ea cu mine. 

— Tocmai, tăcu Gaspode. 

— Ham, adăugă și Laddie, loial. 

— Ştii, spuse Victor, urmându-i pe câinii care coborau, încep să cred că aici e 
ceva în neregulă. Se întâmplă ceva și nu știu ce. De ce încerca să intre în 
încăperea de sub deal? 

— Pesemne că-i în cârdășie cu Puterile de Taină, zise Gaspode. 

— Orașul, dealul, cartea și toate cele, continuă Victor, fără să-l ia în seamă. Ar fi 
ușor de explicat, dacă aș înțelege ce le leagă. 

Apoi ieși în lumina soarelui la amurg, printre toate sclipirile și zgomotele din Holy 
Wood. 

— Mâine, pe zi, o să urcăm acolo şi o să cercetăm locul așa cum se cuvine, 
spuse. 

— Nici vorbă, zise Gaspode. Din pricină că mâine mergem în Ankh-Morpork, ai 
uitat? 

— Mergem? făcu Victor. Ginger și cu mine, poate. Dar tu? 

— Merge și Laddie, zise Gaspode. lar eu... 

— Bravo, Laddie! 

— Da, da, bine. l-am auzit pe dresori vorbind. Așa că trebuie să fiu și eu acolo, 
să am grijă să nu intre în vreun bucluc, înţelegi cum vine treaba. 

— Ei, căscă Victor, eu mă duc să mă culc. Probabil că va trebui să ne trezim 
devreme. 

Gaspode privi nevinovat în susul și în josul aleii. Undeva, o ușă se deschise și 
se auzi râsul unui bețiv. 

— lo mă gândeam să facem câţiva pași înainte de culcare, zise. Ca să-i arăt lui 
Laddie... 

— Laddie, bravo, Laddie! 

— ... împrejurimile și restul. 

Victor nu părea prea convins. 

— Dar nu întârzia prea mult, spuse. Ceilalţi au să se-ngrijoreze. 

— Da, bine, bine, făcu Gaspode. Noapte bună. Apoi se așeză și-l privi plecând. 

— Hm, spuse, într-o șoaptă puturoasă, vezi să nu se-ngrijoreze cineva de mine. 

Se uită urât la Laddie, care sări ascultător în picioare. 

— Așa, cățelică, zise, e vremea să-ţi începi ucenicia. Lecţia unu, Cum să 
Ciupești Băutură pe Gratis în baruri. Norocul tău, adăugă, că m-ai întâlnit. 

Două siluete canine se împleticiră pe stradă în miez de noapte. 

— Șuntem nijte mielușei, urla Gaspode, care nu mai șștiu dă ei... Ham! Ham! 
Ham! Șuntem mieii rătăciși, care... care... care... 

Apoi se pleoști și se scarpină la ureche sau, măcar, în locul în care parcă, cine 
știe, i se afla urechea. Laba din spate îi tremura nesigură prin aer. Laddie îl privi cu 
milă. 

Mare mirare, dar seara ieșise minunat. Până atunci, Gaspode obținuse de băut 
pe gratis nefăcând altceva decât să se așeze și să se uite lung la oameni, până ce 
aceștia începeau să se simtă prost și-i turnau ceva bere într-o farfuriuță, sperând 
că avea s-o bea și să plece. Era un proces lent și plicticos, dar dădea rezultate. 
Laddie, însă... 

Laddie făcea şmecherii. Laddie știa să bea din sticlă. Laddie ştia să indice, prin 
lătrat, câte degete ridica omul. Și Gaspode știa, firește, numai că nu-i trecuse 
niciodată prin cap că o asemenea îndeletnicire putea fi răsplătită. 

Laddie știa să depisteze tinerele femei care erau scoase în oraș de cine știe ce 
porc cu gânduri mari, să-şi lase capul în poala lor și să le arunce priviri atât de 
intense, încât porcul ajungea să-i cumpere o farfuriuță de bere și o punguţă de 
biscuiţi în formă de peștișori, doar pentru a-și impresiona potenţiala iubită. 
Gaspode nu izbutise niciodată s-o facă, pentru că 1. Avea picioarele prea scurte și 
2. Oricum nu obținea nimic altceva decât zbierete. 

Așa că se mulţumise să șadă întins sub masă, privindu-l pe celălalt, mai întâi 
uimit și dezaprobator, apoi uimit, dezaprobator și din ce în ce mai ametit, căci 
Laddie era foarte generos cu berea pe care-o primea. lar acum că fuseseră 
amândoi azvârliți afară, Gaspode hotărî că venise momentul pentru o prelegere 
despre ce însemna cu adevărat să fii câine. 

— Nişiodată să nu te ulime... ușilemi... umilești în fața la oameni, zise. Îi 
dezamăjeșști pă toţi. Dacă unu’ ca tine să bucură atâta când vede un om, n-o să ne 
mai șșcuturăm niciodată de lanșurile sclaviei care ne încătușșează de ei. Am fost 
scârbit, dar absolut scârbit, dă-mi voie, când te-ai apucat să fași pe mortul cu 
labele-n sus. 

— Ham. 

— Nu eșști decât un câine de pază al imperialismului omenesc, îl dojeni 
Gaspode cu asprime. 

Laddie își acoperi botul cu labele din față. Gaspode încercă să se ridice, se 
împiedică și se lăsă să cadă la loc. După o vreme, două lacrimi uriașe i se scurseră 
pe bot. 

— Fireşșște, spuse, io n-am avut nişi o șansă în viașă, știi? făcu, izbutind apoi 
să se ridice pe toate cele patru picioare. Adică, uită-te cum a-nceput totul. Am fost 
aruncat în râu, într-un sac. Un sac, prişepi? Sărmanul cățeluș dășchide ochii să 
privească uimit lumea șea mare, știi tu cum vine, și top! E în sac. Vreme dă două 
săptămâni am crezut că maică-mea-i-o cărămidă. 

— Haam, făcu Laddie, cu simpatie, dar fără să-l înțeleagă. 

— Norocu' meu că m-au ajvâriit tocma' în Ankh, continuă Gaspode. În orișe alt 
râu, m-aș fi înecat și aș fi ajuns în raiu’ cățelesc. Aud că șică, când mori, vine un 

câine mare și negru și zișe că ţi-a bătut șesul... șișul... șiasul. Cu ochii în gol, 
căzând pe gânduri, adăugă: Da’ în Ankh nu te poţi îneca. Najpa râu, Ankhu'! 

— Ham. 

— Aşa seva, nişi un câine n-ar trebui să pățească, zise Gaspode. La figurat, 
fireșște. 

— Ham. 

Cu ochii încețoșaţi, Gaspode privi chipul atent, vesel și absolut nătâng al lui 
Laddie. 

— Ce pașștele mă-sii, că tu nu-nţeleji nimic din ce-ţi spun, nu? mormăi. 

— Ham, ham, spuse Laddie, cerșind mângâiere. 

— Ferișitule, oftă Gaspode. 

La celălalt capăt al aleii se auzi o hărmălaie de glasuri, apoi unul care rosti, cu 
evidentă ușurare: 

— Uite-l acolo! Laddie, aici băiatule! 

— Omul! mârâi Gaspode. Nu eşști obligat să te duși. 

— Bravo, Laddie! Bravo, Laddie, bravo! latră celălalt, apropiindu-se ascultător, 
deși cam nesigur pe picioare. 

— Te-am căutat peste tot! mormăi un dresor, ridicând băţul. 

— Nu-l lovi! spuse celălalt. Ai să strici totul. 

Trase cu ochiul pe alee și întâlni, din partea opusă, privirea fixă a lui Gaspode. 

— Uite și javra aia de care nu mai scăpăm, spuse. Când îl văd, mă trec 
căldurile. 

— Dă cu ceva în ea, propuse celălalt. 

Dresorul se aplecă și ridică o piatră, dar, când se ridică la loc, aleea era pustie. 
Beat sau treaz, în anumite împrejurări Gaspode avea reflexe ireproşabile. 

— Vezi? făcu dresorul, uitându-se urât în umbre, parcă-mi citește gândurile. 

— Cine, potaia aia? făcu tovarășul său. Nu-ţi mai face griji. Mai bine hai să-i 
punem ăstuia lesă și să-l ducem înapoi până nu află domnul Dibbler. 

Ascultător, Laddie se lăsă dus îndărăt la Veacul Vulpii Zburătoare și, legat cu un 
lanţ, în cușca sa. Situaţia nu-i prea plăcea, dar era greu să fie sigur de asta, în 
labirintul de îndatoriri, obligaţii și umbre de emoții din care era alcătuită ceea ce, în 
lipsă de un cuvânt mai potrivit, trebuia numită mintea sa. 

Trase de câteva ori de lanț, pentru a-l pune la încercare, apoi se întinse pe jos, 
așteptând să vadă ce-avea să urmeze. După o vreme, un glas răgușit de dincolo de 
gard spuse: 

— Aş putea să-ţi trimit un os cu o pilă în el, dar n-ai face decât s-o înghiți. 

Laddie ridică botul. 

— Bravo, Laddie! Bravo, Gaspode! 

— Şşş, $$$! Măcar ar trebui să te lase să vezi un avocat, zise Gaspode. 
Lanţurile astea contravin drepturilor omului. 

— Ham. 

— Oricum, te-am răzbunat. M-am ţinut după scârbosu' ăla pân-acasă și i-am 
stropit toată ușa din faţă. 

— Ham. 

Gaspode oftă și se îndepărtă. Din când în când, în străfundurile minţii sale, se 
întreba dacă, la urma urmelor, ar fi fost chiar așa de rău să aparțină și el cuiva. Nu 
doar să fie al lor, să-l lege cine știe unde, ci să le aparţină cu adevărat, să fie fericit 
că-i vede, să le aducă papucii în dinţi și să se stingă de dor când mureau etc. Lui 
Laddie chiar îi plăceau astfel de lucruri — deşi, nu era atât vorba de „plăcere”, cât de 
un soi de instinct. Posomorât, Gaspode se întrebă dacă nu cumva asta însemna, 
cu adevărat, să fii câine, şi mârâi pe înfundate. Dacă era pe-așa, el unul își băga 
picioarele. Pentru că a fi un adevărat câine nu avea nimic de-a face cu papucii, 
plimbările și dorul de stăpân — era sigur de asta. A fi câine însemna să fii un dur, să 
nu depinzi de nimeni și să fii rău. 

Da. 

Gaspode auzise cândva că toți câinii se puteau împerechea între ei, ajungând, 
chiar, până la strămoșii lupi. Așadar, se putea spune că în fiecare câine, undeva în 
străfunduri, se ascundea un lup. Puteai face dintr-un lup un câine, dar nu puteai da 
afară lupul din el. lar când îţi cădea blana și puricii se trezeau la viaţă, și porneau să 
se ospăteze, acesta era singurul gând care te mai putea consola. 

Gaspode se întrebă cum se proceda pentru a te împerechea cu o lupoaică, și ce 
ți se putea întâmpla după. Mă rog, nu că ar fi contat. Ceea ce conta, însă, era că 
adevărații câini nu erau cei care înnebuneau de plăcere, de câte ori un om le 
adresă vreun cuvânt. 

Da. 

Mâărâi la un morman de gunoi, parcă provocându-l să-și exprime și el părerea. 

Mormanul fremăta, iar un chip felin cu un pește răposat în dinţi se holbă la el. 
Gaspode tocmai se pregătea să latre, cam fără chef, numai de dragul tradițiilor, 
când celălalt scuipă peștele și-i vorbi: 

— Salut, Gaspode. 

— A, salut, motane, se linişti Gaspode. Nu te supăra, n-am știut că ești tu. 

— Şe mă seacă peșștii, zise motanul, dar măcar ășștia nu vorbesc. 

Mormanul de gunoi fremătă iarăși, iar Chiţ, șoarecele, ieși la suprafaţă. 

— Da’ ce faceţi aicea? întrebă Gaspode. Parcă spuneaţi că erați mai în 
siguranţă pe deal. 

— Ş-a terminat, zise motanul. Parcă bântuie tot felu’ de chestii p-acolo. 

— Păi, și? se încruntă a dojană Gaspode. Pentru un motan, asta ar trebui să fie 
ideal. 

— Moea, dar nu şi când din blană-ncep să-ţi sară scântei aurii, pământul se 
clatină tot timpul și mai auzi și voși, zise motanul. Devine de-a dreptu' paranormal. 

— Aşa că am plecat cu toţii, zise Chiţ. Bocănilă și rața s-au ascuns printre dune. 

De pe gard cobori o altă pisică — mare, tărcată și lipsită de binecuvântata 
inteligenţă tip Holy Wood. Văzând un șoarece care ședea atât de liniştit în prezența 
unui semen de-al său, se uită lung. 

— Trimite-o la plimbare, făcu Chiţ, înghiontind motanul, care se uită urât la 
nou-venit. 

— Hai, cărelu', spuse. Hai, hai, valea. Să mor io’, e de-a dreptu’ umilitor. 

— Nu doar pentru tine, zise Gaspode, în timp ce pisica străină pleca, scuturând 
din cap. Dacă mă văd câinii din orașul ăsta stând la taclale cu o pisică, s-a zis cu 
reputația mea. 

— Ne gândiserăm, făcu motanul, stânjenit, trăgând cu ochiul la Chit, dacă n-ar fi 
bine să ne resemnăm și să vedem dacă... dacă... dacă... 

— Dacă nu ne putem găsi și noi un loc în industria imaginilor mişcătoare, spuse 
Chit. Ce crezi? 

— Împreună? zise Gaspode, iar ei încuviințară. Nici vorbă, le spuse. Cine 
credeţi voi că ar fi dispus să plătească pentru a vedea șoareci și pisici 
fugărindu-se? Nici de câini nu le pasă, decât dacă îi văd ţinându-se numai după 
oameni, așa că sunt absolut convins că un șoarece și o pisică n-au să le spună 
nimic. Ascuitaţi-mă pe mine, că știu cum stă treaba. 

— Păi, atunci ar fi cazul ca omul ăla al tău să facă ce-o face ca să putem pleca 
acasă, se răsti șoarecele. Să nu mai stea cu mâinile în sân. Nu-i bun de nimic. 

— E îndrăgostit, spuse Gaspode. Situaţia-i tare nasoală. 

— Da, şştiu, spuse cu compasiune motanul. Toată lumea aruncă-n tine cu 
bocanși vechi. 

— Bocanci? făcu șoarecele. 

— Eu asta pățeam când mă-ndrăgosteam, spuse motanul nostalgic. 

— Pentru oameni e altfel, interveni Gaspode, cam nesigur. Ei n-au treabă atâta 
cu găleţile cu apă sau cu bocancii, cât cu... ăăă... florile și certurile, și alte cele. 

— l-am văzut eu p-ăștia doi, spuse Chit. Ea îl crede un dobitoc. 

— Tocmai, adăugă Gaspode. Așa-i iubirea. 

— Eu prefer bocanșii, spuse motanul, ridicând din umeri. Măcar așa, știi cum 
stai. 


Spiritul sclipitor se revărsă din Holy Wood către lume. Cândva, fusese un 
pârâiaș, acum era un torent care gâlgâia prin venele oamenilor și chiar ale 
animalelor. De câte ori tehnicienii învârteau la manivelă, era și el acolo. De câte ori 
tâmplarii bocăneau cu ciocanele lor, o făceau pentru Holy Wood. Era peste tot, în 
tocana de la Borgle, în nisip, în văzduh... Creștea. 

Și era pe cale să înflorească. 

Lua-Mi-aș Singur Beregata Dibbler — care, de la o vreme, prefera să i se spună 
LMSB — se ridică în capul oaselor, în pat, și rămase cu ochii în gol, pierduţi în 
întuneric. 

In mintea sa, un oraș ardea. 

Cu gesturi febrile, se întinse după chibrituri, izbuti să aprindă lumânarea și, în 
cele din urmă, găsi o pană, numai că nu avea hârtie. Și totuși, le poruncise tuturor 
să aibă grijă să fie ceva hârtie în dormitorul său, în caz că-i venea vreo idee în 
somn — căci atunci era momentul cel mai propice. 

Măcar avea pană și cerneală... 

Prin fața ochilor săi pluteau imagini. Dacă nu le prindea, aveau să dispară 
pentru totdeauna... 

Inşfacă pana și începu să scrie pe cearșafuri. 

Un Bărbat și o Femeie pârjoliți de Amor într-un Oraș Sfâșiat de Război Șivil! 

Până scârțâia și împroșca cearșafurile aspre de în. 

Da! Da! Asta era! 

O să le-arate el tuturor. La gunoi cu piramidele caraghioase din gips și palatele 
de doi bani! Ăsta era adevăratul clic! Viitorii istorici care aveau să scrie despre Holy 
Wood îl vor arăta și vor spune: lată Clicul Clicurilor! 

Troli! Lupte! lubiri! Bărbaţi cu mustăcioară! Aventurieri! Și o femeie care se luptă 
să-și păstreze... Dibbler șovăi... prețioasa ceva-acolo, ne mai gândim noi, în 
vârtegiul unei lumi nebune! 

Pana fremăta și sfâșia pânza, în goana sa. 

Frate contra frate! Femei în rochii cu crinolină, pălmuindu-i pe bărbați! Puterea 
unei dinastii, fărâmată! Un oraș care arde! Nu de pasiune, a se nota, ci de foc! 
Poate chiar... 

Işi mușcă buza. 

Da. Asta era momentul! Da! 

O mie de elefanți! 

(Ceva mai târziu, Soll Dibbler avea să spună: 

— Uite ce-i, Unchiule, războiul civil din Ankh-Morpork e o idee nemaipomenită. 
E minunat. Eveniment istoric de prim rang, e minunat. Numai că niciun istoric n-a 
pomenit nici măcar o dată de elefanți. 

— A fost ditamai războiul, avea să obiecteze Dibbler. Le-o mai fi scăpat câte 
ceva. 

— Poate, dar nu o mie de elefanţi. Părerea mea. 

— Cine conduce studioul ăsta? 

— Dac-o iei aşa... 

— Ascultă, avea să spună Dibbler. N-or fi avut ei o mie de elefanţi, dar noi o 
s-avem, căci o mie de elefanți sună mai adevărat. OK?) 

Incet-încet, cearșaful se umplu cu rezultatul entuziasmului lui Dibbler. Ajunse la 
capăt și continuă pe scândurile patului. 

Pe zei, asta era adevărata artă! Gata cu luptele de doi bani. Aveau să fie acolo 
aproape toți tehnicienii din Holy Wood! 

Se lăsă pe spate gâfâind, epuizat, dar fericit. Avea totul în minte. Practic, clicul 
era gata. 

Îi mai trebuia doar titlul. Ceva care să sune bine. Ceva ce oamenii aveau să ţină 
minte. Ceva... se scarpină cu pana pe bărbie... ceva ce sugera că viața oamenilor 
de rând este ca o mână de praf prinsă în furtunile istoriei. Furtuni, asta era! Minunat 
simbol, furtuna. Tunete. Trăsnete. Ploaie. Vânt. 

Vântul! Da! 

Se târâi îndărăt la capătul cearșaiului și scrise, cu mare grijă: 

PRADĂ RAFALELOR. 


Victor se foia în patul îngust, încercând să adoarmă. Prin mintea sa amorțită se 
învârtejeau imagini. Curse de care, corăbii de pirați și altele pe care nu le putea 
deosebi, iar în mijlocul acestui uragan o făptură care urcă pe un turn. Ceva uriaș, 
înfricoșător, care sfida lumea cu rânjetul său. Și altcineva care tipa... 

Se ridică în capul oaselor, scăldat în sudoare. 

După câteva minute, se dădu jos din pat și merse la fereastră. 
Inălțându-se dincolo de luminile orașului, dealul Holy Wood se deslușea 
întunecat și sumbru în lumina slabă a zorilor. Se anunţa încă o zi frumoasă. 


Visele de Holy Wood se scurgeau pe străzi, în valuri aurii uriașe, invizibile. 

Și Altceva sosi împreună cu ele. 

Ceva ce niciodată, niciodată nu visa. Ceva ce nici nu adormea vreodată. 

Ginger cobori din pat și privi şi ea dealul, cu toate că, probabil, nu-l văzu. 
Mișcându-se ca o oarbă într-o încăpere cunoscută, se apropie cu paşi mici de ușă, 
cobori treptele și ieşi afară, în noapte. 

Un câine micut, un motan și un șoarece o urmăreau dintre umbre, în timp ce ea 
străbătea tăcută aleea, îndreptându-se spre deal. 

— l-aţi văzut ochii? făcu Gaspode. 

— Sclipeau, zise motanul. Ce scârboșșenie! 

— Se duce pe deal, continuă câinele. Asta nu-mi place. 

— Şi ce dacă? zise Chiţ. E tot timpul pe-acolo. Se duce în fiecare noapte și se 
învârte peste tot, cu o mutră tragică. 

— Poftim? 

— În fiecare noapte. Credeam că e din pricina poveștii ăsteia cu amorul. 

— Dar ceva nu-i în regulă, se vede din cum se mișcă... spuse disperat 
Gaspode. Nici nu poți spune că pășește, mai degrabă se târâie. Ca și cum ar fi 
atrasă de o voce tăinuită, nu așa se spune? 

— Mie nu mi se pare, zise Chiţ. După capul meu, toți care merg în două picioare 
se târâie. 

— Dar uită-te ce faţă are! Clar, e ceva în neregulă cu ea. 

— Firește că-i ceva în neregulă cu ea. E om, spuse Chit. Gaspode se gândi la 
ce-i rămânea de făcut. Nu mare lucru. 

Putea, firește, să se ducă după Victor și să-l aducă acolo, dar se hotărî să n-o 
facă. Prea aducea cu stilul entuziast și prostesc al lui Laddie. De parcă un câine 
care adulmecă o taină nu avea nimic altceva de făcut decât să găsească un om s-o 
deslușească. Așa că se apropie în fugă de Ginger și apucă strâns în dinţii poala 
cămășii sale de noapte. Ea, însă, merse mai departe, târâindu-l în urma sa. 
Motanul râse — cu puţin prea mult sarcasm, după părerea lui Gaspode. 

— Hai, scularea, don'șoară, mârâi el, dându-i drumul la cămașă; Ginger merse 
mai departe. 

— Vezi? făcu motanul. Dă-le un deget opozabil șși, mamă, mamă, ce speciali 
șe mai cred. 

— Mă duc după ea, se hotărî Gaspode. O fată singură, noaptea, poate s-o 
pățească. 

— Așșa-ș toți câinii, îi zise motanul lui Chit. Umblă cu limba scoasă după 
oameni. Șiai șă vezi şe urmează: o zgardă de diamant și un castron cu numele șău 
pe el, pot șă pun pariu! 

— Dacă ţi s-a urât cu blana pe care-o ai, pisoiaș, te rezolv eu imediat, se răsti 
Gaspode, arătându-și colții cariaţi. 

— Cum îşi permişi șă vorbeșști aşşa? făcu motanul, ridicându-și cu trufie botul. 
Hai, Chiş! Șă ne gășim o grămadă de gunoi unde nu şunt atâtea mijerii. 

Şi-i întoarseră spatele. Gaspode se încruntă. 

— Felină proastă! strigă în urma lor. 

„Apoi o apucă pe urmele lui Ginger, simţindu-sc foarte nemulțumit de sine 
însuși. Dacă aș fi lup, ceea ce, la urma urmelor, sunt, se gândi, ar trebui să-mi casc 
fălcile și aşa mai departe. O fată care se plimbă singură ar fi în mare primejdie cu 
mine. Aș putea s-o atac, aș putea s-o atac în orice clipă, doar că prefer să nu. Și, în 
orice caz, nimeni nu poate spune că mă aflu aici ca s-o păzesc. Știu că Victor așa 
mi-a spus, dar eu nu sunt genul de câine care face ce-i spun oamenii. Să-i văd eu 
pe oamenii ăia în stare să-mi dea mie ordine. Le-aș rupe beregata, uite-așa. Ha! 

Dar, dacă i s-ar întâmpla ceva ăsteia, ălălalt și-ar pierde minţile și, pesemne, ar 
uita să mă hrănească. Nu că un câine ca mine are nevoie de oameni pentru a-și 
găsi hrana, câtă vreme aș putea să mă pierd în pădure, pe urmele renilor, să le sar 
în spate şi să le sfâșii beregăţile, dar e tare bine să primești totul pe o tipsie." 

Ginger mergea destul de repede. Gaspode alerga cu limba scoasă, încercând 
să n-o piardă din ochi. II durea capul. Până la urmă, își îngădui să privească 
împrejur de câteva ori, cu ochii mijiţi, ca să vadă dacă nu cumva îl urmărea vreun 
alt câine. Dacă dădea de vreunul, se gândi, putea să se prefacă, să lase să creadă 
că o urmărea. De fapt, asta și făcea. Da. Necazul era că nu fusese niciodată prea 
rezistent, și acum îi venea destul de greu să țină pasul. Putea să aibă și ea decența 
să mai încetinească. 

Ginger începu să urce dealul. Gaspode se gândi să latre tare, iar dacă, după 
aceea, cineva avea să-i reamintească de asta, putea să pretindă că dorise s-o 
sperie. Necazul era că de-abia mai putea răsufla — nu putea scoate decât, cel mult, 
un ameninţător gâfâit. 

Ginger trecu de o înălţime și dispăru în văioaga dintre copaci. 

Gaspode o urmă, împleticindu-se, apoi se îndreptă, deschise gura să scoată un 
scâncet de avertizare, şi aproape că-și înghiţi limba. Ușa se mai deschisese puțin. 
Chiar sub privirile lui, un morman de nisip se prăvăli la vale. 

Începu să audă glasuri. Rosteau ceva, dar parcă nu cuvinte, ci schelete de 
cuvinte, sensuri fără niciun fel de mască. | se învârtejeau în capul alungit ca niște 
țânțari cerșetori, implorând, lingușind și... 

— Era cel mai celebru câine din lume. Avea blană frumos pieptănată, mare și 
cârlionțată, o siluetă zveltă și dinţi albi și puternici. In fața iui apărură tot felul de tăvi, 
încărcate nu cu organele multicolore și misterioase cu care era obișnuit, ci cu fleici 
de un roşșu-închis. Intr-un castron cu numele său pe el era apă limpede — nu, bere. 
Miresme ademenitoare lăsau să se-nţeleagă că mai multe căţele de familie bună 
de-abia așteptau să-l cunoască, după ce avea să termine masa. Mii de oameni îl 
considerau minunat. Avea o zgardă pe care stătea scris numele său și... 

Nu, asta sigur nu era bine. Fără zgardă. Dacă acceptai zgarda, ce putea să 
urmeze? Poate vreo jucărie cu muzicuţă, nici mai mult, nici mai puţin. Vârtejul de 
imagini se tulbură și dispăru, dar apoi... 

— Ceata de lupi plutea printre copacii întunecațţi, acoperiți de zăpadă, 
ținându-se după el, cu boturile căscate. Picioarele lungi înghițeau distanţele. 

Oamenii care fugeau pe sanie nu aveau nicio șansă; unul căzu în lături, când o 
tălpică se lovi de o crenguţă, și rămase întins pe zăpadă, urlând, în timp ce 
Gaspode și lupii săi se năpustiră... 

„Nu, nu era nici asta corect, se gândi Gaspode, nefericit. De fapt, oamenii nu 
erau de mâncare. Numai zeii puteau ști cât de tare te scoteau din sărite, dar, una 
peste alta, nu puteai să-i mănânci.” 

Amestecul instinctelor ameninţa să-i scurtcircuiteze mintea schizoidă de câine. 

Scârbite, glasurile îl lăsară în pace şi își îndreptară atenţia către Ginger care, cu 
multă aplicaţie, încerca să mai dea la o parte niște nisip. 

Unul dintre puricii lui Gaspode îl ciupi aspru. Pesemne că se visa cel mai mare 
purice din lume. Din instinct, ridică piciorul pentru a se scărpina, și vraja se rupse. 
Clipi. 

— Fir-ar a naibii de treabă, scânci el. Deci asta se întâmplă cu oamenii! Oare pe 
ea ce-o fac să viseze? 

Părul de pe spate i se zbârli. Aici nu era nevoie de niciun fel de instincte 
misterioase. Instinctele comune, de zi cu zi, erau îndeajuns pentru a-l face să se 
îngrozească. De cealaltă parte a uşii se afla ceva oribil. lar Ginger încerca să-i dea 
drumul. 

Trebuia s-o trezească. 

Putea s-o muște, dar nu era o idee bună, căci dinţii lui nu mai erau ce fuseseră. 
Pesemne că nici lătratul nu l-ar fi ajutat mai mult. Rămânea o singură posibilitate... 


Nisipul tremura sub picioarele sale; poate că visa și el cum era să fie iarăși 
stâncă. Arborii piperniciți care împrejmuiau văioaga erau cufundați în reverii de 
sequoia. Până și aerul care se învălătucea împrejurul capului alungit al lui Gaspode 
se mișca lent, deși cine naiba ar putea să știe ce visează aerul? 

Gaspode se apropie în grabă de Ginger și-și lipi nasul de piciorul ei. 


În univers există multe moduri oribile de a te trezi — precum hărmălaia gloatei 
care-ţi dărâmă ușa din față, zgomotul sirenelor de pompieri sau conștiința că 
dimineața de luni, care vineri seară părea atât de îndepărtată în timp, a și sosit. La 
drept vorbind, senzaţia nasului umed al unui câine nu poate fi numită cea mai 
groaznică dintre toate, însă conţine și ea un sâmbure de teroare pe care 
profesioniștii spaimei și proprietarii de câini de peste tot au ajuns să-l cunoască, 
umplându-se de fiori. E ca și cum cineva ti-ar lipi cu mult drag de piele o bucată de 
ficat dezghețat. 


Ginger clipi. Sclipirea din ochi i se stinse. Lăsă capul în jos, iar expresia de 
groază de pe chipul său se transformă în uimire și apoi, când îl văzu pe Gaspode 
care-i rânjea sinistru, redeveni spaimă, dar de un tip mult mai banal. 

— Saltare, spuse afectuos Gaspode. 

Ea se trase înapoi, ridicând braţele ca să se apere. Printre degete i se scurseră 
fire de nisip. Năucită, se uită la ele, apoi îndărăt către Gaspode. 

— Pe zei, e oribil, spuse. Ce se-ntâmplă? De ce sunt aici? Oh, nu, făcu, ducând 
palma la gură, iarăși? 

Rămase o vreme cu ochii aţintiţi asupra lui, apoi se uită urât către arcadă, se 
întoarse, îşi suflecă poalele cămășşii de noapte și o porni în grabă îndărăt, către 
oraș, prin cețurile dimineții. 

Gaspode se repezi după ea, conștient de mânia care plutea în aer și încercând, 
disperat, să ajungă cât mai departe de ușă cu putinţă. „E ceva groaznic acolo, își 
spuse. Pesemne niște chestii cu tentacule care-ţi smulg capul.” Hai să ne gândim 
puțin: când găsești o ușă misterioasă, îngropată pe coasta unui vechi deal, şi 
de-acolo iese ceva, e limpede că n-o să fie mulțumit să te vadă. Fo’ Făptură 
Spurcată la care Omul nici n-ar trebui să cugete vreodată, și nici câinele aici de față 
nu vrea s-o facă. 

Nu putea și ea să... 

Mârâind, se îndreptă către oraș. 

In urma lui, ușa se mai mișcă încă puţin. 


Holy Wood se trezise cu mult înaintea lui Victor, iar zgomotul ciocanelor de la 
Veacul Vulpii Zburătoare se auzea din depărtare. La poartă, era un șir de căruțe cu 
lemne. Victor se trezi îmbrâncit şi dat la o parte de un grup grăbit de zidari și 
tâmplari. Înăuntru, cete întregi de muncitori se agitau împrejurul lui Silverfish, care 
se certa cu LMSB Dibbler. Victor ajunse lângă ei tocmai când Silverfish spunea, pe 
un ton năucit: 

— Intregul oraș? 

— Zonele mărginașe poţi să le omiţi, zise Dibbler. Dar vreau tot centrul. Palatul, 
Universitatea, Breslele, tot ceea ce-l face să fie un adevărat oraș, pricepi? Trebuie 
să fie așa cum trebuie. 

Era roșu la faţă. În spatele său se înălța silueta lui Detritus care, foarte răbdător, 
ținea deasupra capului ceea ce părea a fi un pat. Părea un chelner cu o tavă. 
Detritus avea într-o mână așternuturile. Apoi, Victor își dădu seama că scrisul se 
întindea nu doar pe cearșafuri, ci pe întreg patul. 

— Dar costurile... protestă Silverfish. 

— O să scoatem noi banii de undeva, răspunse calm Dibbler. 

Celălalt n-ar fi putut arăta mai îngrozit nici dacă Dibbler ar fi purtat o rochie. 
Încercă să se adune. 

— Ei, dacă ești hotărât, Beregată! 

— Sunt! 

— Păi, dacă stau bine să mă gândesc, poate putem amortiza prețul decorului, 
dacă-l folosim în mai multe clicuri, sau poate chiar să-l închiriem... 

— Ce vorbești acolo? făcu Dibbler. E construit special pentru Pradă Rafalelor! 

— Da, da, firește, încercă să-l mângâie Silverfish. Dar, după aia, putem... 

— După aia? După aia n-o să mai fie nimic! N-ai citit scenariul? Detritus, arată-i 
scenariul! 

Îndatoritor, Detritus lăsă patul jos, între ei. 

— Ăsta-i patul pe care dormi, Beregată. 

— Pat, scenariu, care-i diferența? Uite aici... chiar deasupra încrustaţiilor... 

Silverfish începu să citească. Se lăsă liniștea. Trecu destul de multă vreme, căci 
alchimistul nu era obișnuit să citească lucruri care nu erau puse pe coloane, cu 
totalul dedesubt. În cele din urmă, spuse: 

— Ai de gând să-i dai... să-i dai... A 

— E un eveniment istoric. Nu te pui cu istoria, spuse trufaş Dibbler. In timpul 
războiului civil, orașul a ars — toată lumea știe asta. 

Silverfish se înfoie. 

— O fi ars, dar eu nu eram atunci acolo, să găsesc sponsorizări! E o risipă 
nemaivăzută! 

— Facem noi cumva rost de bani, spuse calm Dibbler. 

— Intr-un cuvânt, im-posibil. 

— Astea-s două cuvinte, replică Dibbler. 

— Nu pot lucra la așa ceva, zise Silverfish, fără să-l bage în seamă. Am încercat 
să-ți înțeleg punctul de vedere, nu-i așa? Dar tu încerci să transformi imaginile 
mișcătoare în... în... în vise. Eu n-am intenţionat niciodată să ajungem aici! Pe mine 
să nu mai contezi! 

— Perfect, zise Dibbler și se uită la trol. Domnul Silverfish tocmai pleca, 
adăugă. 

Detritus încuviință, apoi încet, dar ferm, îl ridică pe Silverfish de guler. Acesta se 
albi. 

— Nu poți scăpa așa ușor de mine, încercă el. 

— Pariem? 

— N-o să mai existe alchimist în Holy Wood care să lucreze pentru tine! O să 
iau cu mine și tehnicienii! Eşti terminat! 

— Ascultă! După clicul ăsta, toți oamenii de-aici au să vină să-mi ceară o slujbă! 
Detritus, dă-l pe vagabondul ăsta afară! 

— Sigur, Domnu' Dibbler, tună trolul, strângându-l pe Silverfish de guler. 

— Ne mai întâlnim noi... megaloman viclean și ticălos! 

Dibbler își scoase trabucul din colțul gurii. 

— DOMNULE megaloman! Că doar nu ne batem pe burtă, spuse. 

Apoi puse trabucul la loc și-i făcu un semn elocvent trolului care, cu blândețe, 
dar cu multă hotărâre, îl luă pe Silverfish și de un picior. 

— Dacă pui mâna pe mine, n-ai să mai găsești de lucru pe nicăieri în orașul 
ăsta! strigă alchimistul. 

— Dar am de lucru, domnu’ Silverfish, zise liniștit Detritus, ducându-l spre 
poartă. Sunt Vicepreședinte însărcinat cu Dat Afară Oamenii Care-l Supără pe 
Domnu' Dibbler! 

— Atunci va trebui să-ţi iei un ajutor! se răsti Silverfish. 

— Am un nepot care caută să-și facă o carieră, zise rolul. La revedere. 

— Așa, făcu Dibbler, frecându-și palmele cu mișcări bruște. Soll! 

Acesta apăru din spatele unei mese pliante încărcate cu hărţi rulate și luă un 
creion în gură. 

— Da, Unchiule? 

— Cât o să dureze? 

— Cam patru zile, Unchiule. 

— E prea mult. Mai angajează oameni. Vreau să fie gata mâine, bine? 

— Dar, Unchiule... 

— Altfel zbori, zise Dibbler. Soll părea înspăimântat. 

— Dar îţi sunt nepot. Unchiule, se împotrivi el. Nu poţi să-ți dai afară nepoții. 

Dibbler privi împrejur și păru să-l observe pe Victor pentru prima oară. 

— Aha, Victor. Tu te pricepi la vorbe, zise. Pot să-mi dau afară un nepot? 

— Păi, nu prea cred. Cred că trebuie dezmoșteniţi sau ceva asemănător, 
îngăimă Victor. Dar... 

— Aşa! Așa! strigă Dibbler. Bravo! Ştiam eu că există o vorbă de soiul ăsta. 
Dezmoștenit. Ai auzit, Soll? 

— Da, Unchiule, spuse abătut acesta. Mă duc să văd dacă mai găsesc tâmplari, 
bine? 

— Bravo! 

Soll se îndepărtă, după ce-i aruncase lui Victor o privire uimită și îngrozită. 
Dibbler începu să dojenească un grup de tehnicieni, aruncând în ei cu instrucţiuni 
ca o fântână arteziană. 

— Înţeleg, deci, că nu mai merge nimeni azi în Ankh-Morpork, spuse un glas de 
lângă genunchiul lui Victor. 

— Mda. Chiar că-i ambițios, azi, zise Victor. Parcă nici n-ar fi el. 

Gaspode se scarpină la ureche. 

— Am ceva să-ţi zic. Oare ce era? A, da, mi-am amintit. Gagica ta e agentă a 
puterilor diavolești. În noaptea aia când am găsit-o pe deal, pesemne că se 
pregătea să se facă una cu răul. Ce zici de asta, e? 

Și rânji. Era destul de mulţumit de modul în care adusese vorba. 

— Ce drăguţ, spuse Victor, distrat; se vedea cu ochiul liber că Dibbler se purta 
și mai ciudat decât de obicei — era prea mult chiar și pentru Holy Wood. 

— Da, zise Gaspode, cam iritat de reacție. Nu m-ar mira să aflu că dănţuiește la 
vreme de noapte cu spiritele care bântuie lumea de dincolo. 

— Bravo, zise Victor. 

În mod normal, în Holy Wood, nu se ardea nimic. Totul era pus bine și vopsit pe 
cealaltă parte. În ciuda voinţei sale, începu să devină interesat. 

— ... Mii de figuranti, spunea Dibbler, nu știu de unde-i luaţi, îi angajăm pe toți 
din Holy Wood dacă trebuie, da? Și vreau... 

— li ajută să-și îndeplinească ticăloasele planuri de a se-nstăpâni asupra lumii. 
Părerea mea, zise Gaspode. 

— Chiar așa? făcu Victor. 

Dibbler începuse să discute cu doi ucenici alchimiști. Se chinui să audă ce se 
spunea. Douăzeci de role? Dar nimeni nu visase vreodată să treacă de cinci. 

— Da, și sapă pentru a-i trezi din somnul lor de veci și a semăna haosul, așa 
s-ar zice, continuă Gaspode. Pesemne că-i ajutată de pisici, ascultă ce-ţi... 

— Taci un pic, bine? se răsti Victor. Încerc să ascult ce spun ăia. 

— Vai, iertăciune, încercam și io să salvez lumea, mormăi câinele. Să nu vii 
să-mi plângi mie dacă te trezești cu făpturi scârbavnice din vremuri imemoriale 
încep să-ţi facă semne pe sub pai. 

— Ce tot spui acolo? întrebă Victor. 

— A, nimic, nimic... 

Dibbler își ridică privirea, văzu chipul mirat al lui Victor și-i făcu semn cu mâna. 

— Hei, băiete! Hai încoace! la ghici: am un super-rol pentru tine, sau n-am? 

— Păi, nu știu! Aveţi? întrebă Victor, făcându-și loc prin mulțime. 

— Păi, asta am spus! 

— Nu, aţi întrebat dacă... începu Victor, dar se lăsă păgubaș. 

— Şi unde-i duduia Ginger, dacă-mi dai voie să-ntreb? făcu Dibbler. lar 
întârzie? 

"... Pesemne că nu s-a putut trezi... mormăi un glas morocănos, pe care nimeni 
nu-l băgă în seamă, de undeva din marea de picioare... pesemne că-i greu tare... 
să te amesteci în treburi oculte... 

— Soll, trimite pe cineva după ea. 

— Da, Unchiule. 

— ... La ce să te-aștepţi, oamenii cărora le plac pisicile sunt în stare de orice, ce 
încredere poţi avea... 

— Şi găseşte pe cineva să transcrie patul. 

— Da. Unchiule. 

— ... Dar nimeni nu te-ascultă. Noo. Pun pariu că, dac-aș avea blană lucioasă 
și-aș ţopăi de colo-colo, lătrând, atunci m-ar asculta... 

Dibbler deschise gura, apoi se încruntă și ridică braţul. 

— De unde vine bombănitul ăsta? întrebă. 

— ... Pesemne că am salvat lumea-ntreagă, ar trebui să-mi facă ș-o statue, dar 
nu, nu, asta nu-i de dumneavoastră, Domnu' Gaspode, că nu sunteți 
dumneavoastră persoana potrivită, deci... 

Jelania se întrerupse. Mulțimea se trase la o parte, dând la iveală un câine mic, 
cenușiu și cu picioare strâmbe, care-l privi impasibil pe Dibbler. 

— Ham? făcu el, nevinovat. 


În Holy Wood, totul se mișca repede, dar munca la Pradă Rafalelor progresa cu 
iuțeala fulgerului. Toate celelalte proiecte ale companiei fuseseră stopate. La fel ca 
multe altele dintre cele din oraș, căci Dibbler plătea figuranții și tehnicienii dublu 
față de ceilalți angajatori. 

lar printre dune se înălță un soi de Ankh-Morpork. Dacă s-ar fi dus pe furiș să 
filmeze în oraș, riscând mânia vrăjitorilor, și-apoi i-ar fi strecurat unui vagabond o 
mână de dolari să pună și foc, ar fi fost mai ieftin — dacă stăteai s-asculți plângerile 
lui Soll. Dar Dibbler nu era de acord. 

— Mai presus de orice, declară el, nu ar da bine pe peliculă. 

— Dar, Unchiule, vorbim aici de adevăratul Ankh-Morpork, zise Soll. Ar arăta 
exact așa cum trebuie. Cum adică să nu dea bine? 

— Ankh-Morpork nu arată aşa de autentic, să știi, spuse gânditor Dibbler. 

— Cum poți să spui așa o prostie? se răsti Soll, forțând la maximum 
elasticitatea legăturilor de rudenie. E acolo unde trebuie să fie! Este chiar orașul 
despre care e vorba! Firește că-i autentic! Mai autentic de-atât nu se poate! Asta-i 
definiţia autenticității! 

Dibbler își scoase trabucul din gură. 

— Nu, nu-i așa, spuse. Ai să vezi. 

Ginger apăru pe la prânz, așa de palidă la față încât nici măcar Dibbler nu ţipă la 
ea, și tot uitându-se urât către Gaspode, care încerca s-o evite. Cât despre Dibbler, 
el avea oricum altele pe cap. Era în biroul său, explicând Intriga. 

Care era, de fapt, foarte simplă, urmând povestea clasică despre Un Băiat şi o 
Fată, o Fată și Alt Băiat, O lubire Pierdută, numai că, de data asta, era la mijloc și 
un război civil. 

Originile Războiului Civil din Ankh-Morpork (3 Grunie 432, ora 8.32 p. m. — 
4 Grunie 432, ora 10. 45 a. m.) au reprezentat dintotdeauna un subiect de dispute 
încinse în rândul istoricilor. 

Există două mari teorii: 1. Oamenii de rând, scoși din fire de impozitele mult 
prea mari promovate de un rege încă și mai idiot decât precedenții, se hotărâseră 
că venise vremea să elimine conceptul învechit de monarhie, înlocuindu-l pe 
stăpânitor, din câte a reieșit ulterior, cu o dinastie de despoți care au menținut 
pragul impozitelor, având însă bunul-simţ să nu pretindă că zeii înșiși le dăduseră 
acest drept și, astfel, făcându-i pe toţi ceilalți să se simtă mult mai bine SAU 2. Un 
bărbat care juca „Bagă-l la apă pe dom' Ceapă” într-o cârciumă îl acuzase pe altul 
că avea în mână mai mulţi ași decât ar fi trebuit, se scoseseră cuţitele, apoi unul îl 
lovise pe altul cu o banchetă în cap, apoi altcineva înjunghiase pe altcineva, 
începuseră să zboare săgețile, unul se agăţase de candelabru, o secure aruncată 
pe alături lovise pe cineva de pe stradă, fusese chemată Straja, cineva dăduse foc 
la cârciumă, altul lovise o groază de oameni cu o masă, apoi cu toții își pierduseră 
cumpătul și începuseră să se lupte. 

Oricum, din toate acestea ieșise un război civil — motiv de mândrie pentru orice 
civilizaţie ajunsă la maturitate?4. 

— Uite cum văd eu lucrurile, zise Dibbler. O fată de familie bună trăiește singură 
într-o casă mare, da, iar tânărul ei pleacă să lupte de partea rebelilor, ea îl 
întâlnește pe altul, încep să sară scântei... 

— Adică explodează, sau cum? întrebă Victor. 

— Adică se îndrăgostesc, spuse cu răceală Ginger. 

— Așa ceva, încuviinţă Dibbler. Privirile li se-ntâlnesc într-o încăpere plină de 
lume. Ea e singură, nu-i are alături decât pe slujitori și, să vedem, da, poate și un 
câine de salon... 

— Laddie? făcu Ginger. 

— Mdea. Și, firește, ea e dispusă să facă orice pentru a salva mina familiei, așa 
că flirtează într-o oarecare măsură cu amândoi, adică bărbaţii, nu câinele, apoi unul 
este ucis în război și celălalt o părăsește, dar totul e în regulă pentru că ea e tare de 
fire. Ce credeţi? întrebă Dibbler, lăsându-se pe spătarul scaunului. 

Cei din jur se priviră tulburaţi. Se lăsă o tăcere stânjenită. 


24 Mai presus de orice, acesta le oferă fraţilor un pretext ceva mai bun ca altele pentru a se lupta între ei, 
faţă de cele obișnuite, precum „ce-a zis nevastă-sa despre Mami la înmormântarea Mătușii Vera”. 

— Sună minunat, Unchiule, zise Soll, care avusese îndeajuns de multe 
probleme pentru o zi. 

— Foarte pretenţios din punct de vedere tehnic, spuse Meșterul. 

Restul echipei izbucni într-un cor de osanale uşurate. 

— Ştiu și eu...? făcu încet Victor. 

Ochii tuturor se întoarseră către el, așa cum spectatorii așezați pe buza puţului 
cu lei îl urmăresc pe primul condamnat care apare, îmbrâncit din spate, pe poartă 
de fier. Victor continuă: 

— Adică asta-i tot? Nu pare, cum să zic, prea complicat, pentru un clic atât de 
lung. Niște oameni care se îndrăgostesc în timpul războiului civil... nu prea văd cum 
să scoţi cine ştie ce mare chestie de-aici. 

Tăcerea febrilă se înscăuna din nou. Câţiva oameni care ședeau lângă Victor se 
traseră un pic mai departe. Dibbler se uita fix la el. De undeva, de sub scaun, Victor 
auzi un glas șoptit: 

— ... Mda, mda, firește, pentru Laddie se găsește mereu câte un rol... ce-are el 
şi n-am io, asta aș vrea să aflu... 

Dibbler nu-și lua ochii de la Victor. În cele din urmă, spuse: 

— Ai dreptate! Ai dreptate! Victor are dreptate! De ce n-a mai observat nimeni? 

— Exact asta voiam și eu să spun, Unchiule, se grăbi Soll. Trebuie să-i dăm 
ceva mai multă consistenţă. 

Dibbler își flutură trabucul prin aer, cu un gest neglijent. 

— O să găsim și alte chestii, odată ce trecem la treabă. Nu-i o mare problemă. 
De pildă... de pildă... ce-aţi zice de o cursă de care? Așa ceva place tuturor. E 
palpitantă. Oare o să cadă, oare au să-i sară roțile? Da. O cursă de care. 

— Am, ăăă, am citit câte ceva despre Războiul Civil, spuse cu mare grijă Soll, și 
nu cred că se pomenește nimic despre... 

— Despre faptul că pe atunci NU existau curse de care, nu-i așa? zise Dibbler, 
cu un glas moale ca săpunul în care se ascundea, amenințătoare, o lamă de ras. 

Soll se pleoști. 

— Dacă pui problema așa, Unchiule, ai dreptate, spuse. 

— Şi... începu Dibbler, căzând pe gânduri... poate băgăm și... un ditamai 
rechinul? 

Până şi el părea ușor surprins de idee. Soll îl privi deznădăjduit pe Victor. 

— Sunt aproape sigur că rechinii n-au luptat în Războiul Civil, zise acesta. 

— Chiar așa? 

— Ar fi observat cineva dacă erau acolo, zise Victor. 

— Ar fi fost striviți sub picioarele elefanților, bombăni Soll. 

— Ei, da, zise Dibbler, era doar o propunere. Nici nu știu ce mi-a venit, de fapt. 

Rămase o vreme cu privirea în gol, apoi scutură scurt din cap. „Un rechin, se 
gândi Victor. Gândurile tale înoată fericite, ca nişte peștișori aurii, apoi apa se 
învolburează și, de cine știe unde, apare o idee ca un rechin uriaș. Ca și cum 
altcineva ar gândi pentru noi.” 


135 


Imagini Mișcătaane 


— Pur și simplu nu știi să te porți, îi spuse Victor lui Gaspode, când rămaseră 
singuri. Te-am auzit. Ai mormăit tot timpul acolo, sub scaun. 

— N-oi ști eu să mă port, dar măcar nu umblu cu limba scoasă după o fată care 
cheamă înspăimântătoarele Făpturi ale Nopţii în lume, ripostă câinele. 

— Măcar atât, făcu Victor, apoi îi pică fisa: Ce vrei să spui? 

— Aha! Acum știi să mai și asculti. Gagică-ta... 

— Nu-i gagica mea! 

— Gagică-ta prospectivă, se corectă Gaspode, pleacă în fiecare noapte să 
încerce să deschidă ușa aia de pe deal. A încercat și astă-noapte, după ce-ai 
plecat tu. Eu am văzut-o și am oprit-o, adăugă, sfidător. Nu că m-aș aștepta să am 
parte de vreo recunoștință, firește. Dar acolo e ceva oribil, iar ea vrea să-i dea 
drumu'. Nu mă miră că dimineaţa întârzie și e mereu obosită, dacă-și petrece 
noaptea săpând. 

— De unde știi că e ceva oribil? întrebă fără vlagă Victor. 

— S-o luăm așa, făcu Gaspode. Dacă ceva e ferecat într-o peșteră, sub un 
deal, îndărătul unor uși mari, asta nu înseamnă că oamenii vor să-l vadă ieșind în 
fiecare noapte să spele vasele, nu? Sigur, continuă el milos, nu zic că ea știe ce 
face. Pesemne că dușmanii au pus stăpânire pe mintea ei slabă, de femeie 
iubitoare de pisici, și-acum o sucesc după bunul lor plac. 

— Ce prostii poţi să spui uneori, zise Victor — deși cu un glas care nici măcar lui 
nu i se părea prea convingător. 

— Poftim, întreab-o, spuse câinele, plin de el. 

— Am s-o-ntreb! 

— Așa să faci! 

_ „Dar oare cum să procedez? se întrebă Victor, în timp ce ieșeau afară, la soare. 
Imi cer iertare, domnişoară, dar câinele meu spune că... nu. Auzi, Ginger, înțeleg 
că te duci să... nu. Hei, Ginuţa, cum se face că ăsta te-a văzut... nu.” 

Poate că trebuia doar să înceapă o discuţie și să aștepte să vină vorba de la 
sine de scârboșeniile din Lumea de Dincolo. Dar, până una, alta, trebuia să aibă 
răbdare până se termina cearta. 

Era vorba de al Treilea rol important din Pradă rafalelor. Firește, Victor era eroul 
năvalnic, dar periculos, pentru rolul feminin singura opțiune era Ginger, dar cel 
de-al doilea erou — plicticos, dar loial — le punea ceva probleme. 

Victor nu mai văzuse niciodată pe cineva bătând din picior de furie. Crezuse că 
așa ceva se întâmpla numai în cărţi. Însă Ginger tocmai asta făcea. 

— Pentru că aș arăta ca o tâmpită, de-aia! strigă ea. 

Soll, care se simțea ca un paratrăsnet într-o zi ploioasă, își flutură frenetic 
braţele. 

— Dar e numai bun pentru rol! spuse. E nevoie de cineva tare... 

— Tare? Sigur că-i tare! E făcut din piatră! Zbieră Ginger. O fi având armură și 
mustață falsă, dar tot trol rămâne! 

Rock, care se înălța ca un monolit în spatele lor, îşi drese glasul cu zgomot. 

— Zguze, spuse, ce-ar fi ză derminăm gu remarcele aztea elemenitalizte? 

Venise rândul fetei să-și fluture braţele. 

— N-am nimic cu trolii, spuse. Cel puţin câtă vreme sunt troli. Dar cum puteți 
să-mi cereţi să joc o scenă romantică împreună cu... cu... cu unul cu fața ca o 
faleză? 

— Uide ce-i, zise Rock, ridicând glasul ca un tenisman care se pregătește să 
servească, vrei ză dzici gă, dagă abar troli gare znobezg oamenii cu ghioagele, e 
dodul bine, dar dagă abar troli care au zentimente galde, pregum moladecii dă 
oameni, nu mai e bine? 

— Nu asta vrea să spună, interveni disperat Soll. Nici vorbă... 

— Dagă mă dai gu gudzitul, oare nu-mi gurge sânge? făcu Rock. 

— Nu, nu-ţi curge, zise Soll, dar... 

— Mda. Dar mi-ar gurge. Dag-aș avea sânge, mi-ar gurge peste tot... 

— Şi încă ceva, zise un pitic, înghiontindu-l pe Soll în genunchi. In scenariu 
scrie că fata are o mină plină de pitici fericiţi, care râd și cântă, da? 

— Oh, da, spuse Soll. Fericit să scape de problema cu trolii. Și ce-i cu asta? 

— E cam repetitiv, nu? zise piticul. De parcă pitici înseamnă automat mineri. Nu 
văd de ce trebuie să fim manierizaţi în halul ăsta. 

— Dar cei mai mulţi pitici sunt mineri, încercă disperat Soll. 

— Ei, or fi, dar asta nu înseamnă că-s fericiţi, spuse alt pitic. Și nici nu cântă tot 
timpul. 

— Chiar așa, zise al treilea. Pentru siguranţă, pricepi? Dacă tot cânţi așa, poate 
să-ţi cadă în cap tot tavanul. 

— lar în apropiere de Ankh-Morpork nu sunt mine, spuse unul — care putea fi cei 
care deschisese discuţia, cu toate că lui Soll toţi i se păreau identici. Toată lumea 
știe. Solul nu se potriveşte. Dacă ne vede cineva săpând după diamante în 
apropiere de Ankh-Morpork, o să ne facem de râsul curcilor. 

— N-aj zbune gă am o față dă faleză, tună Rock, căruia, din când în când, îi 
trebuia ceva timp să înțeleagă. E gam zbârcidă. Dar nu-i ga o faleză. 

— Treaba e, spuse unul dintre pitici, că nu înțelegem de ce oamenii obțin toate 
rolurile bune, iar noi numai din cele minuscule. 

Soll râse voios, precum un om pus la colț care speră că va izbuti să însenineze 
atmosfera cu o glumă. 

— Aha, spuse, păi asta e din cauză că voi... 

— Da? făcură piticii ia unison. 

— Aaa, îngână Soll, apoi încercă să schimbe brusc subiectul. Vedeţi voi, toată 
treaba — din câte înțeleg — este că Ginger ar face orice prostie, numai să-și 
păstreze conacul și mina, și... A 

— Nu începem odată? zise Meșterul. Intr-un ceas tre' să le fac curat la impi. 

— Aha, briceb, zise Rock. Deci io zunt orice broztie, da? 

— Minele nu pot fi păstrate, spuse un pitic. Minele te păstrează pe tine. Tu scoţi 
comorile la iveală. Nu le bagi înăuntru. Ăsta-i tot șpilul cu minele. 

— Păi, poate că asta e secată, zise repede Soll. Oricum, ea... 

— Păi, atunci, n-o mai păstrezi, spuse alt pitic, pe tonul unuia care e pe cale să 
înceapă o lungă explicaţie. O abandonezi, întărind-o cu bârne acolo unde e cazul, 
și începi să sapi pe direcţia filonului principal... 

— Cu mare atenţie la porțiuniie instabile și la pante, adăugă altul. 

— Cu mare atenţie la porțiunile instabile și la pante, firește, apoi... 

— Şi la aglomerările cristaline. 

— Fireşte, apoi... 

— Dacă nu cumva vrei doar să treci dincolo, evident. 

— Fireşte, dar... 

— Nu îndzeleg, începu Rock, gum de fața mea boate vi azemănată cu... 

— TĂCEŢI! zbieră Soll. Toată lumea să tacă din gură! TĂCEŢI DIN GURĂ! 
Următorul care deschide gura va zbura din orașul ăsta pentru totdeauna. Pricepeţi? 
E LIMPEDE? Bun. 

Tuși, apoi continuă pe un ton ceva mai firesc: 

— Aşa. Vreau să înțeleagă toată lumea că aici e vorba de un clic Palpitant, 
Răvășitor și Romantic, despre lupta unei femei pentru a-și salva... 

Se uită ce scria pe clipboard, apoi continuă curajos: 

— ... Tot ce are mai presus, în Vârtegiul unei Lumi Nebune. Așa că nu mai 
vreau necazuri de la nimeni. 

Un pitic ridică încurcat mâna. 

— Scuze? 

— Da? făcu Soll. 

— Cum se face că toate clicurile domnului Dibbler se petrec în Vârtegiul unei 
Lumi Nebune? 

Soll strânse din pleoape. 

— Pentru că domnul Dibbler are mult spirit de observaţie, mârâi el. 


Dibbler avusese dreptate. Noul oraș era ca un distilat al celui vechi. Aleile 
înguste erau încă și mai înguste, clădirile înalte erau și mai înalte. Garguii erau și 
mai fioroși, acoperișurile — mai ascuţite. Uriașul Turn al Farmecelor de la 
Universitatea Nevăzută aici era și mai înalt, și mai fragil, chiar dacă, la urma 
urmelor, era numai pe sfert cât cel original. Universitatea însăși era și mai barocă, 
împodobită cu și mai multe creneluri. Palatul Patricianului avea mai multe coloane. 
Tâmplarii forfoteau în sus și în jos, de-a lungul şi de-a latul unei construcţii care, 
odată terminată, avea să facă din marele oraş un Ankh-Morpork de mâna a doua — 
cu excepția faptului că palatele cele adevărate nu erau, în general, pictate pe 
pânze întinse pe scânduri, și împroşcate, cu mare grijă, cu mizerie. Clădirile din 
Ankh-Morpork erau silite să se murdărească de unele singure. 

Una peste alta, orașul din Holy Wood părea mult mai Ankh-Morpork decât 
fusese vreodată acesta din urmă. 


Înainte ca Victor să prindă prilejul să-i vorbească, Ginger se trezise luată pe sus 
și azvârlită în cortul-garderobă. Apoi începură să filmeze, și era deja prea târziu. 

Conducerea Vulpii Zburătoare (de câtva timp, pe firmă apăruse încă o 
propoziţie, cu litere un pic mai mici decât numele studiourilor: „La noi sunt mai 
multe stele decât pe cer?%) considera că un clic trebuie produs într-un timp aproape 


25 49 873, conform Socotitorului Celest cu mecanism de ceas, inventat de Riktor Ingeniosul 

de zece ori mai lung decât cel necesar pentru a fi urmărit — dar nu mai mult. Însă cu 
Pradă rafalelor era altă poveste. Conţinea lupte. Scene de noapte, pe care impii le 
pictau frenetic, la lumina torțelor. Piticii munceau veseli într-o mină care nu existase 
și nu avea să mai existe nicăieri după aceea, în care lingouri artificiale, mari cât 
niște găini, erau înfipte în pereţi de gips; și, de vreme ce Soll le poruncise să-și 
miște buzele, cu toţii cântau o versiune ceva mai îndrăzneață a cântecului cu 
Hai-ho, care devenise foarte la modă în rândul populației piticeşti din Holy Wood. 

Poate că Soll știa cum se potriveau laolaltă toate bucăţile. Victor însă, nu. 
Învăţase deja că era preferabil nici măcar să nu încerce să urmărească povestea 
din clicurile pe care le făcea şi, oricum, Soll filma nu doar de la coadă la cap, ci și de 
la stânga la dreapta. Era un adevărat haos, exact ca în viaţa reală. 

Când prinse, în cele din urmă, prilejul să discute cu Ginger, se treziră urmăriţi de 
doi tehnicieni și de toți ceilalți figuranti care, pentru moment, erau liberi. 

— Aşa, oameni buni, zise Soll. Am ajuns la scena de pe la sfârșit, în care Victor 
o întâlnește pe Ginger, după toate cele prin care au trecut amândoi, iar pe carton o 
să apară... începu el, apoi se uită lung la dreptunghiul mare și negru care-i fusese 
înmânat... o să apară că spune: „Cinstit vorbind, scumpo, aș da orice pentru un... 
platou cu coaste de porc... de prima mână... în sosul curry... special... de la 
Harga...” 

Glasul i se stinse. Când izbuti să răsufle, era ca o balenă care iese la suprafaţă. 

— Cine a scris ASTA? 

Un artist ridică mâna, cu mare grijă. 

— Așa mi-a spus domnu' Dibbler, făcu el repede. 

Soll frunzări grămada în care erau adunate cele mai multe dintre dialogurile din 
film. Buzele i se subțiară. Făcu semn unuia dintre oamenii cu clipboarduri și spuse: 

— Vrei, te rog, să dai o fugă până în birou și să-l rogi pe Unchiul să vină 
încoace, dacă are timp? 

Apoi scoase un carton din grămadă și citi: 

— „Mi-e dor de vechea mină, dar pentru o farfurie cu mâncare ca la 
mama-acasă, mă duc de fiecare dată la Casa... Harga...” Da, înțeleg. 

Alese altul, la întâmplare. 

— Aha, observ că ultimele cuvinte ale unui soldat regalist rănit sunt: „Ce n-aş da 
acum pentru un platou de 1 dolar, Mănânci-Până-Nu-Mai-Poţi, special de la 
Harga... Casa... Coastelor... Of, Mamă!” 

— Mi se pare foarte mișcător, spuse Dibbler, din spatele său. Ochii tuturor au să 
se umezească, ai să vezi. 

— Unchiule, începu Soll. 

Dibbler ridică mâinile. 

— Ţi-am zis că fac eu rost de bani de undeva, zise, iar Sham Harga ne-a ajutat 
cu mâncarea pentru scena picnicului. 

— Ai spus că n-ai să te amesteci în scenariu! 

— Dar nu m-am amestecat, protestă hotărât Dibbler. Nu văd cum poţi să spui 
așa ceva. L-am mai periat pe ici, pe colo. Cred că așa e un pic mai bun. Unde mai 
pui că meniul de un dolar, Bagi-Până-Crăpi, e la mare preţ, mai nou. 

— Dar clicul se petrece acum sute de ani! zbieră Soll. 

— Pă-ăi, zise Dibbler, poate că un personaj ar putea să rostească ceva de 
genul: „Mă întreb dacă mâncarea de la Harga, Casa Coastelor, va fi la fel de bună 
și peste sute de ani...” 

— Dar astea nu mai sunt imagini mişcătoare! E negustorie curată! 

— Sper și eu, zise Dibbler. Dacă nu e, am încurcat-o. 

— Uite ce-i, începu Soll, ameninţător. 

Ginger se întoarse către Victor. 

— Putem merge undeva să discutăm? îi spuse încet. Fără câine, adăugă, cu 
glasul ei de fiecare zi. Orice-ar fi, fără câine. 

— Vrei să vorbeşti cu mine? făcu Victor. 

— Păi, demult n-am mai avut ocazia, nu? 

— Exact. Sigur. Gaspode, stai aici. Bravo, bravo cățelușule, spuse Victor, cu un 
fior de nevinovată mulţumire la vederea expresiei scârbite care apăru pe chipul lui 
Gaspode. 

În urma lor, cearta, tipică pentru Holy Wood, ajunsese la apogeu. Soll și LMSB 
se priveau ameninţător, urlând, în mijlocul unui cerc de privitori amuzați și 
interesați. 

— Nu mă obligă nimeni să înghit așa ceva! Pot să-mi dau demisia! 

— Nu, nu poţi! Ești nepotul meu! Nu poţi să-ți dai demisia din funcţia de nepot! 

Ginger și Victor se așezară pe treptele unui conac din pânză și lemn. Nimeni nu 
le tulbura intimitatea, căci nimănui nu avea cum să-i pese de ei, în vreme ce, la 
numai câțiva pași, se desfășura o ceartă atât de atractivă. 

— Ăăă, începu Ginger, învârtindu-și degetele, ale căror unghii — Victor nu se 
putu împiedica să observe — erau zdrenţuite. Ăăă, făcu ea din nou — chipul său era 
o imagine vie a neliniștii, palid, cu tot machiajul: „nu e o frumusețe, se trezi Victor 
gândind, dar bărbaţii pot avea mari necazuri, dacă se lasă pradă farmecului ei”. 
Ăăă, păi, nu știu cum să spun, zise ea în cele din urmă, dar m-a observat cumva 
cineva mergând în somn? 

— Sus, pe deal? întrebă Victor. 

Ea își întoarse capul, iute ca un şarpe. 

— Ştii? De unde știi? M-ai urmărit? se răsti; era din nou ea însăși, pătimașă, 
veninoasă și agresivă până la limita paranoicului. 

— leri după-amiază, Laddie te-a găsit... adormită, spuse Victor, trăgându-se 
înapoi. 

— Peste zi? 

— Da. 

— E mai rău decât credeam, șopti Ginger, ducându-și mâna la gură. Din ce în 
ce mai rău! Ştii când ne-am întâlnit pe deal? Chiar înainte să ne găsească Dibbler 
și să creadă că... şiii tu... roși ea. Nici măcar nu ţin minte cum am ajuns acolo! 

— lar astă-noapte te-ai întors, zise Victor. 

— Ţi-a spus câinele, nu? întrebă ea, sec. 

— Da. Scuze. 

— Se întâmplă în fiecare noapte, de la o vreme, gemu Ginger. O știu, pentru că, 
și dacă ajung să mă culc, e nisip peste tot și am unghiile sfărâmate. Mă duc în 
fiecare noapte, și nu știu de ce! 

— Încerci să deschizi ușa, spuse Victor. E acolo o ușă mare și veche, într-un loc 
în care dealul s-a prăbușit, și... 

— Da, am văzut-o, dar de ce? 

— Păi, s-ar putea să știu eu, zise prudent Victor. 

— S-aud! 

— Păi... ai auzit de o făptură numită genius loci? 

— Nu, făcu ea, gânditoare. E o șmecherie, nu? 

— E un fel de „spirit al locului”. Poate dobândi puteri destul de mari, dacă este 
venerat, iubit sau detestat pentru mai multă vreme. Și mă întreb dacă nu cumva 
spiritul locului poate să le vorbească oamenilor. Și animalelor. Adică, Holy Wood e 
un loc ciudat, nu crezi? Aici, lumea se poartă altfel. În restul lumii, lucrurile cele mai 
importante sunt zeii și banii, sau vitele. Aici, lucrul cel mai important este să fii 
important. 

— Da? |l încuraja ea — care începuse să-l asculte cu cea mai mare atenție. 
Până acum nu pare prea groaznic. 

— Ajungem şi la partea aia. 

— Oh! 

Victor înghiţi în sec. Creierul îi fierbea ca o ciorbă. Informaţii pe jumătate uitate 
ieșiră o clipă la suprafaţă, ispititoare, apoi se cufundară la loc. Poveșiile seci și 
bătrâne ale dascălilor seci și bătrâni din sălile mari și bătrâne de curs deveniseră, 
dintr-odată, preţioase. Se chinui disperat să şi le amintească. 

— Nu sunt... spuse el răgușit, apoi își drese vocea. Nu sunt totuși sigur că-i așa, 
izbuti să rostească. Spiritul acestui loc e venit din altă parte. E cu putință. Ai auzit 
de idei cărora le-a venit vremea? 

— Da. 

— Ei, astea-s cele domestice. Dar există și altele. Idei atât de pline de energie 
încât nu mai aşteaptă nici măcar să le vină vremea. Idei sălbatice. Evadate. Şi 
necazul e că, dacă dai peste așa ceva, se produce o gaură... 

Îi privi chipul, politicos, dar complet nedumerit. Diverse analogii se înălțară la 
suprafața minții sale, precum crutoanele înmuiate. Imaginează-ţi că toate lumile 
care au existat vreodată sunt, într-un fel oarecare, îndesate laolaltă ca un 
sandvici... un pachet de cărţi de joc... o carte... un cearșaf împăturit... și, dacă totul 
e organizat cum trebuie, diverse lucruri se pot deplasa prin, și nu de-a lungul... dar, 
dacă deschizi o poartă între lumi, te ameninţă mari primejdii, ca de pildă... 

Ca de pildă... 

Ca de pildă... 

Ca de pildă ce? 

Amintirea ieși deasupra, ca o bucată de teniacul cu aspect ciudat, pe care-o 
descoperi tocmai când credeai că n-ai ce să pățești dacă mănânci paella. 

— S-ar prea putea ca și altceva să încerce să intre pe aceeași cale, se hazarda 
el. În mijlocul, ăăă, în mijlocul nimicului dintre cevauri există creaturi pe care, una 
peste alta, aș prefera să nu ţi le descriu. 

— Ai făcut-o deja, spuse Ginger, cu încordare în glas. 

— Şi, ăăă, în genere, astea sunt foarte dornice să pătrundă în lumile adevărate, 
și poate că, cine știe cum, iau legătura cu tine în timp ce dormi și... 

Aici renunţă. Nu mai putea suporta să-i vadă chipul. 

— S-ar putea să nu fie nicidecum așa, adăugă în grabă. 

— Trebuie să mă împiedici să deschid ușa, șopti ea. Poate că sunt una dintre 
Ei. 

— Oh, nu cred, zise degajat Victor. În genere, Ei au mult prea multe braţe, din 
câte-mi amintesc. 

— Am încercat să pun piuneze pe podea ca să mă trezesc, zise Ginger. 

— Sună groaznic. N-a mers? 

— Nu. Dimineaţa, le-am găsit pe toate la loc în pungă. Pesemne că le-am 
adunat. 

— Ăsta ar putea fi un semn bun, spuse Victor, cugetând. 

— De ce? 

— Dacă ai fi chemată de, ăăă, de niște făpturi răuvoitoare, nu cred că le-ar păsa 
prea mult în ce calci. 

— Scârbos! 

— Şi chiar habar n-ai de ce se întâmplă toate astea, deci? întrebă Victor. 

— Nu! Dar visez mereu același lucru. Hei, făcu ea, mijindu-și ochii, de unde știi 
așa de multe? 

— Păi... mi-a povestit cândva un vrăjitor, răspunse Victor. 

— Nu ești și tu vrăjitor? 

— Eu? Nuuu... nicidecum. Nu există vrăjitori în Holy Wood. Și visul? 

— A, e prea ciudat, n-are ce să însemne. Oricum, de mică am început să-l 
visez. Începe cu un munte, numai că, vezi tu, nu e un munte normal, pentru că... 

Umbra lui Detritus se așternu peste ei. 

— Tânăru' domn Dibbler cică să începem iarăși filmarea, tună ei. 

— Vii la noapte la mine? şuieră Ginger. 

— Păi, da, sigur, dar poate proprietăresei tale n-o să-i placă... începu Victor. 

— A, doamna Cosmopilite e foarte tolerantă, zise Ginger. 

— Chiar așa? 

— O să creadă că facem sex, pur și simplu, zise Ginger. 

— Aha, spuse, răgușit, Victor. Deci e-n regulă. 

— Tânărului domn Dibbler nu-i place s-aștepte, zise Detritus. 

— Of, mai taci din gură, făcu Ginger, apoi se ridică și-și scutură rochia de praf. 

Detritus clipi. Nu era obișnuit ca oamenii să-i spună să tacă. Pe frunte îi apărură 
câteva riduri de expresie. Se întoarse și încercă să pară ameninţător, de data asta 
în ochii lui Victor. 

— Tânărului domn Dibbler nu-i place... 

— Of, mai cară-te, se răsti Victor și porni după fată. 

Detritus rămase singur și strânse din pleoape, chinuindu-se să gândească. 
Fireşte, din când în când, oamenii îi mai spuneau și: „Cară-te” sau: „Taci din gură”, 
dar glasurile le tremurau întotdeauna sub povara chinului de a mima curajul, așa 
că, firește, el le răspundea de fiecare dată: „Hă, hă, hă” și-i pocnea. Dar nu i se mai 
întâmplase până atunci ca să-i vorbească cineva de parcă, orice s-ar fi întâmplat, 
nu le păsa nici cât negru sub unghie. Umerii săi masivi se pleoștiră. Poate că nu-i 
făcea bine să stea atâta după Ruby. 

Soll stătea lângă artistul care scria cartoanele. Când Victor și Ginger se 

— Așa, spuse, toată lumea la locurile lor. Trecem direct la scena balului. 

Părea foarte mulțumit de sine însuși. 

— Aţi rezolvat-o cu replicile? întrebă Victor. 

— Foarte uşor, spuse mândru Soll, apoi trase cu ochiul la soare. Am pierdut o 
grămadă de timp, așa că hai să nu mai tândălim. 

— Ciudat că l-ai făcut pe LMSB să cedeze așa, zise Victor. 

— Dar nu avea niciun argument. S-a dus îndărăt în birou, să-și plângă de milă, 
pesemne, comentă trufaș Soll. OK, hai, cu toții... 

Artistul care scria îl trase de mânecă. 

— Domnu' Soll, mă întrebam... oare ce vreţi să pun în loc în scena cea mare, 
acum că Victor nu mai pomenește de coaste? 

— Nu mă bate la cap, omule! 

— Dar, dacă mi-aţi da măcar o idee... 

Cu multă hotărâre, Soll îi desfăcu degetele care-i strângeau mâneca. 

— Cinstit vorbind, spuse, puţin îmi pasă. 

Apoi se îndreptă cu pași mari spre locul de filmare. Artistul rămase singur. Luă 
pensulă. Buzele i se mișcau neauzit, repetând cuvintele. Apoi, spuse: 

— Hmmm... E bună, e bună. 


Banana N'Vectif, cel mai dibaci vânător din marile câmpii aurite din Klatch, își 
ținea răsuflarea în timp ce introducea, cu mare grijă, ultima piesă la locul său. 
Ploaia răpăia pe acoperișul colibei. 

Gata. Asta era. 

Nu mai făcuse niciodată așa ceva, dar știa că nu greșise. 

La vremea sa, construise capcane pentru tot felul de animale, de la zebră la 
tharga... şi cu ce se alesese? Insă, chiar în ziua precedentă, pe când ducea un 
transport de piei la N'kouf, auzise un neguţător spunând că, dacă se găsea cineva 
care să perfecționeze cursa de șoareci, lumea avea să-l ţină minte în vecii vecilor. 

Gândindu-se la asta, Banana nu închisese un ochi toată noaptea. Apoi, chiar la 
revărsatul zorilor, se apucase de treabă: scrijelise o schemă pe perete, cu un băț, și 
pornise să construiască. Cât fusese în oraș, profitase de ocazie pentru a examina 
câteva capcane de șoareci și constatase că, fără discuţie, mai era de lucru la ele. 
Nu fuseseră construite de vânători. 

Acum apucă o crenguță și o împinse ușor înăuntrul celei făurite de el. 

Plici. 

Perfect. 

Nu-i mai rămânea decât s-o ducă la N'kouf și să vadă dacă neguţătorul... 

Ploaia răpăia foarte puternic. De fapt. Aducea mai mult cu... 

Când se trezi, Banana zăcea printre ruinele colibei sale, într-o fâșie de noroi, 
lată de jumătate de milă. Se uită, cu ochii tulburi, la ce mai rămăsese din locuința 
sa. Se uită la cicatricea maronie care se întindea de-a lungul câmpiei, cât vedea cu 
ochii. Se uită la norul negru, noroios, care se distingea, parcă, la un capăt al 

acesteia. Apoi, privi în jos. Capcana perfecționată era, de-acum, o schemă în două 
dimensiuni, destul de reușită, întipărită în mijlocul unei urme enorme. 
— Habar n-aveam că funcţiona atât de bine, spuse Banana. 


Cărţile de istorie consemnează că bătălia hotărâtoare care-a pus capăt 
Războiului Civil din Ankh-Morpork s-a purtat între două mici grupuri de oameni, 
storşi de puteri, într-o mlaștină, la primele ore ale dimineţii. Cu toate că una din părți 
a pretins că ieșise victorioasă, practic bătălia s-a încheiat cu scorul general de 0 
(pentru oameni) la 1000 (pentru corbi), așa cum se întâmplă de cele mai multe ori 
în război. 

Amândoi Dibblerii erau, însă, de acord că, dacă ar fi fost ei la conducere, nimeni 
n-ar fi putut scăpa basma curată cu așa un război de mâna a șaptea. Era strigător 
la cer că unii avuseseră îngăduinţa de a pune în scenă unul dintre evenimentele 
cruciale ale istoriei orașului, fără mii de oameni, cămile, tranșee, arme de asediu, 
cai şi flamuri. 

— Şi unde mai pui că erau și în ceaţă, zise Meșterul. La luminozitate nu s-au 
gândit? 

Cercetă viitorul câmp de luptă, cu palma streașină la frunte pentru a se apăra de 
soare. Aveau să fie unsprezece tehnicieni care să filmeze din toate unghiurile cu 
putință. Unul după altul îi făcură semn că totul era pregătit. Meșterul bătu ușor în 
cutia pe care-o avea în faţă. 

— Gata, băieţi? zise. 

Drept răspuns izbucni un cor de chiţăituri. 

— Aşa vă vreau, făcu Meșterul. Dacă vă iese bine, primiţi o șopârlă în plus la 
ceai. 

Apucă manivela cu o mână și o portavoce cu cealaltă. 

— Noi suntem gata, domnu' Dibbler! strigă. 

LMSB încuviință dând din cap și tocmai dădea să ridice braţul, în chip de semn, 
când Soll se repezi și-l apucă de umăr. Nepotul se uita lung și insistent la șirurile 
ordonate de călăreți. 

— Doar o clipă, îi spuse liniștit, apoi își duse mâinile pâlnie la gură. Hei, tu de 
colo! Al cinșpeiea cavaler din rând! Da, da, tu! Vrei să-ţi desfășori flamura, dacă ești 
drăguţ? Mulţumesc! Acum, te rog frumos, du-te și vorbește cu doamna Cosmopilile 
să-ți dea una nouă. Mulţumesc. 

Soll se întoarse către unchiul său și ridică din sprâncene. 

— E... e un blazon, spuse iute acesta. 

— Două coaste încrucișate pe un câmp de salată? făcu Soll. 

— Păi, cavalerii ăștia din vechime numai la mâncare se gândeau... 

— Şi mi-a plăcut și deviza, zise Soll. „Adevăraţii Cavaleri mănâncă la Harga, 
Casa Coastelor'. Mă întreb, dacă am avea sunet, ce strigăt de luptă ar fi scos ăla? 

— Eşti sânge din sângele meu, făcu Dibbler, clătinând din cap. Cum poţi să-mi 
faci asta? 

— Tocmai pentru că sunt sânge din sângele tău, răspunse Soll. 

Dibbler se însenină. Fireşte, dacă puneai problema așa, nu mai părea un lucru 
atât de rău. 

Suntem în Holy Wood. Ca să treacă timpul mai repede, nu trebuie decât să 
filmezi un ceas ale cărui limbi se mișcă la iuțeală... 

La Universitatea Nevăzută, entograful a început deja să scuipe de șapte ori pe 
minut. 


Către sfârșitul după-amiezii, dădură foc orașului Ankh-Morpork. 

Orașul cel adevărat arsese de mai multe ori, de-a lungul anilor — drept 
răzbunare, din neglijență, din invidie sau, pur și simplu, pentru a se încasa o 
asigurare. Cele mai multe dintre clădirile mari, de piatră, care făceau din 
Ankh-Morpork un oraș, și nu o simplă aglomerare de cocioabe, scăpaseră neatinse 
și mulți? erau de părere că un incendiu zdravăn, cam la o sută de ani o dată, era 
esenţial pentru sănătatea publică, de vreme ce făcea să se împuţineze șobolanii, 
gândacii, puricii şi, firește, oamenii care nu erau îndeajuns de bogaţi pentru a locui 
în case de piatră. 

Celebrul incendiu petrecut în vremea Războiului Civil se distingea numai prin 
faptul că fusese stârnit de ambele facțiuni învrăjbite, în același timp, pentru ca 
orașul să nu cadă în mâinile dușmanilor. 

În alte privințe, conform cărţilor de istorie, nu fusese cine ştie ce. În vara aceea, 
apele râului Ankh crescuseră destul de mult, iar orașul era, în cea mai mare parte, 
prea jilav ca să ardă. 

De data asta, totul ieși mult mai bine. 

Flăcările se înălţau la cer. Fiind vorba de Holy Wood, ardea totul, pentru că 
singura deosebire dintre casele de piatră și cele de lemn era ceea ce era pictat pe 
pânză. Ardea şi reproducerea în două dimensiuni a Universităţii Nevăzute. Ardea și 
Palatul, fără spate, al Patricianului. Până și modelul la scară al Turnului Farmecelor 
scuipa flăcări ca o lumânare de seu. 

Dibbler privea îngrijorat. După o vreme, Soll, care stătea în spatele lui, întrebă: 

— Aştepţi ceva, Unchiule? 

— Poftim? A, nu. Sper că Meșterul e atent să prindă Turnul, atâta tot, zise 
Dibbler. E un adevărat simbol al orașului. 

— Sigur că e, făcu Soll. Foarte important. Atât de important, de fapt, încât am 
trimis nişte băieţi la prânz să verifice dacă totul era în regulă acolo. 

— Chiar așa? îngăimă Dibbler, prins cu mâţa-n sac. 

— Da. Şi știi ce-au găsit? Au descoperit că cineva bătuse în cuie nişte artificii, 
pe latura din afară. Multe, multe artificii, toate cu fitile. Și bine că le-au găsit, pentru 
că, dacă s-ar fi aprins, ar fi stricat imaginea, și știi bine că nu putem reface nimic. A, 
și încă ceva: cică păreau aranjate să alcătuiască litere, adăugă Soil. 

— Şi ce ar fi urmat să scrie? 

— Nici nu mi-a trecut prin cap să-i întreb, zise Soll. Nici nu mi-a trecut prin cap. 


26 Cel puţin aceia care locuiau în case de piatră 

Își îndesă mâinile în buzunare și începu să fluiere încet. După o vreme, se uită 
pieziș la unchiul său. 

— „Cele mai fierbinţi coaste din oraș”, bombăni. Zău așa... 

Dibbler părea bosumflat. 

— Ar fi fost o glumă bună, oricum, spuse. 

— Uite ce-i, Unchiule, chestia asta trebuie să înceteze, spuse Soll. Gata cu 
șmecheriile astea negustorești, bine? 

— Of, bine, bine. 

— Promiţi? 

— Am zis „bine”, ce mai vrei? încuviință Dibbler. 

— Parcă nu-i de ajuns, Unchiule. 

— Promit solemn să nu mă mai amestec în clic, spuse serios Dibbler. Îți sunt 
unchi. Suntem rude. Nu-ţi ajunge? 

— Ba da. OK. 

După ce focul se stinse, adunară niște tăciuni pentru un grătar, sărbătorind 
sfârșitul zilei de lucru, la lumina stelelor. 


Cortina de catifea a nopții se lasă peste colivia cu papagali numită și Holy 
Wood. În nopţile calde ca aceasta, mulţi oameni își văd de treburile lor tainice. 

Un cuplu de tineri care se plimbau mână în mână printre dune erau cât pe ce să 
moară de spaimă, când un trol uriaș sări la ei din spatele unei stânci, fluturându-și 
braţele prin aer și zbierând: „Baaau!” 

— V-am speriat, nu-i așa? spuse, nerăbdător, Detritus. Albi la faţă, cei doi 
făcură semn că da. 

— Ce ușurare, făcu trolul, apoi îi mângâie pe creștet, făcându-i să se 
adâncească ușor în nisip. Mulţumesc frumos. Vă rămân dator. Vă doresc o noapte 
frumoasă, adăugă el, pe un ton jalnic. 

Îi privi îndepărtându-se, mână-n mână, apoi izbucni în lacrimi. 


În baraca tehnicienilor, LMSB Dibbler îl privea gânditor pe Meșter, care se 
apucase de lipit materialul din ziua aceea. Meșterul se simțea de-a dreptul fericit; 
Dibbler nu se arătase niciodată până atunci interesat de latura tehnică a întregii 
afaceri. Poate că tocmai din acest motiv se arăta Meșterul ceva mai generos cu 
secretele Breslei, care fuseseră transmise, pe orizontală, din generaţie în aceeași 
generaţie. 

— De ce seamănă toate între ele? întrebă Dibbler, în timp ce tehnicianul rula 
peliculă pe bobină. După capul meu, asta-i pierdere de timp și de bani. 

— Dar nu-s identice, zise Meșterul. Fiecare e un pic altfel, vedeți? Așa că 
oamenii care urmăresc văd o mulțime de imagini, cu foarte mici deosebiri între ele, 
scurgându-se foarte repede, și ochii lor au impresia că văd ceva mișcându-se. 

— Deci totul e doar o șmecherie, făcu uimit Dibbler, scoțându-și trabucul din 
gură. 

— Da, chiar așa, chicoti tehnicianul și se întinse către borcanul cu clei. 

Dibbler îl privea fascinat. 

— Credeam că e un soi de magie, spuse el, ușor dezamăgit. lar acum îmi spui 
că totul e doar un joc de Uniţi-Punctele? 

— Cam așa. Vedeţi dumneavoastră... nimeni nu vede, de fapt, o singură 
imagine. Oamenii le văd pe toate la un loc, vedeți? 

— Hei, m-am pierdut. După „vedeţi”, n-am mai înțeles nimic. 

— Fiecare imagine se adaugă la efectul global. Lumea nu vede — scuze! — o 
imagine în sine, ci doar efectul global, provocat de mulțimea de imagini care le 
trece, foarte repede, prin faţa ochilor. 

— Chiar așa? Foarte interesant, spuse Dibbler. Foarte, foarte interesant. 

Scutură scrumul înspre demoni. Unul dintre ei îl prinse şi-l înghiţi. 

— Deci, ce s-ar întâmpla, adăugă el, pe un ton plin de subînțelesuri, dacă o 
singură imagine ar fi diferită de celelalte? 

— Să vedeţi ce chestie, zise Meșterul, chiar s-a-ntâmplat așa ceva. Mai 
deunăzi, când puneam cap la cap Dincolo de Valea Trolilor, unul dintre băieți a lipit 
acolo, din greșeală, o imagine din Goana după Auri... una singură. Toată 
dimineaţa nu ne-am putut gândi decât la aur, fără să știm de ce. Parcă ni se urcase 
la cap, cu toate că, de fapt, ochii nu înregistraseră nimic. Firește, când ne-am dat 
seama, i-am tras vreo două băiatului, dar dacă nu derulam pelicula foarte, foarte 
încet, n-am fi observat. 

Luă iarăși pensula, apropie două bucăţi de peliculă și le lipi. După o vreme, 
observă că, în spatele său, se făcuse tăcere. 

— Aţi păţit ceva, Domnu’ Dibbler? întrebă. 

— Poftim? Oh, zise Dibbler, cufundat în gânduri. Deci o singură imagine a avut 
așa un efect? 

— Da, da. S-a-ntâmplat ceva, domnu' Dibbler? 

— Nu, Meștere, nicidecum. Totul e minunat, răspunse Beregată, frecându-și 
palmele. Tu și cu mine... trebuie să discutăm puţin. Pentru că, vreau să-ți spun o 
treabă, adăugă, punându-și prietenește mâna pe umărul celuilalt, cred că astăzi e 
ziua ta norocoasă. 


Altundeva, pe o alee, Gaspode ședea culcat, bombănind pe înfundate: 

— Ha. Stai, cică. Îmi dă ordine. Și de ce, mă rog? Numai pentru că gagică-sii îi 
miroase urât cu un câine în cameră. Deci, uite-mă, cel mai bun prieten al omului, 
stând în ploaie - dacă ar ploua, vreau să zic. Poate că nu plouă, da' dacă plouă, aș 
fi fost deja ud pân’ la piele. Ar trebui să mă ridic și să plec. Ar merita-o. Și aș prea 
putea s-o fac. Oricând poftesc. Nu sunt obligat să stau aici. Sper că nu crede 
cineva că stau aici pentru că așa mi s-a spus. Să-l văd io pă omul ăla care să-mi 
dea mie porunci. Stau aici fincă așa poftesc. Da! 

Apoi scânci un pic și se pierdu printre umbre, unde se putea ascunde mai bine. 


În camera de deasupra, Victor stătea cu faţa la perete. Era umilitor. De parcă nu 
fusese îndeajuns că se întâlnise pe scări cu doamna Cosmopilite, care-i rânjise 
larg, cu bunăvoință, făcându-i și un gest sugestiv și energic, cu coatele, pe care, 
după părerea lui, micuţele doamne în vârstă n-ar fi trebuit să-l cunoască. 

În spatele lui se auzeau clinchete și, din când în când, câte un foşnet. Ginger se 
pregătea să se culce. 

— De fapt, e foarte drăguță, zise aceasta. leri mi-a spus că a fost căsătorită de 
patru ori. 

— Şi cu oasele ce-a făcut? întrebă Victor. 

— Nu te înțeleg, pufni fata. Ei, gata, poţi să te întorci. M-am băgat în pat. 

Victor se relaxă și se întoarse. Ginger își trăsese cuvertura până sub bărbie și o 
ținea strâns, ca o garnizoană asediată, în spatele baricadelor. 

— Trebuie să-mi promiţi că, dacă se întâmplă ceva, n-ai să încerci să profiți de 
situaţie, zise ea. 

— Promit, oftă Victor. 

— Trebuie să mă gândesc la cariera mea, înţelegi. 

— Da, înţeleg, spuse Victor, așezându-se lângă lampă și scoțându-și cartea din 
buzunar. 

— Nu vreau să par nerecunoscătoare sau mai știu eu cum, continuă Ginger. 

Victor frunzări paginile îngălbenite, căutând unde rămăsese. Din câte reieşea, 
zeci de oameni își petrecuseră vieţile în apropierea dealului din Holy Wood, fără să 
aibă vreo altă îndeletnicire decât paza focurilor şi incantaţiile rostite de trei ori pe zi. 
De ce? 

— Ce citești? întrebă Ginger, după o vreme. 

— O carte veche pe care-am găsit-o, răspunse el, pe scurt. E despre Holy 
Wood. 

— Oh! 

— Mai bine te culci, zise Victor, răsucindu-se ca să poată descifra scrisul 
înghesuit în lumina slabă a lămpii. 

O auzi căscând. 

— Nu ţi-am terminat povestirea visului, nu? spuse fata. 

— Parcă nu, răspunse Victor, pe un ton politicos, dar descurajany — din câte 
nădăjduia. 

— Începe, de fiecare dată, cu un munte... 

— Ştii ce? Poate chiar ar trebui să taci... 

— ... înconjurat de stele. Pe cer, înţelegi, însă una cade și nici măcar nu e o 
stea, e o femeie care ridică deasupra capului o torţă... 

Încet, Victor dădu paginile până la începutul cărții. 

— Aşa? Spuse, cu voce scăzută. 

— Şi tot încearcă să-mi spună ceva, ceva ce nu izbutesc să înțeleg. Parcă e 
vorba de cineva care trebuie trezit, apoi se văd multe lumini și se aude un răget — 
ca de leu sau de tigru, înţelegi? Apoi mă trezesc. 

Degetul lui Victor se plimbă lent pe conturul muntelui luminat de stele. 

— Probabil că e doar un vis, spuse. Și nu înseamnă nimic. 

Fireşte, dealul Holy Wood nu avea nicio creastă ascuţită. Dar poate că avusese, 
cândva, pe vremea în care în locul golfului se afla un oraș. Vai și amar! Pesemne 
că cineva — sau ceva — chiar avusese un dinte împotriva locurilor acelora. 

— Nu cumva îţi mai amintești și altceva despre visul ăla? întrebă, cu o nepăsare 
prefăcută. 

Nu i se răspunse. Se furișă spre pat. Ginger adormise. 

Victor se întoarse la scaunul său, care promitea să devină extrem de lipsit de 
confort în mai puţin de o jumătate de oră, și făcu lampa mai mică. 

Ceva din străfundul dealului. Acela era pericolul. 

Mai exista încă unul, ceva mai presant — se simţea și el somnoros. 

Cufundat în întuneric, începu să se frământe. Nici măcar nu știa ce să facă 
pentru a trezi un somnambul. Parcă își amintea că se zicea că este extrem de 
periculos. Erau tot felul de povești despre oameni care visau că sunt executați și 
apoi, când cineva îi atingea pe umăr pentru a-i trezi, le cădeau capetele de pe 
umeri. 

Rămânea, însă, neclar de unde știau cei din jur ce visase mortul. Poate că 
fantoma sa se întorsese, se așezase la capul patului și începuse să se plângă. 

Își schimbă poziţia, iar scaunul scoase un scârțâit alarmant. Poate, dacă 
întindea piciorul uite așa, putea să-l așeze pe pat, și atunci, chiar dacă adormea, ea 
nu mai avea cum să treacă fără să-l trezească. 

Era de-a dreptul ciudat. Vreme de mai multe săptămâni o luase în braţe, zi de zi, 
apărând-o curajos de  feluriţii monștri încarnaţi de Morry, sărutând-o și 
pierzându-se în amurg, pentru a trăi pe vecie fericit, dacă nu de-a dreptul extaziat, 
alături de ea. Pesemne că nimănui dintre cei care urmăriseră clicurile nu i-ar fi venit 
să creadă că, acum, același Victor își petrecea noaptea în camera ei, pe un scaun 
făcut din așchii. Nici măcar lui însuși nu-i prea venea să creadă, deși era acolo. În 
clicuri nu se întâmplau astfel de lucruri. Clicurile erau despre lubire în Vârtegiul unei 
Lumi Nebune. Dacă ar fi fost într-un clic, n-ar fi stat pe întuneric într-un scaun tare. 
Ar fi... mă rog, una peste alta, n-ar fi stat pe întuneric într-un scaun tare. In nici un 
caz. 


Trezorierul încuie uşa biroului. Era musai, câtă vreme Arhicancelarul părea să 
creadă că era singurul om de pe lume căruia nu i se cerea să bată la ușă înainte de 
a intra. Măcar bine că nenorocitul părea să-și fi pierdut interesul pentru entograf. 
Sau cum se numea ciudățenia aia a iui Riktor. Trezorierul petrecuse o zi 
îngrozitoare, încercând să vadă de treburile Universităţii în timp ce gândul că hârtia 
era ascunsă în camera sa nu-i dădea pace. 

O scoase de sub covor, făcu lampa mai mare și începu să citească. 

Nu se pricepea defel la chestii mecanice. Era primul în stare s-o recunoască, 
așa că sări repede peste paragrafele în care era vorba de pivoti, penduluri cu 
octiron și foale care comprimau aerul. Astfel, ajunse iarăși la locul în care se 
spunea: 

„Dacă, așadar, fisurile din țesutul realităţii provoacă unde care se întind în jurul 
epicentrului, pendulul se va legăna, va face aerul să se comprime în foalele 
corespunzătoare, iar elefantul ornamental cel mai apropiat de epicentru va elibera 
o biluţă de plumb într-o cană. Astfel, direcţia în care se află fisura...” 

n Vumm... vumm... 

„„„. Poate fi aproximată prin observarea numărului de proiectile...” 

„.. Vumm... vummVUMMVUMM. 

Trezorierul se trezi că-și ținea răsuflarea. 

„... Şi a forței cu care sunt aruncate. În cazul unor fisuri grave...” 
Ping. 

„„„. Se prea poate să fie mai mult de două...” 
Ping. 

„... Aruncate la 5, 10 centimetri...” 

Ping. 

m... ÎN Cursul...” 

Ping. 

„... Unei...” 

Ping. 

„... Singure...” 

Ping. 

was Luni.” 

Ping. 


Gaspode se trezi și se ridică iute într-o postură, nădăjduia el, alertă. 

Cineva strigă, dar cu multă politeţe, ca și cum ar fi cerut ajutor, dar numai dacă 
nu era prea mare deranjul. 

O apucă în sus pe scări. Ușa era întredeschisă. O împinse cu fruntea. 

Victor zăcea pe spate, în scaun, legat fedeleș. Gaspode se așeză și-l privi lung, 
în caz că avea să facă vreo șmecherie interesantă. 

— Ei, suntem bine? zise, după o vreme. 

— Nu sta de lemn Tănase, deșteptule! Desfă nodurile, zise Victor. 

— Oi fi eu... dăștept... da’ legat nu-s, răspunse, calm, Gaspode. Te-a luat pe 
nepregătite, să înțeleg? 

— Pesemne că am aţipit o clipă, spuse Victor. 

— Doar atâta cât să apuce ea să se ridice, să rupă un cearșaf și să te lege de 
scaun, făcu câinele. 

— Da, bine, bine, să lăsăm. Nu poţi să le rozi sau ceva? 

— Cu dinţii mei? Aș putea să aduc pe cineva, însă, spuse Gaspode și rânji. 

— Păi... nu cred că-i o idee prea bună... 

— Nu-ţi face griji, vin imediat, zise Gaspode și plecă în pas săltat. 

— Ar putea fi greu de explicat... strigă Victor după el, dar câinele coborâse deja 
scările și se strecură prin labirintul de curţi și alei, până ce ajunse la gardul din 
spate al Studiourilor Vulpii Zburătoare. 

Se apropie de gard. De dincolo, se auzi clincănitul slab al unui lant. 

— Laddie? șopti răgușit Gaspode. 

| se răspunse cu un lătrat încântat: 

— Bravo, Laddie! 

— Mada, făcu Gaspode. Mda. 

Oftă. Oare fusese și el așa, cândva? Dacă da, slavă cerului că nu era conșiieni. 

— Bravo mie! 

— Sigur, sigur. Laddie, taci, mormăi Gaspode, apoi își forță trupul înțepenit și se 
strecură pe sub gard. Când ieși, Laddie îl linse pe față. 

— Sunt prea bătrân pentru şmecherii de-astea, mormăi, apoi se uită în jur. L-au 
legat de gât, făcu. Paștele mă-sii! L-au legat de gât. Nu mai trage, prostule. Dă-te în 
spate. In spate. Așa. 

Apoi vâri o labă pe sub lat și i-l trecu lui Laddie peste cap. 

— Aşa, zise. Dacă am ști cu toţii să facem asta, am conduce lumea, ce mama 
mă-sii. De-acum, gata cu joaca. Avem nevoie de tine. 

Laddie sări în picioare, cu limba scoasă, așteptând. Dacă ar fi putut da onorul, 
ar fi făcut-o. Gaspode se strecură iarăși pe sub gard și aşteptă. Îl auzea pe celălalt 
de dincolo, însă părea să se îndepărteze de gard, nu să se apropie. 

— Nu! șuieră Gaspode. Ţine-te după mine. 

Se auziră pași precipitaţi, un foșnet, apoi Laddie apăru în zbor, peste gard, și 
ateriză pe toate cele patru picioare în faţa lui. Gaspode își dezlipi limba de cerul 
gurii. 

— Bravo, mormăi. Bravo ţie! 


Victor se ridică, frecându-şi ceafa. 

— M-am lovit când a căzut scaunul pe spate, spuse. 

Laddie se așeză, părând că așteaptă ceva, cu rămășițele cearșafului în dinţi. 

— Ce vrea? întrebă Victor. 

— Să-i spui bravo, oftă Gaspode. 

— Nu ceva carne sau o prăjitură, sau mai știu eu ce? 

Gaspode clătină din cap. 

— Spune-i bravo și că e băiat bun. Pentru câini, asta-i mai ceva ca valuta forte. 

— Da? Păi... bravo, Laddie! Ești băiat bun! 

Laddie începu să ţopăie încântat. Gaspode înjură în surdină. 

— Îmi pare rău, zise. E de-a dreptul jalnic, nu? 

— Bravo, Laddie, acum găsește-o pe Ginger, zise Victor. 

— Uite ce-i, asta pot s-o fac și eu, spuse, deznădăjduit, Gaspode, în vreme ce 
Laddie se și apucă să adulmece podeaua. Știm cu toții încotro se îndreaptă. Nu 
trebuia să... 

Laddie se năpusti pe ușă — cu mișcări la fel de grațioase ca oricând, de altfel. Se 
opri în josul scării și latră scurt, parcă spunându-le să-l urmeze. 

— Jalnic, se plânse Gaspode. 


Stelele care scânteiau deasupra dealului păreau întotdeauna mai luminoase 
decât în alte părţi. Fireşte, aerul era mai curat decât în Ankh. Nu era atâta fum, dar 
chiar și așa... parcă erau și mai mari, şi mai apropiate, de parcă cerul era o lentilă 
uriașă. 

Laddie se strecură printre dune, oprindu-se, din când în când, ca să-l aștepte pe 
Victor. Gaspode era la ceva distanţă în urma lor, rostogolindu-se de colo-colo și 
gâfâind. 

Urmele duceau în văioagă, care era pustie. Uşa era deschisă de vreo două 
palme. Nisipul împrăștiat în jur arăta că, fie că ieșise ceva de-acolo sau nu, Ginger 
intrase. Victor se uită lung. Laddie se așeză lângă ușă, privindu-l întrebător. 

— Aşteaptă, zise Gaspode. 

— Ce? întrebă, temător, Victor. 

— Oare ce crezi? gemu câinele. 

— A, da. Bravo, Laddie, ești băiat bun. 

Laddie latră scurt și încercă să facă o tumbă. 

— Mai departe ce facem? zise Victor. Intrăm și noi, nu? 

— Poate, spuse Gaspode. 

— Mda. Sau o putem aștepta să iasă. De fapt, niciodată nu mi-a plăcut 
întunericul, zise Victor. Cu noaptea n-am nicio problemă, dar bezna asta 


nepătrunsă... 
— Pun pariu că lui Cohen Barbarul nu-i e frică de întuneric, zise Gaspode. 
— Păi, nu, dar... 
— Şi nici Umbra Neagră a Deșertului, nici lui nu-i e frică. 
— Bine, dar... 


— lar Howondaland Smith, Vânătorul de Balgrogi, e de-a dreptul îndrăgostit de 
întuneric, făcu Gaspode. 

— Da, dar eu nu sunt niciunul dintre ăștia! se văicări Victor. 

— Spune-le asta și celor care și-au dat banii din buzunar să te vadă cum te 
prefăceai c-ai fi, zise Gaspode, apoi se scarpină, încercând să scape de un purice 
insomniac. Pe cinstea mea, ar fi mișto să avem un tehnician cu noi, nu crezi? 
Spuse voios. Ce mai comicărie ar ieși. Am putea să-i spunem Faptele eroice ale 
Domnului Nu-Suport-întunericul, probabil, şi ar fi mai reușită decât Labe de curcan 
și decât O Noapte în Arenă. Cred că oamenii s-ar înghesui să... 

— Bine, bine, zise Victor. Intru, dar numai puțin. 

Apoi se uită disperat în jur, la copacii uscați care împrejmuiau văioaga. 

— Şi am să-mi fac o torță, adăugă. 


Se așteptase să dea peste păianjeni, umezeală și poate și ceva șerpi, dacă nu 
și mai rău... 

In loc de asta, era doar un tunel uscat, de formă aproape pătrată, care cobora 
ușor. Aerul mirosea parcă a sărat, sugerând că tunelul era, pe undeva, legat de 
mare. Victor făcu câţiva pași și se opri. 

— Stai aşa, zise. Dacă se stinge torța, putem să ne rătăcim urât. 

— Nu, nu putem, zise Gaspode. De-aia avem simţul mirosului, înţelegi? 

— Măi să fie, ce deștept ești! 

Victor merse un pic mai departe. Pereţii erau acoperiți cu pictograme uriașe — 
variantele la scară mare ale celor din carte. 

— Ştii, făcu el, pipăind una, astea nu prea aduc a limbaj, de fapt. Mai degrabă... 

— Mișcă-te și nu mai căuta pretexte, spuse Gaspode din spatele său. 

Victor lovi cu piciorul în ceva care se pierdu în întuneric, cu zgomot. 

— Ce-a fost asta? se înfioră. 

Gaspode făcu câţiva pași în întuneric, adulmecând, apoi se întoarse. 

— Nu-ţi face griji, zise. 

— A, bun. 

— Era doar un craniu. 

— Al cui? 

— N-a spus, răspunse Gaspode. 

— Taci! 

Sub sandaua lui Victor trosni ceva. 

— lar asta... începu Gaspode. 

— Nu vreau să știu! 

— Era o scoică, de fapt, făcu câinele. 

Victor făcu ochii mici, încercând să vadă prin pătratul mișcător de întuneric din 
fața lui. Torța improvizată tremura din pricina curentului. Dacă-și forța auzul, 
deslușea, parcă, un sunet ritmic. Era fie răgetul unei fiare, undeva departe, fie 
zgomotul mării care se agita într-un tunel subteran. Alese a doua variantă. 

— E ceva care-o cheamă, spuse. În vis. Ceva care vrea să fie eliberat. Mi-e 
teamă că va păţi cine știe ce. 

— Nu merită, zise Gaspode. Dacă te încurci cu fete care-s roabele Făpturilor 
din Haos, o pățești. Crede-mă. N-ai nicio siguranţă cu ce soi de creatură te vei trezi 
lângă tine în pat, dimineața. 

— Gaspode! 

— Ai să vezi că am dreptate. 

Torța se stinse. Victor o flutură disperat și suflă în ea, încercând s-o aprindă la 
loc. Câteva scântei licăriră, apoi se stinseră. Nu mai rămăsese mare lucru din torţă. 
Întunericul îi împresură în goană. Victor nu mai văzuse niciodată așa un întuneric. 
Oricât de mult te-ai fi chinuit, ochii nu ţi se obișnuiau cu el. Pentru că nu era nimic 
acolo, cu care să se obișnuiască. Era bezna beznelor, bezna absolută, bezna 
subpământeană, bezna atât de adâncă încât era aproape tangibilă, ca o bucată 
rece de catifea. 

— Tare întuneric mai e, să-mi bag picioarele, încercă Gaspode. 

„M-a cuprins ceva ce se numește sudoare rece, se gândi Victor. Deci asta-i 
senzaţia. Mereu m-am întrebat.” Se deplasă uşor în lături până ce atinse peretele. 

— Mai bine ne întoarcem, spuse, pe un ton calm — sau, cel puţin, așa spera. 
Cine știe peste ce-am putea da, dacă înaintăm. Vreo spărtură, vreo prăpastie. Mai 
luăm nişte oameni cu noi, niște torţe și ne întoarcem. 

De undeva din tunel se auzi un zgomot sec. 

Buuuf. 

ÎI urmă o lumină atât de puternică, încât imaginea ochilor lui Victor i se întipări 
pe cerebel. După câteva secunde se stinse, însă parcă tot lăsă în urmă o sclipire 
dureroasă. Laddie scânci. 

— Poftim, spuse răgușit Gaspode. Acum ai ceva lumină, deci totul e în regulă. 

— Da, dar cine-o produce? 

— Și eu de unde să știu? 

Victor înaintă, pas cu pas. Umbra îi dănţuia la picioare. După vreo sută de yarzi, 
sau poate mai puţin, tunelul se lărgi. Dădea într-un spațiu deschis care fusese, 
poate, cândva, o peșteră naturală. Lumina provenea dintr-o arcadă aflată la un 
capăt, sus, dar era îndeajuns de puternică pentru a pune în evidenţă fiecare 
detaliu. 

Sala era mai amplă chiar decât Sala Mare a Universităţii și, pesemne, cândva 
fusese și mai impresionantă. Ornamentaţia barocă, aurită, sclipea în lumină. La fel 

și stalactitele care împânzeau tavanul. Dintr-o gaură largă, întunecoasă, scobită în 
podea, se înălțau trepte largi, cât pentru un întreg regiment. Tot de-acolo se auzea 
un bufnet ritmic. Mirosul de sare le spunea că marea își găsise pe undeva, 
dedesubt, o intrare. Aerul era umed și răcoros. 

— Să fi fost un templu? îngână Victor. 

Gaspode adulmecă draperia de un roșu-închis care atârna într-o parte a intrării. 
De-abia o atinsese că se și fărâmă, într-un nor unsuros. 

— Ce scârbos! spuse. Locul ăsta-i tot numai mucegai. Ceva cu multe picioare 
se îndepărtă în grabă pe podea și căzu în gaura de unde veneau treptele. Victor se 
întinse ușor și atinse o funie roșie, groasă, spânzurată între doi stâlpișori suflați cu 
aur. Aceasta se dezintegră. Scara cea crăpată urca până la arcada luminată, din 
depărtare. O apucară și ei într-acolo, sărind peste grămezile de alge putrede și 
vreascurile lăsate în urmă de flux. Arcada dădea într-o altă peșteră largă, precum 
un amfiteatru. Erau acolo rânduri de scaune care coborau către... un perete? 

Acesta sclipea ca o perdea de mercur. Dacă puteai umple cu mercur o piscină 
dreptunghiulară, mare cât o casă, pentru ca apoi s-o ridici pe o parte, cam așa ar fi 
arătat. 

Dar poate nu atât de amenințătoare și răuvoitoare. 

Era plată şi mată, dar pe Victor îl cuprinse, dintr-odată, impresia că se holba la 
el, ca şi cum ar fi fost la microscop. Laddie scânci. Apoi. Victor își dădu seama ce-l 
neliniștea. Nu era un perete. Un perete e legat de ceva. Dar chestia aia nu era. 
Spânzura, pur și simplu, în aer, unduindu-se și tremurând ca imaginea dintr-o 
oglindă, dar fără oglindă. 

Lumina venea de undeva de dincolo. Victor izbuti să și zărească locul. Era un 
punct luminos care se mișca prin beznă, la capătul îndepărtat al încăperii. O apucă 
în jos, pe intervalul înclinat dintre rândurile de scaune. Câinii veneau după el cu 
urechile în jos și coada între picioare. Se târâră prin ceva care putea să fi fost 
cândva un covor. Acesta se rupse, cu un soi de plescăit și se făcu praf sub 
picioarele lor. După ce mai merseră puţin, Gaspode spuse: 

— Nu știu dac-ai observat, dar unele dintre scaune sunt... 

— Ştiu, răspunse sumbru Victor. 

— Sunt încă... 

— Ştiu. 

— ... Ocupate. 

— Ştiu. 

În sală se aflau oameni — sau niște făpturi care fuseseră, odinioară, oameni. 
Ședeau nemişcați, de parcă urmăreau un clic. 

Ajunsese aproape dedesubtul întinderii sclipitoare, ca un dreptunghi înzestrat 
cu lungime, lățime, dar nu și grosime. Chiar în faţa lui, sub ecranul argintiu, o scară 
ceva mai mică ducea în jos, către un put circular, pe jumătate plin de sfărâmături. 
Căţărându-se pe ele, putea vedea dincolo de ecran, în locul din care venea lumina. 

Acolo era Ginger. Stătea cu un braţ ridicat deasupra capului. Avea o torţă, care 
strălucea că fosforul. Se uita fix la un trup culcat pe o lespede. Era un uriaș. Sau, 
cel puţin, ceva care aducea cu un uriaș. Putea să fi fost doar o armură cu o sabie 
deasupra, pe jumătate îngropată în praf și nisip. 

— E chestia aia din carte! șuieră Victor. Pe zei, ce-o fi în mintea ci? 

— Cred că nimic, zise Gaspode. 

Ginger se întoarse pe jumătate, iar Victor îi zări chipul. Zâmbea. În spatele 
lespezii, Victor zări un fel de disc mare, ruginit, care însă atârna din tavan cu niște 
lanţuri normale, nu sfida gravitația într-un mod atât de derutant precum ecranul 
imaterial. 

— Așa, spuse Victor. Treaba asta trebuie să-nceteze. Ginger! 

Strigătul său răsună din pereții îndepărtați. Il auzi pierzându-se printre peşteri şi 
coridoare... ger... ger... ger. Undeva, departe, în urma lui, se auzi o stâncă 
prăbușindu-se. 

— Taci! făcu Gaspode. O să ne cadă totul în cap! 

— Ginger! șuieră Victor. Sunt eu! 

Ea se întoarse și-l privi sau privi prin el, sau în el. 

— Victor, spuse, cu un glas drăgăstos. Pleacă! Du-te departe. Pleacă imediat 
sau o să se-ntâmple ceva cumplit. 

—,„O să se-ntâmple ceva cumplit”, bombăni Gaspode. Ce vorbe rău 
prevestitoare! 

— Nu știi ce faci, zise Victor. Mi-ai cerut să te opresc! Hai înapoi. Hai acum 
înapoi, cu mine! 

Încercă să urce până la ea... 

... Dar, sub picioare, i se mișcă ceva. Se auzi un gâlgâit îndepărtat, apoi un 
zgomot metalic, apoi un sunet armonios, fremătător, care înflori de jur împrejurul 
său şi răsună în peșteră, îşi mișcă, în grabă, piciorul, dar calcă pe o altă lespede 
care se mișcă, la fel ca prima, scoțând alt sunet. 

Apoi se auzi și un scârşnet. Victor se afla într-o mică scobitură, dar observă, cu 
groază, că începea să se înalțe, însoțită de sunete puternice, triumfătoare, și de 
pârâitul unui străvechi mecanism. Întinse braţele și atinse un mâner ruginit. Răsună 
un alt acord, apoi mânerul se rupse. Laddie începu să urle. Victor o văzu pe Ginger 
scăpând torța și astupându-și urechile cu palmele. 

O bucată din zid se aplecă încet, căzu și se sfărâmă de scaune. Bucăţi de piatră 
se prăbușiră cu un răpăit, iar un tunet înfundat, ca un contrapunct, le sugeră că în 
întreaga peșteră se produceau modificări. 

Apoi, după un gâlgâit lung și pierdut, și un ultim sunet ca un oftat, încetă. Câteva 
smucituri şi scârţâieli lăsară să se înțeleagă că mașinăria preistorică activată de 
Victor își dăduse toată silința, înainte să piară. Se făcu liniște. 

Victor ieși cu mare grijă din puţul muzical, care spânzura de-acum în aer, și fugi 
către Ginger care căzuse în genunchi, suspinând. 

— Haide, spuse. Să plecăm de-aici. 

— Unde sunt? Ce se-ntâmplă? 

— Nici nu ştiu de unde să-ncep, ca să-nţelegi. 

Torța fâsâia pe podea. Focul își pierduse sclipirea fosforescentă. Rămăsese 
doar un vreasc pârjolit, aproape stins. Victor îl luă și-l flutură, până ce în vârf înflori 
o flacără galbenă, mată. 

— Gaspode? se răsti el. 

— Da? 

— la-l pe Laddie şi arătați-ne drumul! 

— Vai, mulţumesc foarte mult, pentru încredere. 

În timp ce-și croiau, cu chiu, cu vai, drum în sus, pe interval, Ginger se agăţă de 
el. În ciuda groazei care începuse să-l copleșească, Victor trebui să recunoască 
faptul că era o senzaţie foarte plăcută. Din când în când dădea cu ochii de unul sau 
altul dintre fantomaticii spectatori și se înfiora. 

— Zici că au murit privind un clic, zise. 

— Da. O comedie, zise Gaspode, mergând înaintea lui, în pas săltat. 

— De ce zici asta? 

— Uite-i cum rânjesc. 

— Gaspode! 

— Trebe’ să vezi partea bună, nu crezi? chicoti câinele. Doar n-o să-ncepi să te 
jeluiești, numai pentru că te afli în cine știe ce mormânt subteran, pierdut, împreună 
cu o nebună iubitoare de pisici și cu o torță care se poate stinge oricând... 

— Mergi mai departe! Mergi mai departe! 

Coborâri scările, mai alergând, mai prăbușindu-se, alunecând înspăimântați pe 
peticele de alge, îndreptându-se către micuța arcadă dincolo de care se afla 
admenitoarea perspectivă a ieșirii la aer curat, sub razele soarelui. Torța începea 
să-l ardă pe Victor la mână. Îi dădu drumul. Măcar nu se puteau rătăci; dacă se 
țineau de un perete și nu făceau nicio prostie, până la urmă tot aveau s-ajungă la 
ușă. În plus, pesemne că veniseră deja zorii, așa că în scurtă vreme aveau să vadă 
lumina. 

Victor se îndreptă de spate. La urma urmelor, era o faptă de-a dreptul eroică. Nu 
avusese monștri cu care să se lupte, dar pesemne că și aceştia putreziseră după 
atâtea secole. Fusese cam de speriat, e drept, dar în ultimă instanţă era numai un 
fel de expediție arheologică. Acum că scăpase, parcă nu mai părea atât de 
sinistru... 

Laddie, care alerga înaintea lor, latră ascuțit. 

— Ce spune? întrebă Victor. 

— Spune, făcu Gaspode, că tunelul e blocat. 

— Oh, nu! 

— Pesemne că e din cauza recitalului tău de orgă. 

— Blocat de tot? 

Blocat de tot. Victor se cațără pe mormanul de dărâmături. Câteva lespezi mari 
căzuseră din tavan, aducând cu ele mai multe tone de piatră sfărâmată. Trase și 
împinse de câteva bucăţi, dar nu se întâmplă nimic bun, doar alte prăbușiri. 

— Poate o mai fi o cale? spuse. Nu puteți voi, câinii, să mergeţi... 

— Nici vorbă, amice, zise Gaspode. Oricum, singura cale e în jos pe scările 
alea. Au legătură cu marea, nu? N-ai decât să pleci înot pe-acolo, sperând că te ţin 
plămânii. 

Laddie latră. 

— Nu tu, spuse Gaspode. Nu vorbeam cu tine. Niciodată să nu te oferi voluntar. 

Victor continuă să scotocească printre pietre. 

— Nu sunt sigur, zise, după o vreme, dar mi se pare că se vede un pic de 
lumină. Ce credeti? 


156 


Sevuj Pratchett — Lumea Disc 


Îl auzi pe Gaspode strecurându-se printre dărâmături. 

— S-ar putea, s-ar putea, spuse posomorât acesta. Pare-se că două bucăţi 
s-au depărtat un pic și au lăsat ceva loc. 

— Suficient de mult ca să iasă cineva târâș? întrebă Victor, încurajator. 

— Ştiam io că asta ai să spui, zise Gaspode. 

Victor auzi scrâșnetul ghearelor pe piatra fărâmiţată. În cele din urmă, o voce 
înfundată spuse: 

— Se lărgește un pic... dar tot e strâmtă... fir-aș al naibii. 

Apoi se lăsă tăcerea. 

— Gaspode? făcu Victor, înspăimântat. 

— E în regulă, am trecut. Și se vede ușa. 

— Minunat! 

Victor simţi o mișcare în aer, apoi auzi un scrâșnet. Întinse cu mare grijă braţul și 
dădu de un trup foarte păros. 

— Laddie încearcă să te urmeze. 

— E prea mare. O să se-nțepenească. 

Se auzi un geamăt câinesc, apoi o sforțare puternică, de pe urma căreia Victor 
se trezi împroșcat cu pietricele, și un lătrat scurt, triumfător. 

— Firește, el e ceva mai zvelt ca mine, zise, după o vreme, Gaspode. 

— Acum fugiţi amândoi după ajutor, spuse Victor. Noi o să... așteptăm aici. 

Îi auzi dispărând în depărtare. Lătratul distant al lui Laddie anunţă că ajunseseră 
afară, la aer. Victor se lăsă pe spate. 

— Acum nu mai trebuie decât să așteptăm, spuse. 

— Suntem sub deal, nu-i așa? răsună glasul lui Ginger prin întuneric. 

— Da. 

— Cum am ajuns aici? 

— Te-am urmărit. 

— Dar ţi-am spus să mă oprești. 

— Așa e, dar m-ai legat. 

— Eu? Minti! 

— M-ai legat, repetă Victor. Apoi ai venit încoace, ai deschis ușa, ţi-ai făcut un 
fel de torță și ai intrat până... acolo. Mi-e groază să mă gândesc ce-ai fi făcut dacă 
nu te-aș fi trezit. 

Urmă o pauză. 

— Chiar am făcut toate astea? spuse, nesigură pe ea, Ginger. 

— Chiar ai făcut. 

— Dar nu-mi amintesc nimic! 

— Te cred. Dar asta nu-nseamnă că n-ai făcut. 

— Dar... totuși, ce e locul ăsta? 

Victor se foi în întuneric, încercând să se așeze mai comod. 

— Nu știu, mărturisi. La început, am crezut că era un templu. Arată ca și cum ar 
fi fost folosit pentru a urmări imaginile mișcătoare. 

— Dar pare vechi de sute de ani! 

— Mii, mai degrabă. 

— Dar n-are cum să fie așa, zău, zise Ginger, cu glasul, slab al unei persoane 
care încearcă să-și păstreze firea, în timp ce nebunia tocmai sparge ușa cu toporul. 
Alchimiștii au descoperit asta doar acum câteva luni. 

— Da. Te cam pune pe gânduri. 

Victor întinse braţul și o găsi. Trupul ei era încordat ca o scândură. Simţindu-i 
atingerea, tresări. 

— Aici suntem în siguranță, atât cât se poate, adăugă tânărul. Gaspode se va 
întoarce repede, cu ajutoare. Nu-ţi face griji. 

Încercă să uite de marea care se agita la picioarele scărilor, la ființele cu multe 
picioare care se foiau pe podea, prin întuneric. Încercă să-și alunge din minte 
gândul la caracatițele care se târau pe neauzite peste scaunele din fața acelui 
ecran viu, tremurător, la oamenii care ședeau în beznă în timp ce, deasupra lor, 
treceau secolele. Poate că așteptau să vină doamna cu grăunţe explodate și 
cârnaţi fierbinți. 

„Viaţa întreagă e ca un clic pe care ai venit să-l vezi, se gândi. Numai că s-a 
întâmplat să ajungi cu zece minute după ce-a început, și nimeni nu vrea să-ți 
povestească acţiunea, așa că trebuie să-ți dai seama singur, interpretând indiciile. 

Și nimeni, dar absolut nimeni nu are ocazia să rămână și la spectacolul 
următor." 


Coridorul lăturalnic al Universităţii era luminat de flacăra tremurătoare a unei 
lumânări. 

Trezorierul nu se considera un om curajos. Lucrul cel mai înspăimântător pe 
care ar fi putut să-l înfrunte era o coloană de numere adunate. Faptul că se 
pricepea la matematică îl adusese mai sus în ierarhia Universităţii Nevăzute decât 
orice înzestrare magică. Dar acum nu putea sta cu mâinile în sân. 

... Vumm... vumm... vummvummvummVUMM-VUMM. 

Se ghemui în spatele unui stâlp și numără unsprezece proiectile. 

Din saci, nisipul ieșea în jeturi subțiri. Intervalul dintre proiectile se micșorase 
de-acum la două minute. Trezorierul fugi spre grămada de saci şi trase de ei. 

Realitatea nu era la fel peste tot. Sigur, asta o știa fiecare vrăjitor. lar pe Disc, 
realitatea nu se adunase nicăieri în straturi prea groase. Ba chiar, pe alocuri, era 
foarte subțire. De-asta și funcționa magia. Ceea ce se gândise Riktor să măsoare 
erau fluctuațiile realității, locurile în care aceasta se transforma cu repeziciune în 
irealitate. Și toţi vrăjitorii știau ce se putea întâmpla dacă lucrurile deveneau 
îndeajuns de ireale pentru a se forma o gaură. 

Dar, se gândi Trezorierul în timp ce trăgea de saci, pentru asta ai avea nevoie 
de mari cantităţi de magie. Asemenea cantităţi ar fi ușor de depistat. Ar ieși în 
evidenţă precum... mă rog, precum o grămadă de magie. 

Pesemne că au trecut deja vreo cincizeci de secunde. 

Trase cu ochiul la oala adăpostită în buncărul său. 

Oh! 

Nădăjduise să se fi înşelat. 

Toate biluțele zburaseră în aceeași direcție. Vreo șase saci erau, de-acum, plini 
de găuri. lar Ingeniosul fusese de părere că două biluţe pe lună arătau că irealitatea 
se aduna în cantităţi periculoase. 

Mental, Trezorierul trase o linie dinspre oală, peste saci, până la capătul 
îndepărtat al coridorului. 

„.. Vumm... vumm... 

Oala se zgudui puternic, iar mașinăria misterioasă începu să se învârtă. 
Trezorierul își apropie fruntea. Da, chiar se auzea un fâsâit, precum cel scos de 
aerul comprimat. 

Unsprezece bilute se izbiră în mare viteză de saci. Oala se trase înapoi, 
supunându-se faimosului principiu al reacţiunii. În loc să lovească un sac, îl lovi pe 
Trezorier. 

Ming-ing-ing. 

EI clipi, se trase un pas îndărăt și căzu. 

Pentru că fisurile din țesutul realității de la Holy Wood își întindeau tentaculele, 
slabe, dar mereu gata să profite, până în Ankh-Morpork, în jurul capului 
Trezorierului zburară, pentru câteva clipe, două păsărele mici și albastre, care 
ciripiră de trei ori înainte să dispară. 


kkk 


Gaspode zăcea pe nisip, gâfâind. Laddie ţopăia împrejurul său, lătrând 
nerăbdător. 

— Am scăpat ușor, izbuti să rostească Gaspode, apoi se ridică și se scutură. 

Laddie latră, arătând incredibil de fotogenic. 

— Bine, bine, oftă Gaspode. Ce-ar fi să mergem să mâncăm ceva, poate să mai 
şi dormim puţin, iar apoi... 

Laddie latră din nou. Gaspode oftă. 

— Of, bine, zise. Fie ca tine. Dar să nu te-aștepţi să primeşti mulțumiri. 

Câinele cel mare se năpusti peste dune. Gaspode îl urmă într-un pas ceva mai 
lent, mai comod, și rămase foarte surprins când Laddie se întoarse, îl luă cu grijă de 
ceafă și o luă iarăși la fugă. 

— Îți permiţi așa ceva numai pentru că sunt eu mic, se plânse Gaspode, 
bălăngănindu-se dintr-o parte într-alta, și adăugă: Nu, nu pe acolo! Oamenii nu ne 
sunt de folos așa devreme. Troli ne trebuie. Pesemne că nu s-au culcat, și în plus 
se pricep de minune să lucreze sub pământ. Fă-o pe prima la dreapta. Să ajungem 
la Albastru de liasic și apoi... of, fir-ar... 

Iși dăduse dintr-odată seama că va trebui să vorbească. 

In public. 

Poftim. |ţi petreceai o viaţă întreagă ascunzându-ţi cu mare grijă talentele față 
de oameni și apoi, bum, venea un moment în care erai obligat să vorbeşti. Altfel, 
tânărul Victor și Femeia Pisică aveau să rămână acolo să mucegăiască, pentru 
totdeauna. Tânărul Laddie avea să-l lase jos în fața cuiva, cu moaca lui 
întrebătoare, și cine să explice, dacă nu el? După care, avea să-și petreacă restul 
vieţii în calitate de ciudăţenie a naturii. 

Laddie urcă în goană strada și trecu pe sub arcadele fumegânde ale barului, 
care era plin. Iși croi drum printr-un labirint de picioare groase cât un trunchi de 
copac, ajunse la tejghea, latră ascuţit și-l lăsă pe Gaspode pe podea. Avea o 
moacă întrebătoare. Zumzetul conversaţiilor încetă. 

— Să fie Laddie? zise un trol. Ce vrea? 

Ameţit, Gaspode se apropie de trolul cel mai apropiat și trase politicos de o 
bucată descopciată din cămașa ruginită de zale. 

— Scuze, spuse. 

— Tare dăștept câinele ăsta, să fiu al naibii, zise alt trol. Trăgâridu-i un șut 
neglijent lui Gaspode. L-am văzut ieri într-un clic. Poate să facă pe mortul și să 
numere pân” la cinci. 

— Deci e mai dăștept ca tine, spuse cineva, iar lumea râse?. 

— Ei, ia tăceţi, zise primul trol, încearcă să ne spună ceva. 

—... Scuze... 

— Uitaţi-vă cum ţopăie și latră. 

— Așa. L-am văzut într-un clic, le arată oamenilor unde să-i găsească pe copiii 
rătăciţi în peșteră. 

—... Scuze... 

— Ca să-i mănânce, adică? făcu un trol, căzând pe gânduri. 

— Nu, ca să-i scoată afară. 

— La un picnic, sau cum? 

— ... Scuze... 

Dar Gaspode nu reuși decât să primească un șut în cap. 

— Poate c-a găsit alţii, acum. Uitaţi-vă cum aleargă înainte și înapoi până la 
ușă. Tare isteț câine! 

— Ce-ar fi să mergem să vedem? întrebă primul trol. 

— Bună idee. N-am mai fost la un picnic de nu știu când. 

— Ascultă, în Holy Wood n-ai voie să mănânci oameni. Asta ne aduce faimă 
proastă! Liga anti-discriminării siliconice o să-ţi cadă pe cap ca o tonă de chestii 
d-alea dreptunghiulare de construit. 

— Da, dar ar putea fi și-o răsplată, cine știe? 

— IERTARE... 

— Exact! De asemenea, dacă găsim copiii pierduţi, ne-am putea îmbunătăţi 
mult imaginea. Astea-s relaţiile publice. 

— Şi chiar dacă nu-i găsim, putem să mâncăm câinele, nu-i așa? 

Barul se goli. Nu rămaseră decât obișnuiţii nori de fum, cazanele cu băuturile 
topite ale troli lor, Ruby care curăța, cu mișcări lente, lava întărită pe căni, precum și 
un câine mic, obosit, mâncat de molii. 

Câinele cel mic, obosit și mâncat de molii căzu pe gânduri. Cugetă la diferența 
dintre a arăta și a te purta ca un câine minune și a fi cu adevărat unul. Până la 
urmă, spuse: 


27 După standardele trolilor, replica era demnă de Oscar Wilde. 

Victor îşi aminti că, în copilărie, îi era frică de tigri. Degeaba îi explicau adulții că 
tigrul cel mai apropiat de el se afla la vreo trei mii de mile. „Există ocean între aici și 
acolo?” întreba el, iar răspunsul era: „Păi, nu, dar...” și atunci el spunea: „Deci, e 
pur și simplu o problemă de timp”. 

Cu întunericul era la fel. Toate locurile înspăimântătoare și cufundate în beznă 
erau legate între ele, prin însăși natura întunericului. Acesta era peste tot, tot 
timpul, așteptând să se stingă luminile. Era, practic, la fel cu Dimensiunile 
Donjonale, care așteptau că realitatea să se crape puțin. 

Așa că o strânse puţin mai tare pe Ginger. 

— Nu-i nevoie, zise ea. Nu-i mai las eu să pună mâna pe mine. 

— Bravo, spuse el cu glasul slab. 

— Intrebarea e, acum, ce-mi rămâne de făcut cu tine. 

Victor își mai slăbi puţin strânsoarea. 

— Ţi-e frig? întrebă fata. 

— Puțin. Aici jos e foarte umed. 

— Ce se aude clănţănind? Nu cumva dinţii tăi? 

— Păi, ai cui altcuiva? Nu, se grăbi Victor să adauge, nici măcar să nu te 
gândești la aşa ceva. 

— Ştii, spuse ea după o vreme, nu-mi amintesc defel să te fi legat. Nici măcar 
nu știu să fac noduri. 

— Şi totuși, alea erau destul de zdravene, răspunse el. 

— Nu-mi amintesc decât visul. Un glas îmi spunea că trebuie să-l trezesc pe... 
cel ce doarme? 

Victor se gândi la silueta în armură, întinsă pe lespede. 

— Te-ai uitat bine la el? întrebă. Cum arăta? 

— In noaptea asta, nu știu ce să zic, răspunse Ginger, alegându-şi cuvintele cu 
grijă. Dar, în vise, mi s-a părut mereu că era leit Unchiu-meu Oswald. 

Victor se gândi la sabia care era mai lungă decât el. O astfel de lovitură era cu 
neputinţă de parat. Ar fi putut străpunge orice. Pe undeva, era greu de conceput că 
o creatură stăpână peste o asemenea sabie putea să semene cu un oarecare 
Oswald. 

— Şi de ce oare? întrebă. 

— Pentru că și Unchiu' Oswald zăcea așa, nemișcat. Mă rog, l-am văzut o 
singură dată. La înmormântarea lui. 

Victor deschise gura... apoi auzi larmă de glasuri, de undeva, din depărtare. 
Câteva pietre se mișcară de la locurile lor. O voce, de-acum mai apropiată, spuse 
cu voioşie: 

— Zalutare. Copilaji. Be aici, copilaji. 

— Asta-i Rock! exclamă Ginger. 

— După voce, nu-i nicio îndoială, încuviinţă Victor. Hei, Rock! Sunt eu! Victor! 

Se lăsă o tăcere înfrigurată. Apoi, glasul lui Rock tună: 

— E Vigtor, briedenul meu! 

— Adică nu-l putem mânca? 

— Nimeni n-are voie ză-l mănânce be Vigtor! Hai ză-l zgoadem repede 
de-agolo! 

Se auzi un molfăit. După ceva timp, un alt glas de trol se plânse: 

— Asta-i calcar? N-are niciun gust. 

Zgomotele continuară o vreme, apoi o altă voce îngână: 

— Tot nu înţeleg de ce nu-l putem mânca. N-o să știe nimeni... 

— Bolovan dă trol ce ejti! îl dojeni Rock. Unde dzi-e gapul? Mănângă tu oameni, 
dagă vrei să râdă todzi dă dine ji ză dzigă: Uide ji la trolul ăzta drădădor, nu jtie ză 
ză boarde în societatea alează! Ji-aboi ză văd cine-dzi mai dă dzie drei dolari pă 
dzi! Au ză te drimidă la log în mundzi! 

Victor chicoti — degajat, din câte nădăjduia. 

— Ce amuzanțţi sunt! făcu. 

— Mă prăpădesc de râs, zise Ginger. 

— Nici prin cap nu le trece să ne mănânce. Se dau și ei mari, doar atât. Nu se 
întâmplă aproape niciodată. Nu-ţi face griji. 

— Nici nu-mi fac, îmi fac griji pentru că mă plimb în somn și nu știu de ce, iar tu 
mi-ai dat de înţeles că încerc să trezesc din amorțeală cine știe ce creatură. E 
groaznic. Ceva îmi umblă prin minte. 

Stâncile date la o parte bubuiră. 

— Aici e ceva ciudat, zise Victor. Când cineva e... mă rog, posedat, chestia 
care-l posedă nu dă nici doi bani pe el și pe nimeni altcineva. La urma urmelor, de 
ce m-ai legat? De ce nu mi-ai dat cu ceva în cap, sau mai știu eu ce... 

Pe întuneric, se întinse s-o ia de mână. 

— Făptura aia culcată pe lespede... începu. 

— Ce-i cu ea? 

— Am mai văzut-o. În cartea pe care am găsit-o. Apare de nenumărate ori. 
Pare-se că era esenţial să fie ținută dincolo de poartă. Asta spun pictogramele, 
cred. Poartă... om. Omul de dincolo de poartă. Un prizonier. Vezi tu, sunt convins 
că de-asta erau aici atâția preoți, sau ce-or mai fi fost, care să rostească în fiecare 
zi incantaţiile... 

O piatră mare, aflată chiar în dreptul capului său, se prăbuși, iar razele soarelui 
se revărsară înăuntru, urmate, aproape imediat, de Laddie, care încerca să-l lingă 
pe faţă și să latre în acelaşi timp. 

— Da, da! Bravo, Laddie! zise Victor, încercând să se ferească. Ești băiat bun. 
Bravo, Laddie! 

— Bravo, Laddie! Bravo, Laddie! 

Lătratul său entuziast provocă o ploaie de sfărâmături. 

— Aha! zise Rock. 

În spatele său apărură alte câteva capete de troli, care se holbau la Victor și la 
Ginger. 

— Da' nu-s copii, mormăi cel care ar fi vrut să-i mănânce. Par cam aţoși. 

— V-am mai zbuz, făcu ameninţător Rock, nimeni nu mănângă pă nimeni. Brea 
multe brobleme. 

— Poate măcar un picior. Așa, am fi cu toții... 


162 


Sevuj Pratchett — Lumea Disc 


Rock luă într-o mână o lespede de jumătate de tonă, o cântări gânditor, apoi îl 
lovi pe celălalt cu atâta forță, încât îl culcă la pământ. 

— Dzi-am mai zbuz, se răsti la cel prăbușit, trolii ga dine ne fac dă râz pă dodzi. 
Gum să ne ogubăm logul meritat în marea vrădzie a zbeciilor înzezdrade gu 
indeligendză, gu nijte drădădori ga dine gare fag dod neamul dă bavdă? 

Apoi se aplecă şi-l trase pe Victor afară, cu totul. 

— Mulţumesc, Rock. Să știi că... e și Ginger acolo. Rock îl înghionti prietenește, 
învineţindu-i vreo două coaste. 

— Văd, zise. Îmbrăgadă îndr-un negălidzeu drăgudz dă mădaze. Indzeleg. Adzi 
găzit un log redraz unde ză vă jugadzi un pig de-a „Gum de mai zimdzi azi” ji adzi 
fagul pămândul să să cudremure, nu? 

Ceilalţi troli rânjiră. 

— Păi, da, s-ar putea spune, începu Victor. 

— Nici vorbă! se răsti Ginger, în timp ce era ajutată să iasă. Nu făceam nimic... 

— Ba da, ba da! zise Victor, făcându-i semne disperate cu mâinile și 
sprâncenele. E absolut adevărat! Ai perfectă dreptate, Rock. 

— Da, zise un trol din spatele lui Rock. l-am văzut io şi-n clicuri. Tot timpu’ o 
pupă și-o ia cu el pă cal. 

— la ascultă, făcu Ginger. 

— Ji-agum, iude, iude, ză ne luăm dălbăjidza, spuse Rock. Davanul ăzta pare 
voarte jubred. Boade cădea în orice glibă. 

Victor privi în sus. Mai multe bucăţi de piatră se înclinau ameninţător. 

— Aşa.-i, zise, apoi o luă de braț pe Ginger, care protesta, și o târî prin tunel. 
Trolii îl adunară de jos pe tovarășul căzut fiindcă nu știuse să se poarte politicos în 
societate, şi îi urmară. 

— Ce scârboșenie, să le lași impresia că... șuieră Ginger. 

— Taci! se răsti Victor. Ce-ai fi vrut să le spun, ă? Adică, ce soi de explicație 
crezi tu că ar fi potrivită? Ce-ai vrea să afle lumea? 

Ea șovăi. 

— Ei, bine, recunoscu. Dar te-ai fi putut gândi la altceva. Puteai spune că 
făceam cercetări sau căutam, ăăă, fosile... 

Încurcată, tăcu. 

— Da, sigur, în miez de noapte, cu tine într-un negălidzeu de mătase, zise 
Victor. Că veni vorba, ce-i aia negălidzeu? 

— Cred că voia să spună neglije, spuse Ginger. 

— Haide, să ne-ntoarcem. Poate prind şi eu vreo două ore de somn, după ce 
isprăvim. 

— Cum adică, după ce isprăvim? 

— Va trebui să le facem și băieţilor cinste cu ceva... 

Dinspre deal se auzi un tunet înfundat. Un nor de praf, împroșcat prin arcadă, îi 
acoperi pe troli din cap până-n picioare. Se prăbușise și restul tavanului. 

— Și cu asta, basta, zise Victor. S-a terminat. Oare poţi să-ţi convingi latura 
somnambulă că nu mai are rost să încerci să mai intri acolo? Nu mai ai cum. Totul 
e îngropat. S-a terminat. Slavă cerului! 

În fiecare oraș există un astfel de bar. E întunecos, iar băutorii, cu toate că 
vorbesc, nu se adresează, de fapt, nimănui și nu ascultă. Nu fac decât să-și verse 
amatrul. E un bar pentru cei părăsiţi și ghinioniști şi pentru toţi cei care, pe moment, 
au fost eliminaţi din cursa vieții și trimiși la standuri. 

Un astfel de bar e mereu plin. 

În ziua aceea, păgubiţii ședeau înșiraţi la tejghea, fiecare învăluit în propriul nor 
de jale, convins că era cel mai nefericit individ din întreaga lume. 

— Eu am creat totul, zise Silverfish, mohorât. Credeam că avea să fie educativ. 
Că avea să lărgească orizontul celor mulţi. Nu voiam să se transforme într-un... 
într-un... într-un spectacol. Cu o mie de elefanţi! adăugă pe un ton răutăcios. 

— Mdea, făcu Detritus. Nici nu înţeleg ce vrea. Fac tot ce-mi cere, apoi cică, nu 
e bine, ești un trol bădăran, n-ai sensibilitate, nu știi ce vor fetele. Cică fetele vrea 
să mănânce chestii lipicioase din cutii cu funde-mprejur, i-am făcut și cutie cu 
fundă, deschide cutia, urlă, cică nu la bucăţi de cal jupuit se referea ea. Nici ea nu 
știe ce vrea. 

— Mdea, se auzi un glas de sub scaunul lui Silverfish. Ar merita să plec cu lupii, 
să vedem ce-ar face atunci? 

— Adică, uitaţi-vă la treaba asta cu Pradă rafalelor, spuse Silverfish. Nu-i nici 
măcar autentică. Nu așa au stat lucrurile. Sunt numai minciuni. Oricine poate spune 
minciuni. 

— Modea, zise Detritus. P-ormă, cică, fetele vrea muzică la fereastră, i-am cântat 
și muzică la fereastră, toată lumea s-a trezit și a-nceput să ţipe, trolu’ dracu’, ce faci 
cu pietrele alea la ora asta? Și ea nici măcar nu s-a trezit. 

— Mdea, făcu Silverfish. 

— Mdea, îngână Detritus. 

— Mdea, făcu și glasul de sub scaun. 

Omul care ţinea barul avea o fire voioasă. Nici nu era greu, la urma urmelor, 
câtă vreme clienţii erau ca niște paratrăsnete pentru toate particulele de tristețe 
care pluteau în aer. Ajunsese la concluzia că nu era o idee bună să spună „Nu-i 
nimic, privește partea bună a lucrurilor”, pentru că așa ceva nu exista, și nici „Hai, 
lasă, poate că n-are să fie așa”, pentru că, adesea, chiar așa era. Tot ceea ce i se 
cerea era să umple fără întârziere paharele. 

Totuși, în dimineaţa aceea era cam nedumerit. Avea senzaţia că mai era cineva 
în bar — pe lângă cel care vorbea de undeva de pe podea. Nu putea scăpa de 
impresia că mai servea și pe altcineva cu băutură, ba chiar primea şi banii pentru 
asta și vorbea cu misteriosul client. Dar de văzut, nu-l vedea. De fapt, nici nu era 
sigur ce vedea sau cu cine vorbea. Se apropie de capătul tejghelei. Cineva împinse 
un pahar către el. 

— ÎNCĂ UNUL, spuse un glas din umbră. 

— Păi, da, sigur, zise barmanul. Ce a fost? 

ORICE. 

Barmanul umplu paharul cu rom. Acesta dispăru. Barmanul încercă să 
găsească ceva de spus. Fără să înțeleagă de ce, se simţea îngrozit. 

— Nu prea v-am văzut pe aici, izbuti să rostească. 

— VIN PENTRU ATMOSFERĂ. ÎNCĂ UNUL. 

Barmanul șovăi. Avea un suflet bun şi milos. 

— Nu credeţi că a venit momentul să vă opriți? spuse. 

— CÂND VA VENI, AM SĂ ȘTIU PRECIS. 

— Toată lumea spune asta, credeți-mă. 

— IAR EU ȘTIU CÂND VINE MOMENTUL PENTRU TOATĂ LUMEA SĂ SE 
OPREASCĂ. 

Era ceva foarte ciudat cu glasul acela. Barmanul nu era chiar convins că îl 
auzea cu urechile și nu pe altă cale. 

— Ei, bine, cum vreţi, făcu. Încă unul? 

— NU. MÂINE AM TREABĂ. PĂSTREAZĂ RESTUL. 

Pe tejghea apăru o grămăjoară de monede. Erau foarte reci la pipăit și cele mai 
multe erau pline de rugină. 

— O, păi... începu barmanul. 

Ușa se deschise, apoi se închise. Deşi noaptea era caldă, înăuntru pătrunse o 
pală de aer îngheţat. Barmanul curăţă tejgheaua, cu gândurile aiurea, ocolind cu 
mare grijă monedele. 

— Ce de ciudaţi vezi, când muncești la bar, mormăi el. Apoi auzi un glas la 
ureche. 

— AM UITAT. TE ROG DĂ-MI ȘI UN PACHET DE ALUNE. 

Primele creste dinspre Bordură ale munților Vârfu Berbecului, acel lanţ uriaș, 
cât toată lumea, care, ocolind Marea Circulară, alcătuiește o barieră naturală între 
Klatch și întinderea netedă a Câmpiilor Sto, erau acoperite de zăpadă. 

Era un tărâm al ghețarilor exilați, al avalanșelor amenințătoare și al câmpiilor 
înalte și tăcute de zăpadă. 

Acolo locuiau yeti. Aceștia sunt o specie de troli, care trăiesc la altitudini mari şi 
habar nu au că nu mai este la modă să mănânci oameni. Principiul lor este: dacă se 
mișcă, papă-l. Dacă nu, așteaptă să se miște. Și-apoi papă-l. 

Toată ziua stătuseră cu urechile ciulite. Felurite ecouri veniseră din creastă în 
creastă, de-a lungul vârfurilor îngheţate. În cele din urmă, se transformaseră într-un 
tunet continuu, înfundat. 

— Văru-meu, zise un yeti, care se scobea leneș în dinţi cu o gheară, cică sunt 
niște animale cenușii, uriașe. Elefanți. 

— Mai mari ca noi? întrebă celălalt. 

— Aproape cât noi, zise primul. Și cică-s mulţi. Nu i-a putut număra. 

Al doilea yeti adulmecă vântul și păru să cugete. 

— Mda, mă rog, făcu el mohorât. Văru-tău nu știe să numere mai sus de unu. 

— Cică erau mulți și mari. Elefanţi cenușii, ditamai fiarele. Urcau panta, legați 
unul de altul. Mari și lenți. Și aveau o groază de oograah cu ei. 

— Aha. 

Primul yeti arătă spre pantă largă, acoperită de zăpadă. 

— E numai bună astăzi, zise. Pe zăpada asta, nimic nu se poate mișca prea 
repede. Ne ascundem, frumos, și n-au să ne vadă decât când e prea târziu. Îi 
înfricoșăm, și p-ormă, he, he, începe ospățul. 

Își flutură prin aer uriașele labe. 

— Cică-s ditamai, zice văru-meu. Ascultă-mă pe mine, nu au cum să scape cu 
fuga. 

— Cum zici tu, făcu celălalt, ridicând din umeri. 

Din depărtare se auzea trâmbiţatul îngrozit al elefanților. Cei doi se culcară în 
zăpadă. Albi cum erau, aduceau cu două pașnice movilite. Această tehnică de 
vânătoare funcţionase de multe ori până atunci, și fusese transmisă de la yeti la yeti 
vreme de mii de ani, cu toate că acest lucru n-avea să mai ţină mult. 

Aștepiară. 

Zgomotele din ce în ce mai puternice le indicau că turma se apropia. 

În cele din urmă, primul trol, vorbind foarte, foarte lent — pentru că se gândise 
mult la poantă — spuse: 

— Deci, ia zi: ce obţii dacă treci elefantu' peste munte? 

Nu primi răspuns. 

De fapt, avusese dreptate: când cele cinci sute de sănii grosolane, fiecare a 
câte doi elefanţi, care coborau panta cu șaizeci de mile pe oră, în vreme ce 
ocupanții lor, cuprinși de panică, trâmbiţau, ajunseră în locul în care erau ascunși 
cei doi yeti, era deja prea târziu. 


Victor nu apucase să doarmă decât două ceasuri, dar se trezi foarte proaspăt și 
optimist. 

Se terminase. De-acum, totul avea să fie mult mai bine. În seara trecută — mă 
rog, cu câteva ore înainte, la urma urmelor — Ginger se purtase foarte frumos cu el. 
lar creatura de sub deal fusese îngropată pentru totdeauna. 

„Se mai întâmplă, se gândi, în timp ce turna apă în ligheanul crăpat și se spăla 
în grabă. Un rege sau un vrăjitor bătrân și ticălos este ucis și îngropat. După care, 
spiritul său se târâie din loc în loc, încercând să se răzbune, sau cine ştie ce. 
Efectul era bine cunoscut. Acum, însă, tunelul era, pesemne, blocat de milioane de 
tone de stâncă, așa că nimic nu se mai putea târâi pe-acolo.” 

Işi aduse, brusc, aminte de ecranul cel sinistru, care părea viu, dar nici măcar 
acela nu-l mai înfricoșa cine știe ce. In întuneric, cu toate umbrele acelea 
mișcătoare, cu nervii lui întinși la maximum, nici nu era de mirare că ochii îi 
jucaseră o festă. Mă rog, mai erau scheletele, dar până și ele îşi pierduseră aura 
amenințătoare. Victor auzise și altădată de șefii de trib care locuiau sus, pe 
câmpiile îngheţate, și care obișnuiau să fie îngropați împreună cu armii întregi de 
călăreţi înarmaţi, pentru ca sufletele lor să continue să trăiască în lumea de dincolo. 
Poate că fusese și pe-acolo, cândva, ceva de soiul ăsta. Da, totul părea mult mai 
puţin înfricoșător, la lumina rece a zilei. 

Hm, și fix așa era. Lumină rece. 

Încăperea se umpluse de lumină, de soiul celei care te întâmpină când te 
trezești într-o dimineaţă de iarnă și îți dai seamă pe dată că a nins. Era o lumină 
fără umbre. 

Victor se apropie de fereastră și privi afară, într-o mare de sclipiri palide, argintii. 

Holy Wood dispăruse. 

Viziunile nopții i se revărsară iarăși în minte, așa cum, atunci când se stinge 
lumina, întunericul se întoarce pe dată. „Stai calm, stai calm, se gândi, luptând cu 
panica. E numai ceață. Suntem aproape de mare, e normai să se mai lase, din 
când în când, și ceața. Și sclipește așa pentru că a ieşit soarele. Ceaţa n-are nimic 
misterios. Sunt doar picăturele de apă care plutesc în aer. Atâta tot.” 

Işi trase hainele pe el, deschise ușa și aproape că se împiedică de Gaspode, 
care zăcea cât era de lung în prag, precum cel mai mizerabil sul anti-curent din 
univers. Acesta se ridică, împieticindu-se, pe picioare, își aţinti un ochi galben 
asupra lui Victor și-i spuse: 

— Un lucru să știi. Nu dorm în faţa ușii tale din pricină dă prostii d-alea, gen 
câinele care-și apără stăpânul, bine? Doar că, atunci când m-am întors. 

— Taci din gură, Gaspode. 

Victor deschise ușa de afară. Ceaţa pluti peste ei. Părea, cumva, cercetătoare; 
intră în casă de parcă așteptase de multă vreme ocazia. 

— Ceaţa-i ceaţă, spuse Victor cu glas tare. Haide. Astăzi mergem în 
Ankh-Morpork, ce, ai uitat? 

— Capul meu, făcu Gaspode, capul meu seamănă cu fundul unei litiere pentru 
pisici. 

— Poţi să dormi în trăsură. Și eu la fel, că veni vorba. Făcu câţiva pași prin 
strălucirea argintie și se pierdu aproape imediat. Printre fuioarele groase și umede, 
clădirile se desluşeau foarte vag. 

— Gaspode? făcu Victor, întrebător. 

„Ceaţa-i ceață, atât și nimic mai mult, își spuse iarăși. Dar mă simt ca într-o 
încăpere înghesuită. De parcă, dacă s-ar risipi acum, aș vedea sumedenie de 
oameni care stau și mă privesc. Dinafară. E caraghios, pentru că sunt afară, şi pe 
dinafară de afară nu-i nimic. Şi mai și sclipește.” 

— Pesemne că vrei acum să te conduc eu, spuse un glas trufaș de la înălțimea 
genunchiului său. 

— Ce liniște e, nu crezi? spuse Victor, încercând să pară nepăsător. Pesemne 
că ceața înăbuşă orice zgomot. 

— Firește, se mai poate și că din mare să fi ieșit cine știe ce făpturi scârboase 
care i-au ucis deja pe toți în afară de noi, făcu, pe un ton foarte natural, Gaspode. 

— Taci! 

O siluetă uriașă se contura printre fuioare. Pe măsură ce se apropia, se 
micșoră, iar tentaculele și antenele cu care imaginaţia lui Victor o împodobise se 
transformară în braţele și picioarele, mai mult sau mai puţin obișnuite, ale lui Soll 
Dibbler. 

— Victor? făcu acesta, îngrijorat, apoi îl zări și se linişti vizibil. La naiba, ceața 
asta acoperă totul. Crezuserăm că te-ai pierdut. Haide, e aproape amiază. Suntem 
aproape gata de plecare. 

— Şi eu. 

— Bine, răspunse Soll; părul și hainele îi erau pline de apă. Ăăă, de fapt unde 
suntem? 

Victor se întoarse către locul în care trebuia să fi fost locuinţa lui. 

— Ceaţa asta schimbă totul, nu? făcu, nefericit, Soll. Ce zici, oare cățelul tău nu 
poate să găsească drumul până la studiouri? Pare foarte istet. 

— Mârr, mârr, zise Gaspode, apoi se ridică în două labe și cerși, cu gesturi pe 
care Victor, cel puţin, le recunoscu ca fiind sarcastice. 

— Pe cuvântul meu, parcă înţelege, nu-i așa? spuse Soll. 

Gaspode latră tare. După câteva clipe, i se răspunse printr-un tir de lătrături 
entuziaste. 

— Ăsta-i Laddie, firește, zise Soll. Ce câine deștept! 

Gaspode părea mândru de sine. 

— Mă rog, Laddie e şi mai și, continuă Soll, în timp ce porniră în direcția 
lătrăturilor. Pesemne că l-ar putea învăţa și pe ăsta al tău ceva șmecherii, nu? 

Victor nici nu îndrăzni să privească în jos. După ce mai rătăciră puţin, arcada de 
la Veacul Vulpii Zburătoare le trecu pe deasupra capetelor ca o fantomă. Dădură 
peste alți oameni, de parcă studiourile se umpleau de călători pierduţi care nu ştiau 
unde altundeva să se ducă. La ușa biroului lui Dibbler aștepta o trăsură, lângă care 
era Dibbler însuși, bătând din picioare. 

—- Haideţi, haideţi, spuse. L-am trimis pe Meșter înainte, cu clicul. Urcaţi 
amândoi! 

— Dar putem călători, cu ceața asta? întrebă Victor. 

— Păi, ce-o să pățim? făcu Dibbler. Către Ankh-Morpork e un singur drum și, 
oricum, cred că o scăpăm de ea după ce trecem de coastă. Nu înțeleg de ce e toată 
lumea așa de nervoasă. Ceaţa-i ceață, atât și nimic mai mult. 

— Asta spun și eu, zise Victor, urcând în trăsură. 

— Slavă cerului că am terminat de ieri cu Pradă rafalelor, zise Dibbler. 
Pesemne că toate fenomenele astea sunt sezoniere. N-avem de ce să ne 
îngrijorăm. 

— Ai mai spus-o, răspunse Soll. De cel puţin cinci ori în dimineaţa asta. 

Ginger şedea prăbușită pe bancheta sub care se întinsese Laddie. Victor se tot 
foi, până ce se trase mai aproape de ea. 

— Ai dormit vreun pic? șopti. 

— O oră, poate două, răspunse fata. Nu s-a-ntâmplat nimic. Nici vise, nici nimic. 

Victor se relaxă. 

— Deci chiar s-a terminat, spuse. Nu eram sigur. 

— Dar ceața? întrebă ea. 

— Poftim? făcu Victor, prins cu mâţa-n sac. 

— Ceaţa asta de unde vine? 

— Păi, răspunse el, din câte am înţeles, când aerul rece trece peste pământul 
încălzit, apa se evaporă din... 

— Ştii la ce mă refer! Nu e o ceaţă normală! Parcă... parcă plutește ciudat, sfârși 
încurcată Ginger. Și parcă se aud și tot felul de glasuri, adăugă. 

— Cum adică „parcă” se aud glasuri? Nu există așa ceva, spuse Victor, sperând 
că și rațiunea sa avea să se lase convinsă. Ori se aud, ori nu se aud. Ascultă, 
suntem obosiţi amândoi. Atât și nimic mai mult. Am muncit din greu, n-am prea 
dormit așa că, ăăă, e de înţeles că ni se pare că auzim și vedem tot felul de chestii. 

— Aha, deci ţie ţi se pare că și vezi ceva? spuse, triumfătoare Ginger. Și mai 
termină cu tonul ăla liniștit și rezonabil, când vorbești cu mine, adăugă. Nu suport 
oamenii care se poartă așa. 

— Sper că nu vă certaţi, porumbeilor? 

Victor și Ginger se încordară. Dibbler se lăsă pe bancheta din față și le rânji larg, 
încurajator. Soll îl urmă. Vizitiul închise ușa trăsurii, cu un pocnet. 

— Pe la jumătate, ne oprim să mâncăm, zise Dibbler, după ce o porniră cu o 
smucitură din loc; tăcu puţin, apoi începu să adulmece îngrijorat. Ce-i mirosul ăsta? 
întrebă. 

— Mi-e teamă că e câinele meu. S-a băgat sub banchetă, făcu Victor. 

— E bolnav? întrebă Dibbler. 

— Nu. Așa miroase el, din păcate. 

— Nu crezi c-ar fi o idee bună să-i faci o baie? 

lar un glas, aproape neauzit, bombăni: 

— Nu crezi c-ar fi o idee bună să te mușc de picioare? 


Între timp, ceața se îndesea peste Holy Wood... 


Afișele care anunțau Pradă rafalelor circulau de câteva zile prin Ankh-Morpork, 
iar interesul publicului creștea. De data asta, ajunseseră chiar și la Universitate. 
Bibliotecarul își prinsese unul pe peretele cuibului urât mirositor și plin de cărți 
căruia îi spunea casă, iar altele circulau pe sub mână, chiar și pe la vrăjitori. 

Artistul dăduse la iveală o capodoperă. Strânsă în braţele lui Victor, având pe 
fundal imaginea orașului care ardea, apărea Ginger — care își arăta aproape toate 
farmecele pe care le avea, plus altele pe care, la drept vorbind, nu le avea. 

Efectul produs asupra vrăjitorilor întrecuse toate așteptările pe care le-ar fi putut 
avea Dibbler. In Sala Mare, afișul era trecut dintr-o mână tremurătoare în alta, ca o 
bombă. 

— Uite-o fată care are Ceva al ei, spuse Șeful Departamentului de Studii 
Nespecificate. 

Era unul dintre vrăjitorii cei mai grași, atât de îndesat încât aducea cu o 
canapea. Toţi cei care-l priveau se așteptau să vadă părul de cămilă scurgându-se 
prin porțiunile descopciate, și aveau tendința să bage mâna prin faldurile sale, 
căutând monede rătăcite. 

— Ce-i aia Ceva, Șefule? făcu alt vrăjitor. 

— Ei, știți voi. Ceva. Frichi-frichi. Hop și-așa. 

Cu toții îl priveau politicoși și nedumeriţi, așteptând poanta. 

— Fir-ar să fie de treabă, chiar trebuie s-o spun pe a dreaptă? făcu el. 

— Adică atracţie sexuală, spuse fericit Conferenţiarul de la Rune Moderne. Asta 
vrea să zică. Ispita sânilor obraznici, a coapselor moi și calde, și a roadelor 
interzise ale dorinţei care... 


2 De fapt, îi spunea Uuk. Dar pesemne că, în traducere, însemna casă. 

Câţiva vrăjitori se grăbiră să-și tragă scaunele ceva mai departe de el. 

— Aha. Sexul, interveni Decanul de Pentagrame, interupând oftatul nostalgic al 
Conferenţiarului. Se pune prea mult accent pe asta, de la o vreme. Părerea mea. 

— Ei, nu ştiu ce să zic, spuse Conferenţiarul, pe un ton de regret. 

Discutia îl trezi pe Windle Poons, care moţăia în scaunul său pe rotile, lângă foc. 
În Sala Mare se făcea mereu foc, fie iarnă, fie vară. 

— Ce? Ce? făcu el. 

Decanul se aplecă și-i vorbi tare în ureche: 

— Spuneam că, pe când eram noi tineri, nici nu știam ce înseamnă aia „sex”. 

— Aşa-i, așa-i, foarte adevărat, spuse Poons, privind gânditor focul din cămin. 
la ziceţi, vă mai amintiţi, oare am aflat vreodată? 

Câteva clipe, se lăsă tăcerea. 

— Ziceţi ce vreţi, e o tânără foarte reușită, spuse sfidător Conferenţiarul de la 
Rune Moderne. 

— Are carne pe ea cât pentru mai multe tinere reușite, zise Decanul. 

Windle Poons se chiori la afiș. 

— Da' tânăru' ăsta cine-i? întrebă. 

— Care tânăr? săriră într-un glas câţiva vrăjitori. 

— Uite ăsta, d-aici, zise Poons. Care-o ţine în braţe. 

Cu toții se uitară ia tablou. 

— A. EI, spuse Șeful Departamentului, dispreţuitor. 

— Mmm, mie mi se pare cunoscut, făcu Poons. 

— Vai de mine, dragă Poons, sper că nu te-ai dus pe furiș să urmărești 
spectacolele astea, zise Decanul, rânjind către ceilaiți. Șitii că e înjositor pentru un 
vrăjitor să frecventeze distracţiile ordinare. Arhicancelarul ar fi foarte furios să audă 
așa ceva. 

— Ce? Ce? zise Poons, ducându-și mâna la ureche. 

— Totuși, acum că ne-ai spus, parcă și mie îmi pare cunoscut, zise Decanul, 
uitându-se mai de-aproape la afiș. 

Conferenţiarul de la Rune Moderne își lăsă capul pe-o parte. 

— E tânărul Victor, nu? spuse. 

— Poftim? făcu Poons. 

— Ştii, s-ar putea să ai dreptate, zise Șeful Departamentului de Studii 
Nespecificate. Are mustăcioara aia subțiratică... 

— Cine-i ăsta? zise Poons.. 

— Dar Victor era student aici. Putea ajunge vrăjitor, spuse Decanul. Ce i-o fi 
trebuit să plece și să se-apuce de pipăit fete? 

— Da, Victor îl cheamă, dar nu e Victor al nostru. Cică îi zice Victor Maraschino, 
spuse Șeful Departamentului. 

— A, păi ăsta e nume de clic, zise netulburat Conferenţiarul de la Rune 
Moderne. Pe toţi îi cheamă la fel: Delores De Syn, Blanche lIspitee, Rock 
Stâncescu și așa mai departe... 

Işi dădu seama că toți îl priveau acuzator. 

— Așa am auzit, adăugă, încurcat. De la portar. Se duce la clicuri aproape în 
fiecare noapte. 

— Ce tot vorbiti acolo? făcu Poons, fluturându-și bastonul prin aer. 

— Şi bucătăreasa la fel, zise Șeful Departamentului. Și majoritatea fetelor de la 
bucătărie. E aproape cu neputinţă să mai primeşti un sanavici cu șuncă după nouă 
seara. 

— Aproape toţi se duc, zise Conferenţiarul. Numai noi nu. 

Un alt vrăjitor se uită lung la ce scria în josul afișului. 

— Uite ce zice, făcu: „Sargă a Pasiunii și Balustradelor Arcuite, desfăjurată în 
Historia Tumulutuasă a orașului Ankh-Morpork!” 

— Aha, deci e ceva istoric, nu? spuse Conferenţiarul. 

— „O Poveste Zguduitoare dă lubire, care a Uimit Zeiii și Uameniii!!” așa cică. 

— Oho, deci e și religios. 

— „Cu o Mie dă Elefanţi!!” în plus. 

— Viaţa în natură. E foarte educativă viaţa în natură, spuse Șeful Departa- 
mentului, uitându-se întrebător la Decan, la fel ca și ceilalţi vrăjitori. 

— După părerea mea, începu, lent, Conferenţiarul, nimeni n-are de ce să se 
împotrivească ideii că niște vrăjitori cu vechime asistă la un spectacol de interes 
istoric, religios, și care înfățișează viaţa în natură. 

— Regulile Universităţii sunt foarte stricte, spuse Decanul, dar fără mare 
entuziasm. 

— Dar sunt numai pentru studenţi, nu? făcu Conferenţiarul. E de înţeles ca 
studenţii să nu aibă voie să vadă aşa ceva. Pesemne că ar începe să fluiere și să 
arunce cu tot felul de chestii în ecran. Dar pentru noi, vrăjitori cu vechime, este 
absolut firesc să vrem să examinăm acest adevărat fenomen popular, nu? 

Bastonul lui Poons îl pocni zdravăn pe Decan peste gambe. 

— Vreau să știu despre ce tot vorbiţi! Acum! se răsti el. 

— Spuneam că vrăjitorii cu vechime ar trebui să aibă voie să urmărească 
imagini mișcătoare! zbieră Șeful Departamentului. 

— Păi, bravo, bravo! strigă Poons. Cui nu-i place să se uite la o fată așa 
drăguță? 

— Nu-i vorba de fete drăguțe. Ce ne atrage pe noi este gândul de a examina un 
fenomen din ce în e mai popular, zise Șeful Departamentului. 

— Ei, spuneţi-i cum vreți! chicoti Windle Poons. 

— Dacă ne vede lumea ieșind pe poartă și intrând într-o sală oarecare de 
spectacole, o să-și piardă tot respectul pentru profesiunea de vrăjitor, zise Decanul. 
Nici măcar nu-i magie adevărată. E doar o șmecherie! 

— Ştiţi? făcu, gânditor, unul dintre vrăjitorii de rang mai mic. M-am întrebat 
demult ce naiba sunt clicurile astea. Un fel de spectacole de marionete? Oameni pe 
scenă, jucând? Spectacole de umbre? 

— Vedeţi? zise Șeful Departamentului. Cică noi suntem înţelepții, dar habar nu 
avem. 

Se uitară cu toţii la Decan. 

— Da, dar nu mai bine mergem să vedem fete în rochițe scurte, dansând? 
întrebă el, disperat. 

Ponder Stibbons, cel mai norocos vrăjitor cu licență din toată istoria 
Universităţii, se îndrepta voios către „intrarea” secretă de peste zid. Mintea sa, de 
altfel foarte relaxată, era plăcut stimulată de gândul la câteva halbe cu bere, poate 
și o vizită ia clicuri și, cine știe, un curry super-picant, de Klatch, pentru a încheia 
seara, iar apoi... 

Momentul următor se dovedi cel mai penibil din întreaga sa viaţă. Sau aproape. 
Există numai unul care să-l întreacă. 

Erau cu toții acolo. Toată conducerea. Până și Decanul. Până și bătrânul 
Poons, în scaunul său cu rotile. Stăteau acolo, în umbră, privindu-l sever. In pubela 
minţii sale, paranoia explodă ca un foc de artificii: pe el, pe el îl așteptau. Precis! 

Îngheță. 

Decanul prinse grai. 

— Oh. Oh. Oh. Ăăă. Îmm. Îmm, începu, apoi păru să-și mai recapete un pic 
cumpătul. Oh. Ce-i asta? la apropie-te, omule, cât mai repede! 

Ponder șovăi, apoi o rupse la fugă. După o vreme, Conferenţiarul de la Rune 
Moderne spuse: 

— Era tânărul Stibbons, nu? A plecat? 

— Cred că da. 

— O să ne toarne precis. 

— Nu, n-o s-o facă. 

— Credeţi că a văzut că am scos cărămizile? 

— Nu. M-am pus eu în fața spărturii, zise Șeful Departamentului. 

— Atunci, haideţi. Unde eram? 

— Ştiţi ce e? Mie chiar mi se pare o idee foarte proastă, spuse Decanul. 

— Mai taci din gură, bătrâne! Ţine cărămida asta. 

— Bine, cum vreţi voi, dar spuneti-mi: cum facem să trecem scaunul cu rotile? 

Se uitară cu toții la scaunul lui Poons. 

Există în univers scaune cu rotile care sunt ușoare şi astfel construite încât să le 
permită posesorilor să funcționeze pe deplin, fără să depindă de alţii, în societatea 
modernă. Faţă de obiectul locuit de Poons, acestea sunt ca nişte gazele pe lângă 
un hipopotam. Poons era perfect conștient de funcţia sa în societatea modernă — în 
opinia sa, exista pentru a fi împins de colo-colo și, în genere, pentru a-i obliga pe 
ceilalți să-i facă toate voile. 

Scaunul era lat, lung, și se deplasa cu ajutorul unui volan mic, în faţă, și a unui 
levier lung, din fontă. De fapt, fonta juca un mare rol în alcătuirea sa. Era împodobit 
cu decoraţiuni baroce, din fier, care păreau făurite din niște ţevi sudate una de alta. 
Mai lipsea ca roţile din spate să aibă atașate lame — nu era cazul, dar orice om care 
vedea obiectul era conștient că opțiunea aceasta putea fi activată oricând. Avea şi 
alte câteva leviere fioroase, al căror scop era cunoscut numai de Poons, și o capotă 
uriașă, din pânză unsă cu ulei, care putea fi ridicată în numai câteva ore, pentru a-l 
proteja pe ocupant de ploi, furtuni și, pesemne, și de meteoriți și clădirile prăbușite 
din cer. Pentru protecție, în partea din față era prevăzut și cu varii trompete, 
claxoane și fluierașe, prin intermediul cărora Poons își vestea periplurile pe 
coriodoarele labirintice ale Universităţii. Căci adevărul era că, deși scaunul nu 
putea fi mişcat din loc decât de un om foarte zdravăn, care să-l împingă din toate 

puterile sale, de îndată ce o pornea la drum căpăta un soi de inerție de neoprit. O fi 
avut el și frâne, dar Windle Poons nu se obosise niciodată să le găsească. Și 
profesorii, și studenții știau că, odată ce auzeau un claxon sau o trompetă undeva, 
în apropiere, singura speranţă de a scăpa cu viaţă era să se lipească de perete, 
lăsând înspăimântătorul vehicul să treacă, legănându-se, pe lângă ei. 

— N-o să-l putem nicicum transporta dincolo, spuse ferm Decanul. Cred că are 
peste o tonă. Oricum, ar trebui să-l lăsăm aici. Windle e prea bătrân pentru așa 
ceva. 

— Când eram eu tânăr, săream zidul ăsta în fiecare noapte, pe cinstea mea, 
spuse, ofensat, Poons, apoi chicoti: Ce ne mai distram pe-atunci... ascultaţi-mă pe 
mine. Dacă aș avea un bănuț pentru fiecare ocazie în care Straja m-a fugărit până 
acasă, aș avea... rosti, apoi începu să miște din buze, calculând frenetic, cinci 
bănuţi și jumătate. 

— Poate dacă... începu Şeful Departamentului, apoi zise: Cum adică cinci 
bănuțţi și jumătate? 

— Păi, odată s-au lăsat păgubași la jumatea drumului, spuse fericit Poons. Ce 
vremuri! Ţin minte cum m-am cățărat odată, împreună cu bătrânul Riktor Ingeniosul 
și cu Spold Tudgy, drept în vârful Templului Zeilor Mărunți. In timpul slujbei, 
înțelegeți voi? lar Tudgy avea un purcel într-un sac și... 

— Vedeţi ce-aţi făcut? se plânse Conferenţiarul de la Rune Moderne. L-aţi 
stârnit. 

— Am putea să-l ridicăm printr-o vrajă, spuse Șeful Departamentului. 
Ascensionala de Ordinul întâi a lui Grindle ar trebui să rezolve problema. 

—... Apoi marele preot s-a întors și, he, he, he. Ce mai faţă avea. Și amicul 
Ingeniosul cică hai să... 

— Nu-i o folosință prea demnă pentru magie, pufni Decanul. 

— Oricum e mai demnă decât să trebuiască să ridicăm noi înşine mașinăria 
asta sinistră, nu crezi? făcu Conferenţiarul de la Rune Moderne, suflecându-și 
mânecile. Haideţi, băieţi! 

— ... După care, ce să vezi, Pimple bate la ușa Breselei Asasinilor, iar moș 
Scummidge, care era portar acolo și, ho, ho, ho, era de-a dreptul fioros... deci, iese 
moș Scummidge, apoi apar și gărzile de după colț... 

— Sunteţi gata? Hai! 

— ... Cee ce-mi aduce aminte de ziua în care eu și cu Framer Castravete am 
luat niște clei și ne-am dus la... 

— Mai ridică-l și la tine! 

Vrăjitorii gâfâiau din cauza efortului. 

— Și, mmm, îmi amintesc de parc-ar fi fost ieri. Ce mai faţă a făcut când... 

— Acum jos! 

Rotile turnate în fier clincăniră ușor pe aleea pietruită. Poons dădea binedispus 
din cap. 

— Ce vremuri! Ce vremuri, îngână, apoi adormi. Ceilalţi se căţărară încet, cu 
mișcări stângace, peste zid, cu dosurile lor lătăreţe care sclipeau în lumina lunii. 
Când ajunseră jos, de-abia își mai trăgeau răsuflarea. 

— la spune, i se adresă Conferenţiarul Decanului, sprijinindu-se de zid ca să 
nu-i mai tremure picioare, oare... zidul ăsta... a fost înălțat de curând, să zicem... în 
ultimii cincizeci de ani? 

— Nu prea... cred. 

— Curios. De obicei, săream ca o gazelă peste el. Și n-a trecut mult. N-a trecut 
deloc mult, la urma urmelor. 

Vrăjitorii își șterseră frunţile de sudoare şi se priviră pe furiș. 

— Aproape în fiecare noapte o ștergeam să beau un pahar. Sau mai multe, zise 
Șeful Departamentului. 

— Eu, în genere, stăteam serile să studiez, se făli Decanul. Şeful 
Departamentului făcu ochii mici. 

— Mda, așa făceai mereu, zise. Ţin minte. Încet-încet, cu toţii începură să-și 
dea seama că erau afară din Universitate, noaptea, fără învoire, lucru care nu se 
mai întâmplase de zeci de ani. Un fior de entuziasm reţinut trecea, pe rând, de la 
unul la altul. Un privitor priceput la descifrarea limbajului trupului ar fi putut pune 
rămășag că, după terminarea clicului, unul dintre ei avea să propună să treacă și 
pe la o cârciumă, altuia avea să i se facă foame, după care mergeau numai bine 
alte câteva pahare, încât, până la urmă, pe la ora 5 dimineaţa, gărzile orașului 
aveau să bată cu respect la porţile Universităţii, rugându-l pe Arhicancelar să fie 
drăguţ și să vină să identifice niște pretinși vrăjitori care fuseseră ridicaţi în timp ce 
cântau, pe şase voci, într-o armonie aproximativă, un cântec obscen; poate aducea 
și ceva bani, să plătească daunele. Și asta pentru că, în străfundurile fiecărui 
bătrân se află un tânăr, care se întreabă fără încetare ce naiba s-a petrecut cu el. 

Șeful Departamentului ridică braţul și apucă borul pălăriei sale vrăjitorești, mare, 
lată și pleoștită. 

— Așa, băieţi, zise. Pălăriile jos. 

Cu toții se des-pălăriară, dar fără nicio tragere de inimă. Vrăjitorii se atașează 
puternic de pălăriile lor țuguiate. Cu ele pe cap, nu uită niciodată cine sunt. Dar, așa 
cum le explicase ceva mai devreme Șeful Departamentului, odată ce oamenii te 
recunoşteau drept vrăjitor tocmai în virtutea pălăriei țuguiate, atunci, dacă o dădeai 
jos, aveai să fii luat drept altceva, de pildă drept un neguţător bogat. Decanul se 
înfiora: 

— Parcă m-aș fi dezbrăcat de tot, spuse. 

— Putem să le ascundem sub păturile lui Poons, zise Șeful Departamentului. 
Așa, nimeni n-o să mai știe cine suntem. 

— Să nu cumva să uităm și noi înșine, spuse Conferenţiarul de la Rune 
Modeme. 

— O să ne creadă niște... niște burgheji de frunte. 

— Așa mă și simt, spuse Decanul. Ca un burghez de frunte. 

— Sau negustori, completă Șeful Departamentului, aranjându-și părul cărunt. 
Ţineţi minte, continuă, dacă spune cineva ceva, nu suntem vrăjitori. Doar niște 
negustori de ispravă, care caută să se distreze și ei într-o seară, bine? 

— Cum arată un negustor de ispravă? întrebă un vrăjitor. 

— Eu de unde să știu? făcu Șeful Departamentului. Oricum, nimeni n-are voie 
să facă vrăji. Nici nu mai trebuie să vă explic ce se va întâmpla dacă află 
Arhicancelarul că personalul său a fost văzut participând la distracțiile vulgului. 

— Mie mi-e mai teamă să nu afle studenţii, se cutremură Decanul. 

— Bărbi false, spuse triumfător Conferenţiarul de la Rune Moderne. Ar trebui să 
purtăm bărbi false. 

Șeful Departamentului își dădu ochii peste cap. 

— Avem deja bărbi, din cele ADEVĂRATE, zise. Halal ne-ar fi să ne deghizăm 
cu unele false! 

— Aha, păi asta-i poanta, zise Conferenţiarul. Când vezi pe cineva purtând o 
barbă falsă, parcă nu-ţi vine să crezi că ar avea pe dedesubt una adevărată, nu-i 
așa? 

Șeful Departamentului deschise gura să se împotrivească, apoi șovăi. 

— Păi... făcu. 

— Dar de unde să găsim noi bărbi false la ora asta târzie din noapte? întrebă, 
cu îndoială în glas, un vrăjitor. 

Conferenţiarul zâmbi încântat și băgă mâna în buzunar. 

— Nu ne trebuie, spuse. Asta-i partea cea mai deșteaptă. Am adus nişte sârmă 
cu mine, vedeți? Nu trebuie decât să rupem două bucățele, să ni le împletim în 
perciuni, apoi să ni le aducem peste urechi, dar să nu le ascundem cu totul. Uite 
așa, Se demonstra el. Și cu asta, basta! 

Șeful Departamentului se uită lung. 

— E straniu de-a dreptul, zise, în cele din urmă. Ai dreptate! Arăţi exact ca unul 
care poartă o barbă falsă prost făcută. 

— Uimitor, nu? spuse, fericit, Conferenţiarul, împărțind bucăţile de sârmă. 
Asta-i mintologie. Să știți de la mine. 

Trecură câteva minute în care cu toţii munciră din greu, gemând din când în 
când, după ce se înțepau în degete, dar, în cele din urmă, totul se termină și 
vrăjitorii se priviră, timizi. 

— Dac-am avea o față goală de pernă și i-am îndesa-o Șefului pe sub robă, ca 
să se vadă numai vârful, ar arăta exact ca un om slab care se preface obez, 
purtând o pernă uriașă, spuse unul, cu entuziasm, apoi prinse privirea Șefului și 
tăcu. 

Doi dintre ei apucară mânerele înspăimântătorului scaun al lui Poons și 
începură să-l împingă, cu zgomot, pe pietre. 

— Ce-i, ce-i? Ce facem? făcu Poons, trezindu-se brusc din somn. 

— O să ne jucăm de-a burghezii de frunte, răspunse Decanul. 

— Aha. Imi place jocul, spuse Poons. 


— Mă auzi, bătrâne? 

Trezorierul deschise ochii. Infirmeria Universităţii nu era prea mare și nici prea 
des folosită, căci, în genere, vrăjitorii erau fie sănătoși tun, fie morţi. Singurele 
medicamente de care aveau mai mare nevoie erau cele împotriva acidității — și o 
încăpere întunecoasă în care să se retragă până la ora prânzului. 

— Ţi-am adus ceva să citeşti, spuse glasul, cam nesigur. Trezorierul izbuti să 
deslușească titlul cărții: Aventuri cu undița și arbaleta. 

— Rău te-ai mai lovit, amice. Ai dormit toată ziua. Trezorierul privi, cu ochii mijiţi, 
negura cu nuanțe roz și portocalii care, încet-încet, se preschimbă în chipul cu 
nuanţe roz și portocalii al Arhicancelarului. „la stai, se gândi, cum am ajuns...?" 
Apoi se ridică în capul oaselor, apucă strâns în pumni roba celuilalt și zbieră drept 
către chipul lătăreț, în nuanţe roz și portocalii: 

— O să se-ntâmple ceva groaznic! 


Vrăjitorii se strecurau pe străzile întunecoase. Până una, alta, deghizamentul 
funcţiona perfect. Se întâmplase chiar să fie îmbrânciţi — cu toate că nimeni nu 
avea tupeul să îmbrâncească un vrăjitor. Era ceva cu totul nou pentru ei. 

La intrarea sălii Odium era adunată o uriașă mulţime. Se făcuse o coadă care se 
întindea până în stradă. Decanul nu-i dădu nicio atenţie și-și conduse grupul drept 
înainte, pe scări. La care, cineva spuse: 

— Hei! 

Decanul ridică ochii și văzu un trol roșu la faţă, într-o uniformă care-i venea 
prost, cu aspect militar: avea în dotare o pereche de epoleți cât farfurioarele, dar nu 
și pantaloni. 

— Da? făcu Decanul. 

— Oamenii ăştia stă la coadă, știți? zise trolul. 

Decanul făcu un semn politicos din cap. În Ankh-Morpork, cozile erau, prin 
definiție, șiruri de oameni în fruntea cărora se afla un vrăjitor. 

— Văd, spuse. Şi foarte bine fac. Dacă ești drăguţ să te dai la o parte, vrem să 
ne găsim și noi locuri. 

Trolul îl înghionti în stomac. 

— Da cin’ te crezi, mă? zise. Vrăjitor, sau ce? Oamenii din jur izbucniră în râs. 
Decanul se aplecă spre el. 

— De fapt, chiar asta și suntem, șuieră. 

Trolul îi rânji larg. 

— Nu face, mă, mijto dă mine, spuse. Să vede dă la o poștă că barba aia-i falsă! 

— la ascultă... începu Decanul, dar își pierdu pe dată vocea, când trolul îl luă de 
gulerul robei și-l împinse în stradă. 

— Treci la coadă cu toată lumea, zise, iar oamenii care așteptau la rând îl 
aclamară. 

Decanul mârâi și ridică braţul drept, cu degetele depărtate... Șeful 
Departamentului îl apucă de umăr. 

— O, da, șuieră. Exact asta mai lipsește să faci. Haide! 

— Unde? 

— La coadă! 

— Dar suntem vrăjitori! Vrăjitorii nu stau niciodată la coadă! 

— Suntem niște negustori de ispravă, ai uitat? făcu Șeful Departamentului, apoi 
trase cu ochiul la oamenii din jur, care-i priveau ciudat. Suntem negustori de 
ispravă, repetă el, cu voce tare și-l înghionti pe Decan, șuierându-i: Fă și tu ceva! 

— Adică? 

— Nu știu, zi ceva ce să sune negustorește. 

— Ce? întrebă Decanul, năucit. 

— Spune ceva, orice! Toată lumea se uită la noi! 

— Oh, îngăimă Decanul, cu chipul schimonosit de panică; apoi îi veni o idee 
salvatoare: Mere frumoase, spuse. Luaţi cât mai sunt calde. Sunt minunate... Ce 
zici, merge? 

— Ei, sper că da. Acum hai la coadă... 

La celălalt capăt al străzii se produse agitaţie. Lumea se năpusti înainte. 
Oamenii din coadă rupseră rândurile și dădură năvală, iar negustorii se treziră, pe 
neașteptate, înconjurați de o groază de persoane care împingeau din toate 
puterile. 

— la ascultați, aici e, totuși, un rând, spuse Negustorul de la Rune Moderne, cu 
un glas cam tremurat, trezindu-se împins. 

Decanul îl apucă de umăr pe un băietan care tot încerca să-i tragă un cot pentru 
a-l scoate din competiţie. 

— Ce se-ntâmplă, tinere? întrebă el, sever. 

— Vin, vin! strigă băiatul. 

— Cine vine? 

— Stelele. 

La unison, vrăjitorii ridicară ochii spre cer. 

— Nu, nu vin, spuse Decanul, dar băiatul se eliberase deja și dispăruse în 
marea de oameni. Ce superstiții ciudate și înapoiate, continuă el, iar vrăjitorii, în 
afară de Poons, care bombănea și lovea cu bastonul în stânga și-n dreapta, se 
înălțară pe vârfuri ca să vadă mai bine. 


Trezorierul se întâlni cu Arhicancelarul pe coridor. 

— În Sala Mare nu e nimeni! zbieră el. 

— Biblioteca e goală! tună și Arhicancelarul. 

— Am auzit despre lucruri de soiul ăsta, se jelui Trezorierul. Ceva, nu știu cum îi 
zice, spontan. S-au spontănit toți! 

— Liniștește-te, omule. Numai pentru că... 

— Nici măcar slujitorii nu sunt de găsit! Știţi bine ce se-ntâmplă când realitatea 
se fisurează. Pesemne că tentaculele uriașe se pregătesc chiar în clipa asta să... 

Din depărtare se auzi... vumm... vumm... Apoi zgomotul unor biluţe izbite de 
perete. 

— Mereu în aceeași direcție, mormăi Trezorierul. 

— Ce direcţie? 

— Direcţia din care au s-apară Aceia! Cred că-mi pierd minţile! 

— Haide, haide, spuse Arhicancelarul, mângâindu-l pe umăr. Termină cu 
văicărelile. Astea-s vorbe de nebun. 


Cuprinsă de panică, Ginger se holbă pe fereastra trăsurii. 
— Cine-s toți ăștia? întrebă. 

— Fanaticii, răspunse Dibbler. 

— Dar nu sunt zeiţă! 

— Unchiul vrea să spună că sunt oamenii cărora le place să te vadă în clicuri, 
zise Soll. Ăăă... le place tare, tare mult. 

— Sunt și femei, rosti Victor, apoi făcu ușor cu mâna; în mulţime, o femeie 
leșină. Eşti faimoasă, continuă el. Mi-ai spus de la-nceput că asta voiai. 

Ginger privi din nou mulţimea. 

— Da, dar nu mi-a trecut prin cap că are să fie așa. Ascultă... cu toţii ne strigă pe 
nume! 

— Ne-am dat toată silința să le povestim oamenilor despre Pradă rafalelor, zise 
Soll. 

— Chiar așa, făcu Dibbler. Le-am explicat că este clicul cel mai măreț din 
întreaga istorie scrisă la Holy Wood. 

— Dar au trecut numai vreo două luni de când facem clicuri, protestă Ginger. 

— Și ce dacă? Oricum s-a scris ceva istorie, spuse Dibbler. 

Victor observă expresia de pe fața fetei. De fapt și de drept, când începuse 
istoria de la Holy Wood? Poate că acolo jos, pe fundul mării, printre homari, se afla 
un străvechi calendar sculptat în piatră. Sau poate nu există nicio modalitate de a o 
măsura. Cum se măsoară vârsta unei idei? 

— O să fie şi mulți demnitari aici, cu noi, zise Dibbler. Patricianul, nobilii, șefii 
Breslelor şi câţiva mari preoţi. Nu și vrăjitorii, firește, încuiaţii naibii. Dar o să fie, 
oricum, o noapte de neuitat. 

— Va trebui să le fim prezentaţi tuturor? se interesă Victor. 

— Nu. Ei vă vor fi prezentaţi vouă, răspunse Dibbler. Și va fi cel mai mare 
eveniment din viaţa lor. 

Victor privi din nou mulțimea. 

— Mi se pare mie, spuse, sau se lasă ceața? 


Poons îl lovi pe Șeful Departamentului cu bățul peste picioare. 

— Ce se-ntâmplă? întrebă. De ce urlă toată lumea? 

— Patricianul tocmai a coborât din trăsură, spuse Șeful Departamentului. 

— Şi ce, mare brânză? comentă Poons. Și eu am coborât din trăsură de sute de 
ori. Nu e mare filozofie. 

— E puţin ciudat, recunoscu celălalt. L-au aclamat și pe șeful Breslei Asasinilor, 
și pe Marele Preot al lui lo cel Orb. lar acum cineva a întins un covor roșu. 

— Cum, pe stradă? În Ankh-Morpork? 

— Da. 

— Curăţătoria o să-i coste de-o să-i usuce, spuse Poons. Conferenţiarul de la 
Rime Moderne îl înghionti zdravăn pe Șeful Departamentului în coaste — sau, cel 
puţin, îl locul în care se aflau coastele, bine învelite în straturile de grăsime 
acumulate de pe urma celor cincizeci de ani de mese copioase. 

— Taci din gură! șuieră. Vin! 

— Cine? 

— Cineva important, din câte se pare. 

Chipul Șefului se schimonosi de teamă, la adăpostul falsei sale bărbi adevărate. 

— Doar nu l-au invitat pe Arhicancelar, ce credeţi? 

Vrăjitorii încercară să se facă mici în robele lor, ca niște broaște țestoase pe 
două picioare. De fapt, era o trăsură mult mai impresionantă decât cele care se 
descompuneau în grajdurile Universităţii. Mulțimea se năpusti către șirul de troli şi 
de gărzi, holbându-se nerăbdătoare la ușile trăsurii. Văzduhul răsuna de 
entuziasmul lor. 

Domnul Bezam, cu pieptul atât de umflat de trufie încât părea să plutească, făcu 
o plecăciune către ușa trăsurii și o deschise. 

Mulțimea părea să-și țină respiraţia la unison — cu excepţia unui singur membru, 
care-i lovea pe cei din jur cu băţul și bombănea: 

— Ce se-ntâmplă? Ce este? De ce nu-mi spune nimeni ce se-ntâmplă? Vreau 
să-mi explice cineva, urgent! 


Ușa rămase închisă. Ginger strângea clanţa de parcă era un colac de salvare. 

— Sunt cu miile! spuse. Nu pot să ies de-aici! 

— Dar cu toții îți admiră clicurile, se rugă Soll. Acesta e publicul tău fidel! 

— Nu! 

Soll ridică braţele cu disperare. 

— Nu poţi tu s-o convingi? îl întrebă pe Victor. 

— Nici măcar pe mine însumi nu sunt sigur că mă pot convinge, răspunse 
acesta. 

— Dar ai petrecut zile întregi în faţa lor, spuse Dibbler. 

— Nu, nici vorbă, interveni Ginger. Eraţi doar dumneavoastră, tehnicienii, trolii 
și ceilalţi. Era altceva. Și, oricum nu eram eu, adăugă. Era Delores De Syn. 

Victor își mușcă gânditor buza de jos. 

— Atunci poate c-ar trebui s-o trimiti acolo, afară, pe Delores De Syn, zise. 

— Cum adică? întrebă ea. 

— Păi... poţi să te prefaci că ești într-un clic. 

Cei doi Dibbler, unchiul și nepotul, se priviră. Apoi Soll își duse mâinile la ochi, 
ca şi cum ar fi fost o cutie cu imagini, îl înghionti pe Dibbler, iar acesta îi puse 
nepotului său o mână pe creștei și începu să-i învârtă în ureche o manivelă 
invizibilă. 

— Acţiune! porunci el. 


Ușa trăsurii se deschise. Mulțimea oftă, ca un munte care trage aer în piept. 
Victor ieși, luă mâna lui Ginger... Multimea începu să aclame, înnebunită. 
Conferenţiarul de la Rune Moderne își mușca degetele, debordând de entuziasm. 
Șeful Departamentului scoase un zgomot înfundat, din gât. 

— Mai știi când te-ntrebai cum poate cineva să renunţe la vrăjitorie? făcu. 

— Un vrăjitor adevărat nu trebuie să se gândească decât la un singur lucru, 
spuse pe înfundate Decanul. Știţi asta. 

— Da, știu, cum să nu. 

— Vorbeam de magie. 

Șeful Departamentului trase cu ochiul la siluetele care se apropiau. 

— Să şiiţi că e chiar tânărul Victor. Pot să jur, zise. 

— Ce scârbos, făcu Decanul. Imaginaţi-vă, a preferat să-și piardă vremea cu 
fete, când putea să devină vrăjitor. 

— Mda, ce tăntălău, zise Conferenţiarul de la Rune Moderne, care de-abia mai 
putea să răsufle. 

Se auzi un soi de oftat colectiv. 

— Tre’ să recunoaşteţi că fata asta e ceva, totuși, zise Șeful Departamentului. 

— Sunt om bătrân și dacă cineva nu-mi face și mie loc urgent, spuse un glas 
spart din spatele lor, o să aflați imediat ce-mi poate, mmm, băţul, bine? 

Doi vrăjitori se traseră într-o parte și făcură loc scaunului. Odată pus în mişcare, 
acesta se duse până la marginea covorului, învineţind toți genunchii sau gleznele 
care-i stăteau în drum. 

Poons rămase cu gura căscată. 

Ginger îl apucă pe Victor de mână. 

— Uite-acolo! E un grup de bătrâni grași, cu bărbi false, care-ţi fac cu mâna, îi 
spuse, printre dinţii încleștaţi, rânjind fără încetare. 

— Da. Cred că sunt vrăjitori, rânji Victor drept răspuns. 

— Unul dintre ei tot ţopăie în scaunul cu rotile și urlă chestii gen: „Hop ș-așa!”, 
„Hei-ho!” și „Aleluia!” 

— E cel mai bătrân vrăjitor din lume, spuse Victor, apoi îi făcu cu mâna unei 
doamne grase din mulțime, care leșină. 

— Vai de mine! Oare cum o fi fost acum cincizeci de ani? 

— În primul rând, era tânăr — n-avea decât optzeci?%! Nu-i trimite bezele! 

Mulțimea urlă de fericire. 

— Pare dulce! 

— Zâmbește și fă cu mâna! 

— Of, pe zei, uită-te câți oameni așteaptă să ne fie prezentați! 

— Văd, zise Victor. 

— Dar sunt oameni de seamă! 

— Păi, înseamnă că și noi suntem. 

— De ce? 

— Pentru că suntem noi. Chiar tu ai zis-o, atunci, pe plajă. Am ajuns mari, cum 
nu se poate mai importanţi! Nu asta voiai? Suntem... 

Se opri. Trolul care păzea uşa sălii Odium îl salută cu mișcări stângace. 
Bufnetul palmei cu care își lovi urechea răsună limpede, pe deasupra zarvei 
mulțimii... 


Gaspode alerga în goana mare în josul unei alei. Laddie, ascultător ca 
întotdeauna, îl urma îndeaproape. Nimeni nu le dăduse atenţie când săriseră — 
sau, în cazul lui Gaspode, ar fi mai corect spus că se prăbușiseră — din trăsură. 

— Nu-mi surâde deloc ideea să-mi petrec toată seara în sala aia înghesuită, 
bombăni Gaspode. Suntem într-un oraș adevărat. Aici nu-i Holy Wood. Stai cu 


23 Vrăjitorii care izbutesc să se ferească de insistențele ambițioase ale altor vrăjitori au tendința să 


trăiască mult. Uneori, chiar prea mult. 


180 


Sevuj Pratchett — Lumea Disc 


mine, cățelandrule, și n-o să-ţi pară rău. Prima oprire — uşa din spate de la Harga, 
Casa Coastelor. Am cunoștințe pe acoio. OK? 

— Bravo, Laddie! 

— Cum zici tu, cum zici tu, spuse Gaspode. 


— Uită-te cum e îmbrăcat! zise Victor. 

— Catifea roșie cu fireturi aurii, spuse Ginger, din colţul gurii. Și ce dacă? Mă 
rog, bine ar fi fost să-i dea și o pereche de pantaloni. 

— Pe zei, oftă tânărul. 

Intrară în foaierul splendid luminat al sălii Odium. 

Bezam se întrecuse pe sine. Mai mulţi troli și pitici făcuseră muncă suplimentară 
pentru a termina de decorat. Erau acolo draperii din pluș roșu, coloane și oglinzi. 
Peste tot era plin de amorași bucălaţi și fel de fel de fructe, toate vopsite în auriu. 
Era ca și cum ai fi intrat înăuntrul unei cutii foarte scumpe de bomboane de 
ciocolată. Sau într-un coșmar. In sinea lui, Victor se aștepta, parcă, să audă 
mugetul mării, să vadă draperiile prăbușindu-se într-o baltă neagră de noroi. 

— Pe zei, repetă. 

— Ce-ai păţit? zise Ginger, rânjind fără încetare în direcţia șirului de demnitari 
publici care aşteptau să le fie prezentați. 

— Aşteaptă şi-ai să vezi! spuse, răgușit, Victor. E Holy Wood! Holy Wood 
transportat în Ankh-Morpork. 

— Da, dar,.. 

— Nu-ţi amintești nimic din noaptea trecută? Înainte să te trezești? 

— Ţi-am mai spus că nu. 

— Aşteaptă și-ai să vezi, repetă Victor, apoi trase cu ochiul la un șevalet sprijinit 
de zid. 

Era acolo un afiș care spunea: „Trei spectacole pe zi”. Ceea ce-l făcu să se 
gândească la dune, străvechi mituri și homari. 


În Lumea Disc, hărţile nu erau niciodată foarte precise. Cartografii porneau la 
drum plini de bune intenţii, dar, adesea, se lăsau într-atât de captivaţi de balenele 
care scuipau jeturi de apă, monștrii, valurile și celelalte podoabe de toate formele și 
culorile, încât uitau să mai deseneze și părţile plicticoase — munții, râurile și restul. 

Arhicancelarul fixă un colţ care ameninţa să se îndoaie cu ajutorul unei 
scrumiere pline ochi, apoi își plimbă degetul pe suprafața zgrunţuroasă. 

— Cică „Aici sunt Dragoni”, spuse. Și chiar în oraș. Ce ciudăţenie! 

— A, păi acolo este Sanctuarul „Razei de soare” pentru Dragoni Bolnavi, al lui 
Lady Ramkin, răspunse, distrat, Trezorierul. 

— Şi-aici cică „Terra Incognita”, continuă Ridcully. De ce? 

Trezorierul se întinse să vadă mai bine. 

— Păi, probabil că e mai interesant așa decât să desenezi o grămadă de ferme 
de varză. 

— Uite! Și aici Dragoni! 

— A, acolo cred că-i vorba, pur și simplu, de o minciună. 

Degetul mare și gros al Arhicancelarului continuă să se deplaseze în direcţia pe 
care o aproximaseră. Dădu la o parte câteva mizerii de muște. 

— Dar aici nu-i absolut nimic, spuse, uitându-se mai de-aproape. Doar marea 
și... își miji ochii să descifreze scrisul, un loc pe nume Holy Wood. Îţi spune ceva? 

— Nu acolo s-au dus toţi alchimiștii? făcu Trezorierul. 

— A, iarăși ei? 

— Doar nu s-or fi apucat, zise încet Trezorierul, să facă cine știe ce vrăji... Ce 
credeţi? 

—- Alchimiştii? Vrăji? 

— Scuze. Ce idee caraghioasă! Știu. Portarul mi-a spus că se îndeletnicesc cu 
niște, cum să zic, niște jocuri de umbre sau ceva asemănător. Sau marionete. Ceva 
pe acolo. Imagini. Drept să fiu, nu ştiu precis, nu eram foarte atent la ce-mi spunea, 
Să fim serioși... alchimiștii? Zău așa! Asasinii, da. Hoţii, da... Până și negustorii. Și 
ăștia pot fi, câteodată, mari ticăloși. Dar alchimiștii? Nu există breaslă de oameni 
mai aerieni, mai zăpăciţi, mai bine intenţionaţi... 

Apoi, în cele din urmă, își dădu și el seama ce spunea şi se întrerupse. 

— Doar n-au îndrăznit așa ceva, spuse, după o vreme. 

— Oare? 

Trezorierul râse spart. 

— Nu-u-u! Sunt convins că n-au îndrăznit! Știu că le-am cădea pe cap ca otonă 
de cărămizi dacă ar încerca să umble cu magia pe-aici... 

Se întrerupse iarăși. 

— Sunt sigur că n-ar face niciodată așa ceva, spuse. 

— Nici măcar acolo, departe, zise. 

— N-ar îndrăzni, spuse. 

— Oricum, nu magie. Nu credeți? Spuse. 

— N-am avut niciodată încredere în nemernicii ăia cu bătături în palmă! adăugă. 
Nu sunt ca noi, înțelegețţi? N-au pic de bună-cuviinţă și demnitate! 


Mulțimea care se înghesuia în jurul ghișeului de bilete era din ce în ce mai 
densă şi mai nervoasă. 

— Ei, v-aţi scotocit prin toate buzunarele? întrebă Șeful Departamentului. 

— Da! bombăni Decanul. 

— Atunci, mai uitaţi-vă o dată. A 

În opinia vrăjitorilor, cei care plăteau erau întotdeauna ceilalţi, ei înșiși nu. În 
general, pălăriile țţuguiate le erau suficiente. In timp ce Decanul se scotocea, Șeful 
Departamentului îi rânji deznădăjduit tinerei care vindea bilete. 

— Darvă asigur, duduie dragă, încercă el pentru a mia oară, că suntem vrăjitori. 

— Se vede că purtaţi bărbi false, spuse fata și pufni. Am mai văzut eu de-alde 
voi pe aici. De unde știu că nu sunteţi, acolo dedesubt, trei băieţei care-au furat 
roba tatălui lor? 

— Doamnă! 

— Am doi dolari și cincisprezece cenți, spuse Decanul, scoțând monedele 
dintr-un pumn de scame și felurite obiecte oculte. 

— Deci două locuri la stal, zise fata, cam fără tragere de inimă, pregătind două 
tichete. Șeful Departamentului i le smulse imediat. 

— Deci intru eu cu Windle, zise repede, întorcându-se către ceilalți. Regret, 
însă voi, restul, ar trebui să vă întoarceți la cinstitele voastre negustorii! 

Și începu să-și ridice și să-și coboare sprâncenele, cu gesturi conspirative. 

— Nu înțeleg de ce tocmai noi... începu Decanul. 

— Altfel o s-avem probleme, continuă Șeful Departamentului, strâmbându-se 
frenetic. Dacă nu vă duceți... de-a-ndăratelea. 

— Uite ce-i, eu am fost cu banii și... făcu Decanul, dar Conferenţiarul de la Rune 
Moderne îl apucă de brat. 

— Haide, haide, zise, apoi îi făcu încet cu ochiul Șefului, privindu-l fix. E vremea 
să mergem... de-a-ndăratelea. 

— Nu înţeleg de ce... spuse sugrumat Decanul, aproape luat pe sus. 


Suprafața oglinzii magice a Arhicancelarului era acoperită de vârtejuri de nori 
cenușii. Mulţi vrăjitori aveau asemenea oglinzi, dar numai câţiva se oboseau să le 
folosească. Erau imprevizibile și nestăpânite. Nici măcar pentru bărbierit nu erau 
bune. 

Ridcully, însă, se dovedi suprinzător de priceput în a o folosi pe a sa. 

— Sunt bune pentru pândit, explică el pe scurt. Că doar n-o să stau toată ziua 
să mă târâi prin ierburi ude, pe zei! Toarnă-ţi un pahar, omule. Și pune-mi și mie 
unul. 

Norii sclipiră. 

— Altceva nu mai izbutesc să prind, spuse Arhicancelarul. Tare ciudat! Numai 
ceaţă din asta sclipitoare. 

Şi își drese vocea. Cât despre Trezorier, acesta începea să-și dea seama că, în 
pofida tuturor aşteptărilor sale, Arhicancelarul era un om foarte deștept. 

— Ai văzut vreodată un spectacol d-ăsta de umbre mișcătoare marionete piese 
imagini? întrebă Ridcully. 

— Slujitorii se duc des să le urmărească, răspunse Trezorierul — ceea ce, 
cugetă Arhicancelarul, însemna, pesemne, „nu”. 

— Cred că ar trebui să aruncăm şi noi o privire, spuse. 

— Cum doriţi, Domnule, făcu Trezorierul, supus. 


Oriunde în multivers, clădirile destinate spectacolelor de imagini mişcătoare se 
supun, cu toatele, unei legi de neîncălcat: splendorile arhitectonice din partea din 
față sunt direct proporţionale cu ororile care te așteaptă în spate. În față — coloane, 
arcade, foiţă de aur, lumini. În spate — conducte bizare, tot felul de țevi ruginite, 
pereţi nevopsiţi, alei puituroase. 

Și ferestrele de la toaletă. 

— Tot nu înțeleg de ce trebuie să trecem prin asta, se jelui Decanul, în timp ce 
restul vrăjitorilor trudeau în beznă. 

— Taci și împinge acolo, îngână Conferenţiarul de la Rune Moderne, de dincolo 
de fereastră. 

— Puteam să preschimbăm ceva în bani, făcu Decanul. O mică iluzie, acolo. 
Ce-i rău în asta? 

— Aşa crește inflația, răspunse Conferenţiarul. Pentru una ca asta, te poți trezi 
în putul cu scorpioni. Unde să-mi pun picioarele? Unde să-mi pun picioarele? 

— Hai, că ai ajuns, zise un vrăjitor. Acum, tu, adăugă, adresându-i-se 
Decanului. 

— Vai de mine, gemu acesta, în timp ce era tras prin ferestruica îngustă în 
penumbra indescriptibilă de dincolo. N-o să iasă nimic bun din asta... 

— Ai grijă unde pui picioarele. Poftim, vezi ce-ai făcut? Nu ţi-am zis să ai grijă? 
Mă rog, acum haideti. 

Vrăjitorii străbătură, furișându-se — sau, în cazul Decanului, pleoscăind — partea 
din spate, ajungând în sala plină, cufundată în penumbră, unde îl găsiră pe Windle 
Poons care le ţinea locuri libere printr-un procedeu foarte simplu, adică 
amenințându-i cu băţul pe toţi care se apropiau. Cu chiu, cu vai, călcându-se unul 
pe altul pe picioare, se așezară. 

Apoi se holbară la dreptunghiul cenușiu, umbrit, de la celălalt capăt al sălii. 
După o vreme, Șeful Departamentului spuse: 

— Nu înţeleg ce-i așa de grozav. 

— A făcut cineva lepurele Schilod, sau încă nu? întrebă Conferenţiarul de la 
Rune Moderne. 

— Dar nici n-a-ncepuit, șuieră Decanul. 

— Mi-e foame, se plânse Poons. Sunt om bătrân, mmm, și mi-e foame. 

— Ştiţi ce-a făcut? zise Șeful Departamentului. Ştiţi ce mi-a făcut moșul? O 
tânără foarte amabilă, cu o torță, tocmai ne ajuta să găsim locuri, și el a ciupit-o 
de... de partea dorsală. 

Poons chicoti. 

— Hop și-așa! Maică-ta ştie c-ai plecat? făcu el, ascuțindu-și glasul. 

— I s-a urcat la cap, se plânse Șeful Departamentului. Nu trebuia să-l aducem. 

— Vă daţi seama că pierdem cina? zise Decanul. 

Ceilalţi vrăjitori tăcură brusc. O femeie destul de plinuţă, care dădea să se 
strecoare pe lângă scaunul lui Poons, tresări, privi bănuitoare în jur, dar nu văzu 
decât un bătrânel inofensiv care, din câte se putea observa imediat, dormea adânc. 

— lar marțea avem gâscă, zise Decanul. 

Poons deschise un ochi şi apăsă un claxon. 

— Tantanaam! Mișto vreme, nu, băieţi? făcu el, triumfător. 

— Vedeţi, vedeţi? spuse Șeful Departamentului. Nici nu știe în ce secol e. 

Poons îl privi cu ochii săi negri, ca niște mărgeluțe. 

— Hmmm, oi fi eu bătrân, spuse, și, mmm, poate și cam ramolit, da’ lihnit n-am 
de gând să fiu. 

Apoi scotoci în străfundurile de nepătruns ale scaunului cu rotile și scoase o 
pungă neagră, cam unsuroasă, care clincănea. 

— Am văzut o duduie în faţă care vindea ceva mâncare specială pentru 
imaginile mișcătoare, zise. 

— Adică aveai bani cu tine de la bun început? se mânie Decanul. Și nu ne-ai 
spus? 

— Dar nu m-ati întrebat. 

Vrăjitorii se holbară, înfometați, la pungă. 

— Cică au grăunțe explodate cu unt, chifle cu cârnaţi în ele și chestii de 
ciocolată cu alte chestii pe dinăuntru și alte chestii pe dinafară, zise Poons și le 
aruncă un zâmbet știrb și viclean. Dacă vreți și voi, serviți-vă, adăugă generos. 


Decanul trecu în revistă comanda. 

— Deci, spuse, avem șase porţii Patrician de grăunţe explodate, cu adaos de 
unt, opt chifle cu cârnaţi, un mega-pahar de băutură de-asta cu bule și o pungă de 
stafide în ciocolată. 

Și plăti. 

— Așa, spuse Șeful Departamentului, adunând pungile. Ăăă... ce zici, să luăm 
ceva și pentru ceilalți? 


În camera de proiecţie, Bezam blestema de zor, în timp ce introducea uriașa 
bobină cu Pradă rafalelor în cutia cu lumini. 

Puțin mai încolo de el, în porțiunea rezervată de la balcon, Patricianul din 
Ankh-Morpork, Lord Vetinari, era și el cam nedumerit. 

Cei doi, trebuia s-o recunoască, erau oameni plăcuți. Dar nu înțelegea de ce 
trebuia să șadă lângă ei, și ce-i făcea atât de importanţi. Era obișnuit cu oamenii de 
vază, sau, cel puţin, cu oamenii care aveau impresia că sunt de vază. Vrăjitorii 
ajungeau importanţi prin magia lor. Hoţii — prin jafurile îndrăznețe și spectaculoase; 
negustorii — cam la fel. Războinicii ajungeau importanţi prin bătăliile pe care le 
câştigau și prin faptul că scăpau cu viață din războaie. Asasinii — prin înhumări 
meșteșugite. Erau multe căi pentru a ajunge sus — dar cu toatele erau evidente, 
puteau fi înțelese. In felul lor, erau de bun-simt. 

Insă cei doi nu făcuseră decât să se fâţâie, cu mișcări expresive, prin fața acelei 
noi invenții imbecile care făurea imaginile mișcătoare. Pe lângă ei, cel mai amărât 
actor de teatru din oraș era un adevărat virtuoz — numai că nimănui nu-i trecea prin 
cap să iasă în stradă, strigându-i numele, după spectacol. 

Patricianul nu mai fusese niciodată să vadă clicurile. Din câte știa, Victor 
Maraschino era celebru pentru privirea pătimașă care le făcea pe doamnele de 
vârstă mijlocie — care ar fi trebuit să aibă mai multă minte — să leșine în scaune. lar 
punctul forte al Domnișoarei De Syn era să se miște molatic, să dea palme şi să 
arate uluitor printre pernele de mătase. 

În vreme ce el, Patricianul din Ankh-Morpork, stăpânea orașul, îl întreținea, îl 
iubea, îl ura și petrecuse o viață întreagă în slujba lui... 

Şi totuși, în vreme ce oamenii de rând se înghesuiau în stal, auzul său ascuțit 
prinsese următoarea discuție: 

— Cine-i acolo, sus? 

— Victor Maraschino și Delores De Syn! Nimic nu știi! 

— Nu ei, ăla înalt, în negru. 

— A, habar n-am. Vreun grangure, probabil. 

Da, era de-a dreptul fascinant. Puteai deveni faimos numai pentru că erai... mă 
rog, faimos. Patricianul se gândi că era un lucru foarte primejdios și că, pesemne, 


185 


Imagini Mișcătaane 


avea să fie silit să și execute pe cineva, într-o bună zi, cu toate că, fireşte, decizia 
avea să fie însoțită de mari păreri de rău%. Până atunci, însă, constată că exista pe 
lume și un soi de glorie de rangul al doilea, care provenea din a fi văzut în tovărăşia 
celor cu adevărat faimoși. Spre marea sa mirare, aceasta îi provoca o senzaţie 
foarte plăcută. 


Sinistrul Dibbler, așezat de cealaltă parte a sa, tocmai îi explica mecanismul de 
funcționare a imaginilor mișcătoare, cu credinţa — întru totul lipsită de fundament — 
că Patricianul îl asculta. 

Dintr-odată, răsună un ropot de aplauze. Patricianul se aplecă spre Dibbler. 

— De ce s-au micșorat, brusc, toate luminile? întrebă. 

— Ah, Înălţime, făcu Dibbler, ca să puteţi vedea mai bine imaginile. 

— Serios? Pare mai firesc să fie invers, zise Patricianul. 

— Dar cu imaginile mișcătoare e altfel, Inălțime, spuse Dibbler. 

— De-a dreptul fascinant. 

Patricianul se aplecă în partea opusă, către Ginger și Victor. Cu ușoară 
surprindere, constată că amândoi păreau foarte încordați. De altfel, observase asta 
de când intraseră. Băiatul se holba la decoraţiunile caraghioase de parcă stăteau 
să sară la el, iar pe fată o auzise cu urechile sale oftând, atunci când intrase în sala 
de proiecţie. Păreau în stare de șoc. 

— Pesemne că, pentru dumneavoastră, toate astea sunt ceva banal, spuse. 

— Nu, răspunse Victor, nicidecum. N-am mai fost niciodată într-o adevărată 
sală de proiecție. 

— Ba da. O singură dată, spuse încruntată Ginger. 

— Așa-i. Am fost o dată. 

— Însă dumneavoastră, cum să zic, creați imaginile mișcătoare, continuă cu 
blândeţe Patricianul. 

— Da, dar nu ajungem să le și vedem. Vedem numai bucăţi, atunci când 
tehnicienii le lipesc laolaltă. Singurele clicuri pe care le-am văzut până acum au fost 
proiectate pe un cearşaf vechi, atârnat undeva, într-o piaţă, zise Victor. 

— Deci toate astea sunt noi? spuse Patricianul. 

— Nu chiar, răspunse Victor, negru la faţă. 

— Ce fascinant, replică Patricianul, apoi se întoarse la Dibbler, continuând să-l 
ignore — nu ajunsese acolo unde era frământându-se să afle cum funcționau 
diversele lucruri peste care dădea; ceea ce-l intriga pe el era cum funcționau 
oamenii implicaţi. 

Câteva scaune mai încolo, Soll se aplecă spre unchiul său și-i aruncă în poală o 
scurtă bucată de peliculă. 

— Asta-i a dumitale, spuse cu un glas dulce. 

— Ce-i? făcu Dibbler. 

— Păi, m-am gândit să arunc o ultimă privire la clic, înainte să înceapă... 

— Ei, nu zău! exclamă Dibbler. 


30 Dinspre partea lui, adică. Regretele celor implicaţi erau, probabil, subînțelese. 

— Şi ce crezi c-am găsit, drept în mijlocul scenei cu orașul arzând? Cinci minute 
în care nu se vedea decât o farfurie cu coaste înecate în Sosul Special de Alune de 
la Harga. N-am să te-ntreb de ce, pentru că știu deja. Te întreb însă, atât: De ce 
așa? 

— Păi, rânji vinovat Dibbler, m-am gândit așa: dacă o imagine micuță poate să-i 
facă pe oameni să cumpere diverse lucruri, gândește-te cum ar fi să folosim cinci 
minute întregi... 

Soll se uită fix la el. 

— Mă doare, să știi, zise Dibbler. N-ai avut încredere în mine. În unchiul tău. 
După ce ţi-am promis solemn că nu mai încerc nimic, tot n-ai avut încredere? M-ai 
rănit, Soll. Sunt profund afectat. Oare nu mai există integritate pe fața pământului? 

— Cred că ai vândut-o cuiva, Unchiule. 

— Sunt profund rănit, insistă Dibbler. 

— Dar nu ţi-ai respectat promisiunea, Unchiule. 

— N-are a face. Afacerile-s afaceri, dar aici e vorba de familie. Trebuie să înveţi 
să ai încredere în familie, Soll. Mai ales în mine. 

— Bine, OK, făcu Soll, ridicând din umeri. 

— Ai s-o faci? 

— Da, Unchiule, rânji Soll. Promit solemn. 

— Bravo, băiete. 

La celălalt capăt al rândului, Victor și Ginger se holbau îngroziţi la ecranul alb. 

— Ştii ce se va-ntâmpla, nu? făcu Ginger. 

— Da. Cineva va începe să cânte la un instrument, într-o fosă. 

— Deci peștera aia era o sală de proiecție? 

— Mada. Cred că da, răspunse Victor, prudent. 

— Dar aici ecranul e numai un ecran. Nu e... ce mai, e doar un ecran. Un soi de 
cearșaf de calitate mai bună. Nu e... 

Și iată. De undeva, din față, izbucni o hărmălaie. Cu un clincănit, însoțit de 
șuieratul aerului care țâșnea de cine știe unde, Calliope, fiica lui Bezam, se înălță 
lent din podea, și începu să lovească furioasă clapele unei orgi de mici dimensiuni, 
cu toată verva dată de cele câteva ceasuri în care exersase și de efortul combinat 
al celor doi troli zdraveni care dădeau la foaie dedesubtul scenei. Era o tânără 
destul de cărnoasă. Nu era limpede ce voia să cânte, dar se vedea cu ochiul liber 
că melodia nu avea nicio șansă de scăpare. 

Jos, în stal, Decanul îi oferi Șefului Departamentului o pungă. 

— Vrei o stafidă în ciocolată? întrebă. 

— Zici că-s căcăreze de șoarece, răspunse acesta. Pe întuneric, Decanul trase 
cu ochiul ia pungă. 

— Deci asta-i explicaţia, zise. Acum câteva minute, am scăpat punga pe jos. 
Când le-am adunat, mi s-a părut mie că erau prea multe. 

— Şşş, făcu o femeie de pe rândul din spate; capul lui Windle Poons se răsuci 
spre ea, ca un magnet. 

— Ala bala, chicoti spart vrăjitorul. Uite înc-o frumușică! 

Se făcu și mai întuneric. Ecranul licări. Pe suprafaţa lui apărură câteva numere, 
care sclipiră scurt, în ordine descrescătoare. Calliope se uită atent la partitura pe 

care-o avea în față, își suflecă mânecile, îşi dădu părul din ochi și se lansă plină de 
energie într-o melodie care, cu multă bunăvoință, putea fi identificată drept imnul 
oficial din Ankh-Morpork*!. 

Luminile se stinseră. 


Cerul sclipea. Nu era câtuși de puţin ceață obișnuită — împrăștia o lumină 
argintie cu nuanţe albăstrui, care licărea intermitent, precum o încrucișare între 
Aurora Coriolis și fulgerele unei furtuni de vară. Dar înspre Holy Wood, cerul ardea 
luminos. Se vedea până și din aleea din spatele Casei Coastelor, stabilimentul lui 
Sham Harga, unde doi câini tocmai devorau cu bucurie specialitatea numită 
Tot-Ce-Poţi-Recupera-Din-Pubelă. Laddie ridică botul și mârâi. 

— Mare dreptate ai, făcu Gaspode. Am mai spus eu că se anunțau lucruri rele. 
Hai, recunoaște, așa-i că am spus-o? 

Firele din blană începură să-i trosnească. Împrejur săreau scântei. 

— Haide, spuse. Cred că trebuie să-i prevenim pe oameni. Că doar la asta te 
pricepi. 


Clicaclicaclica... 

Era singurul zgomot care se mai auzea în sală. Calliope se oprise din cântat și 
se holba la ecran. Cu toţii ședeau cu gurile căscate, închizându-le numai din când 
în când, pentru a mai mesteca niște grăunțe explodate. 

Pe undeva, Victor încă îşi mai amintea că se opusese, încercase să-și întoarcă 
ochii. Până și acum, un glas slab, din străfundurile minţii sale, îi spunea că era ceva 
în neregulă — însă nu-l băga în seamă. Cum să fie ceva în neregulă? Totul era 
minunat. Oftase și el, împreună cu toți ceilalţi, văzând-o pe eroină cum încerca 
să-și păstreze intactă mina moștenită de la strămoși, în Vârtegiul unei Lumi 
Nebune. Se cutremurase la vederea luptelor. Urmărise, înfiorat de romantism, 
scena balului. Apoi... apoi simţi, brusc, un fior rece pe picior — ca și cum un cub de 
gheaţă, pe jumătate topit, i se lipise de pantaloni, încercă să nu-i dea atenţie — dar 
așa ceva se dovedi imposibil. Lăsă ochii în jos. 

— lertăciune, făcu Gaspode. 

Victor încercă să-și limpezească văzul. Apoi, de la sine putere, ochii i se 
întoarseră către ecran, unde o versiune uriașă a propriei persoane tocmai săruta o 
versiune uriașă a lui Ginger. Senzaţia de răceală lipicioasă reveni. Victor ieși din 
nou la suprafaţă. 

— Aș putea să te mușşc, dacă vrei, zise Gaspode. 

— Păi, eu, păi... începu Victor. 

— Am niște colţi de toată frumusețea, adăugă câinele. Numai să-mi spui și se 
rezolvă. 

— Nu, nu, ăăă... 


31 „Ankh-Morpork, te iubim. Să te vindem ne grăbim! 

— E ceva acolo afară care nu-mi miroase a bine, după cum am mai spus. Pute, 
de-a dreptul. Laddie a lătrat aicea până a răgușit și degeaba. Nu-l ascultă nimeni. 
Așa că am încercat vechea metodă cu nasul. Și mi-a ieșit, ca de obicei. 

Victor privi înjur. Restul spectatorilor se holbau la ecran de parcă erau dispuși 
să rămână acolo, în scaunele lor... pentru totdeauna. 

Când își ridică braţele de pe scaun, din degete începură să-i sară scântei. În 
plus, aerul era, parcă, unsuros — o senzaţie pe care până și studentii vrăjitori învață 
repede să o asocieze cu acumularea unei mari cantități de magie. Mai mult, 
înăuntru se lăsase ceața. Era de-a dreptul caraghios, și totuși... podeaua era, 
parcă, acoperită de un val argintiu. 

O scutură pe Ginger de umăr. Își flutură braţul înaintea ochilor ei. Îi strigă în 
ureche. Încercă apoi cu Patricianul... cu Dibbler... Ambii se aplecară spre el, dar 
reveniră, pe dată, în poziţia inițială. 

— E din cauza clicului, spuse. Altă explicaţie nu există. Și totuși, nu înțeleg. E 
un clic ca toate celelalte. La Holy Wood nu se folosește magia. Cel puţin... nu 
magia obișnuită... 

Se chinui să-și îndrepte genunchii care nu-l ascultau, ajunse la interval și o luă 
la fugă în sus, printre tentaculele de ceaţă. Începu să bată cu pumnii în ușa camerei 
din care se proiecta clicul, dar nu obținu niciun răspuns, așa că o culcă la pământ. 
Înăuntru, dădu de Bezam care se holba la ecran, printr-o găurică pătrată, tăiată în 
perete. Cutia cu lumini clincăia voioasă, de capul său. Nimeni nu învârtea la 
manivelă, sau, cel puţin, se corectă Victor, nicio făptură vizibilă. 

În depărtare se auzi un tunet. Pământul se cutremură. 

Se uită la ecran și recunoscu momentul. Scena incendierii orașului stătea să 
înceapă. Mintea sa lucra frenetic. Ce se zicea, oare, despre zei? Că nu ar fi existat 
fără oameni care să creadă în ei. Și asta era valabil pentru tot. Realitatea era numai 
ceea ce se petrecea în minţile oamenilor. lar acolo erau sute de oameni care 
credeau nesmintit în ceea ce vedeau... 

Victor scotoci printre mizeriile de pe bancheta de lucru a lui Bezam, căutând 
foarfece sau un cuțit, dar nu le găsi. Mașinăria zumzăia înainte, rulând realitatea 
dinspre viitor înspre trecut. Pe fundal, îl auzi pe Gaspode spunând: 

— Tocmai am salvat situaţia, nu-i așa? 

În mod normal, creierul uman răsună mereu de strigătele feluritelor gânduri 
neimportante care cerșesc, și ele, un pic de atenţie. Numai în cazuri de extremă 
urgenţă, acestea sunt reduse la tăcere. Și tocmai asta se întâmpla acum. Un 
anume gând, care tot încercase să se facă auzit de o lungă vreme, răsună, în cele 
din urmă, limpede. 

Și dacă exista un loc în care realitatea era ceva mai subțire decât de obicei? Și 
dacă făceai acolo ceva care s-o slăbească și mai tare? Cărţile nu erau îndeajuns. 
Nici măcar teatrul obișnuit nu era, pentru că, în străfundul sufletului, ştiai că erau 
numai niște oameni îmbrăcaţi în haine bizare, care se agitau pe o scenă. Dar Holy 
Wood îţi pătrundea direct în creier, prin ochi. În sinea ta, credeai că totul este 
aievea. Da. Clicurile erau soluţia perfectă. 

Asta se petrecuse și acolo, sub deal. Oamenii străvechiului oraș folosiseră 
fisura din țesutul realităţii pentru distracţie. lar Aceia îi descoperiseră. 

Și acum totul se repeta. Era ca și cum cineva învăţa să jongleze cu torţe, într-o 
fabrică de artificii. Și Aceia așteptau... 

Dar de ce nu încetase? Că doar o oprise pe Ginger. 

Filmul clincăia înainte. Cutia cu lumini părea cufundată în ceaţă. Nici măcar 
contururile nu i se mai distingeau limpede. Victor dădu să înșface manivela. 
Aceasta rezistă o clipă, apoi se rupse. Cu blândețe, tânărul îl împinse pe Bezam din 
scaun, luă scaunul și lovi cutia cu el. Scaunul se făcu fărâme. Apoi, Victor deschise 
cuşca din spate și scoase salamandrele, dar clicul dănţuia înainte pe ecranul 
îndepărtat. 

Clădirea se clătină din nou. 

„Ai parte de un singur prilej, se gândi Victor, și apoi mori.” 

Işi scoase cămașa și-și înveli mâna cu ea. Apoi se întinse către fâșia sclipitoare 
de peliculă și o apucă. Aceasta se rupse. Cutia tresaltă. Pelicula continuă să se 
deruleze în colaci sclipitori, care, parcă, dădură să-l atace, apoi se așternură pe 
podea. 

Clicaclic... a... clic. 

Bobinele se opriră. 

Cu mare grijă, Victor înghionti grămada de peliculă cu vârful piciorului. Parcă se 
și aştepta s-o vadă sărind la el ca un șarpe. 

— Acum am salvat situația? încercă Gaspode. Tare aș mai vrea să știu. 

Victor privi ecranul. 

— Nu, răspunse. 

Imaginile erau încă acolo. Nu foarte limpezi, însă silueta sa și cea a lui Ginger 
tot se mai distingeau, luptându-se să existe. Și ecranul însuși se mișca. Incepuse 
să se umile pe ici, pe colo, ca o baltă de mercur în stare pură. Senzaţia era 
cunoscută și extrem de deranjantă. 

— Ne-au găsit, zise Victor. 

— Cine? întrebă Gaspode. 

— Făpturile alea scârboase de care vorbeai. Mai ţii minte? 

— Cele din negura vremurilor? făcu Gaspode, gânditor. 

— Cele de dincolo de timp, îl corectă Victor, apoi observă că publicul se foia în 
scaune. Trebuie să-i scoatem pe toti de aici, spuse. Dar fără panică. 

Izbucni un cor de urlete. Publicul se trezea. Ginger cea uriașă încerca să iasă 
din ecran. Era de trei ori mai mare decât originalul și tremura vizibil. Era și ușor 
transparentă, dar şi grea — judecând după podeaua care se îndoia și se crăpa sub 
picioarele sale. Publicul se înghesuia să scape. Victor își croi drum în jos, pe 
interval, tocmai când scaunul cu rotile în care se afla Poons zbură pe lângă el, 
purtat de mulţime. Posesorul se agita deznădăjduit și zbieră: 

— Hei! Hei! Tocmai venea partea bună! 

Șeful Departamentului îl apucă pe Victor strâns de braț. 

— Asta era prevăzută? întrebă. 

— Nu! 

— Nu e un soi de efect special? făcu Șeful, optimist. 

— Nu cred că au apucat să se îmbunătățească până într-atât, în ultimele 
douăzeci și patru de ore, spuse Victor. Cred că sunt cei din Dimensiunile 
Donjonale. 

Celălalt îl privi lung. 

— Eşti tânărul Victor, nu-i așa? zise. 

— Da. lertare, răspunse Victor, apoi se strecură pe lângă vrăjitorul uluit și se 
caţără peste scaune, până în locul în care se afla Ginger, încremenită, holbându-se 
la propriul chip. Monstrul Ginger tocmai privea împrejur, clipind foarte lent, ca o 
șopârlă. 

— Ăia-s eu? 

— Nu! spuse Victor. Adică, da. Poate. Nu întru totul. Pe undeva, doar. Și acum 
hai! 

— Dar seamănă perfect cu mine! făcu Ginger, cu glasul vibrând isteric. 

— Numai pentru că nu au de ales, și trebuie să se folosească de Holy Wood! Și 
asta le... definește, într-un fel, aspectul. Așa cred, răspunse în grabă Victor, apoi o 
smulse din scaun și o luă pe sus. Ginger dădea din picioare, împroșcând ceaţă și 
grăunţe explodate. După ce atinse podeaua, îl urmă, împleticindu-se și privind 
mereu peste umăr. 

— Mai e unul care încearcă să iasă din ecran, zise. 

— Haide! 

— Eşti tu! 

— Eu sunt eu! Ăla e... altceva. Ceva ce se folosește de chipul meu! 

— Dar, în mod normal, cum arată? 

— Nu vrei să știi! 

— Ba da, vreau! De ce crezi că am întrebat? urlă ea, în timp ce se-mpleticeau 
printre scaunele sfărâmate. 

— Arată mai groaznic decât îţi poţi închipui! 

— Pot să-mi închipui lucruri destul de sinistre, să știi! 

— De-asta am și spus că-i mai groaznic! 

— Oh! 

Uriașa fantomă Ginger trecu pe lângă ei, tremurând că flacăra unei lumânări, 
apoi ieși prin perete, spărgând totul în cale. De afară se auziră strigăte. 

— Parcă se face mai mare, șopti Ginger. 

— leşi, îi spuse Victor. Pune-i pe vrăjitori s-o oprească. 

— Şi tu ce-ai de gând să faci? 

Victor își umflă pieptul. 

— Există lucruri, spuse, pe care un bărbat trebuie să le facă de unul singur. 

— Poftim? Adică? Vrei să te duci la toaletă, sau ce? 

— Taci și ieși! 

O împinse către uşi, apoi se întoarse și-i văzu pe cei doi câini privindu-l 
întrebător. 

— Şi voi, spuse. 

Laddie latră. 

— Câinele nu-și părăsește stăpânul, asta-i ideea, zise Gaspode, rușinat. 

Disperat, Victor privi în jur, apucă o bucată de scaun, deschise ușa, aruncă 
lemnul cât putea de mult și strigă: 

— Aport! 

Ambii câini se năpustiră, mânaţi de instincte. Trecând în goană pe lângă el, 
Gaspode izbuti să-și recapete stăpânirea de sine într-atât încât să îngâne: 

— Porcule! 

Victor deschise ușa camerei de proiecţie și se întoarse cu mănunchiuri din 
Pradă rafalelor, strânse în pumn. Sosia cea uriașă întâmpina anumite probleme în 
a ieși din ecran. Capul şi un braţ erau deja afară, în trei dimensiuni. Braţul chiar 
flutură ameninţător înspre Victor, atunci când acesta îl acoperi cu bucăţi de 
octo-celuloză. Apoi, tânărul alergă îndărăt în cămăruţă și scoase mormanele de 
clicuri pe care Bezam, sfidând bunul-simţ, le ascunsese sub o banchetă. 

Procedând cu calmul și metoda unui om înspăimântat de moarte, duse cutiile, 
cu braţul, până la ecran, și le îngrămădi acolo. Creatura izbuti să-și scoată un alt 
braţ din sistemul cu două dimensiuni și încercă să le dea la o parte, însă se dovedi 
că încă nu se adaptase întru totul noului său aspect. Pesemne că nu știa cum să se 
descurce cu numai două braţe, își spuse Victor, în timp ce arunca ultima cutie în 
grămadă. 

— În lumea noastră există reguli, zise cu glas tare. Pun pariu că te aprinzi la fel 
de iute ca orice altceva, nu? 

Creatura se zbătea să-și elibereze un picior. Victor îşi pipăi buzunarele, apoi 
fugi îndărăt în cămăruţă și începu să scotocească frenetic. Chibrituri! Nu găsea 
nicăieri chibrituri! Deschise ușile care dădeau în foaier și se năpusti în stradă. 
Acolo, mulţimea se foia de jur împrejur, fascinată și îngrozită, urmărind-o pe Ginger 
cea Uriașă cum se descotorosea de ruinele unei clădiri. 

Undeva, în apropiere, Victor auzi un clinchet. Foarte concentrat, Meșterul filma 
scena. Puțin mai încolo, Șeful Departamentului tipa la Dibbler: 

— Firește că nu putem folosi magia! Asta și vrea! Magia o s-o facă și mai 
puternică! 

— Dar trebuie să faceți ceva! urlă Dibbler. 

— Dragă domnule, nu noi am început să ne amestecăm în lucruri în care... 
începu Șeful, apoi șovăi, în mijlocul răgetului și sfârși jalnic prin.:... In care n-ar fi 
trebuit să ne amestecăm. 

— Chibrituri! strigă Victor. Chibrituri! Repede! 

Cu toții se holbară la el, apoi Șeful încuviinţă. 

— Focul. Focul obișnuit, spuse. Ai dreptate. Asta va rezolva problema. Bine 
gândit, băiete. 

Se scotoci în buzunar și scoase un pumn de chibrituri — vrăjitorii fumau ca turcii, 
așa că era firesc să le aibă cu el. 

— Doar nu vrei să dai foc? se răsti Dibbler. E plin de peliculă acolo, înăuntru! 

Victor smulse un afiș de pe perete, făcu din el o torță grosolană și o aprinse. 

— Tocmai de-asta, spuse. 

— ... Scuze... 

— Ce prostie! Ce prostie! strigă Dibbler. Chestia aia arde repede! 

— ... Scuze... 

— Şi ce dacă? N-am de gând să stau prea mult pe-acolo, zise Victor. 

— Repede de tot! 

— Scuzaţi-mă, spuse răbdător Gaspode; cu toții lăsară ochii în jos. Laddie şi cu 
mine putem rezolva problema. Patru picioare-s mai bune ca două și așa mai 
departe. Ințelegeţi? Cel puţin când vine vorba de salvat situaţia. 

Victor privi spre Dibbler și se încruntă. 

— Mă rog, cred că are dreptate, recunoscu acesta. 

Victor făcu un semn din cap. Laddie sări grațios în aer, îi smulse torta din mână 
și alergă îndărăt în sală. Gaspode îl urmă legănat. 

— Mi s-a năzărit, sau câinele ăla mic poate să vorbească? întrebă Dibbler. 

— EIl zice că nu poate, făcu Victor. 

Dibbler șovăi. Era cam zăpăcit de toată agitația din jurul său. 

— Mă rog, spuse, el știe cel mai bine. 


xx 


Cel doi câini alergau înspre ecran. Victor cel Uriaș era aproape liber, prăbușit 
printre cutii. 

— Pot să aprind eu focul? întrebă Gaspode. De fapt, e treaba mea. 

Laddie latră ascultător și lăsă jos bucata de pergament aprinsă. Gaspode o luă 
iute și se apropie cu mare grijă de creatură. 

— Așa se salvează situaţia, mormăi, apoi lăsă torța drept în vârful unei grămezi 
de peliculă, care se aprinse instantaneu și începu să ardă cu o flacără albă, tulbure, 
ca magneziul. OK, continuă câinele. Acum hai să ieșim naibii de... 

Creatura urlă, renunţă la orice încercare de a copia înfățișarea lui Victor şi 
începu să se zbată printre flăcări. Era ca o explozie într-un acvariu. Un tentacul se 
întinse şi se înfășură împrejurul piciorului lui Gaspode. Acesta se întoarse și dădu 
să muşte. 

Laddie veni în goană prin sala devastată și se aruncă înspre braţul care 
fremăta. Acesta se trase înapoi, culcându-l la pământ și făcându-l pe Gaspode să 
se răsucească de câteva ori, pe podea. Apoi, câinele cei mic se ridică, făcu câţiva 
pași tremurați și căzu. 

— Mi-am rupt piciorul, fir-ar a naibii de treabă, mormăi. Laddie îl privi trist. 
Flăcările lingeau cutiile cu peliculă. 

— Haide, ieşi odată, potaie proastă, zise Gaspode. O să sară totul în aer din 
clipă în clipă. Nu! Nu mă lua în dinţi! Lasă-mă jos! Nu e timp... 


Pereţii clădirii se întinseră, plutind lent prin aer. Fiecare scândură, fiecare piatră 
își păstra locul iniţial, în raport cu restul, dar zbura independent. 

În cele din urmă, Timpul le prinse din urmă. 

Bu-um. 

O minge portocalie de foc săltă acoperișul şi se răspândi pe cerul acoperit de 
ceaţă. Dărâmăturile împroșcate se izbiră de pereţii clădirilor din jur. O cutie de 
peliculă, roșie ca focul, trecu sfârâind peste creștetele vrăjitorilor care se culcaseră 

cu faţa la pământ, răpăind ameninţător, apoi explodă, lovind un zid din depărtare. 
Răsună un bocet subțire și ascuţit, care se întrerupse brusc. 

Ginger cea Uriașă se clătina înainte și-napoi, împroșcată de aburi. Pala de aer 
încins îi umflă rochia, ridicându-i-o pe șolduri. Rămase așa o vreme, pâlpâind 
nesigură, în timp ce împrejurul său ploua cu dărâmături. Apoi se întoarse stângace 
și plecă legănat în drumul ei. Victor o privi pe Ginger, care se holba la norii de fum, 
în timp ce se împrăștiau peste ceea ce fusese cândva sala Odium. 

— Nu-i bine, mormăi ea. Nu așa se întâmplă. Niciodată nu se întâmplă așa. 
Tocmai când crezi că-i prea târziu, apare cineva în galop, printre pale de fum. Nu-i 
așa? făcu ea, privindu-l cu ochii pierduţi, pe un ton jalnic. 

— Aşa-i în clicuri, zise Victor. Dar noi suntem în realitate... 

— Şi care-i deosebirea? 

Șeful Departamentului îl apucă pe Victor de umăr și-l sili să se întoarcă. 

— Se îndreaptă spre Bibliotecă! strigă el. Trebuie s-o oprești! Dacă ajunge 
acolo, magia o s-o facă invulnerabilă! N-o să mai scăpăm niciodată de ea! Va putea 
să-și aducă și tovarășii! 

— Sunteţi vrăjitori, spuse Ginger. De ce n-o opriți? 

Victor clătină din cap. 

— Creaturile de soiul ăsta iubesc magia noastră, zise. Dacă o folosim împotriva 
lor, devin mai puternice. Dar nu înţeleg ce-aș putea face eu... 

Apoi se întrerupse. Mulțimea îl privea nerăbdătoare. Și nu îl priveau ca și cum ar 
fi fost singura lor speranţă, îl priveau ca și cum ar fi fost singura certitudine. Auzi un 
copil întrebând: 

— Şi-acum ce se-ntâmplă, Mami? 

Femeia cea grasă care-l strângea severă de mână răspunse: 

— Simplu. El se năpustește și oprește monstrul în ultima clipă. Așa-i mereu. 
L-am mai văzut de câteva ori. 

— Dar n-am făcut-o niciodată! zise Victor. 

— Te-am văzut, ripostă femeia, sigură pe ea. În Fiii Dessertului. Când duduia — 
și îi făcu o scurtă plecăciune lui Ginger — era pe calul ăla care-a aruncat-o în 
prăpastie și dumneata ai venit în galop și-ai apucat-o de braț în ultima clipă. Foarte 
emotionant. Părerea mea. 

— Nu era în Fiii Dessertului, spuse pedant un bărbat mai în vârstă, care tocmai 
își umplea pipa, era în Valea Trolilor. 

— Ba era în Fii, se opuse o femeie subțirică din spatele lui. L-am văzut de 
douăzeci și șapte de ori. N-am cum să mă-nșel. 

— Da, a fost foarte reușită treaba, nu credeți? făcu prima femeie. De câte ori 
văd o scenă în care ea îl părăsește și el se-ntoarce și o privește așa, pieziș, mă 
bufnește plânsul... 

— Scuzaţi-mă, dar nu era Fiii Dessertului, interveni un bărbat, cu un glas lent și 
hotărât. Vorbiţi despre faimoasa scenă a pieţei, din Pasiuni Incendiare... 

Femeia cea grasă luă mâna moale a lui Ginger și o mângâie. 

— Bun bărbat ţi-ai mai găsit, duduie, spuse. Te-a salvat de atâtea ori... Dacă aș 
fi eu răpită de troli sălbatici, moșu' meu n-ar face altceva decât să mă-ntrebe unde 
vreau să-mi trimită hainele. 

— Al meu nu s-ar ridica din scaun, nici dac-aș fi prinsă de dragoni, spuse cea 
subțire, înghiontind-o ușor pe Ginger. Dar, duduie, cred c-ar trebui să-ți pui ceva 
mai multe haine pe tine. Data viitoare când te mai răpesc, să nu te lași până nu-ţi 
dau voie să-ţi iei o haină groasă. De câte ori te văd pe ecran, mă gândesc: „Așa 
golașă, o să răcească la sigur”. 

— Da' unde-i sabia? Întrebă copilul, lovind-o pe maică-sa cu piciorul în gleznă. 

— Păi, acuș o scoate, răspunse ea, zâmbindu-i încurajator lui Victor. 

— Ăăă... da, făcu acesta. Haide Ginger. Și o apucă de mână. 

— Faceți-i loc băiatului, spuse autoritar bărbatul cu pipa. Oamenii se traseră 
îndărăt din jurul lor. Victor şi Ginger văzură mii de chipuri pline de speranţă care-i 
priveau. 

— Ăştia cred că totul e adevărat, se jelui fata. Nimeni nu face nimic, pentru că 
toţi te cred un erou, fir-ar a naibii! lar noi doi, ce-am putea încerca? Chestia aia- 
mai mare decât amândoi la un loc. 

Victor se uită lung la caldarâmul ud. „Cred că pot să-mi amintesc ceva vrăji, se 
gândi, dar magia obișnuită nu folosește împotriva celor din Dimensiunile 
Donjonale. Și sunt aproape sigur că eroii adevăraţi nu pierd vremea cu mulțimile 
care-i aclamă. Adevăraţii eroi fac ce au de făcut. Sunt ca sărmanul Gaspode. 
Lumea nu-i bagă în seamă decât când e prea târziu. Așa-i viața adevărată.” 

Ridică încet capul. 

Sau. Poate, nu? 

Văzduhul trosnea, încărcat cu un alt soi de magie, care se revărsa nestăvilită în 
lume, ca o bobină de peliculă ruptă. Dac-ar fi putut pune mâna pe ea... 

Realitatea nu trebuia musai să fie reală. Dacă totul era așa cum trebuia, poate 
că era de ajuns ce credeau oamenii... 

— Inapoi, șopti. 

— Ce-ai de gând să faci? Întrebă Ginger. 

— Am să încerc o vrajă de tip Holy Wood! 

— Dar nu există magie în Holy Wood. 

— Ba... cred că da. Un alt soi. Am simtit-o cu toţii. Magia se află oriunde o poți 
descoperi. 

Inspiră adânc, de câteva ori, și-și lăsă gândurile să se desfăşoare încet. Asta 
era taina. Nu te mai gândeai la nimic — făceai, pur și simplu, ce aveai de făcut. 
Instrucţiunile veneau din afară. Era doar o slujbă. Nu trebuia decât să simţi ochiul 
cutiei eu imagini aţintit asupra ta, și totul se schimba. Erai într-o altă lume, care 
constă numai într-un ecran argintiu, sclipitor. 

Sclipirea era taina. 

Magia obișnuită nu făcea decât să plimbe lucrurile de colo-colo. Nu putea să 
creeze ceva din nimic — decât pentru câteva secunde, pentru că așa ceva cerea 
multă putere. La Holy Wood însă, era ușor să creezi și să tot recreezi un anumit 
lucru, de zeci de ori pe secundă. Nu trebuia să ţină mult. Doar îndeajuns cât să-l 
prinzi pe peliculă... 

Dar vrăjile de tip Holy Wood se supuneau unor reguli stricte... 

Victor își întinse braţul, încordat la maximum, către cerul întunecat. 

— Lumini! 

Un șir de fulgere făcu întreg orașul să se aprindă. 

— Cutia cu imagini! 

Meșterul învârtea furibund manivela. 

— Acţiune! 

Nimeni nu știa de unde apăruse calul — era acolo, pur și simplu, venind în zbor 
peste capetele oamenilor din mulțime. Era alb și avea căpăstrul împodobit cu tot 
felul de obiecte argintii. Trecu la trap pe lângă Victor, iar acesta sări în șa și-l făcu 
să se cabreze, lovind aerul cu copitele din faţă. Era impresionant. Apoi, tânărul 
trase din teacă o sabie care, cu o clipă în urmă, nici nu existase. 

Și sabia și calul pâlpâiau, aproape imperceptibil. 

Victor zâmbi. O rază i se reflectă în dinte. Ping! Smalţul sclipi, dar pe tăcute — 
sunetul încă nu se inventase. 

Trebuie să crezi. Doar atât. Să crezi fără încetare. Să păcălești ochiul, să 
păcălești creierul... 

Victor o porni în galop, printre șirurile de privitori care-l aclamau, către 
Universitate. || aștepta scena cea mare. Meșterul se relaxă, însă Ginger îl bătu pe 
umăr. 

— Dacă nu dai la manivela aia, îi susură în ureche, îţi rup gâtul! 

— Dar aproape că a ieșit din cadru... 

Ginger îl împinse către străvechiul scaun al lui Windle Poons și îi zâmbi acestuia 
atât de dulce încât norișori de ceară începură să-i sară din urechi. 

— lertare, spuse fata, cu un glas molatic, care-i aduse pe toţi vrăjitorii în pragul 
delirului, putem să vă împrumutăm câteva clipe? 

— Ho-ho-ho! Dă-i bătaie, păpușico! 


„.. Vumm... vumm... 

Ponder Stibbons știa despre oală, firește. Toţi studenţii trecuseră pe acolo s-o 
privească. Așa că nu-i dădu prea mare atenţie, în timp ce se furișa pe coridor, într-o 
nouă încercare de a obține o seară liberă. 

„.. Vummvummvummvummvummvumm. 

Dacă o lua prin curțile interioare, nu avea decât să... 

PING. 

Toţi cei opt elefanţi scuipară simultan câte o bilă. Entograful explodă, 
transformând tavanul într-un soi de solniță. După vreo două minute, Ponder se 
ridică, mișcându-se cu mare grijă. Pălăria sa devenise o adunătură de găuri, cusute 
una de alta. li lipsea și o bucăţică dintr-o ureche. 

— Nu voiam decât să beau un pahar, îngână, ametit. Ce-i rău în asta? 


Bibliotecarul stătea ghemuit pe cupola Bibliotecii, urmărind mulţimea care se 
înghesuia pe străzi, în timp ce silueta monstruoasă se apropia cu pași târșâiți. 
Rămase uimit să vadă, în urma ei, un soi de cal fantomatic, ale cărui copite nu 
făceau niciun zgomot pe caldarâm. Ceva mai în spate, venea un scaun cu trei roți, 
care luă colţul numai pe două dintre ele, scoțând scântei. Era plin ochi cu vrăjitori, 
care zbierau de mama focului. Din când în când, unul mai cădea și trebuia să 
alerge o vreme în spate, până ce dobândea suficientă viteză ca să sară la loc. 

Trei nu izbutiseră. Primul ajunsese doar să apuce o curea de piele care atârna 
în urma scaunului, iar următorii doi nu reușiseră decât să prindă roba primului, așa 
că, de câte ori luau o curbă, o coadă alcătuită din trei vrăjitori zbierând „Aoleu” 
flutura dintr-o parte într-alta. 

Mai erau și persoane civile în scaun care, ce să vezi, urlau încă și mai tare decât 
vrăjitorii. 

Bibliotecarul văzuse multe lucruri ciudate la vremea sa, însă această priveliște 
se putea clasa, fără discuţie, cel puţin pe locul 57%. De acolo, de sus, glasurile se 
auzeau perfect: 

— ... Trebuie să învârtești fără încetare la manivela. Altfel, nu va izbuti. E magie 
de Holy Wood! O face să funcţioneze în lumea reală! urla un glas de fată. 

— Bine, bine, dar impii devin foarte refractari dacă... se auzi și glasul unui 
bărbat supus unei mari presiuni. 

— La naiba cu impii! 

— Dar cum să facă să apară un cal? interveni Decanul, pe care Bibliotecarul îl 
recunoscu după tonul plângăcios. Asta-i magie de cea mai înaltă clasă! 

— Nu-i un cal adevărat, e cal de clic, răspunse fata. Hei, tu! Încetinești! 

— Nu! Nu-i adevărat! Uite, dau la manivelă, dau la manivelă! 

— Dar nu poate călări pe un cal care nu există cu adevărat! 

— Chiar credeți? Nu sunteţi magicieni? 

— Vrăjitori, de fapt. 

— Ei, n-are a face. Oricum, asta nu-i magie de felul celei pe care-o folosiţi 
dumneavoastră. 

Bibliotecarul încuviință, apoi renunţă să-i mai asculte. Avea altele de făcut. 

Creatura aproape că ajunsese la Turnul Farmecelor și, în scurtă vreme, avea să 
vină spre Bibliotecă. Făpturile de soiul ei identificau imediat sursa cea mai 
apropiată de magie și se duceau glonţ într-acolo. Numai de asta aveau nevoie. 


Scotocind printr-o cameră de arme plină de mucegaiuri din Universitate, 
Bibliotecarul găsise o suliță lungă, pe care o ţinea cu grijă cu un picior, în timp ce 
desfăcea funia pe care-o legase de giruetă. Se întindea până în vârful Turnului; 
muncise toată noaptea s-o pregătească. 

Se uită în jos, către oraș, apoi începu să se bată cu pumnii în piept, zbierând: 

— AaaaA AAaaaA AA — îhh, îhh. 

Poate că nu era absolut necesar să se bată cu pumnii în piept, se gândi, 
așteptând ca urechile să nu-i mai țiuie și prin fața ochilor să nu-i mai plutească pete 
colorate. Apoi luă sulița cu o mână, funia cu cealaltă și sări. 

Cel mai bun mod de a descrie zborul Bibliotecarului printre clădirile Universității 
Nevăzute este simpla redare a sunetelor pe care le scosese în timp ce plutea. 

Mai întâi: „Aaaaaaaaaaaaaaa” — ușor de interpretat; suntem în prima parte a 
călătoriei, când totul părea să meargă bine. 


32 Eraun urangutan foarte organizat. 

Apoi: „Aaaiaiaiai” — sunetul scos în momentul în care trece pe la ceva depărtare 
de creatura care înainta greoaie, începând să-și dea seama că, dacă ești legat cu o 
funie de vârful unui turn foarte înalt și extrem de tare, din piatră, și acum te îndrepți 
către el, în zbor, faptul că nu ţi-ai atins obiectivul vizat este o greșeală pe care ai s-o 
regreţi până în clipa morții (care, din păcate, va sosi mult mai repede decât trebuia). 

Funia ajunse la capăt. Se auzi un zgomot exact ca acela scos de un sac de 
cauciuc plin cu unt care se lovește de o lespede din piatră, urmat, la câteva clipe, 
de un altul, foarte slab: „uuk”. 

Suliţa căzu în gol, zornăind. Bibliotecarul se lipi de zid, cu mâinile și picioarele 
întinse, ca o stea de mare, îndesându-și degetele în flecare scobitură disponibilă. 

Poate c-ar fi reușit să coboare, în cele din urmă, dar nu mai avu nici măcar timp 
să încerce, căci creatura întinse o mână pâlpâindă și-l adună de pe zid, cu un 
zgomot precum cel scos de o pompă care destupă o ţeava zdravăn înfundată. 

Apoi îl ridică până în dreptul feţei pe care o folosea în clipa respectivă. 


Mulțimea se aduna în piaţa din fața Universităţii. În primele rânduri se aflau cei 
doi Dibbler. 

— Uită-te la ei, oftă Lua-Mi-aș Singur Beregata. Sunt cu miile, și nimeni nu le 
vinde nimic. 

Scaunul cu rotile se opri, împroșcând scântei. Victor îl aștepta. Calul fantomatic 
pâlpâia sub el. Nu era, de fapt, un singur cal, ci o succesiune de cai. Nu se mişcau, 
ci doar se schimbau cu fiecare cadru. Fulgeră iarăși. 

— Ce face? întrebă Șeful Departamentului. 

— Încearcă s-O împiedice să ajungă la Bibliotecă, spuse Decanul, ițindu-se 
printre picăturile de ploaie care începuseră să răpăie pe caldarâm. Ca să rămână în 
viaţă în lumea reală, Aceia au nevoie de magie, să-i țină întregi. Înțelegeţi voi, din 
fire ei nu au câmp morfogen, aşa că... 

— Faceţi ceva! Aruncaţi-o în aer cu o vrajă! zbieră Ginger. Vai, biata maimuţică! 

— Nu putem folosi vrăji, ar fi ca și cum am turna gaz peste foc! se răsti Decanul. 
Unde mai pui că... nu știu cum să fac să arunc în aer o femeie înaltă de douăzeci de 
yarzi. N-am mai făcut-o niciodată. 

— Dar nu-i o femeie! E... e o creatură din clicuri, imbecilule! Chiar crezi că sunt 
atât de mare? strigă Ginger. Se folosește de Holy Wood! E un monstru de Holy 
Wood! Din ţara imaginilor mișcătoare! 


— Cotește, în paștele mă-sii! Cotește! 

— Nu știu cum! 

— Lasă-te-ntr-o parte! 

Trezorierul strângea nervos coada măturii. „Mda, e ușor să vorbeşti, se gândi. 
Că doar tu ești obișnuit.” 

Tocmai ieșeau din clădire când o femeie uriașă trecuse în pași greoi pe sub 
poartă, ducând în pumn un urangutan care scotea sunete nearticulate. Acum, 
Trezorierul încerca să stăpânească o mătură străveche, din muzeul Universității, în 
timp ce, în spatele lui, un dement se chinuia din răsputeri să încarce o arbaletă. 

Aeropurtaţi, spusese Arhicancelarul. Era musai să fie aeropurtați. 

— Nu poţi s-o ţii mai dreaptă? întrebă Ridcully. 

— Nu-i făcută pentru doi, Domnule! 

— Dar n-am cum să ochesc, dacă te rotești așa prin ceruri, omule! 

Molipsitorul spirit din Holy Wood, care flutura prin oraş ca o parâmă de oţel care 
s-a desprins brusc de ia un capăt, atinse în treacăt mintea Arhicancelarului. 

— Nu ne putem părăsi oamenii în primejdie, mormăi acesta. 

— Urangutanii, Domnule, spuse Trezorierul, din reflex. 


Creatura înainta căznit spre Victor. Se mișca greoaie, luptându-se cu forțele 
realității care o hărțuiau și pâlpâia, tot încercând să-și păstreze chipul cu care 
intrase în lume. Astfel, imaginea lui Ginger apărea și dispărea, înlocuită de ceva 
care se încolăcea și șerpuia. 

Avea nevoie de magie. 

ÎI văzu pe Victor, cu sabia în mână și — admițând că era în stare de ceva atât de 
sofisticat precum procesul de deducție — își dădu seama că era vulnerabilă. 

Se întoarse și o apucă spre Ginger și vrăjitori. 

Care izbucniră în flăcări. 


Decanul ardea într-o superbă nuanţă de albastru. 

— Nu te teme, domniţă, zise Șeful Departamentului, din pălălaie. E o iluzie. Nu 
e real. 

— Mie-mi spuneți? făcu Ginger. Haideţi, înainte! 

Vrăjitorii o porniră. Ginger auzi pași în urma ei. Erau cei doi Dibbler. 

— De ce se teme de flăcări? întrebă Soll, văzând creatura care se trăgea 
înapoi. Sunt doar iluzii. Nu-mi spuneţi că nu simte că nu e pic de căldură. 

Ginger clătină din cap. Părea o femeie care încearcă din toate puterile să se 
menţină pe creasta unui val de isterie. Poate și pentru că nu se întâmplă în fiecare 
zi să-ţi vezi sosia uriașă distrugând un oraș sub picioare. 

— A folosit magia de Hoiy Wood. Spuse. Așa că trebuie să se supună regulilor. 
Nu simte, nu aude. Doar vede. Ceea ce vede este real. Și de ce se teme pelicula 
cel mai mult și mai mult? De foc. 

Ginger cea Uriașă ajunsese cu spatele la turn. 

— Ei, de-acum e în capcană, zise Dibbler. Au prins-o. 

Creatura clipi speriată, urmărind apropierea flăcărilor. 

Se întoarse. Intinse braţul liber. Și începu să se caţăre. 


Victor se lăsă să alunece din șa și nu se mai concentră asupra calului, care 
dispăru imediat. 

În ciuda panicii care stătea să-l cuprindă, găsi răgaz și pentru un fior de mânarie 
răutăcioasă. Dacă vrăjitorii ar fi mers la clicuri, ar fi ştiut și ei cum să procedeze. 
Totul ţinea de punctul critic al frecvenţei de fuziune. Până și realitatea avea așa 
ceva. Dacă obiectul pe care-l creai nu putea rămâne în lume decât o fracțiune de 
secundă nu însemna că ai eșuat, însemna că trebuie să continui. 

Se furișă ca un șarpe pe lângă baza turnului, trăgând cu ochiul la creatura care 
se cățăra pe zid, și se împiedică de ceva metalic — se dovedi a fi sulița scăpată de 

Bibliotecar. La câţiva pași văzu și capătul funiei, care căzuse într-o băltoacă. Victor 
se gândi un pic, apoi, folosindu-se de suliță, tăie o bucată de frânghie din care 
înnodă un laț grosolan, cu ajutorul căruia și-o atârnă de umăr. Apucă funia și trase 
ușor, încercând să-și dea seama dacă era rezistentă. Numai că... 

Numai că nu întâmpină niciun fel de rezistenţă și sări înapoi cu o clipă înainte ca 
aproape o milă de funie udă să se prăbușească pe caldarâm, cu un zgomot 
înfundat. 

Disperat, Victor se uită înjur, căutând altă cale pe care să ajungă în vârf. 


Cei doi Dibbler urmăreau, cu gurile căscate, creatura care se căţăra. Nu se 
mișca prea repede, iar, din când în când, era silită să-l îndese pe Bibliotecarul care 
se agită și țipa într-un meterez, până găsea un alt punct de sprijin. Dar înainta. 

— Oh, da, da, șuieră Soll. Ce imagine! Cinematografie pură! 

— O femeie uriașă care cară cu sine o maimuţă urlătoare, urcându-se pe o 
clădire înaltă, oftă Dibbler. Și nici măcar nu trebuie să plătim salarii! 

— Da, făcu Soll. 

— Mdea... îngână Dibbler, dar cu o undă de nesiguranţă în glas. 

Soll părea tulburat. 

— Mdea, repetă. Păi... 

— Ştiu ce-ţi trece prin cap, făcu încet unchiul său. 

— E... e minunat, într-adevăr, dar... parcă simt, pe undeva... 

— Da. Ceva e greșit, spuse sec Dibbler. 

— Nu, nu greșit, rosti Soll, deznădăjduit. Nu chiar greșit. Nu în sine. Doar că 
lipsește... 

Și se opri să-și găsească vorbele potrivite. Apoi oftă. Oftă şi Dibbler. Deasupra 
lor, mugea tunetul. 

lar din cer se prăbuși o mătură cu doi vrăjitori care urlau din toţi rărunchii. 


Victor împinse ușa de la poala Turnului Farmecelor, înăuntru era întuneric și se 
auzea ploaia picurând din acoperișul aflat la mare depărtare. 

Se spunea că turnul era clădirea cea mai veche din lume. Dinăuntru, așa şi 
părea. Nu mai era folosit, iar podelele putreziseră demult, așa că nu mai rămăsese 
decât scara. Era spiralată, făurită din lespezi uriașe înfipte drept în zid. Unele 
lipseau. Urcușul ar fi fost periculos și pe lumină. 

Pe întuneric... nicio șansă. 

Ușa din spatele său se deschise larg. Intră, cu paşi mari, Ginger, trăgându-l pe 
Meșter după ea. 

— Ei? făcu. Hai, sus, iute. Trebuie să salvezi sărmana maimuţă. 

— Nu-i maimuţă, e primată, o corectă Victor, cu gândurile aiurea. 

— Ce-o fi. 

— E prea întuneric, mormăi Victor. 

— În clicuri nu e niciodată prea întuneric, replică sec fata. Gândește-te. 

Apoi îl înghionti pe Meșter care se grăbi să încuviințeze. 

— Așa-i. Niciodată. E și normal. Tre’ să fie lumină, ca să vezi să pictezi 
întunericul. 

Victor trase cu ochiul în sus, apoi se întoarse iar către Ginger. 

— Ascultă! îi spuse cu insistență. Dacă... dacă se întâmpla ceva cu mine, 
spune-le vrăjitorilor despre... știi tu ce. Despre peșteră. Creaturile au să încerce să 
pătrundă și pe acolo. 

— Nu mai calc eu acolo! 

Se auzi un tunet. 

— Haide odată! strigă Ginger, albă la față. Lumini! Cutia cu imagini! Acţiune! Şi 
altele! 

Victor strânse din dinţi și o luă la fugă. Era îndeajuns de multă lumină pentru că 
bezna să prindă formă, așa că sări din treaptă în treaptă, în timp ce legile magiei de 
la Holy Wood îi răsunau în minte ca o litanie. 

— Trebuie să fie lumină, gâfâi, ca să vezi întunericul. 

Se împletici. 

— Unde mai pui că, în Holy Wood nu-mi pierd niciodată puterea, adăugă 
sperând că picioarele aveau să-l creadă — așa, trecu de încă un nivel. La Holy 
Wood, totdeauna ajung în ultima clipă, strigă, sprijinindu-se o clipă de zid și 
încercând să-și recapete suflul. În ultima clipă, rosti, în șoaptă. 

Și o luă iarăși la fugă în sus. Lespezile îi zburau pe sub picioare, precum cadrele 
de peliculă clincănind în cutie. Și avea să ajungă în ultima clipă. Mii de oameni o 
știau. Dacă eroii nu ajungeau în ultima clipă, ce rost mai avea totul? ŞI... 

Piciorul pe care se pregătea să se sprijine nu mai întâlni nicio lespede. lar 
piciorul celălalt se arcuia deja pentru a-l propulsa. Işi canaliza până și ultimul strop 
de energie către impulsul care făcu să-i zbârnâie tendonul, simţi cum degetele îi 
atinseră marginea lespezii următoare, se aruncă înainte și sări iarăși, pentru că 
altfel și-ar fi rupt oasele. 

— Ce nebunie! 

Fugi înainte, încercând să vadă dacă mai lipseau lespezi. 

— Mereu în ultima clipă, îngână. 

Deci nu putea, oare, să se odihnească un pic? Tot ar fi ajuns în ultima clipă. Că 
doar asta însemna expresia... 

Nu. Trebuia să joci cinstit. 

In față îi apăru altă lespede lipsă. O privi, cu ochii goi. ÎI aştepta un turn întreg 
plin de așa ceva. Se concentra un pic, apoi sări în gol și golul deveni o lespede, 
numai pentru acea fracțiune de secundă de care avea nevoie ca să sară mai 
departe. Rânji, pe întuneric, şi o rază venită de nicăieri făcu să-i sclipească smalţul 
dinţilor. 

Creaţiile magiei din Holy Wood nu durau foarte mult. Dar puteau să dureze 
îndeajuns. Ura pentru Holy Wood! 


De-acum, creatura nu mai pâlpâia atât de puternic. Nu-şi mai petrecea prea 
multă vreme sub chipul versiunii uriașe a lui Ginger. Arăta mai degrabă ca 
amestecul de organe din ţeava de evacuare a căzii unui taxidermist. Își săltă trupul 
diform peste marginea acoperișului și rămase întinsă acolo. Aerul îi şuiera pe 
traiectele respiratorii. Sub tentaculele sale, piatra se sfărâma, pe măsură ce magia 
era suptă și înlocuită cu foamea devastatoare a Timpului. 

Creatura era năucită. Unde erau ceilalți? Era singură și înconjurată de dușmani, 
într-un loc ciudat... 

lar apoi se înfurie. Își întinse un ochi și se uită urât la cimpanzeul care se zbătea 
în ceea ce fusese cândva o mână. Tunetul zgudui turnul. Ploaia se prăvălea pe 
pietre. Creatura întinse un pseudopod și îl înfășură împrejurul mijlocului 
Bibliotecarului... 

... Apoi zări altă făptură, ridicol de mică, năpustindu-se pe scară. 


Victor își luă sulița de pe spate. Acum ce urma? Când aveai de-a face cu 
oamenii, existau diverse opţiuni. Puteai spune: „Hei, lasă primata aia jos și ieși cu 
tentaculele deasupra capului!” sau... 

Tocmai atunci, un tentacul cu gheare la capete, gros cât braţul său, se prăbușşi 
pe pietre, sfărâmându-le. Victor sări în spate și lovi măiestru cu sulița, croind un 
șanț adânc și galben în carnea creaturii, care urlă și-și schimbă poziţia, cu o iuțeală 
de rău augur, pentru a-și putea întinde și alte tentacule înspre el. 

„Forma, se gândi Victor. În lumea asta. Creaturile nu au formă. Își pierde prea 
mult timp încercând să se menţină într-o bucată. Cu cât își îndreaptă mai multă 
atenţie spre mine, cu atât mai ușor se poate face fărâme.” 

Creatura îşi aţinti asupra lui o serie de ochi de felurite mărimi, care se ițiră din 
diverse cotloane ale trupului său. Privindu-l fix, aceștia se umplură de vinișoare 
roșii, din cauza mâniei. „Perfect, se gândi Victor. l-am atras atenţia. Și acum?” 

Străpunse o gheară care dădea să-l prindă și sări cu genunchii la bărbie când 
un pseudopod, din fericire neidentificabil, încercă să-l lovească peste picioare. 

Un alt tentacul se întinse. 

Dar o săgeată trecu prin el, producând același efect ca un glonţ de oțel care 
străpunge un ciorap plin cu budincă. Creatura ţipă ascuțit. 

Mătura apăru de nicăieri, în viteză. Arhicancelarul tocmai își încărca arbaleta, 
cu mișcări febrile. Din depărtare, Victor auzi: 

— Dacă sângerează, putem s-o omorâm! 

Și apoi: 

— De ce mă includeți și pe mine? 

Victor se apropie, hăcuind orice membru care părea vulnerabil. Creatura își 
schimbă forma, încercând să-și facă pielea mai groasă sau să-și acopere cu o 
carapace locurile în care se înfigea sulița, dar nu se mișca îndeajuns de repede. 
„Au dreptate. Poate fi ucisă, se gândi Victor. Poate să-mi ia o zi întreagă, dar măcar 
nu e de neînvins.” 

Brusc se trezi în faţă cu Ginger, care-l privea îndurerată şi șocată. 

Șovăi. 

Apoi, o săgeată se înfipse cu zgomot în presupusul trup al fetei. 

— La marele fix! Hai, Trezorier, încă o dată! 

Imaginea se şterse. Creatura urlă, îl aruncă pe Bibliotecar într-o parte ca pe o 
păpușă și se apropie de Victor, cu toate tentaculele încordate. Unul îl culcă la 
pământ, alte trei îi smulseră sulița din mâini, după care creatura se înălţă ca o 
mantisă, ridicând sulița de fier pentru a-și da atacatorii jos din cer. Victor se sprijini 
în coate şi se concentră. 

Nu trebuia să existe prea mult. Doar cât era nevoie. 

Fulgerul îmbrăcă monstrul într-o mantie de lumină albastră și albă. După ce 
răsună și tunetul, creatura se clătină ca beată. Fiori electrici îi trosneau prin piele. 
Câteva membre începuseră să fumege. Cu toate acestea, tot mai încerca să-și 
păstreze forma, luptându-se cu forțele care îi clocoteau în trup. Alunecă, 
răsucindu-se, pe pietre, scoțând un fel de mieunaturi slabe, apoi, holbându-se cu 
ură ia Victor, cu singurul ochi care-i mai rămăsese intact, păși în gol. 

Victor se ridică pe coate și pe genunchi, și se apropie de margine. 

Nici măcar în cădere, creatura nu cedă. Încerca frenetică varii combinaţii de 
pene, piei și membrane, căutând să evolueze în ceva ce putea rezista impactului. 

Curgerea timpului încetini. Aerul se împurpură. Moarte lovi cu coasă. 

Al TRĂIT DEJA PREA MULT, spuse. 

... Apoi se auzi un sunet, ca o grămadă de rufe ude lovite de un perete. Şi reieși, 
până la urmă, că singurul lucru care putea rezista impactului era un cadavru. 


Mulțimea se apropie prin ploaia torențială. Acum că nu mai deținea controlul, 
creatura se descompunea în moleculele din care fusese alcătuită, pe care apa le 
purta cu ea în canale, de acolo în râu şi apoi în adâncurile reci ale mării. 

— Se lichefiază, spuse Conferenţiarul de la Rune Moderne. 

— Serios? făcu Șeful Departamentului. Credeam că asta fac plantele. 

Și înghionti trupul cu vârful piciorului. 

— Ai grijă, spuse Decanul. Nu-i mort ce poate-n veci să se preschimbe... 

Șeful Departamentului veni mai aproape și se uită. 

— Mie-mi pare moartă de-a binelea. Dă-o dracului, spuse. la staţi... se mișcă 
ceva. 

Un tentacul răscrăcănat se prăvăli într-o parte. 

— A căzut pe cineva? se întrebă Decanul. 

Chiar așa și era. Extraseră trupul lui Ponder Stibbons, care zvâcnea ușor, apoi îl 
mângâiară și-l înghiontiră cu multă blândeţe, până ce deschise ochii. 

— Ce s-a-ntâmplat? zise el. 

— Ţi-a căzut în cap un monstru de cinşpe' metri, îi explică, pe scurt, Decanul. la 
zi, ești bine? 

— Nu voiam decât să beau ceva, îngână Ponder. Și m-aș fi întors repede, zău. 

— Ce vorbești acolo, băiete? 

Ponder nu-l băgă în seamă. Se ridică apoi, clătinându-se ușor, și porni împleticit 
către Universitatea din care nu mai avea de gând să iasă niciodată, niciodată, 
niciodată. 

— Ce băiat ciudat, făcu Șeful Departamentului. 

Se uitară din nou către creatură, care se dizolvase aproape de tot. 

— Frumoasa a ucis bestia, zise Decanul, căruia îi plăcea să rostească lucruri de 
felul ăsta. 

— Nici vorbă, se împotrivi Șeful Departamentului. Căzătura a făcut-o. 


Bibliotecarul se ridică și-și frecă fruntea. Apoi, în faţa ochilor îi apăru o carte. 
— Citește! spuse Victor. 

— Uuk. 

— Te rog! 

Cimpanzeul deschise volumul la o pagină plină de pictograme, le privi gânditor 
o vreme, apoi duse degetul în colțul din dreapta jos al paginii și începu să 
urmărească semnele de la dreapta la stânga. 

De la dreapta la stânga. 

„Deci aşa trebuia citit, se gândi Victor.” 

Deci greșise de la bun început. 

Meșterul îşi plimbă cutia cu imagini peste șirul de vrăjitori, apoi o cobori iute 
către monstrul care se dizolva cu repeziciune. Manivela se opri. Meșterul ridică 
ochii și le zâmbi tuturor, larg. 

— Puteţi veni mai aproape unii de alții, domnilor? spuse - iar vrăjitorii îi 
ascultară supuși. Lumina nu-i prea bună. 

Soll scrise pe un carton: „Vrăjitorii spunând Vorbe Dă Duh lângă caddavru, 
dubla 3”. 

— Păcat că n-ai prins căzătura, spuse, cu un tremur isteric în glas. Poate putem 
s-o trucăm, ce zici? 

Ginger ședea printre umbre, la baza turnului, cu genunchii la gură, încercând să 
se oprească din tremurat. Printre formele pe care le testase creatura, chiar înainte 
de sfârșit, fusese și a ei. Se îndreptă de spate și, ţinându-se de piatra aspră ca să 
nu cadă, dădu să se îndepărteze. Nu era sigură ce-i rezervă viitorul, dar, dacă avea 
și ea un cuvânt de spus, trebuia să fie pe undeva și o cană cu cafea. Tocmai când 
trecea pe lângă ușa Turnului, se auzi zgomot de pași, iar Victor ieși împleticit, cu 
Bibliotecarul după el. 

Tânărul dădu să spună ceva, dar nu mai avea suflu. Urangutanul îl împinse la o 
parte și o apucă pe Ginger strâns de braţ. Atingerea sa era caldă și moale, dar lăsa 
să se înțeleagă că, dacă era, vreodată, nevoie, Bibliotecarul putea cu ușurință să 
transforme un braţ într-o pungă de lichid cu ceva așchii prin ea. 

— Guuk! 

— Ce mai vrei? S-a terminat, spuse Ginger. Monstrul a murit. Așa se termină 
povestea, bine? lar acum mă duc după ceva de băut. 

— Uuk! 

— Uuk și ţie! 

Victor ridică fruntea. 

— Nu... s-a terminat, rosti. 

— Pentru mine, da. Tocmai m-am văzut transformată într-o... CHESTIE CU 
TENTACULE. Aşa ceva nu e foarte plăcut pentru o fată, află! 

— N-are a face! izbuti Victor să rostească. Am înțeles greșit. Pricepe, de-acum 
au să tot vină. Trebuie să mergem îndărăt în Holy Wood. Au să vină și pe-acolo. 

— Guuk! încuviinţă Bibliotecarul, împungând cartea cu o unghie mov. 

— Pot s-o facă și fără mine, spuse Ginger. 

— Nu, nu pot! Adică, ba da, pot, și au s-o facă! Dar tu poţi să-i oprești! Of, nu te 
mai uita așa la mine, spuse Victor, apoi îl înghionti pe Bibliotecar. Haide, spune-i! 

— Guuk, făcu răbdător Bibliotecarul. Uuk. 

—- Nu înţeleg nimic! se jelui Ginger. 

— Chiar nu? se miră Victor, căzând pe gânduri. 

— N-am cum să-nțeseg ce-mi zice o maimuţă! 

Panicat. Victor se uită înspre Bibliotecar, care rămase, o clipă, împietrit, ca o 
statuie preistorică, de mai mici dimensiuni, apoi luă cu multă blândeţe mâna lui 
Ginger şi o mângâie. 

— Uuk, îi spuse, politicos. 

— Scuze, făcu Ginger. 

— Ascultă! zise Victor. Am înţeles greșit! Tu nu încercai să-i ajuţi pe Aceia, 
încercai să-i oprești! Am citit invers! Nu e niciun om în spatele porţii, e un om care 
stă în fața porţii. lar omul din fața porții, îngână el, trăgând aer adânc în piept, e un 
străjer! 

— Da, dar nu putem ajunge în Holy Wood! E departe! 

Victor ridică din umeri. 

— Du-te și adu tehnicianul, răspunse. 


Ţinutul dimprejur de Ankh-Morpork este fertil și consacrat, în general, 
câmpurilor de varză, care contribuie la aroma specifică a orașului. Lumina cenușie 
dinaintea zorilor se desfășura peste întinderea albastră-verzuie, scăldând în razele 
ei doi fermieri care se apucaseră, mai de timpuriu, de recoltat spanacul. Aceștia 
ridicară privirea, nu pentru că ar fi auzit vreun sunet, ci, tocmai, pentru că pe lângă 
ei tocmai trecea o bulă de tăcere, înăuntrul căreia toate zgomotele din jur erau 
înăbușite. 

Erau un bărbat și o femeie, precum și o altă creatură, ca un soi de bărbat mic și 
îndesat, într-o haină de blană mult prea largă pentru el, într-o caleașca mare, care 
se bălăngănea în mers. Aceasta o coti pe drumul spre Holy Wood și dispăru din 
vedere. 

La un minut sau două, în urma ei apăru un scaun cu rotile. Osia îi sclipea, 
încinsă la maximum. Era plin de oameni care ţipau unii la alţii, printre care și unul 
care învârtea o manivelă fixată pe o cutie. Scaunul era atât de plin încât, din când în 
când, un vrăjitor mai cădea și apoi o apuca în fugă după ceilalţi, zbierând la ei, până 
când izbutea să sară la loc ca să mai zbiere puţin. Cineva încerca să ţină direcţia, 
dar nu prea izbutea, așa că scaunul dănțuia în stânga și-n dreapta pe drum, până 
ce, la un moment dat, intră prin peretele unui hambar. Unul dintre fermieri îl 
înghionti pe celălalt. 

— Am văzut asta în clicuri, zise. Mereu e la fel. Se izbesc de un hambar și 
p'ormă ies prin partea ailaltă, ducând cu ei tot felu' dă găini care cloncăne. 

Tovarășul său se sprijini gânditor în sapă. 

— Tare-aș vrea să văd și io asia, zise. 

— Cred și io. 

— Şi asta fincă', pretene, acolo înăuntru e numa’ varză. Fo’ douăj dă tone. 

Se auzi un zgomot, apoi scaunul ieși val vârtej din hambar, într-o ploaie de 
găini, îndreptându-se vijelios către drum. Fermierii se priviră. 

— Ce pana mea? făcu unul dintre ei. 

Holy Wood sclipea la orizont. Cutremurele se înteţiseră. Caleașca pâlpâindă 
ieși dintr-un desiș şi se opri în vârful pantei care cobora spre oraș. Totul era o mare 
de ceaţă, din care ieșeau săgeți de lumină care se încrucișau pe cer. 

— Am ajuns prea târziu? întrebă plină de speranţă Ginger. 

— Aproape, răspunse Victor. 

— Uuk, interveni Bibliotecarul, a cărui unghie se plimba înainte și înapoi, pe 
măsură ce citea străvechile pictograme: de la dreapta la stânga... mereu de la 
dreapta la stânga. 

— Ştiam eu că era ceva greșit, spuse Victor. Statuia adormită... străjerul. Preoții 
din vechime cântau și celebrau pentru a-l ţine treaz. Işi aminteau cum puteau mai 
bine de Holy Wood. 

— Dar eu nu știu nimic despre niciun străjer. 

— Ba da, știi. Undeva, în adâncul sufletului. 

— Guuk, făcu Bibliotecarul, arătându-le o pagină, Uuk! 

— Zice că, pesemne, tu descinzi din Marile Preotese de demult. De fapt, după 
părerea lui, toți oamenii din Holy Wood descind din... înţelegi cum vine... adică, 
prima dată când Aceia au izbutit să pătrundă, întregul oraș a fost distrus, iar 
supraviețuitorii au fugit încoace și încolo, pricepi tu, numai că fiecare are 
capacitatea să-și amintească până și lucruri care li s-au întâmplat strămoșilor lor, 
pentru că memoria este, cum să-ţi explic, ca o mare uriașă, adâncă, iar noi suntem 
cumva legaţi de ea, iar când totul a luat-o de la capăt, am fost chemați încoace, iar 
tu ai încercat să rezolvi problema, numai că spiritul care îţi vorbea era slab și nu 
putea pătrunde decât când dormeai... spuse Victor, apoi se poticni. 

— „Uuk”? făcu neîncrezătoare Ginger. Ai înțeles toate astea numai din „uuk"? 

— Mă rog, nu dintr-un singur „uuk”, recunoscu Victor. 

— Aşa tâmpenii n-am mai auzit în... începu Ginger, apoi se opri, când o mână 
mai moale decât orice mănușă din piele întoarsă se strecură într-a ei. Se întoarse, 
și dădu de un chip care semăna, pe undeva, cu o minge de fotbal dezumflată — deși 
comparaţia nu-l avantaja. 

— Uuuk, spuse Bibliotecarul. 

Se priviră o vreme, ochi în ochi. Apoi, Ginger zise: 

— Dar nu m-am simtit niciodată-n viaţa mea ca o mare preoteasă... 

— Visul de care-mi povesteai, zise Victor. După capul meu, e foarte potrivit. 
Foarte... foarte... 

— Guuk. 

— Sacerdotal, exact, traduse Victor. 

— E doar un vis, spuse, tulburată, Ginger. ÎI am de când mă știu. 

— Uuuk uuuk. 

— Ce-a zis? făcu Ginger. 

— A zis că probabil că-l ai de mult, mult mai înainte... 

In fața lor, Holy Wood sclipea ca promoroaca, precum un oraş alcătuit din 
strălucirea lichefiată a stelelor. 

— Victor? spuse Ginger. 

— Da? 

— Unde-au dispărut cu toții? 

Victor privi în josul drumului. Ar fi trebuit să vadă oameni panicați, fugind 
deznădăjduiţi... dar nu era nimic. Numai tăcerea și lumina. 

— Unde or fi? repetă fata. 

Victor îi privi chipul. 

— Dar tunelul s-a prăbușit! zise el cu voce tare, sperând că, așa, totul va deveni 
adevărat. Nu se mai putea intra! 

— Totuși, unor troli nu le-ar lua prea mult să-și croiască drum, zise Ginger. 

Victor se gândi la... la sala de Cthinema din adâncurile pământului. Și la primul 
spectacol, care dura de mii de ani. Şi la oamenii pe care-i cunoștea, și care aveau 
să rămână acolo încă pe-atât, în vreme ce, deasupra capetelor lor, configurația 
astrelor se modifica. 

— Firește, ar putea să fie, cu toții... ce să zic, altundeva, minţi el. 

— Dar nu sunt, spuse Ginger. Știm amândoi acest lucru. 

Neajutorat, Victor se holbă la orașul de lumini. 

— De ce noi? făcu. De ce ni se întâmplă tocmai nouă? 

— Totul trebuie să se întâmple cuiva, răspunse Ginger. 

— Şi n-ai decât un prilej. Nu? întrebă Victor, ridicând din umeri. 

— Tocmai când nevoia de a salva lumea te copleșește, hop — uite și lumea de 
salvat, la picioarele tale, spuse Ginger. 

— Dap, zise Victor. Ce noroc pe noi! 


Cei doi fermieri traseră cu ochiul, cu multă prudenţă, prin ușa hambarului. 
Înăuntru, în penumbră, grămezi întregi de varză zăceau placide. 

— i-am zis io că-i varză, făcu unul. Ştiam io că nu erau găini. Dacă văd o 
căpăţână de varză, e varză. De ce-aș crede să fie altceva decât varză? 

De sus, din văzduh, răsunară glasuri care veneau din ce în ce mai aproape. 

— Pe zei, omule, nu poţi să cârmești? 

— Dacă vă tot agitați așa, Domnule, nu am cum! 

— Unde naiba suntem? Nu văd nimic, pe ceața asta! 

— Să văd dacă pot să mă îndrept spre... nu vă aplecaţi așa! Nu vă aplecaţi așa! 
V-am rugat să nu vă aplecați...! 

Fermierii se aruncară în lături, când o mătură cu coadă se prăbuși în spirală prin 
ușile căscate și dispăru printre grămezile de varză. Se auzi un zgomot sec, ca de 
cruciferoase storcoșite. În cele din urmă, un glas înfundat spuse: 

— V-aţi aplecat. 

— Ce prostii spui! Uită-te în ce m-ai băgat! Ce-i asta? 

— Varză, domnule Arhicancelar. 

— Adică un soi de legumă? 

— Da. 

— Nu suport legumele. Fac sângele să se subţieze. 

Se lăsă tăcerea. După o vreme, fermierii auziră cel de-al doilea glas rostind: 

— Ce pot să zic? Îmi pare rău s-aud, sac de grăsime însetat de sânge ce-mi 
ești! 

Din nou — tăcere. Apoi: 

— Trezorier, pot să te dau afară? 

— Nu, domnule Arhicancelar. Am un contract de muncă foarte solid. 

— Atunci, ajută-mă să ies de-aici și hai să găsim ceva de băut. 

Fermierii se furișară afară. 

— Ce pana mea? spuse cel care credea în varză. Vrăjitori. Mai bine nu ne 
vârâm nasul în treburile vrăjitorilor, în pana mea. 

— Mdea, spuse celălalt. Auzi... ce-i cu pana asta? Explică și mie... la ce te 
referi? 


Era vremea tăcerii. 

In Holy Wood nu se mișca nimic, în afară de lumina care pâlpâia încet. „Lumină 
de Holy Wood”, se gândi Victor. 

Peste tot domnea o senzaţie de așteptare înfrigurată. Dacă platoul de filmare 
era ca un vis care aştepta să devină realitate, atunci orașul era cu un pas mai 
departe — un loc real, care aștepta ceva nou, ceva ce nu putea fi descris în limbajul 
cotidian. 

—, zise el, apoi se opri. 

—? făcu Ginger. 

—? 

—! 

O vreme, se holbară unul la altul. Apoi, Victor o apucă de mână și o trase după 
el în clădirea cea mai apropiată, care se nimeri să fie cantina. Scena pe care o 
văzură era de nedescris, și așa și rămase până ce Victor găsi tăblița folosită pentru 
prezentarea caricaturii care, în acel loc, trecea drept meniul zilei. Victor luă creta. 

— VORBESC DAR NUMI AUD GLASUL, scrise, apoi, cu un gest solemn, îi 
înmâna fetei creta. 

— NICI EU. DC? 

Gânditor, Victor se jucă un pic cu creta, apoi scrise: 

— CRED K PT K CLICURILE VORBITE NU SAU INVENTAT INK. POATE K, 
DK NU AR FI EXISTAT IMPI KRE SĂ PICTEZE COLOR AM FI & NOI ALB 
NEGRU. 

Traseră cu ochiul la scena dimprejur. Pe aproape toate mesele erau porții 
neatinse sau doar pe jumătate mâncate. La Borgle, asta nu ar fi fost ceva ieșit din 
comun — numai că, în genere, lângă farfurii erau și oamenii care se plângeau în 
gura mare. Cu gingășie, Ginger își vâri un deget în farfuria cea mai apropiată. 

— E caldă, făcu ea din buze. 

— Să mergem, zise Victor pe tăcute, arătând spre ușă. 

Fata dădu să spună ceva mai complicat, se încruntă, văzându-i expresia 
nedumerită, apoi scrise: 

— AR TREBUII SĂI AŞTEPTĂM P VRIJITORI. 

O vreme, Victor rămase împietrit în loc. Apoi, din vârful buzelor, rosti o frază pe 
care Ginger se hotărî să pretindă că nu o cunoștea și se năpusti afară. Scaunul 
supra-încărcat venea deja, legănându-se, pe stradă. Osia fumega. Victor începu să 
țopăie în faţa lui, fluturându-și braţele. 

Urmă o lungă discuţie neauzită. Un perete din apropiere se umplu de însemnări. 
În cele din urmă, Ginger își pierdu răbdarea și fugi către ei. 

— TRE SĂ RĂMÂNEŢI AICI. DK ĂIA REUȘESC SĂ TREAK, VAŢ ARS. 

— ŞI VOI LA FEL — spunea un grafiti într-un scris ceva mai ordonat; al 
Decanului, pesemne. Ă 

— NUMA K, scrise Victor, EU KRED K ȘTIU CE SENTAMPLA. ORICUM, DK 
IESE PROST, TRE SĂI AJUTAŢI PE CEILALŢI. 

Apoi îi făcu Decanului un semn din cap și se grăbi îndărăt, către Ginger și 
Bibliotecar. ÎI privi îngrijorat pe cimpanzeu. Teoretic, Bibliotecarul era vrăjitor — cel 
puţin așa era când era om, deci pesemne că situaţia nu se schimbase. Pe de altă 
parte, era și urangutan, un om de nădejde în situațiile de urgenţă. Se hotărî: 

— Haideţi, le spuse din vârful buzelor. 

Drumul spre deal era ușor de găsit. Cândva, fusese o potecuţă — acum era 
ditamai pârtia, plină de semne lăsate de felurite făpturi care o străbătuseră în grabă 
mare. O sanda. O cutie cu imagini părăsită. O eșarfă de pene, căzută în praf. 

Ușa care ducea înăuntrul dealului fusese scoasă din balamale. Din tunel se 
zărea o sclipire mată. Victor ridică din umeri și intră. Bucăţile căzute din tavan nu 
fuseseră, pro-priu-zis, scoase afară, ci date la o parte și bine îndesate, pentru că 
mulțimea să poată trece. lar tavanul nu se prăbușise în totalitate. 

Se proptise în ceva. Mai precis — în Detritus, care-l sprijinea. 

Mai mult sau mai puţin. Deja fusese nevoit să se lase într-un genunchi. 

Victor și Bibliotecarul adunară bolovani de jur împrejurul trolului, până ce acesta 
izbuti să-și lase greutatea de pe umeri. 

Gemu — sau, cei puţin, aşa părea — și căzu cu năsul la pământ. Ginger îl ajută să 
se ridice. 

— Ce s-a-ntâmplat? îl întrebă din vârful buzelor. 

—?? făcu Detritus, care părea năucit de lipsa glasului și tot încerca să-și 
privească gura mișcându-se. 

Victor oftă. Parcă vedea în fața ochilor mulțimile din Holy Wood care dădeau 
năvală, orbește, în tunel, în timp ce trolii îndepărtau sfărâmaturile. De vreme ce 
Detritus era cel mai zdravăn, firește că jucase rolul cel mai important. Și de vreme 
ce singura funcţie a creierului său, în mod normal, era aceea de a-i umple calota 
craniană, pentru a nu se prăbuși, era la fel de firesc ca el să fie cel rămas să ţină pe 
umeri greutatea dealului. Victor și-l închipui strigând, neauzit, în urma celorlalţi care 
treceau în grabă pe lângă el. Se întrebă dacă să-i scrie un mesaj de încurajare, dar 
— fiind vorba de Detritus — așa ceva era, aproape sigur, o pierdere de vreme. 
Oricum, trolul nu avea de gând să zăbovească. O porni legănat prin tunel, cu o 
înfățișare posomorâtă, concentrându-se intens la ceva, numai de el știut. Cu dosul 
palmelor, care i se târâiau prin praf, lăsa două urme paralele. 

Tunelul se deschise în peştera care era, din câte își dădu Victor seama, un soi 
de anticameră a sălii în sine. Pesemne, cu mii de ani în urmă, credincioșii se 
înghesuiau aici pentru a cumpăra... ce? Cârnaţi sfinţiţi, poate, și grăunţe explodate 
în focul sacru. Acum, peștera era plină de lumină fantomatică. Pe unde-și aţintea 
privirile, Victor nu vedea decât pete de igrasie și mucegaiuri. Însă undeva, în colțul 
ochilor, îi rămăsese impresia că se afla într-un loc frumos împodobit, ca un palat, cu 
draperii grele din pluș și decorațiuni baroce de aur. Işi tot smucea capul în stânga 
și-n dreapta, încercând să prindă imaginea sclipitoare, fantomatică. La un moment 


209 


Imagini Mișcătaane 


dat, întâlni chipul încruntat și îngrijorat al Bibliotecarului, și scrise cu creta pe 
peretele peșterii: 

— REALITĂȚILE SE ÎNTREPĂTRUND? 

Bibliotecarul făcu semn că da. Victor oftă, apoi își conduse micuța ceată de 
luptători de gherilă — adică doi luptători de gherilă şi un uranguian — sus pe scări, 
până în sală. 

Ceva mai târziu, își dădu seama că Detritus era cei care-i salvase pe toți. 

Aruncară o privire — una singură! — către imaginile care se învârtejeau pe 
ecranul imposibil şi... 

Vis. Realitate. Crede. 

Așteaptă... 

„.. Și Detritus încercă să treacă prin ei. Imaginile menite să prindă în capcană și 
să farmece orice minte raţională se izbiră de peretele craniului său stâncos și săriră 
în lături. Nu le dădu nicio atenţie. Avea alţi iepuri de prins“. 

A fi aproape călcat în picioare de un trol obsedat este, practic, tratamentul ideal 
pentru cineva care nu mai e sigur ce-i real și ce nu-i real. Realitatea este piciorul 
care stă să-ţi rupă spinarea. 

Victor se ridică în picioare, căznit, îi trase pe ceilalţi mai aproape, le arătă cu 
degetul dreptunghiul pâlpâitor, vălurit, din capătul sălii și le spuse, din vârful 
buzelor: 

— Nu vă uitaţi! 

Ei încuviințară. În timp ce-și croiau drum, încet-încet, în jos pe interval, Ginger îl 
apucă strâns de braţ. 

Toată mulţimea din Holy Wood era acolo. Văzură chipuri cunoscute, ici și colo, 
printre scaune. Cu toții ședeau nemișcaţi, în lumina fremătândă, cu ochii aţintiți 
către ecran. 

Victor simţi unghiile fetei înfigându-i-se în piele. Erau acolo și Rock, și Morry, şi 
Fruntkin, piticul de la cantină, și doamna Cosmopilite garderobiera. Era și 
Silverfish, cu alţi alchimişti după el. Erau și tâmplari, şi tehnicienii, și toate stelele 
care nu avuseseră timp să strălucească, toţi cei care ţineau caii sau curățau 
mesele, sau stăteau pe la cozi, așteptându-și marea șansă. 

„Homari, se gândi Victor. Era, cândva, un mare oraș, apoi mulți oameni au murit 
și acum este sălașul homarilor.” 

Bibliotecarul arătă cu degetul. 

Detritus o găsise pe Ruby. Era chiar în primul rând. Acum, trolul încerca din 
răsputeri să o facă să se ridice, dar, oricum ar fi mișcat-o, ochii ei se îndreptau din 
nou către dansul imaginilor. Detritus se postă în faţa ei. Ruby clipi, năucită, apoi se 
încruntă și-l dădu la o parte, cu un pumn. Ochii i se goliră la loc. Se așeză mai bine 
în scaun. 

Victor își lăsă o mână pe umărul lui Detritus și făcu niște gesturi care, spera el, 
erau liniștitoare și miloase. Chipul trolului era o adevărată panoramă a suferinţei. 


33 Expresia din limba trolilor este: „Alţi urși turbaţi de doborât”. 

Armura se afla acolo unde o lăsaseră — pe lespedea din spatele ecranului, în 
fața discului acoperit de mizerie. Se holbară deznădăjduiți la ea. 

De curiozitate, Victor îşi trecu degetul prin stratul de praf, lăsând în urmă o 
sclipire de metal galben și viu. O privi pe Ginger. 

— Şi acum? o întrebă pe tăcute. 

Ea ridică din umeri. Însemna: „De unde să știu? Data trecută eram adormită.”. 

De-acum, ecranul de deasupra lor începuse să se umfle binișor. Cât mai era 
până să apară Aceia? 

Victor încercă să-l scuture pe... mă rog, pe bărbat — să zicem. Pe acel bărbat 
uriaș. În armură de aur, de nepătruns. Mai bine încerca să trezească un munte. Se 
întinse și dădu să scoată sabia, cu toate că era mai lungă decât el și, chiar dacă ar 
fi izbutit s-o ridice, s-ar fi dovedit la fel de ușor de manevrat ca o barjă. Dar era bine 
prinsă la locul ei. 

Bibliotecarul încerca să citească la lumina ecranului, dând nerăbdător paginile. 
Victor scrise cu creta pe marginea lespezii: 

— NAI NICI O IDEE? 

— NU! răspunse Ginger, luând creta. MAI TREZIT!! NUSH CE AM DE 
FĂKUTH! NUSH DK EXISTĂ CEVA DE FĂKUTIII. 

Al patrulea semn de exclamare nu se desăvârși, pentru că tocmai atunci i se 
rupse creta. O bucată zbură prin aer și se izbi de ceva, scoțând un zgomot ușor: 
Ping! Victor luă cealaltă jumătate din mâna fetei. 

— CEAR FII SĂ TE UIŢI NIŢEL LA CARTE? Propuse. 

Bibliotecarul încuviinţă și încercă să-i îndese cartea în mâini. Ginger se împotrivi 
o clipă, holbându-se, împietrită, printre umbre. Apoi luă cartea. Se uită la 
urangutan... la bărbat... la trol. Apoi ridică braţul și o aruncă departe. 

De data asta, nu se mai auzi niciun „ping”... ci un foarte hotărât, adânc și foarte 
răsunător „buum”. În locul acela al tăcerii, exista ceva care putea scoate sunete. 

Victor ocoli în grabă lespedea. 

Discul uriaș era un gong. Îl lovi cu palma. Câteva cruste de mizerie căzură, dar 
discul se clătină, la ușoara sa atingere, și scoase un alt tunet metalic, înfundat. 
Dedesubt, observă Victor, care o căuta din instinct, se afla o stinghie de metal, de 
vreo doi yarzi, cu o măciulie moale la un capăt. O apucă şi o ridică de pe suportul 
său. Sau măcar încercă — dar era ruginită și nu se mișca din loc niciun pic. 

Bibliotecarul se duse la celălalt capăt, prinse privirea lui Victor și, de astă dată, 
traseră împreună. Palmele tânărului se murdăriră de rugină. 

Era cu neputinţă. Timpul și aerul sărat transformaseră ciocanul și suportul său 
într-o singură bucată de metal. 

Apoi, timpul păru să încetinească, preschimbându-se într-o serie de mișcări 
separate, în lumina care pâlpâia, precum imaginile mișcătoare care se scurgeau în 
cutie. 

Clic. 

Detritus se întinse peste capul lui Victor, luă ciocanul de la mijloc și-l ridică, 
smulgând suportul ruginit din stâncă. Clic. 

Ceilalţi se aruncară cu fața la pământ, iar trolul îl apucă în ambele mâini, își 
încorda mușchii și dădu să lovească în gong. 

Clic. Clic. Clic. Clic. 

Prins într-o succesiune de tablouri imobile, Detritus părea să treacă prin... clic... 
mai multe ipostaze, diferite între ele, dar inter-conectate, în timp ce pivotă pe un 
picior solzos... clic... şi măciulia... clic... lăsa o dâră sclipitoare în întuneric. 

Clic. 

Impactul scutură atât de tare gongul încât lanţurile se rupseră, iar el se izbi de 
peretele sălii. 

Sunetul se întoarse în grabă și se revărsă atât de năvalnic, de parcă fusese 
întemnițat undeva, îndărătul unui dig, apoi eliberat brusc pentru a inunda, energic, 
lumea, înecând toate timpanele. 

Bo000000ng. 

Clic. 


Uriașa siluetă de pe lespede se ridică încet. Praful i se scurgea şiroaie de pe 
trup. Pe dedesubt era aur, neatins de trecerea timpului. Se mișca încet, dar cu 
hotărâre, de parcă avea arcuri. O mână strânse sabia uriașă, iar cealaltă se prinse 
de marginea lespezii, ca punct de sprijin, în vreme ce picioarele lungi, de formă 
conică, se coborau spre podea. 

Se ridică — avea vreo trei yarzi în înălțime -— își sprijini palmele pe plaselele 
săbiei și se opri, cam în aceeași ipostază ca și atunci când zăcuse întins pe 
lespede, dar, de această dată, parcă sub tensiune — ca un ghem uriaș de energie 
care stă și-așteaptă să se dezlănţuie. Nici nu-i băgă în seamă pe cei patru care-l 
treziseră. 

Ecranul, care se învolbura din ce în ce mai tare, se linişti brusc. Ceva, de 
dincolo, simţise prezența bărbatului auriu și își îndrepta atenția asupra lui. Ceea ce 
însemna că, pentru o vreme cel puţin, nu se mai concentra în altă parte. Spectatorii 
începură să se foiască — erau pe punctul de a se trezi. Victor îi apucă pe Bibliotecar 
şi pe Detritus. 

— Voi doi, le spuse, scoateţi lumea de-aici. Și repede. 

— Guuk! 

Mulțimea nu mai avea nevoie de niciun îndemn. Faptul că vedeau limpede 
siluetele creaturilor de pe ecran, fără perdeaua hipnozei, era suficient pentru ca 
orice făptură, ceva mai isteaţă decât Detritus, să resimtă dorința subită de a se 
îndepărta cât mai repede. Victor îi și vedea chinuindu-se să sară peste scaune și să 
scape din sală. Ginger dădu să-i urmeze, dar Victor o opri. 

— Nu încă, îi spuse încet. Noi nu. 

— Cum adică? făcu ea. 

— Trebuie să ieșim ultimii, răspunse Victor, clătinând din cap. Așa e la Holy 
Wood. Poţi folosi magia, numai că și ea te folosește. În plus, nu vrei să vezi 
sfârșitul? 

— Aș fi vrut să văd sfârșitul de undeva, de la mare depărtare. 

— Bine, s-o luăm altfel... o să le ia câteva minute să iasă toți. Nu crezi c-ar fi mai 
bine să așteptăm până avem cale liberă? 

Din anticameră se auzeau zgomote: foştii spectatori se înghesuiau în tunel. 
Victor păși pe intervalul rămas dintr-odată pustiu, până la ultimul rând de scaune, 
așezându-se într-un loc gol. 

— Sper că bătrânul Detritus e îndeajuns de deștept încât să nu mai rămână 
iarăși cu tavanul pe umeri, zise. 

Ginger oftă și se așeză alături de el. Victor îşi ridică picioarele, proptindu-le pe 
spătarul scaunului din faţă, apoi se scotoci în buzunare. 

— Vrei nişte grăunţe explodate? întrebă. 

Dedesubitul ecranului se întrezărea silueta bărbatului auriu care stătea cu capul 
plecat. 

— Ştii, chiar e leit Unchiu-meu Oswald, spuse Ginger. Ecranul se întunecă atât 
de repede, încât bezna care-l potopise aproape că răsună. „Pesemne că s-a 
întâmplat de multe ori, se gândi Victor. În zeci de universuri. Ideea sălbatică se 
eliberează și, cine știe cum, bărbatul auriu, Oswald ăsta sau cum i-o li zicând, 
apare. Pentru a o stăpâni. Sau ceva asemănător. Poate că, oriunde este Holy 
Wood, hop și Osric." 

Apăru un punct de lumină violetă, care crescu foarte repede. Victor avu senzaţia 
că se prăbușea într-un tunel. Silueta aurie ridică fruntea. Lumina se strâmbă și 
începu să se transforme. Ecranul nu mai exista. În locul său, era o creatură care 
pătrundea în lume. Nu un tablou de la celălalt capăt al sălii, ci o făptură care se 
zbătea deznădăjduită să existe. Bărbatul auriu trase sabia. Victor o scutură pe 
Ginger de umăr. 

— Cred că a venit momentul să plecăm, zise. 

Sabia se înfipse. Peștera se umplu de lumină aurie. Victor și Ginger o luaseră 
deja la fugă, pe treptele care duceau în anticameră, când se produse prima 
zguduitură. Se holbară, amândoi, la gura pustie a tunelului. 

— Nici vorbă, făcu Ginger. Nu mă las eu prinsă iarăși aici. 

Ajunseseră la treptele scufundate. Era evident că se aflau în legătură cu marea, 
iar distanţa nu era cine știe ce, numai că apa era neagră precum cerneală și, vorbă 
lui Gaspode, rău-prevestitoare. 

— Ştii să înoţi? întrebă Victor. 

Îndărătul lor, unul dintre stâlpii putreziţi care susțineau peștera se prăbuși. Din 
sală răsună un schelălăit jalnic, înfricoșător. 

— Nu prea bine, spuse Ginger. 

— Nici eu, rosti el; agitația din urmă lor se întețea. Totuși, continuă Victor, 
luând-o de mână, gândește așa: ai o şansă să te perfecționezi foarte rapid. 

Și săriră. 


Victor ieși la suprafaţă la ceva distanţă de țărm, simțind că mai avea puţin și-i 
plesneau plămânii. Ginger apăru și ea, brusc, foarte aproape de el. Călcau apa și 
priveau. 

Pământul tremura. 

Oraşul Holy Wood, construit din lemn verde și cuie scurte, se zguduia şi cădea. 
Casele implodau încet, ca niște castele din cărţi de joc. Pe ici, pe colo, explozii 

slabe le arătau unde fuseseră depozitele de octo-celuloză. Orașele din pânză și 
munţii de gips dispăreau rând pe rând. 

lar printre ele, ferindu-se de scândurile care cădeau, dar sărind fără să ezite 
peste toate celelalte, mulțimea din Holy Wood fugea mâncând pământul. 
Tehnicienii, actorii, alchimiștii, impii, trolii, piticii fugeau ca niște furnici din mușuroiul 
în flăcări, cu bărbia în piept, pe vârfuri, cu ochii aţiniiţi către orizont. 

O bucată întreagă din deal se prăbuși. O clipă, lui Victor i se păru că zărește 
uriașa siluetă aurie a lui Osbert, lipsită de substanță, precum un fuior de praf într-o 
rază de lumină, înălțându-se peste Holy Wood și lovind cu sabia, o singură dată, 
într-o mișcare atotcuprinzătoare. 

Apoi dispăru. 


Victor o ajută pe Ginger să iasă la mal. Ajunseră la strada principală. Era linişte, 
de-acum — nu se mai auzea decât câte un scârţâit sau trosnet, când se mai 
prăbușea câte o scândură din clădirile pe jumătate dărâmate. Își croiră drum printre 
bucăţi rupte din decoruri și rămășițele cutiilor cu imagini. 

În urma lor răsună ceva — firma cu „Veacul Vulpii Zburătoare” căzu din lanţurile 
care-o susțineau și se prăbuși, cu o bufnitură, în nisip. 

Trecură și de ruinele cantinei lui Borgle, a cărei dispariţie făcuse ca media 
calității mâncării din lume să crească, puțin, dar semnificativ. În dreapta și în 
stânga, fluturau în vânt bucăţi de clicuri desfășurate de pe role. 

Pășeau peste sfărâmături de vise. 

La marginea locului care fusese, odată, Holy Wood, Victor se opri și privi în 
urmă, o singură dată. 

— Ei, uite că, în cele din urmă, s-a adeverit, zise. N-ai să mai găsești de lucru 
nicăieri în orașul ăsta. 

Auzi un suspin. Spre mirarea sa, Ginger plângea. O luă pe după umeri cu braţul. 

— Haide, spuse. Te duc acasă. 


Magia originară din Holy Wood, smulsă din rădăcini, simțindu-se aproape de 
pieire, se scurgea de colo-colo ca un fior electric, căutând căi pentru a se 
împământeni. 

Clic... 

Era la căderea serii. Lumina roșiatică a soarelui la apus sclipea în ferestrele de 
la Harga, Casa Coastelor care, în această clipă, era aproape părăsită. 

Numai Detritus și Ruby ședeau, foarte incomod, pe două scaune croite pentru 
oameni. Erau aproape singuri — numai Sham Harga însuși mai era cu ei, ocupat să 
împrăștie mai uniform mizeria de pe mesele părăsite, cu o cârpă, și fluierând în 
surdină. 

— Ăăă, se aventură Detritus. 

— Da? făcu, plină de speranţă, Ruby. 

— Ăăă, nimic, zise Detritus. 

Nu se simţea în largul lui în locul acela, dar Ruby insistase. Nu putea scăpa de 
senzaţia că ea voia să-l audă spunând cine știe ce, dar nu se putea gândi decât la 
cum ar fi fost s-o pocnească în frunte cu o cărămidă. 

Harga se opri din fluierat. Detritus simți cum întoarce capul fără voia sa. 
Deschise gura, și... 

— Mai cântă o dată, Sham, zise Holy Wood. 

Răsună un acord spart. Peretele din spate al Casei Coastelor se deplasă, 
pierzându-se prin cine știe ce dimensiune, iar o orchestră, cu contururi cam tulburi, 
dar ușor de recunoscut, umplu locul ocupat, în mod normal, de bucătăria lui Harga 
și de aleea zgomotoasă din spatele său. Rochia lui Ruby se transformă într-o 
cascadă de sclipici. Celelalte mese se pierdură, învârtindu-se, în spaţiu. Detritus își 
aranja reverele sacoului, apărut ca din senin, și-și drese vocea. 

— Se prea poa’ să ne-aștepte mari necazuri, începu — cuvintele se scurgeau 
direct dintr-o misterioasă sursă către corzile sale vocale. 

Luă mâna lui Ruby. Dintr-odată, un baston cu vârf aurit îl lovi peste ureche. Un 
joben de mătase se materializa de nicăieri şi i se izbi de cot. Dar el nu le luă în 
seamă. 

— Dar acu', cât strălucește luna și cântă muzica... 

Se încurcă. Vorbele cu scânteieri aurii se pierdeau în depărtări. Pereţii apărură 
la locul lor. La fel și mesele. Sclipiciul se aprinse mai tare, apoi dispăru. 

— Ăăă, făcu, atunci, Detritus. 

Ruby îl privea fix. 

— Ăăă, scuze, zise el. Nu știu ce mi-a venit. 

Harga se apropie cu pași hotărâți. 

— Ce-a fost mizeria asta... începu, dar, fără să-și întoarcă ochii, Ruby întinse un 
braț cât un trunchi de copac, făcându-l să se învârtă în loc ca un titirez, apoi 
împingându-l prin perete. 

— Sărută-mă, nebunaticule, spuse. 

— Ce? făcu Detritus, căzând pe gânduri. 

Ruby oftă. Ef, la naiba cu procedurile omenești. Luă un scaun și îl lovi, cu mare 
precizie, drept în creștet. El zâmbi larg şi căzu cu capul înainte. Ruby îl ridică, fără 
prea mare greutate, și-l luă pe un umăr. Învăţase și ea ceva în Holy Wood — anume 
că n-avea niciun sens să-ţi aștepți masculul visurilor să te pocnească între ochi cu 
o cărămidă. Uneori, trebuia să-ţi găsești singură cărămizile. 


Clic... 

Într-o mină de pitici, la mare, mare depărtare de Ankh-Morpork, un maistru 
foarte nervos începu să bată în lopată, ca să i se dea atenție, și grăi astfel: 

— Vreau să vă intre bine, bine de tot în cap un lucru, OK? Dacă vă mai aud o 
dată... o singură dată... o dată doar, aţi priceput?... Dacă vă mai aud o dată cu 
Hai-ho, hai-ho, podoabe de grădină ce-mi sunteţi, am să-mi iau din cui securea cu 
două tăișuri. Clar? Suntem pitici, fir-ar a naibii de treabă. Purtaţi-vă cum se cuvine. 
Și la tine mă refer, Somnorilă! 


Clic... 

Fă-mă-Fericit-Spune-mi-Bocănilă ţopăi până-n vârful dunei şi privi cu mare grijă 
peste ea. Apoi se lăsă să alunece la loc. 

— Totu-i pustiu, dădu el raportul. Nu-i nimeni. Numai ruine. 

— Un loc numai al noștru, spuse, fericit, motanul. Un loc în care toate animalele, 
indiferent de alcătuire, de speșie, pot trăi împreună într-o armonie perfec... 

Răţoiul măcăni. 

— Rața spune, zise Dacă-mi-spui-Bocănilă-te-am-Spart, că merită încercat. 
Dacă tot e să rămânem înzestrați cu inteligenţa asta, de ce să nu ne perfecționăm? 
Haideţi. 

Apoi se înfiora, simțind, împrejurul său, ceva, ca un fior slab de electricitate 
statică. O clipă, locul strâmt dintre dune se văluri, ca și cum ar fi fost cotropit de 
arșiţa verii. Răţoiul măcăni din nou. Nu-mă-Cheamă-Bocanilă scutură din mustăți. 
Dintr-odată, îi venea greu să se concentreze. 

— Rata spune, începu el, căznit, rața spune... spune... rața spune... spune... 
mac? 

Motanul privi spre șoarece. 

— Miii-au? făcu. 

Șoarecele ridică din umeri și comentă: 

— Chit. 

lepurele continua să adulmece, confuz, aerul. Rățoiul se uită cu ochii mijiți la 
motan. Acesta se holba la iepure. Șoarecele îți aţinti privirile asupra rățoiului. 
Acesta se înălță brusc în zbor. lepurele se transformă într-un nor de nisip care se 
pierdea, repede, în depărtare. Şoarecele o luă la fugă peste dune, iar motanul, 
simțindu-se cu mult mai fericit decât în ultimele câteva săptămâni, o porni după el. 


Clic... 

Ginger și Victor ședeau la o masă retrasă din cârciuma Toba Peticită. După o 
lungă perioadă de tăcere, fata spuse: 

— Erau niște câini de treabă. 

— Mda, făcu Victor, cu gândurile aiurea. 

— Morry și Rock au săpat o veșnicie prin dărâmături. Cică sunt tot felul de 
pivnițe și alte cele acolo. Îmi pare rău. 

— Da. 

— Poate ar trebui să le ridicăm o statuie, ce zici? 

— N-aș prea fi de acord, spuse Victor. la gândește-te ce fac câinii când ajung la 
o statuie. Poate că moartea lor era necesară pentru Holy Wood, nu știu ce să zic... 

Ginger începu să-și plimbe degetul pe fața de masă, cu ochii în jos. 

— De-acum s-a terminat, spuse. Ştii asta, da? Holy Wood nu mai există. S-a 
terminai. 

— Da. 

— Patricianul și vrăjitorii n-au să mai îngăduie nimănui să toarne clicuri. 
Patricianul părea foarte hotărât, când a spus asta. 

— Oricum, cred că nimeni nu mai vrea să aibă de-a face cu asta, făcu Victor. Și 
acum, cine-și va mai aminti de Holy Wood? 

— Cum adică? 

— Preoții aceia de demult au construit o întreagă religie, așa, la mâna a doua, 
acolo. Și au uitat despre ce era de fapt vorba. Dar asta nu contează. Nu cred că e 
musai nevoie de focuri și de incantaţii. E nevoie, pur și simplu, să-ţi amintești de 
Holy Wood. E nevoie de cineva care să nu uite, care să ţină foarte bine minte totul. 

— Mda, zise Ginger, rânjind. Ar fi nevoie de o mie de elefanți. 

— Maa, râse și Victor. Bietul Dibbler, continuă el. Nici măcar nu a ajuns să-i 
aibă... 

Ginger se tot juca, distrată, în farfurie, cu o bucată de cartof. O preocupa ceva — 
şi nu mâncarea. 

— Totuși, a fost minunat, nu crezi? izbucni. Aveam acolo ceva cu adevărat 
uluitor, nu-i așa? 

— Da. 

— Şi oamenii chiar au apreciat, n-am dreptate? 

— Oh, da, spuse sumbru Victor. 

— Adică, zi și tu: am adus pe lume ceva minunat sau n-am adus? 

— Am adus, am adus. 

— Ei, nu asta voiam să spun. Nu-i așa de ușor să fii o zeiță a ecranului, ştii? 
făcu Ginger. 

— Ştiu foarte bine. 

— Gata cu magia de la Holy Wood, oftă fata. 

— Cred că se prea poate să mai fi rămas ceva, spuse Victor. 

— Unde? 

— Pe ici, pe colo, în zbor. Căutând căi pentru a se epuiza, dacă nu mă-nșel. 

Ginger îşi privea fix paharul. 

— Şi-acum ce-ai să faci? întrebă. 

— Nu știu. Dar tu? 

— Habar n-am. Poate o să mă întorc la fermă. 

— De ce? A 

— Holy Wood a fost șansa mea, înţelegi? In Ankh-Morpork, nu-s prea multe 
posibilități pentru o femeie. Cel puţin, se corectă ea, nu prea există slujbe care 
să-mi surâdă în vreun fel. Am primit deja trei cereri în căsătorie. De la bărbaţi foarte 
bine situați. 

— Chiar așa? De ce? 

— Hei, se încruntă ea, nu-s chiar așa lipsită de farmec... 

— N-am vrut să sune așa, se grăbi Victor să rostească. 

— Ei, presupun că, dacă ești un neguţător de prim rang, e drăguţ să ai o 
nevastă faimoasă. Ca și cum ai avea în stăpânire o bijuterie. Doamna Cosmopilite, 
continuă ea, lăsând ochii în jos, mi-a cerut voie să-l ia ea pe unul dintre cei pe care 
nu-i vreau eu. l-am zis să-i ia pe toți trei. 

— Așa am procedat și eu, dintotdeauna, când venea vorba de alegeri, spuse 
Victor, înveselindu-se. 

— Serios? Oricum, dacă nu mai atâta am de ales, atunci la revedere. Ce-ai mai 
putea să devii, după ce-ai fost tu însăţi, mare cât casa? 

— Nimic, spuse Victor. 

— Nimeni nu știe cum e. 

— Numai noi. 

— Da. 

— Da. 

Ginger zâmbi. Era prima dată când Victor îi vedea chipul nici bosumflat, nici 
mânios, nici îngrijorat, nici acoperit de machiajul de la Holy Wood. 

— Fruntea sus, spuse ea. E și mâine o zi. 


Clic... 

Sergentul Colon, din Straja din Ankh-Morpork, se trezi din somnul său liniștit, în 
ghereta de lângă poartă mare, din pricina unui tunet care venea din depărtare. Un 
nor de praf se întindea cât vedea cu ochii. Il privi, o vreme, gânditor. Crescu ce 
crescu până ce, la un moment dat, scuipă afară un tânăr cu pielea neagră, călare 
pe un elefant. Acesta veni la trap până la poartă și se opri, greoi, lângă zidul 
orașului. Norul de praf-din câte observă, aproape fără voia sa, Colon — nu se 
risipea, ci, dimpotrivă, creștea din ce în ce. Băiatul își duse mâinile pâlnie la gură și 
strigă: 

— Puteţi să-mi spuneti care-i drumul spre Holy Wood? 

— Din câte-am auzit, nu mai există Holy Wood, răspunse Colon. 

Băiatul păru să cadă pe gânduri. Privi bucata de hârtie pe care o avea în mână, 
apoi spuse: 

— Ştiţi unde-l pot găsi pe domnul LMSB Dibbler? 

Sergentul Colon repetă, în surdină, inițialele. 

— Adică Beregată? întrebă. Lua-Mi-aș Singur Beregata Dibbler? 

— E înăuntru? 

Sergentul Colon trase cu ochiul la orașul care se întindea în spatele său. 

— Mă duc să văd, spuse. Cine să-i zic că-l caută? 

— Avem un transport pentru el. Plata la livrare. 

— Plata la livrare? îngână Colon, privind norul de praf care începea să se lase. 
Și ce-aduci acolo? Cai? 

— Nu, nu cai. 

Printre vârtejurile de praf începuseră să apară capete uriașe, cenușii. De 
asemenea, se simțea un miros pătrunzător, tipic pentru o mie de elefanţi care au 
rătăcit mai multe zile printre plantaţii de varză. 

— Stai așa, zise Colon. Mă duc să-l aduc. 

Işi vâri capul la loc în gheretă și-l înghionti pe tovarășul său, care dormea dus — 
era Caporalul Nobbs, adică cea de-a doua jumătate a batalionului bine pregătit și 
de elită care străjuia neîncetat orașul. 

— Care-i treaba? 

— L-ai văzut pe amicu’ Beregată în dimineața asta, Nobby? 

— Modea, pe Strada Ușorului. Am cumpărat de la el un Mega-meniu Surpriză. 

— S-a apucat iarăși de vândut cârnaţi? 

— N-are de ales. Și-a pierdut toţi banii. Ce s-a-ntâmplat? 

— Uită-te un pic afară, te rog, spuse Colon, cu un glas lipsit de expresie. 

Nobby făcu întocmai. 

— Păi, din câte văd... ce zici, Dom' Sergent, cam o mie de elefanţi? 

— Mda. Cam o mie. Atâta zic și eu. 

— Mă gândeam eu că arată cam a o mie. 

— Mi-a zis unu' de-acolo că Beregată i-a comandat, zise Sergentul Colon. 

— Pentru ce? Să înțeleg că vrea să ne ia chiar prin surprindere cu 
Mega-Meniul, sau ce? 

Privirile li se întâlniră. Nobby rânjea de-a dreptul sadic. 

— Ei, haide, spuse. Dă-mi voie să mă duc eu să-i spun. Te rog frumos... 


Clic... 

Thomas Silverfish, alchimist și producător ratat, mestecă într-un alambic și oftă 
nostalgic. 

Acolo departe, în Holy Wood, rămăsese îngropată o grămadă de aur, la 
dispoziția celor care-aveau curajul să meargă și să sape. Dar pentru cei care nu-l 
aveau -— și Silverfish nu avea nicio ezitare în a se încadra și pe sine însuși în 
această categorie — nu rămâneau decât vechile metode, îndelung testate, sau, ca 
să formulăm altfel, testate și de multe ori eșuate de a face avere. Aşa că se 
întorsese acasă, apucându-se de treabă de-acolo de unde o lăsase. 

— Ai obţinut ceva? făcu Peavie, care trecuse pe la el să-și plângă împreună 
amalrul. 

— Păi, uite... e argintiu, spuse, cam îndoit, Silverfish. Și oarecum metalic. Și e 
mai greu ca plumbul. Numai că trebuie să folosești o groază de minereu. Chestia 
ciudată e că de data asta, chiar credeam că mi-a ieșit. Chiar credeam că, iată, eram 
și noi pe calea care duce către un viitor nebănuit, frumos... 

— Și cum ai să-i spui? Întrebă Peavie. 

— O, habar n-am. Pesemne că nici nu merită să aibă nume, zise Silverfish. 

— Ankhmorporkariu? Silverfishiu? Neplumbiu? propuse Peavie. 

— Enzadariu, mai degrabă, făcu Silverfish. Cred că mă las păgubaș și mă întorc 
la ceva mai de bun-simţ. 

Peavie trase cu ochiul în cuptor. 

— Dar nu explodează, așa-i? întrebă. 

Silverfish îi aruncă o privire plină de dispreţ. 

— Chestia aia? spuse. De unde ţi-a mai venit așa o idee? 


Clic... 

Sub dărâmături era întuneric beznă. Şi așa fusese de multă vreme. 

Gaspode simţea tonele de piatră care apăsau asupra micutei văgăuni. Pentru 
așa ceva, nu aveai nevoie de simţuri misterioase, animale. Se târâi până în locul în 
care o coloană se prăbușise prin podea, până în pivniţă. Laddie se chinui să-și 
ridice capul, îl linse pe faţă și izbuti să latre foarte, foarte slab. 

— Bravo, Laddie... Bravo, Gaspode... 

— Bravo, Laddie, șopti Gaspode. 

Coada lui Laddie lovi de câteva ori pietrele. Apoi, câinele cel mare scânci o 
vreme, făcând pauze din ce în ce mai mari. Apoi se auzi un zgomot slab. Ca un os 
pe piatră. Gaspode zvâcni din urechi și ridică botul pentru a privi silueta care se 
apropia, vizibilă chiar și prin beznă, pentru că era cu mult mai întunecată decât 

putea vreodată spera să fie bezna obișnuită. Gaspode se chinui să se ridice, cu 
părul zbârlit pe spate, și mârâi. 

— Dacă mai faci un pas, îţi smulg piciorul și-l îngrop, spuse. 

O mână scheletică se întinse și-l scarpină la urechi. Din întuneric se auzi un 
lătrat slab: 

— Bravo, Laddie. 

Cu lacrimile șiroindu-i pe bot, Gaspode îi rânji, în chip de scuză: 

— E caraghios, nu-i așa? Spuse el răgușit. 

— N-AM DE UNDE SĂ ȘTIU. NU AM IUBIT NICIODATĂ CÂINII, DIN 
CALE-AFARĂ, răspunse Moarte. 

— Serios? Că veni vorba, nici pe mine nu m-a atras niciodată ideea să mor, 
făcu Gaspode. Dar suntem pe moarte, nu? 

— DA. 

— Nu mă miră. La urma urmelor, toată viaţa mea a stat sub semnul ăsta, zise 
Gaspode. Numai că, aveam impresia, adăugă el plin de speranţă, că pentru câini 
există o Moarte numai a lor. Cine știe? Poate un dulău mare și negru... 

— NU, rosti Moarte. 

— Ciudat, zise Gaspode. Auzisem io cândva că fiecare specie își are propriul 
spectru, înfricoșător și negru, care apare când sună ceasul. Fără supărare, se grăbi 
să spună, da' trăiam cu impresia că o să apară un dulău care să s-apropie în goană 
și să zică: „Așa, Gaspode, truda ta s-a isprăvit și mai știu io ce, lasă-ți acum povara, 
treburi d-astea, și hai cu mine într-un ţinut unde sunt numai cotlete și gunoaie prin 
care să scormonești”. 

— NU. ÎN AFARĂ DE MINE, NU E NIMENI, zise Moarte. SUNT NUMAI EU. 
ULTIMA FRONTIERĂ. 

— Da, dacă nu-s încă mort, cum de te văd? 

AI HALUCINAŢII. 

Gaspode păru interesat. 

— Ei, nu! Serios? 

— Bravo, Laddie! 

De data asta, lătratul era ceva mai puternic. Moarte se scotoci în tainicele falduri 
ale robei și scoase o clepsidră mică. În partea de sus, nu mai rămăsese nisip 
aproape deloc. Ultimele secunde din viaţa lui Gaspode se scurgeau șuierând 
dinspre viitor înspre trecut. 

Apoi, nu mai rămase absolut nimic. 

Moartea se ridică. 

— AICI, GASPODE. 

Se auzi un zgomot slab — precum echivalentul auditiv al unui licăr. Clepsidra se 
umplu de scântei aurii. Nisipul începu să curgă invers. Moarte rânji și, dintr-odată, 
în locul în care stătuse până atunci, apăru un triunghi de lumină puternică. 

— Bravo, Laddie! 

— Uide-l, mă! Dzi-am dzis io gă am audzit un lădrad! spuse glasul lui Rock. 
Bravo, băiede! Hai îngoace, băiede! 

— Mamă, ce mă bucur să vă văd, începu Gaspode, dar trolii adunaţi împrejurul 
spărturii nu-i dădură nicio atenţie. Rock dădu coloana la o parte și-l ridică blând pe 
Laddie. 

— Eh, să vindegă el gu dimbul, zise. 

— Acu' putem să-l mâncăm? făcu un trol de deasupra lui. 

— Eşti defegt la minde zău ce-ai? Gâinele ăzda e un erou! 

— ... Mda, bine, scuze... 

— Bravo, Laddie! 

Rock dădu altcuiva câinele și se cațără afară. 

— ... lertare... spuse răgușit Gaspode, în urma lui. 

Din depărtare, auzi urale răsunătoare. După o vreme, dat fiind că nu prea părea 
să aibă de ales, se târî cu greu până la coloană înclinată și izbuti să iasă dintre 
dărâmături. Nu era nimeni în jur. Bău puţină apă dintr-o băltoacă. Se ridică, 
punându-și la încercare piciorul rănit — ei, mergea. În cele din urmă, înjură. 

— Ham, ham, ham-ham! 

Se opri. Nu era bine. Încercă iarăși: 

— Ha-uu! Privi în jur... 

„... Şi universul îşi pierdu toate culorile, redevenind — slavă cerului! — alb și 
negru. 

Lui Gaspode îi veni în minte că sosise ceasul la care Harga își scotea afară 
gunoaiele şi că trebuia să găsească el și un grajd călduros pe undeva. Cam asta 
era tot ce-i trebuia unui câine așa mic. 

Undeva, în depărtare, printre munți, lupii urlau. lar altundeva, în casele lor 
prietenoase, câini cu zgardă la gât şi cu un castron cu numele lor pe el erau 
mângâiaţi pe creștet. 

Undeva, la mijloc — simțindu-se nemaipomenit — era Gaspode Câinele Minune, 
care se pierdu șchiopătând în splendoarea unui amurg monocolor. 


La vreo treizeci de mile de Ankh-Morpork, în sens Rotaţional, se află un colţ de 
pământ bătut de valuri, acoperit de alge şi dune de nisip, tocmai în locul în care 
Marea Circulară se întâlnește cu Oceanul Bordurii. 
uscate ale macilor de nisip fluturau în bătaia neîncetată a brizei, care golea cerul de 
nori și mişca nisipul de colo-colo, alcătuind modele bizare. 

Dealul în sine se vedea din departe. Nu era prea înalt, dar zăcea în mijlocul 
dunelor precum o corabie răsturnată sau o balenă foarte ghinionistă, acoperit de 
arbori și tufișuri pitice. Pe acolo, ploaia nu cădea niciodată, decât când, efectiv, nu 
mai avea de ales. Dar vântul sufla și îngrămădea dunele peste lemnele uscate, 
albite de vreme, din fostul oraş Holy Wood. Mugind, își spunea replica prin curțile 
din spatele studiourilor. 

Rostogolea ghemotoace de hârtie printre minunile lumii de gips, aflate în plin 
proces de descompunere. Scutură scânduri, până ce acestea cădeau în nisip și se 
îngropau. Clicaclicaclica. 

Vântul gemu, învălătucindu-se peste scheletul unei cutii cu lumini, care se 
înclina, ca beată, pe trepiedul părăsit. Prinse o bucată ruptă de peliculă și proiectă 

în jur ultimul spectacol de imagini mișcătoare, făcând banda lucioasă să șerpuiască 
pe nisip. Înăuntrul ochiului sticlos al cutiei, siluete minuscule dănţuiră stângaci, 
prinzând viață pentru câteva clipe. 

Clicaclica. 

Pelicula se rupse și zbură printre dune. Clica... clic... 

Manivela se răsuci puţin încoace și încolo, apoi se opri. Clic. 

Holy Wood visează. 


SFÂRȘIT 

